
Predgovor 


Komunizam u Bosni i Hercegovini i u nekadašnjem jugoslovenskom 
društvu, ili u državama koje su nastajale raspadom Jugoslavije, pri- 
pada prošlosti, bar se tako čini i prikazuje. Posebna je priča šta je od 
te prošlosti ostalo u današnjici na tom prostoru, modifikovano i trans- 
formisano. 


Sa raspadom Jugoslavije, sa ratovima na njenom tlu, a posebno agre- 
sijom i krvavim ratom u Bosni i Hercegovini, zamisao o pisanju knji- 
ge o sudskom procesu 1983. godine u Sarajevu, sazrevala je. Često 
sam se vraćao na svoja sećanja leta u Sarajevu 1983. godine i na ono 
što se tada događalo. Pokušavao sam u tim iskustvima da nađem neke 
signale i poruke koje bi mi pomogle da shvatim Sarajevo okruženo 
oružjem JNA i ostrašćenim srpskim nacionalistima. Bez obzira na mo- 
je bogato iskustvo u političkim sudskim procesima, ovaj mi je policij- 
sko-sudski progon pitomih i uljudnih intelektualaca muslimana, izgle- 
dao predimenzioniran, organizovan uz pomoć upotrebe svih sredsta- 
va primerenih staljinističkim montiranim procesima. Jedini njemu 
sličan po tome, a takođe i po zloslutnosti, uvršćujući se u prolog pro- 
pasti jugoslovenskog komunizma, za kojim ne treba žaliti, ali i raspa- 
da Jugoslavije, jeste suđenje 1989. godine u Kosovskoj Mitrovici Aze- 
mu Vllasiju i rudarima iz Trepče. 


Zasluge da ta svoja sećanja i saznanja opišem ima naročito moj po- 
znanik i prijatelj Ekrem Avdić, kojeg sam upoznao kada smo oboji- 
ca bili na poslu, on novinar zagrebačkog , Večernjeg lista", a ja bra- 
nilac u mnogim sudskim političkim procesima diljem Jugoslavije. 
Ekrem smatra, takođe kao i ja, da se radi o suđenju koje ne sme da se 
zaboravi, a zalagao se da pisac upravo treba da bude neko izvan Bosne 
i Hercegovine. Zato sam u svom prijatelju imao pravog saradnika i 
urednika. 


Dr. Rajko Danilović 


Pisao sam lako, pun gorčine, o svemu što se događalo van sudni- 
ce i u njoj, u Višem sudu u Sarajevu, u periodu od 18. jula do 19. avgu- 
sta 1983. godine. Sve je počelo da biva javno i duboko uznemirava- 
juće, kada je ostrašćena, da ne upotrebim neku grublju reč, bosansko- 
hercegovačka policija hapsila širom Bosne i Hercegovine muslimanske 
intelektualce, u svim većim gradovima, kasabama, pa čak i u selima. 


Za pomoć i razumevanje zahvaljujem se svojoj supruzi i kolegini- 
ci Gordani, koja je rukopis čitala, koja me je bezrezervno podržavala 
i podsticala dajući mi lucidne sugestije. Takođe, zahvaljujem svom pri- 
jatelju i kolegi Dragoljubu Todoroviću, koji je rukopis čitao, a svojim 
zapažanjima me je motivisao. 


Beograd, 19. januar 2006. godine 


Autor 

Riječ o knjizi 


Knjiga dr. Rajka Danilovića "Sarajevski proces 1983" jedna je od 
u nas još malobrojnih knjiga koja se bavi političkim sudskim proce- 
sima u bivšoj Jugoslaviji. Događaj o kojemu govori ova knjiga jedan 
je od najpoznatijih — suđenje muslimanskim intelektualcima pod optuž- 
bom da su zagovarali muslimansku revoluciju. Optuženi i tada osu- 
đeni — Alija Izetbegović, Omer Behmen, Hasan Čengić, Edhem Bičak- 
čić, Džemaludin Latić, Ismet Kasumangić, Mustafa Spahić, Derviš Đur- 
đević, Husein Živalj, Salih Behmen, Rušid Prgud, Melika Salihbe- 
gović, Đula Bičakčić — bili su mnogi u nizu kojima je u bivšoj državi 
suđeno u povodu raznih razloga i pod različitim optužbama. Većina 
optužnica bila je montirana ili predimenzionirana. 


Ovaj proces događao se u, nakon poratnih, najgorim vremenima 
u povijesti bivše države, nakon smrti Josipa Broza Tita, u vrijeme po- 
litičke i gospodarske krize osamdesetih godina. Premda je već tada bilo 
jasno da su političke reforme nužne, da će se Jugoslavija raspasti ne 
bude li se poštivala suverenost tadašnjih republika i pokrajina; premda 
je bilo jasno da socijalizam ne može opstati ako se ne poštuje ljudska, 
samim tim i vjerska prava, partijsko-policijske nomenklature, savez- 
na i republičke, pojačavale su represiju protiv demokratskih snaga. 
Pod pritiskom su bili pojedinci i skupine koje su zagovarale demokrat- 
ske promjene u tadašnjem Savezu komunista, a još više pojedinci i tada 
još neformalne skupine koje su se zauzimale za demokratske društve- 
ne reforme. 


U tadašnjoj Bosni i Hercegovini strah od promjena bio je osobito 
izražen, pa su i represija i progon neistomišljenika bili jači nego u dru- 
gim tadašnjim republikama i pokrajinama, izuzevši Kosovo. Dapače, 
u Bosni i Hercegovini tada kao da se htjelo prednjačiti u ideološko-re- 
presivnoj obrani jugoslavenstva, koje je međutim kao kohezivan ele- 

ment tada već gubilo znatan dio privlačnosti, prije svega zbog jača- 
nja nacionalnih samosvijesti i demokratskih stremljenja. U takvim 
prilikama nacionalne napetosti osjećale su se najviše u saveznim in- 
stitucijama i u izrazito nacionalno mješovitim sredinama, kakva je bila 
Bosna i Hercegovina. 


Dr. Rajko Danilović, jedan od odvjetnika optuženih u spomenutom 
procesu, u ovoj je knjizi dokumentirano i precizno, ali emocionalno i 
etički angažirano opisao proces spomenutim muslimanskim intelektual- 
cima. Ujedno, on je dao povijesnu pozadinu toga procesa, pokazavši 
da je represija prema muslimanima kao vjernicima započela odmah po- 
slije Drugoga svjetskoga rata. Ona se očitovala i prema drugim vjero- 
ispovijestima, uklopivši se u brojne sudske procese protiv "političkih 
neistomišljenika i protivnika komunističke doktrine i komunističke drža- 
ve", kako navodi dr. Danilović. Nije stoga slučajno u bivšoj državi bila 
ustanovljena "moralno-politička podobnost" kao zakonska odrednica 
i pravni institut, kako navodi autor, koja je uvjetovala delikt mišlje- 
nja. Naime, bilo zbog kojeg razloga suđeni i osuđeni — zbog razloga 
savjesti, vjere, ideološkog neslaganja ili političkog djelovanja — ti su 
procesi bili zapravo utemeljeni na "deliktu mišljenja", kritičkog i opo- 
zicijskog, naravno, i imali su poslužiti tome da štite vlast od idejne 
kritike i opozicijskog političkog djelovanja, i još više u svrhu da zastra- 
še i onemoguće bilo kakvu moguću kritiku i opoziciju. 


Svakako, sarajevski proces 1983. razotkriva svrhu, metodu, scena- 
rij i posljedice montiranih političkih procesa vođenih u bivšoj državi. 
Autor je u svojoj knjizi dokumentirano razotkrio ponašanje i postup- 
ke političara, medija, tajne policije, tužilaštva i sudova prije, za vrije- 
me i nakon takvih procesa, što je on opširno obradio i u svojoj knjizi 
Upotreba neprijatelja — Politička suđenja u Jugoslaviji 1945-1991". 


No i taj proces, kao i mnogi prije i poslije njega, otkrio je prije sve- 
ga zablude ondašnjeg režima, kojega na kraju nikakvi progoni poli- 

tičkih protivnika nisu spasili od propasti, kao što ni ondašnja država 
nije mogla opstati jer je izgubila razloge svog postojanja, a samim tim 
i kohezivnu snagu. Dapače, pokazalo se da je većina ljudi osuđenih na 
sarajevskom procesu, ali i na drugim političkim procesima prije ili po- 
slije u Hrvatskoj, Sloveniji, Srbiji, na Kosovu, bila demokratski usmje- 
nama, nastojeći oko mirnog osamostavljivanja svojih republika. Da- 
pače, pokazalo se da i u drugim sredinama, osobito tada u Srbiji, oda- 
kle je i dr. Danilović, postoje snage koje su spremne stati u zaštitu osu- 
đenih u tom procesu, što je značilo da se upravo u obrani slobode i ljud- 
skih prava stvarala nova kohezija među ljudima neovisno o njihovoj 
nacionalnoj pripadnosti. No tadašnji režim to nije shvatio. Naprotiv, 
uskoro su baš u Srbiji prevladale one političke snage koje su, najži- 
lavije ustrajući u zagovaranju centralističkog jugoslavenskog mode- 
la, postale središte najžešćeg nacionalizma, agresor i uzrok budućim 
ratovima u Hrvatskoj, Bosni i Hercegovini i na Kosovu. 


Ova vrijedna knjiga dr. Danilovića vraća nas u to vrijeme, podsje- 
ća nas na zla koja su se dogodila, ali ujedno nas potiče da i u novim 
povijesnim okolnostima budemo uporni branitelji demokracije i slo- 
bode osoba i naroda. 


Stipe Mesić 
Predsjednik Republike Hrvatske 


PROGON 
MUSLIMANSKIH 
INTELEKTUALACA 

Moje angažovanje 


Proletnjih i prvih letnjih meseci 1983. godine jugoslovenska štam- 
pa obaveštava da je u Bosni i Hercegovini uhapšena veća grupa mu- 
slimanskih intelektualaca, koja je, tvrdilo se, zagovarala islamsku re- 
voluciju. Hapšenja padaju u vreme i nakon Islamske revolucije u Iranu 
i nakon dolaska imama Homeinija na vlast i stvaranja Islamske iran- 
ske teokratske države. Štampa, takođe, obaveštava da je grupa musli- 
manskih intelektualaca iz Sarajeva putovala u Iran, a da su ideje Islam- 
ske revolucije našle pristalice na Islamskom teološkom fakultetu (ITF), 
ali i u nekim drugim institucijama i sredinama u Sarajevu i Bosni i 
Hercegovini. 


Bila je ovo tipična najava političkog suđenja, koje predstavlja po- 
licijsko-sudski progon neistomišljenika Saveza komunista Jugosla- 
vije, a ovoga puta žrtve su muslimanski intelektualci u Bosni i Her- 
cegovini. 


Na udaru progona nisu samo muslimanski intelektualci, već i Musli- 
mani kao nacionalnost. Suđenje je najavio moćni politički lider upra- 
vo ovog etničkog porekla, Hamdija Pozderac, koji je uz Branka Miku- 
lića bio najjači politički lider u Bosni i Hercegovini. On je u jednom 
svom javnom istupu obavestio građane da je uhapšena neprijateljska 
i antijugoslovenska grupa koja je stvorila organizaciju čiji su, po nje- 
mu, ciljevi i program mračni. Ovakvi govori posttitoista bili su izrav- 
ni pritisak na tužilaštvo i sud, od kojih se očekivalo da ovo shvate 
kao direktivu. 


Uobičajeno je bilo tada, kada se organizuje neki politički proces u 
Jugoslaviji, da me okrivljeni, ili njihova rodbina, angažuju kao bra- 
nioca, ili bar da do mene stižu informacije da se razmišlja o mom 
angažovanju. Tako je bilo i ovoga puta. 

Nakon moje kratke karijere političara, kada sam pripadao grupi 
zvanoj ,,Srpski liberali", koju su 1972. godine Josip Broz i komuni- 
stičko rukovodstvo eliminisali iz političkog života, i jednako kratke 
karijere predavača na Fakultetu političkih nauka u Beogradu, gde sam 
predavao političku sociologiju, od 1. marta 1974. godine sam u advo- 
katuri. Pretpostavljam po toj predestinaciji, a možda i slučajno, bio 
sam angažovan kao branilac u mnogim suđenjima u političkim pro- 
cesima, pa i u sarajevskom u kojem sam branio Ismeta Kasumagića, 
Mustafu Spahića, Džemala Latića i Derviša Đurđevića. 


U Beogradu sam zastupao Islamsku versku zajednicu i njenog mufti- 
ju Hamdiju Jusufspahića. On me je vešto i izdaleka pitao da li bih 
prihvatio da branim nekog od uhapšenika u Sarajevu. Za mene je to 
bio novi profesionalni izazov. Međutim, ono što je bilo presudno, to 
je da se u sudskim dvoranama i u javnosti borim Za ono što u moder- 
nom vokabularu nazivamo ljudskim i građanskim pravima. Smatrao 
sam da je pravo na slobodno mišljenje, kao i pravo na političko jav- 
no delovanje, ne samo jedno od osnovnih građanskih prava, nego i 
da je obaveza svakog građanina koji je obrazovan i sposoban da arti- 
kuliše opšte i parcijalne interese. Rukovođen time odgovorio sam da 
bih rado kao branilac prihvatio takav posao i da sam spreman da 
otputujem u Sarajevo. 


Nekoliko dana posle razgovora sa beogradskim muftijom, u Beo- 
gradu upoznajem jednog mladića, studenta anglistike i Islamskog teo- 
loškog fakulteta, Nedžada Latića, koji je došao da traži advokata koji 
će braniti njegovog brata, uhapšenog pesnika Džemala Latića i još 
neke uhapšenike. Nedžad, očigledno inteligentan i nadaren, osećao 
se čudno i zbunjeno u Beogradu i posebno u razgovorima koje smo 
vodili. Videlo se da je prvi put u Beogradu, da je iznenađen da postoji 
sredina u komunističkoj Jugoslaviji, kakav je Beograd bio tih godina, 
u kojoj se vode slobodoumni razgovori koji se nisu ticali samo pro- 
blema koje je imao njegov brat i drugi uhapšenici u Sarajevu, već se 

slobodno govorilo o svim ostalim temama. Da li je Nedžadov dolazak 
u Beograd bio njegov slučajan izbor ili jasno definisana namera, ili 
se radilo o očekivanju da bi neko iz glavnog grada imao hrabrosti i 
volje da se prihvati odbrane. Bilo kako bilo, tim dolaskom i razgovo- 
rima sa mnom i drugima koje je susreo, Nedžad je bio impresioniran. 
Nije mu bilo posve jasno šta se zapravo dešava, ali je hrabro prihva- 
tio, za njega potpuno nov izazov i iskustvo da on, sa svojih dvade- 
setak godina, preuzima tako odgovorne obaveze kao što je izbor bra- 
nioca njegovom bratu, ali i drugim prognanima. On je iskreno i be- 
zazleno ponavljao ,Ovdje se u Beogradu govori kritički" — i tvrdio je 
da su njegov brat i ostali uhapšeni za bezazlenije izjave, što je bilo 
potpuno tačno. 


Nisu samo Džemal Latić i njegova porodica bili pod teškim teretom 
izbora advokata, već su to bili i ostali uhapšenici. Tako je Alija Izet- 
begović, pored branioca iz Sarajeva, angažovao jednog branioca iz 
Zagreba, advokata Nikolu Muslina, srčanog i uljudnog, koji je plenio 
angažovanošću u postupku, hrabrošću i korektnim odnosom prema 
kolegama. Izbor branilaca je pokazao da su okrivljeni i njihove fa- 
milije više intuitivno nego racionalno ocenili da ne smeju da dozvo- 
le da policijski i sudski obračun bude lokalni u tamnom komunistič- 
kom bosanskohercegovačkom vilajetu. 


Moja saznanja o sarajevskoj sredini, a posebno o sarajevskoj čar- 
šiji, bila su minimalna i svodila su se na opšta opažanja, mada sam 
imao izvesnog iskustva kao branilac u političkim suđenjima u Bosni i 
Hercegovini. Znalo se da je komunistička politička elita u ovoj repu- 
blici prednjačila u Jugoslaviji po svojoj tvrdokornosti, autoritarnosti 
i lakoj upotrebi represije. Osećala se nelagodnost i zabrinutost bosan- 
skohercegovačkog političkog establišmenta koji je sebi postavljao pi- 
tanje: kako vladati i posle Josipa Broza Tita. Oni su smatrali da treba 
upotrebiti još veću represiju prema neistomišljenicima, a retki su bili 
oni koji su predlagali blažu opciju za sputavanje i eliminisanje neisto- 
mišljenika. 

Prema uhapšenima primenjivana je raznovrsna tortura, od upotre- 
be brutalne fizičke sile, pretnji oružjem da će ubiti uhapšenika ili ne- 
kog iz njegove bliske familije, do sputavanja da angažuju advokate. 
Na sličan način bilo je prećeno i svedocima. Strah je zavladao u Sa- 
rajevu i u celoj Bosni i Hercegovini gde su živeli Muslimani. Među- 
tim, iz Beograda, Zagreba, Ljubljane i nekih drugih sredina dolazile 
su kritike zbog ovakvog tretmana uhapšenika. Da bi smirio javnost, 
ministar policije u Bosni i Hercegovini, Duško Zgonjanin, ad litteram 
je rekao da uhapšeni nisu bili "troturisani", što je u izvesnim listovi- 
ma u Srbiji tako doslovce i objavljeno. 


Tito i njegov režim su u tome bili veoma vešti, reklo bi se virtuoz- 
ni. Kad bi pojačavali represiju, ili da upotrebimo rečnik tog vremena, 
čas bi zaoštrili klasnu borbu a čas bi proklamovali demokratizaciju 
društva, što bi dovelo do smanjenja upotrebe represije bar za izvesno 
vreme. 


Policijsko-sudski progon neistomišljenika u Titovo vreme kretao se 
tako između žestoke represije i umerenog i odmerenog organizova- 
nja policijskih suđenja, što je bilo limitirano unutrašnjom i(ili) me- 
đunarodnom političkom situacijom, kako se govorilo — položajem Ju- 
goslavije u svetu. Međutim, posle smrti Josipa Broza Tita, politička 
elita u Bosni i Hercegovini mogla je da organizuje progon političkih 
neistomišljenika bez nadzora od strane vođe i političkog centra iz 
Beograda. Odmah, već po prvim hapšenjima i propagandnom zama- 
hu medija, videlo se da će progon muslimanskih intelektualaca biti 
žestok, nesputan, a da će bosanskohercegovačko komunističko ruko- 
vodstvo smatrati da time prednjači u Jugoslaviji i da time treba da 
bude uzor za ostala republička i pokrajinska vođstva u obračunu sa 
političkim neistomišljenicima. 


Moj dolazak u Sarajevo povodom suđenja i prvi kontakt sa službe- 
nim licima suda, uverio me je da su sva prava, koje okrivljeni i uhapše- 

ni imaju po Zakonu o krivičnom postupku, redukovana ili, tačnije re- 
čeno, potpuno ukinuta. Stvorena je atmosfera koja je proizvodila ose- 
ćanje straha kod porodica, rodbine i prijatelja uhapšenika. Svi su bili 
izloženi raznovrsnom šikaniranju od strane službenih lica (od tajne po- 
litičke policije, preko zatvorskih službenika do sudske uprave). Štampa 
i ostali mediji uveliko su se takmičili stvaranjem atmosfere progona i 
sejanjem straha. Imao sam utisak da je tih dana biti Musliman (ili 
da upotrebimo sadašnji izraz, Bošnjak), samo po sebi bilo opasno i 
rizično. Taj stepen apriornog neprijateljstva i omraze nije bio rezultat 
samo komunističke netrpeljivosti prema neistomišljenicima i pritiska 
političke policije, već se osećala neka dublja, iracionalna mržnja koja 
je imala teološku i etničku pozadinu, koja će se posle nepunih dese- 
tak godina pretvoriti u bespoštedni rat i istrebljenje Muslimana. 


Najpre su uskratili kopiranje zapisnika iz istrage. Bilo je dvanaest 
optuženih (jer je za trinaestog optuženog, Rušida Prguda, izdvojen 
postupak), a još više advokata, pa je red za uvid u spise predmeta bio 
veliki, a vremena malo. Čak je i čitanje zapisnika iz istrage bilo pod 
nadzorom, mada nismo shvatili da li je sudija pripadnik službenika 
suda ili pripadnik političke policije ili svih udruženo. Neprijateljstvo 
je bilo toliko snažno da se moglo opipati u atmosferi i da se prenelo 
i usmerilo na nas branioce. Osećao sam da smo mi advokati van Sara- 
jeva doživljeni sa najvećim animozitetom, a naročito mi iz Beograda. 


Čitanje zapisnika iz istrage i sačinjavanje beležaka bilo je poniža- 
vajuće za nas branioce i, jednako, bilo je i pre suđenja na glavnom 
pretresu grubo kršenje i uskraćivanje prava okrivljenih na odbranu na 
toliko javan i demonstrativan način, da se činilo da je to samo sebi 
cilj. Ova grubost i zloupotreba ovlašćenja Državne bezbednosti i suda 
pokazivala je, zapravo, skriveni strah od procesa i nervozu zaduže- 
nih — političke policije, tužioca i sudija u prvom planu, a takođe i no- 
vinara, političara i drugih saradnika na tom poslu u drugom planu. 

U istrazi je grubo povređivana odbrana okrivljenih pa je na taj 
način izgledalo da istragu nije vodio sud, već da su u istrazi okrivlje- 
ne i svedoke saslušavali pripadnici političke policije. Nažalost, tadaš- 
nji Zakon o krivičnom postupku (ZKP) je dozvoljavao tu mogućnost, 
ali samo izuzetno. Izuzetak u ovom slučaju je postao pravilo. 


Zloupotrebljavajući ovlašćenja i Zakon o krivičnom postupku, tajna 
politička policija (Državna bezbednost) vodi istragu, dobijani su mon- 
tirani i štimovani zapisnici, a iskazi uhapšenih su bili skoro identični, 
jer su pravljeni prema matricama inkriminacija. Inkriminacije su bili 
isključivo verbalni iskazi, što je tipično za politička suđenja. Sudilo 
se, dakle, za delikt mišljenja. Procesuirano je bilo mišljenje. 


Kada je politička policija ,upakovala" iskaze okrivljenih i iskaze 
svedoka, na tako montiranim verbalnim iskazima, tužilaštvo je sasta- 
vilo pretencioznu optužnicu Kt. 1118/83 od 105 strana. Predmet je 
predat Okružnom sudu u Sarajevu pod brojem K. 212/1983, od 07. 
juna 1983. godine. Tada su mislili da su time završili posao. Način vo- 
đenja glavnog pretresa, prvostepena i drugostepena presuda pokazu- 
ju tu tvrdokornost organizatora ovog sudskog procesa i njihovu pre- 
sudnu ulogu u tome. Međutim, optuženi su na glavnom pretresu, kako 
će se videti, osporili i doveli u sumnju i same razloge pokretanja ovo- 
ga postupka, a posebno svrhu takvog suđenja. 


Da bi se prikrila ova montaža i sačuvao kakav-takav autoritet op- 
tužnice i pokretanja ovog sudskog postupka, glavnu ulogu dobijaju 
mediji: TV, radio i novine ponavljaju inkriminacije iz optužnice svakog 
dana suđenja umesto da izveštavaju o onome što se dešava u sudni- 
ci. Ovo identično i glajhšaltovano prikazivanje toka postupka na glav- 
nom pretresu narušio je dopisnik lista ,,Politika" Borko Gvozdeno- 
vić, koga je redakcija poslala u Sarajevo. Tako je ipak u javnosti pro- 
curelo da se optuženi brane da nisu krivi, da nisu izgovarali inkrimi- 
nacije koje su im stavljane na teret, kao i da svedoci događaje, okolno- 

sti i razgovore prikazuju drugačije nego što to čini optužnica. Sudski 
postupak se sveo na demonstraciju gole sile i grubosti, u čijoj poza- 
dini se, zapravo, osećao ontološki strah titoista, samo tri godine nakon 
smrti velikog vođe, za legitimnost njihove vlasti i još više strah i za- 
brinutost za budućnost te vlasti. 


Došavši u Sarajevo radi pripreme odbrane, upoznajem uzrujanu, ali 
kompaktnu porodicu Ismeta Kasumagića, njegovu suprugu i dve kćer- 
ke. Mada su one, razumljivo, bile uznemirene, ipak su bile spremne 
da brane slobodu i čast svoga supruga i oca, pokazujući zadivljuju- 
ću hrabrost i neustrašivost. Ismet im je bio uzor, autoritet i centar ži- 
vota. Njihova ljubav prema njemu izazivala je kod mene divljenje i po- 
štovanje. 


Moj boravak u Sarajevu povodom pripreme za suđenje, kao i samo 
suđenje, bili su iskustvo i upoznavanje ljudi iz druge, bitno različite 
sredine, drugačijih navika i ispoljavanja osećanja. Ismet Kasumagić je 
bio četvrtooptuženi, inženjer metalurg, profesor Metalurškog fakulte- 
ta u Zenici, savetnik u Institutu ,Hasan Brkić" u Zenici, stručnjak za 
čelik OUN sa diplomatskim pasošem OUN, jednom rečju, cenjena i pri- 
znata ličnost u svojoj sredini i struci, čovek od ugleda i kredibiliteta. 
Bio je vernik — praktik, ne skrivajući svoja verska opredeljenja koja je 
slobodno ispoljavao. Znajući njegovo okruženje, kao i logiku tajne po- 
litičke policije, uveren sam da je to javno ispoljavanje verskih oseća- 
nja bilo opredeljujuće za njegov policijsko-sudski progon. 


Džemal Latić, desetooptuženi, imao je samo 27 godina a već je uži- 
vao glas poznatog, priznatog i uglednog pesnika, kojega je njegova 
sredina cenila zbog talenta i uzorne ličnosti. Ljubav i poštovanje kojim 
ga je okruživao njegov brat Nedžad, otac Sakib i majka Džemila, kao 
i njegova prelepa supruga Fatima, čija je fotografija korišćena za re- 
klamiranje zimske olimpijade u Sarajevu, okruživala je Džemala, koji 
je kod svojih istražitelja i mučitelja izazivao pojačanu srdžbu. Poka- 

zalo se da je ovaj naizgled nežan i krhak mladić, zapravo, veoma sna- 
žan čovek, čvrstih uverenja, nepokolebljiv u zaštiti svojih prava i inte- 
griteta svoje ličnosti. 


Bio sam angažovan da branim i devetooptuženog, tridesetogodiš- 
njeg imama Mustafu Spahića, zvanog Mujki, koga su svi koji su ga po- 
znavali, voleli i cenili. On je pored Islamskog teološkog fakulteta zavr- 
šio i Fakultet političkih nauka u Sarajevu, i to oba uspešno i zapaže- 
no. Za njegove studije sa FPN vezana je anegdota koju smo rado pre- 
pričavali. Kada je polagao ispit iz Sociologije grada (ili Urbane socio- 
logije, kako li se predmet zvao), kada je ispitivač bila veoma zadovolj- 
na odgovorom pa je ostalim studentima rekla: , Vidite, to je marksistič- 
ki pristup" Tada je, na njeno zaprepašćenje, vispreni Mujki odmah uz- 
vratio: ,Izvinite, ja sam islamski intelektualac, a ne marksist". Pri- 
čalo se da je ovu duhovitu dosetku pedantno zabeležila tajna polici- 
ja i pohranila u Spahićev dosije. I Mujki je bio okružen ljubavlju, po- 
državan od oca, majke, supruge, a naročito brata, ali su ga iskreno i 
toplo voleli i svi sa kojima sam radi njega imao kontakte. Takav odnos 
prema njemu imali su i ostali okrivljeni, što se ispoljavalo u sudnici. 
Mujki je osvajao i svakoga ko ga je upoznao. On je bio sinteza neumo- 
ljive logike, velike radoznalosti i snažnih uverenja. 


Pored navedene trojice bio sam angažovan da branim i Derviša Đur- 
đevića, tridesetpetogodišnjaka, inače mog kolegu pravnika, poreklom 
iz Crne Gore, koji nije imao baš nikakvih dodirnih tačaka sa ostali- 
ma koji su u zatvoru, osim što je bio vernik i što je uhapšen kada i 
ostali. Optužnica nije mogla Derviša dovesti ni u kakve veze sa osta- 
lim optuženima, tako da su njegove inkriminacije bile izdvojene iz 
konteksta optuženja. Derviš je imao brata, vrlo zapaženog policaj- 
ca-operativca, koji je progonio lopove po Beogradu. Nakon ovoga 
vodi se disciplinski postupak protiv njegovog brata i on gubi posao, 
pa posle izvesnog vremena napušta Jugoslaviju i živi negde u ino- 
stranstvu. 

Znajući da je posao kojeg sam se prihvatio, ne samo zbog pobroja- 
nih okolnosti, već i sam po sebi obiman i težak, predložio sam da mi 
se pridruži Orhan Nevzati, moj kolega i prijatelj iz Beograda, tada 
jedini advokat Albanac u Beogradu. Orhana i mene vezivala je činje- 
nica da smo bili žrtve obračuna sa liberalima u SK Srbije 1972. go- 
dine, a on je bio jedini Albanac u Sekretarijatu CK SK Srbije. Pored 
značajnog političkog iskustva, već se pokazao kao spretan i pregnan- 
tan advokat. Njegovo angažovanje je mnogo pomoglo, a nadam se 
da su tako to doživeli i oni koje smo zajedno branili. Sa njim sam mo- 
gao slobodno i otvoreno da se konsultujem kako da organizujemo 
odbranu, bez opreza da li će to biti preneto tajnoj političkoj policiji. 


Najpre smo se smestili u hotelu ,, Evropa", ali kako je suđenje odmi- 
calo, a vrelina pritiskala Sarajevo i celu kotlinu, preselili smo u hotel 
, Nacional", nadajući se pirkanju vetra sa Trebevića. Ručavali smo u 
, Morića Hanu", gde su nas čekali rođaci uhapšenih, nestrpljivo oče- 
kujući naše komentare, opaske i ocene. Uveče smo išli u nacionalne 
kafanice na Baščaršiji, hraneći se poznatim sarajevskim roštiljom. 
Orhan, gurman i meraklija, kakvi su Prizrenci, za obedom je vadio sit- 
ne paprike iz džepa, koje je uzgajao u saksijama u stanu na Novom 
Beogradu, čiju sam žestoku ljutinu prepoznao u Los Anđelesu, gde mi 
je objašnjeno da je to čili, meksički specijalitet. 


Moje branilačko iskustvo iz Sarajeva pomoglo mi je da shvatim Sa- 
rajlije koji su bili okruženi topovima i bombardovani oružjem JNA od 
strane bosanskih Srba. Sve moje simpatije bile su na strani žrtava 
1983. godine, kao i deset godina kasnije, koje nisu ispoljavale eks- 
panzionističke težnje, već samo želju da žive po izboru svog vero- 
vanja, običaja i samopoštovanja u multietničkoj i multikonfesionalnoj 
Bosni i Hercegovini. 


Kada je Sarajevo dugotrajno bilo bombardovano sa okolnih brda, 
kada su dolazili neki poznati pisci ili javni radnici da ispale neki plo- 

tun na građane Sarajeva, tada sam se često pitao da li je sudsko pro- 
cesuiranje grupe muslimanskih intelektualaca u Sarajevu 1983. go- 
dine, bilo prelogmena ideološke i emotivne pripreme za rat u Bosni i 
Hercegovini od 1992. godine i nadalje. Da li su neki dijabolični i de- 
struktivni umovi pripremali i najavljivali razaranja, ubistva i zločine 
u Bosni i Hercegovini, ispoljavajući netrpeljivost i mržnju prema Mu- 
slimanima i islamu? 


Sarajevski sudski proces muslimanskim intelektualcima bio je, oči- 
gledno, ne samo u funkciji očuvanja komunističkog poretka zabrinu- 
tih titoista posle smrti Josipa Broza Tita, već je bio i uvod na podsti- 
canje etničke i verske mržnje između Bošnjaka (Muslimana), s jedne 
strane, i Srba i Hrvata koji žive u Bosni i Hercegovini, sa druge. Iz 
samog sudskog procesa ne može se otkriti umešanost elita tih dvaju 
nemuslimanskih i bosanskih nacija iz Beograda, ali ceo proces se Za- 
snivao na prebrojavanju po principu mi i oni, a očigledno je bio u 
funkciji omraze Muslimana. Mržnja podsticana na verskoj osnovi pre- 
rasla je u etničku mržnju, bez koje, razume se, nije ni mogao da se vodi 
rat i agresija u Bosni i Hercegovini. Ovaj sudski proces tako je vođen 
da je bez uzdržanosti podsticao ovu mržnju, a alibi je bio lažan pro- 
gon neistomišljenika koji se pravdao ugroženošću socijalističke vla- 
sti i bezbednosti države. 


Ova knjiga nisu moje uspomene prvenstveno, mada sam je zapo- 
čeo sa uupomenama i prožimao njima, već je pokušaj da objasni uz- 
roke, razloge i suštinu sudsko-policijskog progona muslimanskih in- 
telektualaca u Sarajevu 1983. godine, da podseti na one koji će dese- 
tak godina kasnije igrati zapaženu, a izvesni od njih značajnu i pre- 
sudnu ulogu u političkom životu Bosne i Hercegovine i Bošnjaka, kako 
u ratu koji im je bio nametnut, tako i u miru koji je zaključen pod 
pritiskom civilizovanog sveta. 


U svakom slučaju, ovaj policijsko-sudski progon ne može se i ne tre- 
ba zaboraviti. Uloga pojedinih osuđenika, nakon izdržane kazne, sve- 

doči da je zabluda politike i političara da hapšenjem i slanjem na ro- 
biju eliminišu pristalice te političke opcije. Hapšenja i robijašnice, na- 
protiv, učvršćuju ljude u njihovim uverenjima; oni sa robije izlaze puni 
osvetničke mržnje ili oplemenjeni, jer su na svom ličnom primeru spo- 
znali opasnost ekstremne politike i represije. Vreme je pokazalo da su 
muslimanski intelektualci sa robije izašli oplemenjeni. Robijašnice 
su za ljude koji su u njih dospeli zbog svojih političkih i intelektual- 
nih uverenja svojevrsna škola za političare. 


Generalno govoreći, kao što su pripadnici organizacije , Mladi mu- 
slimani" bili žrtve komunističkog terora nakon završetka Drugog svet- 
skog rata, tako su jednako i muslimanski intelektualci 1983. godine 
bili žrtve istog tog terora, samo u drugim vremenima i sa promenje- 
nim uslovima. Međutim, suština tih progona je nepromenjiva: komu- 
nisti, po prirodi svoje doktrine i političke prakse, nisu trpeli i tolerisa- 
li različita politička uverenja. Progon muslimanskih intelektualaca 
1983. godine, kao i pojedinih pripadnika organizacije , Mladi musli- 
mani" nakon Drugog svetskog rata, predstavljaju tipičan vid sud- 
sko-policijskog eliminisanja političkih neistomišljenika i protivnika 
komunističke doktrine i komunističke države. Takvi progoni su pra- 
vilo u svim komunističkim državama, pa i u jugoslovenskom komu- 
nističkom društvu, naravno. 

1. Prognani i progonitelji 


Pripreme i organizovanje policijskog i sudskog progona musliman- 
skih intelektualaca 1983. godine u Sarajevu organizovane po svim 
pravilima suđenja u komunističkoj Jugoslaviji. Sva metodologija sud- 
skih procesa primenjivana je dosledno i bez uzdržanosti u ovom suđe- 
nju. Najpre je bio definisan cilj progona. Zatim je identifikovana ideo- 
loško-politička grupacija koja će biti proganjana, da bi zatim bili oda- 
brani okrivljeni kojima će se suditi, pa potom izvršena selekcija okriv- 
ljenih i svedoka. Paralelno sa tim pripremama izvršene su medijske pri- 
preme i obezbeđena propagandna podrška. Tek na kraju je izvršen izbor 
tužioca i sudija. 


To je razlog što ćemo najpre načelno izložiti o progonu političkih ne- 
istomišljenika sa osvrtom na sam sudski proces u Sarajevu 1983. go- 
dine, da bi na temelju tih opštih osvrta pokazali i opisali kako je taj 
progon najavljen, organizovan i vođen. Potvrdiće se da su sva pravi- 
la i mehanizam političkih suđenja primenjena u Sarajevskom proce- 
su 1983. godine. 


Braneći političke prognanike diljem tadašnje Jugoslavije uočio sam 
izvesne, rekao bih, pravilnosti. Ova su suđenja u raznim sredinama 
SFRJ imala zajednička obeležja: tipično ponašanje političara, tajne po- 
licije, tužilaštva, sudova, novinara i medija. Došao sam do zaključka 
da je komunistički režim u Jugoslaviji eliminisao svoje političke opo- 
nente, ali ih je jednako i istovremeno proizvodio. Komunistički režim 
je, zapravo, upotrebljavao svoje političke protivnike, tako što je stal- 
nom pretnjom pokretanja političkih sudskih procesa učvršćivao svoju 
diktaturu. Politička suđenja su u komunističkoj diktaturi rado korišće- 
no sredstvo terora, a ono što teror proizvodi i predstavlja jeste uteri- 
vanje straha kod građana i ućutkivanje političkih neistomišljenika. 

Sudski proces 1983. godine u Sarajevu muslimanskim intelektual- 
cima bio je pripremljen upravo kao uzorno organizovani policijsko- 
-sudski progon političkih i intelektualnih neistomišljenika. Nova sa- 
znanja iz tog procesa poslužila su mi kao dokaz i ilustracija prilikom 
pisanja knjige , Upotreba neprijatelja — Politička suđenja u Jugosla- 
viji 1945-1991. godine", čije je prvo izdanje izašlo burne ratne 
1993. godine, a devet godina kasnije i drugo, prošireno i dopunjeno 
izdanje, 2002. godine.! 


Mada je moje saznanje o pravilima organizovanja sudskih proce- 
sa uveliko sazrevalo i uobličavalo se upravo u vreme procesa u Sa- 
rajevu, pisanje o toj temi bilo je toliko opasno da bi i sam rukopis, 
koji bi pronašla politička policija predstavljao dokaz koji bi bio više 
nego dovoljan za pokretanje istrage. Vitomir Đilas, advokat iz Titogra- 
da, napisao je tekst za rubriku ,Odjeci" za dnevni list ,Borba", povo- 
dom objavljivanja i rasprave o knjizi Santijaga Karilja ,Evrokomu- 
nizam", a držao ga je u fioci svog radnog stola. Verovatno je bio pod 
nadzorom UDB-e", a neko ga je prijavio za taj rukopis, pa je politička 
policija obila njegov radni sto, što je bilo dovoljno za procesuiranje 
i izricanje kazne zatvora od dve godine. Zato sam tek sa ukidanjem 
zloglasnog člana 113. Krivičnog zakona SFRJ — Neprijateljska propa- 
ganda, tj. delikta mišljenja, mogao da pristupim pisanju knjige koja se 
bavila političkim suđenjima u Jugoslaviji posle Drugog svetskog rata. 


1 pr. Rajko Danilović , Upotreba neprijatelja - Politička suđenja u Jugoslaviji 1945-1991. 
godine", Beograd - Montena, drugo dopunjeno izdanje 2002. godine. 

U ovoj knjizi obrađen je model eliminacije političkih neistomišljenika u komunističkoj Ju- 
goslaviji. Ovaj model je, uz izvesne lokalne razlike, bio po uzoru na progon ,,neprijatelja" 
komunizma u Sovjetskom Savezu i u istočnoevropskim i drugim komunističkim državama. 
Koristeći se ovim istraživanjima bilo je moguće i pisanje ove knjige , Sarajevski proces 
1983. — Progon muslimanskih intelektualaca" 

+" Termini UDB-a i udbaši autor koristi metafizički i kolokvijalno. Ne radi se samo o službe- 
nicima tajne političke policije, koja se oficijelno odmah nakon Drugog svjetskog rata zva- 
la OZN-a (Organizacija za zaštitu naroda), UDB-a (Unutrašnja državna bezbjednost), pa 
zatim DB (Državna bezbjednost), a od 70-tih godina prošlog vijeka SDB (Služba državne 
bezbjednosti), već i njihovim , saradnicima" koji tvore specifičan mentalitet ,, službe" koja 
nadzire i usmjerava ono što predstavlja sferu javnog političkog života (primjedba ured- 
nika). 

Uzajamnost i prožimanje ovog opšteg iskustva i saznanja o razlo- 
zima organizovanja sudskih političkih procesa sa iskustvima iz Sara- 
jevskog procesa 1983. godine, u ovoj knjizi su neizbežni. Ne mogu se 
razumeti razlozi i korišćeni postupci od strane policije, tužilaštva, suda, 
medija i političara u Sarajevskom procesu 1983. godine, bez osvrta i 
opštih saznanja o sudskim i političkim procesima u komunističkim drža- 
vama, a posebno u komunističkoj Jugoslaviji. 


Tako Sarajevski proces 1983. godine otkriva svrhu, metodologiju, 
scenario i posledice montiranih političkih procesa. Međutim, njegova 
posebna karakteristika je to što je on najuzorniji staljinistički proces 
u to vreme, kada su promene i najava erozije i poraza komunističkog 
nizatori procesa imali jednak osećaj pa su ga radi toga tako pregnant- 
no organizovali i vodili, što je čak izazivalo reagovanje i onih koji nisu 
imali ni razumevanja ni simpatija za uhapšenike i njihova opredeljenja. 


Mada zastrašeni količinom i žestinom terora, prognani, njihovi bli- 
ski saradnici i prijatelji, pa i istomišljenici, ipak su pružili otpor koji je 
manje bio transparentan, ali je zato bio široko i masovno intimno ofor- 
mljen i rasprostranjen. Do pokretanja ovoga procesa mnoge ličnosti, 
nepoznate sarajevskoj ili široj lokalnoj sredini, ili poznate samo u užem 
krugu, postaju personifikacija političkih mučenika, a time i uzor za dru- 
ge. Upravo srazmerno primeni žestine progona i terora, raste i ugled 
i interesovanje za robijaše. Oni stiču simpatije među građanima Bosne 
i Hercegovine i šire, koji pripadaju Bošnjacima (ili kako se te 1983. go- 
dine i kasnije govorilo Muslimanima), ali i među liberalno orijentisa- 
nim građanima drugih etničkih i religijskih grupa, koji su bili malo- 
brojni, ali čije je javno angažovanje zadavalo brige komunističkoj eli- 
ti u Bosni i Hercegovini i čiji je uticaj, bez obzira na malobrojnost, 
bio nesumnjiv. 


Upravo zbog toga je u Jugoslaviji, a naročito u liberalnim sredina- 
ma, bosanskohercegovačka vladajuća garnitura komunista označa- 

vana kao najtvrdokornija dogmatska i nedemokratska, bez obzira što 
Evropa i posebno evrokomunisti podvrgavaju ozbiljnoj kritici rezulta- 
te Oktobarske revolucije u Rusiji i prakse realsocijalizma. Možda u 
strahu od tih pojava bosanskohercegovačka vladajuća elita poseže na 
grub i nemilosrdan način da se obračuna sa idejnim strujanjima među 
muslimanskim intelektualcima. Verovatno su bosanskohercegovački 
komunisti smatrali da će pokrećući ovaj sudski progon zastrašiti Mu- 
slimane i njihovu intelektualnu elitu, ali i da će zastrašiti neistomišlje- 
nike među drugim etničkim i konfesionalnim grupama u Bosni i Her- 
cegovini. 


Iskustvo organizatora policijskog i sudskog progona muslimanskih 
intelektualaca u Sarajevu 1983. godine bilo je stečeno i izvežbano od 
učvršćivanja komunističke vlasti pa do godina ovog progona. Prime- 
nom tog iskustva su se rukovodili organizatori ovog sudskog progona 
neistomišljenika. 


Političko nasilje i teror predstavljali su tipično sredstvo progona po- 
litičkih oponenata i opozicije u jugoslovenskom komunističkom druš- 
tvu. Politički sudski proces i zatvori za ,,političke krivce" neizbežan su 
deo političkog života jugoslovenske komunističke države. Politička po- 
licija, tužilaštvo i sudsko procesuiranje tipični su za neliberalne drža- 
ve, bez obzira da li se pravdaju ,višim interesima nacije" (fašizam i 
ekstremni nacionalizam), , višim političkim, verskim i sličnim interesi- 
ma" (totalitarizmi druge etiologije), ili , istorijskim interesima radničke 
klase" (komunizam). Dvadeseto stoleće biće zapamćeno ne samo po 
državnom teroru, koji se skrivao iza alibija legitimiteta vlasti i na- 
vodno njenog legalnog funkcionisanja, nego i po teroru grupa ili 
pojedinaca. Žrtve terora se u dvadesetom veku broje milionima, sto- 
tinama hiljada, hiljadama.? 


2 Komunizam je, kao tipično totalitarni poredak, praktično nastao i nestao sa istorijske 
scene u dvadesetom stoleću. Komunizam je razradio veoma razuđen i funkcionalan meha- 
nizam i aparat nasilja progoneći političke neistomišljenike i protivnike. Komunistički teror 
je bio sveobuhvatan i žestok, bez obzira na oscilacije (pooštravanja ili omekšavanja), a ma- 
sovnost žrtava je neverovatna. Prevod sa francuskog knjige ,Crna knjiga komunizma - 

kriminal, teror, represija", objavljene u Sarajevu i Zagrebu, ali ne i u drugim državama na- 
stalim raspadom SFRJ, u odeljku naslovljenom , Zločini komunizma" Stephan Courtais, 
daje sumarnu i krajnje sumornu sliku broja žrtava: 


= SSSR, 20.000.000 mrtvih; 

- Kina, 65.000.000 mrtvnih; 

- Vijetnam, 1.000.000 mrtvih; 

- Severna Koreja, 2.000.000 mrtvih; 

- Kambodža, 2.000.000 mrtvih; 

- Istočna Evropa, 1.000.000 mrtvih; 

- Latinska Amerika, 150.000 mrtvih; 

- Afrika, 1.700.000 mrtvih; 

- Avganistan, 1.500.000 mrtvih; i 

Međunarodni komunistički pokret i komunističke partije koje nisu na vlasti desetine 
hiljada mrtvih! 


Ukupna brojka približava se cifri od sto miliona mrtvih." (Bosansko izdanje knjige, 
strana 14.) 


Ako bi se primenili standardi Međunarodnog krivičnog prava, ovo su sve zločini protiv 
mira, ili su kršenje zakona i običaja rata, ili su genocid, ili su zločini protiv čovečnosti. 


Ima teoretičara koji smatraju da je broj žrtava veći od prikazanog. 


Pada u oči da zločinci i dželati nisu pozvani na sudsku odgovornost. O njima se govori 
i piše samo apstraktno, mada je svaki zločin individualno delo. 

Tome treba dodati ogromne žrtve političkog nasilja koje sprovo- 
de tirani i despoti u Aziji, Africi, Centralnoj i Južnoj Americi, a nisu 
komunističke provenijencije. Svi ovi režimi u svojoj krvavoj vlada- 
vini istrajavaju na formalnoj primeni prava. Skoro svim političkim 
neistomišljenicima i opozicionarima je suđeno, kako-tako, i po pra- 
vilu je bio organizovan nekakav sudski postupak. 


Svi su, moglo bi se tako reći, bili svesni da je politički zatvorenik 
osobeni ,,krivac", kao i da je politički ,zločin" —- poseban zločin. Toga 
su bili svesni progonjeni, kao i sami progonitelji i građani, koji su in- 
timno i skriveno izražavali simpatije za političke zatvorenike. Dokle 
su politički krivci u očima totalitarne vlasti bili najveći i najopasniji 
zločinci, dotle su u očima građana, ili dela građana, politički zatvo- 
renici doživljavani kao heroji ili kao stradalnici za opštu stvar. 


Totalitarne komunističke vlasti odmah pri hapšenju ,,političkih kri- 
vaca", prema njima ispoljavaju veliko neprijateljstvo, izlažući uhapše- 
nike dodatnim nedaćama i torturi. Politički zatvorenik, od čina hapše- 
nja, započinje svoju borbu za odbranu vlastitog dostojanstva. Od 
hapšenja do izlaska na slobodu politički zatvorenik vodi borbu za svo- 
ja prava, koja često mogu biti naizgled mala i sitna, ali su za njega 
presudno značajna, jer štite njegovo dostojanstvo. Insistirajući na Svo- 
jim pravima, koja su regulisana zakonom ili nekim zatvorskim pra- 
vilnikom, on sudske i zatvorske vlasti dovodi u položaj da moraju da 
primenjuju deklarisane norme. I ova, često vrlo pragmatična borba za 
prava nastavak je zapravo zatvorenikove političke delatnosti. Tako, 
za političkog zatvorenika ova borba predstavlja samopoštovanje i, 
ujedno, odbranu vlastitih političkih uverenja, što izbija u prvi plan, 
a visina zatvorske kazne dolazi u drugi plan. 


U borbi protiv policijskih, zatvorskih i sudskih vlasti, politički za- 


tvorenici crpu snagu iz činjenice da su proganjani zbog svojih poli- 
tičkih uverenja, dok pobrojani službenici, bez obzira što često izgle- 

daju revnosni pa i beskrupulozni, svoju ulogu veoma retko ostvaruju 
iz svojih političkih uverenja, već su tom prilikom rukovođeni karije- 
rizmom. Progonitelji, bez obzira u kojoj su funkciji (policija koja hapsi, 
službenik političke policije koji priprema proces, zatvorski stražari, is- 
tražne ili sudeće sudije ili slično), ovom svojom ulogom dobijaju šan- 
su da se dokazuju i napreduju u karijeri i potvrđuju svoju lojalnost 
vlastodršcima. 


Autoritarnoj i totalitarnoj vlasti uopšte, jednako kao i komunistič- 
koj vlasti u Jugoslaviji, potrebni su i jedni i drugi. Prognani čiji je pro- 
gon služio kao teror, kao zastrašivanje pojedinaca i grupa koji su stvar- 
ni ili potencijalni protivnici vlastodržaca, a progonitelji su neophodna 
egzekutiva na koju se totalitarna vlast oslanja i bez koje ne može da 
funkcioniše. 

2. Sudski progon kao proizvodnja neprijatelja 


Socijalizam komunističke provenijencije je nezamisliv bez policij- 
sko-sudskog progona političkih neistomišljenika. Taj se progon po- 
vremeno izražavao u masovnim suđenjima i hapšenjima, ali je kao 
praksa funkcionisao stalno. Sve velike ideološke i političke obračune 
obeležavao je policijski i sudski progon ,poraženih političkih snaga". 


Za komunizam je bilo karakteristično da je policijski i sudski pro- 
gon obuhvatao najčešće, i skoro isključivo, političko mišljenje. Veoma 
se retko dešavalo da su neistomišljenici dosegli i nivo političkog orga- 
nizovanog delovanja. Predmet sudskog procesuiranja su politička uve- 
renja i opredeljenje, po pravilu. 


Teško je dati zadovoljavajuću definiciju političkog delikta i politič- 
kog krivca. U jugoslovenskoj literaturi je ta tema izbegavana, pa se 
svodila na interpretaciju saveznog Krivičnog zakona i delova o progo- 
nu političkih protivnika, što se pravdalo zaštitom ,državnog i društve- 
nog uređenja" i ,bezbednosti zemlje". Zapravo, sve se svodilo na 
komentar Krivičnog zakonika Jugoslavije.? 


Autoritarna i totalitarna vlast i država, kakva je bila komunistička 
Jugoslavija, temeljila se na globalnoj podeli na manjinu, koja u poli- 
tičkom procesu sudeluje dozirano, najčešće folklorno, koja podržava 
političku oligarhiju, s jedne strane, i ogromne većine građana koja 
je van političkog procesa, osim povremeno na folkloran način (masa 


3 Videti: dr. Rajko Danilović ,Upotreba neprijatelja — Politička suđenja u Jugoslaviji 
1945-1991. godine", naročito prvo poglavlje ,,Politički krivac", Ništa nije evazivnije i neo- 
dređenije od pojmova kao što su ,državno uređenje" i ,bezbednost zemlje", što je progo- 
niteljima stvaralo skoro bezgranični prostor za subjektivno i arbitrarno presuđivanje. Zato 
su progonitelji nastojali i uspeli da prošire polje krivične odgovornosti i, ujedno, da su- 
ženo i redukovano primenjuju odredbe krivičnog zakona. 

građana na dočecima vođe pri povratku sa puta, mitinzi, i fingirani iz- 
bori), s druge strane. 


U totalitarnim državama, kakva je bila Jugoslavija posle Drugog 
svetskog rata do raspada 1991. godine, sudnice postaju, na otuđen i 
neprirodan način, mesto za sučeljavanje politike vladajuće oligarhije 
i opozicionih političkih stanovišta. Ovaj model političkog obračuna i 
zastrašivanja veoma je efikasan sa stanovišta interesa totalitarne vla- 
sti. Sudski politički procesi, u takvim uslovima, važan su i efikasan 
instrument koji totalitarna vlast koristi. Radi toga su komunisti, odmah 
po uspostavljanju vlasti, kriminalizovali delatnost svojih političkih 
oponenata i protivnika. 


Zabluda je da grubi i surov obračun totalitarne vlasti, što je bilo 
tipično za Sarajevski proces 1983. godine u progonu muslimanskih in- 
telektualaca, predstavlja transparentno demonstriranje političke moći 
i legitimiteta vlasti. Naprotiv, takvi žestoki policijsko-sudski obraču- 
ni po pravilu predstavljaju pokriće i alibi za strah vlastodržaca i izraz 
su vlastite sumnje u sopstvenu legitimnost političke vlasti. Ovakvi že- 
stoki policijsko-sudski obračuni, kakav je bio, između ostalih, i ovaj u 
Sarajevu 1983. godine, upravo pokazuju da politička vlast nije posve 
legitimna i etablirana, da i sama počinje da sumnja u svoj legitimitet, 
što je očekivano za bosanskohercegovačke komuniste posle smrti 
Josipa Broza Tita. Stoga se toj političkoj eliti tri godine nakon smrti 
Broza, koji je personifikovao tu i takvu vlast, prividno činilo da će že- 
stokim policijsko-sudskim pogromom muslimanskih intelektualaca, 
demonstrirati snagu svoje vlasti i njenu legitimnost i etabliranost, mada 
je ona već tada bila slaba, nestabilna i osporavana. Autoritarna bo- 
sanskohercegovačka vlast se junačila osećajući eroziju i gubitak le- 
gitimiteta vlasti. 


Autoritarna i nedemokratska vlast prihvata samo jedno političko 
mišljenje i to ono koje ona proklamuje i zastupa. Svako suprotno ili 

različito kod takve vlasti izaziva sumnju i podozrivost. Stoga autori- 
tativna vlast, kakva je bila bosansko-hercegovačka komunistička vlast 
posle Drugog svetskog rata i osamdesetih godina prošlog stoleća, nije 
štedela novac kada je razvijala i održavala razuđeni aparat represije, 
u kojem je sa stanovišta opšteg interesa sudelovalo nesrazmerno mno- 
go ljudi. To je bila investicija u vlastitu sigurnost, ulaganje koje je 
smatrano neophodnim i najkorisnijim. 


Takva je vlast, uplašena od promena, zamenljivosti i prolaznosti, 
nastojala da građane podeli na dve klase: prva — na građane koji su pri- 
padnici i učesnici ili bar saradnici vlasti; i druga — na građane koji su 
neprijatelji, stvarni ili potencijalni, toj vlasti. Podaništvo za totalitar- 
nu vlast je građanska vrlina. A u Jugoslaviji tog razdoblja ,moral- 
no-politička podobnost" ustanovljena je kao zakonska odrednica i 
pravni institut. 


Između dve pobrojane skupine — manjine koja vlada ili participira 
u vlasti, s jedne, i znatne većine koja je tretirana kao potencijalni ili 
stvarni neprijatelj, s druge strane, postoji ogroman broj građana koji 
su van navedene generalne podele i koji češće postaju pripadnici kla- 
se progonjenih nego što pojedinci ulaze u klasu progonitelja. Musli- 
mani-praktici u Bosni i Hercegocvini osamdesetih godina dvadesetog 
veka za bosanskohercegovačke komuniste pripadali su uglavnom ovoj 
trećoj, najmasovnijoj grupaciji. To bi, verovatno, tako i ostalo da se 
krajem sedamdesetih i početkom osamdesetih godina prošlog veka nije, 
prvenstveno na Islamskom teološkom fakultetu i oko njega, formira- 
la jedna grupa mladih islamskih intelektualaca, željnih znanja, koji 
pokreću mnoge debate. Ova pojava zapravo je bila alarm za bosansko- 
hercegovačku komunističku vlast, koja je u toj delatnosti prepozna- 
la opasnost. Odmah su bile prikupljene sve snage odbrane režima: ideo- 
lozi, mediji, političke strukture (komiteti Saveza komunista, SSO, omla- 
dina) i, ono što je za taj obračun najvažnije, policijski aparat u kojem 
presudnu ulogu igra politička policija, što će biti i predmet ove knjige. 

Komunistička autoritarna vlast u Bosni i Hercegovini i Jugosla- 
viji bila je uverena da političke oponente i neistomišljenike policij- 
skim i sudskim progonom i kaznama ne može da prevaspita, da ih 
pridobije za svoje političko gledište. Istina, u Jugoslaviji izuzetak je 
bio sa golootočanima, kada ih je aparat represije (politička policija, 
sudske i zatvorske vlasti) tretirala kao zatvorenike podobne za pre- 
vaspitavanje. Taj eksperimenat je dao monstruozne učinke, jer umesto 
,revidiranja" svojih političkih uverenja, zatvorenici su tim nastoja- 
njima upravo sve više bili učvršćeni u svojim uverenjima ili pridobi- 
jeni za informbirovsko gledište. 


Osnovni cilj komunističke vlasti bio je i ostao da se sudskim pro- 
gonom neistomišljenika zaplaše stvarni ili potencijalni neistomišlje- 
nici, s jedne, ali i da se proizvode ,,neprijatelji", jer represivni režim tako 
sebe održava u funkciji i kondiciji, s druge strane. 


Sudovi su se u autoritarnom komunističkom režimu Jugoslavije po- 
sle Drugog svetskog rata prvenstveno rukovodili, da upotrebimo prav- 
nički izraz, razlozima generalne prevencije, tj. upozorenja drugih, opo- 
mene i uterivanja straha efektivnim ili potencijalnim protivnicima vla- 
sti. Radilo se, dakle, o progonu i zastrašivanju svih onih koji vlada- 
juću frakciju ili koaliciju frakcija u SKJ ugrožavaju, ili bar osporava- 
ju. Najžešći su progoni prema onima koji vladajuću grupaciju ugroža- 
vaju, koji su, zapravo, konkurenti vladajućoj frakciji ili, da upotrebi- 
mo ideološki komunistički termin, koji ugrožavaju ,generalnu liniju 
partije". Tako je nastao, naizgled, paradoks da su sudski politički proce- 
si najžešće organizovani za političke konkurente, a ređe za stvarne 
neistomišljenike i protivnike. Sudski proces Azemu Vlasiju u Titovoj 
(Kosovskoj) Mitrovici 1989. godine to najbolje ilustruje. Taj proces 
partijskom neistomišljeniku i konkurentu, koji je najava i početak su- 
koba u SFRJ, što je i podstaklo raspad te države, vodi se sa neuobiča- 
jenom žestinom i u neuobičajenoj koreografiji: sa policijskim oklopnim 
vozilima oko sudske zgrade i u gradu, snajperistima na krovovima zgra- 

da oko sudske zgrade, specijalcima u obezbeđenju, specijalnim propus- 
nicama za ulaz u sudnicu, selekcijom publike. 


Izuzetak u žestini obračuna, mada se ne radi o frakcijskoj borbi kon- 
kurentskog političkog uverenja, bio je policijski i sudski obračun 1983. 
godine u Sarajevu sa muslimanskim intelektualcima. 


U oba ova slučaja nije se štedelo na novcu, pa je angažovan veliki 
broj ljudi, vršena su znatna finansijska ulaganja i u propagandu. Uosta- 
lom, u autoritarnim državama, kakva je bila Bosna i Hercegovina 
osamdesetih godina dvadesetog stoleća, postojao je brojno razuđen 
aparat represije. Svi oficijelni delovi tog aparata, saobrazno svojoj ulo- 
zi i funkciji, angažuju se u pripremi i realizaciji policijskog i sudskog 
progona ove grupe neistomišljenika. 

3. Otpori 


Javni otpori organizovanom policijskom i sudskom progonu ne- 
istomišljenika u jugoslovenskom i bosanskohercegovačkom komuniz- 
mu nezamislivi su za života Josipa Broza Tita. Ne samo da su ti otpori 
nezamislivi, već i za svakog onog ko bi pokušao da ispolji javno pro- 
tivljenje, postojala je realna opasnost da bude procesuiran. Zbog toga ili 
nekog drugog razloga ,,zatvorenici savesti", kako ih je nazivao , Amnesty 
International", međunarodna organizacija koja se bavila zaštitom ljudi 
koji su u svojoj državi proganjani zbog opozicionog političkog mišlje- 
nja, jedino su mogli da učestvuju. 


U jugoslovenskoj državi čak je i potpisivanje protesta zbog politič- 
kih suđenja bilo izloženo progonu i procesuiranju. 


U godini smrti Josipa Broza Tita, pred Okružnim sudom u Zagrebu 
vodi se krivični sudski postupak protiv mladog katoličkog intelektual- 
ca Dobrosava Parage. Mimo ostalog on je optužen i osuđen za prikup- 
ljanje potpisa zagrebačkih intelektualaca za peticiju kojom se tražila 
amnestija političkih zatvorenika. Presudom u tački 2. Okružnog suda 
u Zagrebu, koja je doneta 20. maja 1981. godine, u veću kojim je pred- 
sedavao glasoviti sudija Vladimir Sučević, utvrđuje se da je Paraga 
imao za cilj da se ,u inozemstvu, stvori neosnovano uvjerenje kako u 
SR Hrvatskoj, kod velikog broja kulturnih i društvenih radnika, postoji 
raspoloženje u prilog potrebe da se izvrši potpuna amnestija svih oso- 
ba koje su počinile krivična djela protiv osnova socijalističkog samo- 
upravnog društvenog uređenja i sigurnosti SFRJ", pa je ova peticija 
upućena Predsedništvu SFRJ, a objavljena u inostranoj štampi. Ovakva 
aktivnost mladog intelektualca ocenjivana je po pobudama, pa je sud 
zaključio da je prikupljanje potpisa za predstavku (potpisala su je četr- 
deset trojica) koja je inače formulisana u Beogradu, imalo za cilj "zlo- 
namerno i neistinito prikazivanje društveno-političkih prilika u zemlji" 

Tada se osećao veliki strah među političarima od ovakve inicija- 
tive. Okružni sud u Zagrebu presudom K. 1339/81 izriče ukupnu kaz- 
nu Paragi za dva krivična dela u trajanju od tri godine zatvora, a 
Vrhovni sud Hrvatske rešavajući po žalbi tužioca u veću kojim je pred- 
sedavao Marjan Hiršl, i članovi Spasoje Rađenović, Ivo Korać, Nevenka 
Divjanović i Emanuel Zavada, nalazi da je Paraga izvršio jedno kri- 
vično delo, ali mu kaznu povećava na pet godina zatvora (!). 


Nedaće ovog zatvorenika nisu time okončane. On, nakon izlaska sa 
robije, upućuje pismo javnosti koje objavljuje slovenačka ,,Nova re- 
vija" 1986. godine u Ljubljani u dvobroju 48/49, pod naslovom ,,Kro- 
nika, tortura i patnje po tamnicama Jugoslavije od 21. novembra 1980. 
do 21. novembra 1984. godine". 


Paraga, takođe, daje intervju novinarki Bojani Leskovar za slove- 
nački list ,Mladina", izjašnjavajući se o iskustvu sa robije (sa naslo- 
vom intervjua ,,Do pakla i natrag"). On je opisao svoje patnje od za- 
tvaranja do izlaska sa robije, tvrdeći da je bio sistematski podvrgavan 
torturi, a da je taj posao organizovala i sprovodila politička policija. 
Ovo svedočenje političkog zatvorenika Dobrosava Parage, sa mnogo 
opisa, uznemiruje vlasti komunističke Hrvatske, pa je opštinski javni 
tužilac u Zagrebu podigao protiv njega optužni predlog Kt. 3247/86 
od decembra 1986. godine. Njemu se sudi za krivično delo Širenje 
lažnih vijesti, iz člana 197, stav 1. KZ Hrvatske, u nameri da ga se 
ućutka. On odlazi u inostranstvo i stiže čak do Kongresa u SAD, gde 
svedoči o svojim iskustvima o odnosu komunističkih vlasti u SFRJ pre- 
ma političkim zatvorenicima, što je izazvalo još žešću reakciju vlasti 
u Hrvatskoj i šire u Jugoslaviji. 


Prva ozbiljna detronizacija progona političkih neistomišljenika bila 


je pred Okružnim sudom u Beogradu u procesu koji se kolokvijalno na- 
ziva ,Suđenje šestorici". 

Pre pokretanja ovog postupka, uz veliki publicitet, privedeno je 28 
intelektualaca Beograda, sa glasovitim Milovanom Đilasom, koji su 
se sastajali u stanovima i koji su organizovali teorijske i ideološke de- 
bate na tzv. ,Slobodnom univerzitetu". Iza ove akcije spektakularnog 
hapšenja intelektualaca (neki nisu došli jer im je signalizirano da će 
biti hapšenja — Dobrica Ćosić, Svetozar Stojanović, Ljubomir Tadić 
i Mihajlo Marković), stajao je jaki čovek u SFRJ Stane Dolanc. Pri- 
čalo se da je predsednik Italije Sandro Pertini odmah intervenisao i 
protestovao protiv ovog hapšenja, a naročito zbog hapšenja Milova- 
na Đilasa. 


Ovo masovno hapšenje intelektualaca u Beogradu izazvalo je otpor 
u zemlji, ali takođe i u inostranstvu. Od spektakularno najavljenog 
sudskog progona intelektualca neistomišljenika, ovaj policijsko-sud- 
ski proces sveo se na osudu Milana Nikolića i Miodraga Milića za ne- 
prijateljsku propagandu. Predmet je bio poveren sudiji Zoranu Stojko- 
viću u Okružnom sudu u Beogradu, sadašnjem ministru pravde u Vla- 
di Srbije Vojislava Koštunice. 


Koliko je poznato, mada je ovaj pokušaj progona neistomišljenika 
doživeo debakl i pretvorio se u farsu, niko od pokretača, organizato- 
ra i egzekutora ovog policijskog i sudskog progona nije snosio kon- 
sekvence, ali je unutarnji otpor koji je nastao predstavljao prvi stvar- 
ni otpor policijsko-sudskog progona neistomišljenika u jugoslovenskoj 
komunističkoj državi. Javnost je prvi put ustala protiv organizovanja 
suđenja neistomišljenicima. 


Među otpore treba ubrojati i presudu Vrhovnog suda Bosne i Herce- 
govine, nakon održanog glavnog pretresa pred tim sudom, kojom je 
od krivičnog progona oslobođen zenički imam Halil Mehtić. Isti onaj 
Halil Mehtić koji je bio svedok u Sarajevskom procesu muslimanskim 
intelektualcima 1983. godine i koji je tvrdio da mu je inspektor po- 
kazivao neki srebrni metak koji, navodno, čuva za njega. U ovom 

sudskom postupku na glavnom pretresu pred Vrhovnim sudom Bosne 
i Hercegovine, otkrivena je ,saradnja" između političke policije i svedo- 
ka, što je gruba zloupotreba i dokaz da su političko-sudski procesi pre- 
ma neistomišljenicima bili montirani. Pripadnici političke policije su 
svedoke poučavali kako da svedoče, pa čak i na ceduljama pisali šta 
treba da govore. A jedan svedok je na glavnom pretresu pokazao su- 
dijama Vrhovnog suda Bosne i Hercegovine zapisnik sa svog saslu- 
šanja u Državnoj bezbednosti, koji je dobio da uči napamet. Svedoci 
su kazali da su ih u političkoj policiji ,trenirali" za suđenje, pa su ih 
upozoravali da se čuvaju advokata i njihovih pitanja, a naročito onog 
iz Beograda koji može biti ,, nezgodan". 

4. Podela uloga i zaduženja 


Kao što smo naveli totalitarna vlast, kakva je bila vlast u Bosni i 
Hercegovini 1983. godine, pravi podelu građana na dve klase: na po- 
dobne i nepodobne. Kao što smo naveli, najmasovniji deo građana je 
van političkog procesa i van uticaja politike. Manjinski deo participi- 
ra u politici totalitarnog režima. Podela na podobne i nepodobne je 
globalna, a uža podela je značajna za razumevanje političkih suđe- 
nja na prognane i progonitelje. 


Nasuprot ovoj podeli, u liberalno-demokratskoj državi ova podela 
u biti ne postoji. Ne postoje ,,prijatelji" i ,neprijatelji" aktuelne vla- 
sti, mada za građane, pojedince i grupe, ostaje mogućnost slobod- 
nog izbora da participiraju u vlasti i aktivno učestvuju u političkom 
procesu kao opozicija i pretendenti na vlast, s jedne, i na ogromnu ve- 
ćinu koja je pasivna, van vlasti i često indiferentna spram iste, s dru- 
ge strane. Zato liberalna koncepcija države aparat vlasti svodi na ču- 
vara ,mira i poretka", a ostale oblasti života - ekonomske, tehnološ- 
ke, kulturne i druge, prepušta njihovoj konkurentskoj ili drugoj inici- 
jativi. 


Nakon snažnih tendencija totalitarizma u dvadesetom stoleću, a po- 
sebno ujedinjenjem Evrope i raspadom komunizma u SSSR-u i Istoč- 
noj Evropi, evropske države doživljavaju renesansu liberalizma. 


Frensis Fukujama u svom čuvenom eseju ,Kraj istorije", objavlje- 
nom 1989. godine, govori o procesu koji je istorijski veoma znača- 
jan i događa se krajem XX stoleća. To je razdoblje u kojem je prestao 
hladni rat između dva sučeljena vojno-politička pakta -— NATO i Var- 
šavskog pakta. Jednostavno rečeno, komunizam u SSSR-u i istočno- 
evropskim zemljama se raspao. Varšavski pakt je prestao da postoji. 
Kina doživljava krupne političke, a naročito, ekonomske promene, in- 

teligentno vođena od tehnokratsko-liberalnog komunističkog vođstva. 
Kapitalistički liberalizam, slobodno tržište i konkurencija političkih 
opcija i programa, postaju sve više planetarna pojava. Tom procesu se 
opiru Kuba i Severna Koreja, što je irelevantno za opšte promene. 


Dolazi, dakle, do trijumfa zapadne ideje i onoga što se kolokvijalno 
obeležava kao trijumf Zapada ili razvijenog kapitalizma. Svet postaje 
globalno selo, kako bi to opisao Maršal Makluan. 


U XX veku komunizam i fašizam su predstavljali najozbiljnije iza- 
zove i pretnje liberalnom kapitalizmu. Fašizam je pretrpeo poraz uz ve- 
lika razaranja koja je doneo Drugi svetski rat." 


Komunizam je bio ozbiljniji protivnik od fašizma. Međutim, kapi- 
talizam je prevladao klasne razlike, a razlike u bogatstvu nisu imale 
karakter socijalnih sukoba, već je slojevito društvo bilo usmereno ka 
stvaranju socijalne sigurnosti i redistribuciji bogatstva. 


Pobeda razvijenog američkog liberalnog kapitalizma, koji se zasni- 
va na ideji liberalizma, unela je te ideje i u zemlje Azije i Afrike. 


Otpori totalitarizma raznog porekla, mada su postojali, bili su nedo- 
voljni da spreče trijumf liberalizma. 


Totalitarna država kakva je bila Jugoslavija osamdesetih godina 
prošlog veka, nužno je stvarala snažan policijski aparat, u kojem je pre- 
sudnu ulogu imala politička policija. 


Prvenstveni posao za aparat represije jeste identifikacija ideoloških 
i političkih protivnika. Posle Drugog svetskog rata i uspostavljanja ko- 
munističkog režima to su bile ,snage poražene u ratu", što je naj- 


češće bilo opredeljeno lokalno: četnici, ustaše, belogardejci, balisti, 


+ Vidjeti knjigu ,Komunizam i nacizam", Zagreb 2005, izdavač ,,Hasanbegović" 

ljotićevci, VMRO-vci. Zatim i političke snage, kako se govorilo, pora- 
žene u revoluciji: građansko-liberalna koalicija, informbirovci, anar- 
holiberali, maspokovci, muslimanski fundamentalisti, nacionalisti raz- 
nih nacionalnosti, kleronacionalisti, albanski iredentisti, itd. 


Uoči sudskog procesa muslimanskim intelektualcima u Sarajevu 
1983. godine, već su bili oformljeni glavni ideološki protivnici Sa- 
veza komunista Jugoslavije. U Srbiji su to bili , liberali", u Hrvatskoj to 
su bili ,hrvatski nacionalisti" koji su, takođe, zagovarali liberalna gle- 
dišta u ekonomiji, zatim nacionalisti iz svih nacija kao dežurni krivci. 
Sa Sarajevskim procesom iz 1983. godine se pojavljuje najozbiljniji 
protivnik komunističke ideologije — , islamski fundamentalizam", mada 
nije jasno šta je on zapravo bio. 


Retko je politička policija pogrešno označavala protivnike komuni- 
stičke vlasti. Pošto je procesuirano različito političko opredeljenje, uvek 
je po pravilu prepoznavano političko mišljenje i opredeljenje različi- 
to i(ili) suprotno vladajućem komunističkom. Policijski aparat svoju 
veštinu prepoznavanja neistomišljenika aktuelne komunističke vlasti 
dovodi skoro do savršenstva. U te svrhe služila je matrica neprijatelja 
raznih ,,boja" i ,dezena". Po tim matricama identifikovani su i razvr- 
stavani neistomišljenici, što je obezbeđivalo sistematičnost i trajnost 
nadziranja neprijatelja. 


Za ovu svrhu služio je policijski dosije o neprijateljima, u kojem su 
beleženi ,dokazi" o neistomišljeništvu. U tu svrhu formiran je razu- 
đeni aparat i mreža doušnika koji je funkcionisao uspešno tokom či- 
tave vladavine komunista. 


Pored najstarijih zanata, doušništva i dostava, razvijanjem tehni- 
ke politička policija investira u kupovinu uređaja za snimanje razgo- 
vora (prisluškivanje) i pravljenje filmskih snimaka i slično. Polazeći od 
toga da je za totalitarnu i represivnu državu najekonomičnija investi- 

cija ulaganje u policijski aparat, novac za te potrebe nije se štedeo. U 
tu svrhu su ugrađivani prislušni uređaji u prostorije, najčešće u sta- 
nove, ali i u radne prostorije. 


Ekspanzivnim razvojem tehnologija u informatičkom društvu, mo- 
gućnosti snimanja razgovora usavršene su pojavom novih tehnika 
(ugradnja ,,bubica" u telefone — fiksne i mobilne, montažom TV stu- 
dija koji snimaju ,objekte" praćenja, te montiranjem sofisticiranih 
tehnologija za prisluškivanje na svakom mestu). 


Kontrola pisama bila je praksa. 


Orvelovska negativna utopija bila je u komunističkom režimu na 
delu i prepoznavala se u skoro apsolutnoj kontroli građana, razume 
se, onih koji su obeleženi kao politički neistomišljenici ili kao ljudi 
koji potencijalno mogu biti to. 


Hapšenje je čin u kojem se ispoljava i prepoznaje represivna vlast. 


4 Pisac ove knjige imao je dva slučaja koja govore o ugrađivanju prislušnih uređaja. 


Prvi slučaj je krivični progon dvojice mladih vojnika pred Vojnim sudom u Sarajevu 
nakon procesa muslimanskim intelektualcima pred Okružnim sudom u Sarajevu 1983. go- 
dine. Tom prilikom suđeno je vojniku imamu Muhamedu Čajlakoviću i apsolventu prava 
Asimu Stuparu. Na suđenju je izašlo u javnost da su u kući Asimovog oca bili ugrađeni pri- 
slušni uređaji. Policija je slušala porodične razgovore u kući Šefika Stupara u Zenici. Po- 
litička policija je puštala trake Asimu, valjda da bi ga impresionirala, a Asim je o tome oba- 
vestio baba. Šefik je do te mere bio pogođen i ozlojeđen zbog povrede svoje privatnosti 
da je nameravao da radi toga spali kuću. Jedva sam uspeo da mu objasnim da to ne čini, 
jer je ova povreda ljudskih prava u komunizmu nešto uobičajeno, a gradnja kuće je plod 
njegovog velikog odricanja i rada. 


Drugi je, o čemu ćemo posebno pisati, ugrađivanje prislušnih uređaja u stan imama 
Halila Mehtića. Tada je Halil otišao kod advokata u Zenicu, pa su pozvali lokalnog foto- 
grafa koji je to snimio, a ovaj uredno obavestio državnu bezbednost. Politička policija 
uhvaćena na delu da čini krivično delo, privodi i advokata koji je bio uhapšen. Da nisam 
pretio međunarodnom advokatskom asocijacijom — ne bi ga pustili. 

To je čin kojim totalitarna vlast manifestuje svoju moć, ali i nemoć 
prognanika. Prognani hapšenje pamte za sva vremena. Hapšenje je po 
pravilu iznenadan događaj za uhapšene, pa čak i u slučajevima kada 
prognani predviđa mogućnost da će biti uhapšen. 


Hapšenje se izvodi spektakularno. U toj akciji po pravilu učestvuje 
mnogo policajaca. Hapšenje sadrži radnje kojima hoće da se mistifi- 
kuje njegovo značenje i uloga. To je prilika da represivni aparat iska- 
že svoju snagu, pa se to najradije sprovodi pred familijom, porodicom, 
komšijama. 


Velika je obmana da su egzekutori svemoćhni, a da je uhapšenik pot- 
puno nemoćan, jer on uskoro spoznaje da treba da se bori za svoja pra- 
va, da zahteva ostvarivanje prava koja ima i da kao uhapšenik pruža 
otpor. Kako vreme od hapšenja odmiče tako egzekutori postaju svesni 
da su ograničeno moćni. Uhapšeni se brže ili sporije bore za svoja pra- 
va i tako šire polje svojih prava i sužavaju represiju prema sebi. 


Hapšenje prati pretres stana i(ili) službenih prostorija. Politička po- 
licija traži skriveni propagandni materijal, skice, inkriminisane knjige 
ili rukopise, letke, telefonske imenike, što bi trebalo arestiranog da 
kompromituje u sudskom postupku koji mu sprema. Nisu pošteđene ni 
knjige koje su štampane i kupljene u knjižarama, ali ih politička po- 
licija ceni kao lektiru koja treba da pokaže prevratničke namere uhapše- 
nog. A kada se nađe lektira koju su izdale emigrantske političke orga- 
nizacije, tada se smatra da je otkrivena politička zločinačka namera 
uhapšenog. 


Prema Zakonu o krivičnom postupku policijske vlasti su uhapšeni- 
ka ispitivale tri dana. Upravo su ova tri dana za uhapšenika bila naj- 
teža jer je bio bez ikakve zaštite. Bez obzira na dosije, kao i ranije pri- 
kupljene dokaze, ova tri dana su najvažnija za policiju kada je pri- 
kupljala dokaze i pripremala krivičnu prijavu za procesuiranje uhapše- 

nih. U ova tri dana policijskog pritvora uhapšenog treba ispitati i ube- 
diti ga da potpiše izjavu, a takođe, treba prikupiti i selektovati doka- 
ze, što se najčešće svodi na saslušanje svedoka koji treba da potvrde 
verbalne inkriminacije koje se uhapšenom stavljaju na teret. Ima i 
ekstremnih slučajeva uticanja na uhapšenike da potpišu izjavu, ali 
se to izbegava. 


Tako su se u Virovitičkom slučaju (kasnije kolokvijalno označen kao 
Špegeljov proces pred Vojnim sudom u Zagrebu 1991. godine) uhapše- 
nima prikazivale lažne vesti preko radija da je hrvatska vlada uhapše- 
na delom, a da je deo pobegao van zemlje, da je navodno ukinut više- 
stranački sistem u Hrvatskoj, da je izvršen vojni udar u Jugoslaviji i 
da će uhapšenima suditi preki sud (metkom u čelo) ako ne sarađuju sa 
istražnim organima. Zbog toga su pojedini uhapšenici pristajali na 
formulacije u zapisniku, mada su bile neistinite. U ovom procesu ista- 
kao se tadašnji šef KOS-a general Aleksandar Vasiljević, koji je pored 
opisanog, sve vreme nadzirao suđenje i snimao ga preko vojne film- 
ske ekipe , Zastava film", a koji je, umesto okrivljenog, postao svedok 
spreman na saradnju pred Haškim tribunalom. 


Upotreba neposredne primene fizičke prinude prema zatvoreniku, 
nerado se i veoma retko koristila. Češće se koristila pretnja da će biti 
procesuirani njegovi bliski rođaci (najčešće bračni partner ili deca). 
U sudskoj praksi progona političkih neistomišljenika u komunističkoj 
Jugoslaviji odavno je napuštena primena fizičke torture, prvenstve- 
no zbog nadzora i interesovanja međunarodnih organizacija. 


Prednost se davala iskazima svedoka i prikupljenim beleškama, leci- 
ma, inkriminisanoj lektiri. ,Obrada" svedoka je bila važnija od ,,obrade" 
okrivljenih. Progonitelji su se uzdržavali da upotrebe fizičku prinudu 
prema okrivljenom, jer bi iznošenje takvih slučajeva na glavnom pre- 
tresu više štetilo nego koristilo onima koji su organizovali političko 
suđenje. Međutim, u Sarajevskom procesu 1983. godine, politička po- 

licija se nije libila da primenjuje silu prema izvesnim uhapšenima (Ka- 
sumagić, Latić...). Suđenje prati strana i domaća štampa i drugi me- 
diji, pa bi objavljivanje primene torture dovelo u sumnju ceo postu- 
pak i izazvalo nervozu kod organizatora. 


A kada se radi o procesuiranju grupe, tada politička policija privo- 
di više lica na takozvane, informativne razgovore i, ujedno, vrši oda- 
bir okrivljenih i svedoka. Ona to radi primenjujući princip: loš sve- 
dok — dobar okrivljeni. Privedeni građanin, koji je spreman na sarad- 
nju tako što će teretiti drugog, pogodan je za svedoka, a ako ga ostali 
privedeni ne pominju onda je potpuno podoban za svedočenje. 


Tako nastaje paradoks da je prinuda ili pretnja radije upotreblja- 
vana prema svedocima nego prema okrivljenima, a naročito kada po- 
litička policija oceni da pred sobom ima labilniju ličnost. Neretko, 
policija znajući za neku grešku svedoka, upozorava ga da će mu biti 
oproštena ako sarađuje. 


Ovoj trijaži politička policija i ostali učesnici u političkim procesi- 
ma pridaju poseban značaj. Međutim, zvuči apsurdno, ali je istinito, 
da je lakša uloga okrivljenog nego svedoka u istrazi i na glavnom pre- 
tresu, gledano sa etičkog stanovišta. Svedoci su sumnjivi ako odusta- 
ju da terete optužene i sebe izlažu eventualnom progonu, ako ne pri- 
likom suđenja, ono nekom drugom prilikom. Tako su policijske vlasti 
bile nezadovoljne svedočenjem Halila Mehtića na procesu 1983. godi- 
ne u Sarajevu, pa su mu zato pripremile osvetu tako da su mu orga- 
nizovale tri godine kasnije, 1986, političko suđenje u Zenici. 


Nakon prikupljanja dokaza kod policije ulogu progonitelja politič- 
kih neistomišljenika preuzimaju tužioci, a u tužilaštvu najčešće postoji 
tužilac kome je to specijalnost, kao i istražni sudija. 


Istražni sudija vodi postupak po unapred zacrtanom scenariju i na- 
stoji da zapisnik sastavljen u policiji prenese u zapisnike iz istrage. 

Smatralo se da je istražni sudija uspešan ako je sastavio zapisnike o 
saslušanju okrivljenog i svedoka jednako ili na sličan način kao u po- 
litičkoj policiji, u kojoj je progon političkih neistomišljenika započet 
po unapred utvrđenom planu. 


Branioci svoju ulogu započinju u istrazi više pokušavajući da sa- 
znaju inkriminacije koje se stavljaju na teret uhapšenom, jer istražne 
sudije sprečavaju izabrane advokate da učestvuju u saslušavanju sve- 
doka, bez obzira što ZKP nije predviđao tu mogućnost. To je ono što 
se vidi. Ali postoji i jedna skrivena aktivnost uticaja na okrivljenog 
ili njegovu porodicu — da se izabere advokat koji je po volji političke 
policije i suda. Sud se navodno pravda da ima problema da uputi po- 
ziv izabranom braniocu, kojeg navodno ne može da pronađe, pa se 
uhapšenom nude drugi branioci ,,/dostupni sudu". Ima slučajeva da se 
ide dotle da se uhapšenima sugeriše koje advokate da ne biraju, jer će 
biti strožije kažnjeni ako ih izaberu. Ako istražni sudija, u saradnji sa 
političkom policijom, uspe okrivljenom da sugeriše branioca po njiho- 
vom izboru, tada se smatra da je istražni sudija završio znatan deo 
posla. 


Značaj istrage je presudan za organizatore sudskog političkog pro- 
cesa, jer se na zapisnicima iz istrage temelji presuda. Na glavnoj raspra- 
vi okrivljeni i svedoci skoro po pravilu menjaju svoje iskaze, dajući 
objašnjenja i razloge zbog čega to čine, što se svodi na dovođenje u 
sumnju da je politička policija radila suprotno pravilima koje određu- 
je ZKP. Naravno, sud ne prihvata izmene iskaza. Nije poznato, mada 
je takva mogućnost predviđena Krivičnim zakonom i ZKP, da je neko 
odgovarao za iznuđivanje iskaza okrivljenog ili svedoka. Ove odred- 
nice su samo floskula, dok sudska praksa ne poznaje da su te odredbe 
bilo kada primenjene prema službenom licu. Istraga se tako za orga- 
nizatore sudskog procesa pojavljuje kao najvažniji posao i zadatak, 
jer sve što je prikupila politička policija kao dokaze, istraga nastoji 
da unese u spise predmeta. 

Sud i odbrana se najčešće bave opozivom priznanja okrivljenog i 
izmenama iskaza svedoka. Branioci nastoje da dovedu u sumnju va- 
ljanost dokaza prikupljenih u istrazi, a sud se bavi stvarnom ili kvazi 
argumentacijom koja treba iskaze iz istrage da održi na snazi i da ih 
potvrdi kao verodostojne. 


Da zaključimo: uloga branilaca u istrazi je efemerna, jer je svede- 
na na prikupljanje informacija o toku postupka bez stvarnog učešća 
u toj fazi postupka. Branilac nema prava da se sa svojim branjenikom 
konsultuje, da priprema odbranu sve do podizanja optužnice. U isto 
vreme, uloga istražnog sudije je da branioca spreči da aktivno učestvu- 
je u istražnom postupku. Punu inicijativu ima samo politička policija 
koja u političkim procesima ima presudnu ulogu spiritus mouvensa. 
Zadatak tužilaca i sudija je samo da obezbede legalnost onoga što je 
zacrtano, pripremljeno i obrađeno u političkoj policiji. 


Formalizacija istrage ispoljava se u optužnici. Izreka optužnice 
skoro je identična izreci prvostepene presude. Kada ima izvesnih od- 
stupanja tada su ona obično beznačajna i zanemarljiva, jer se odnose 
na neke okolnosti ili manje važne inkriminacije. 


Polje krivične odgovornosti građana prema Krivičnom zakonu Ju- 
goslavije postavljeno je vrlo široko, skoro bez granica, što političkoj 
policiji, tužiocima i sudijama daje veliku mogućnost tumačenja i in- 
terpretacije radnji izvršenja koja predstavljaju obeležja političkih kri- 
vičnih dela. Sudije i tužioci ispoljavaju tendenciju da tako široko i 
evazivno formulisana zakonska obeležja bića krivičnih dela, koja se 
označavaju kao politička, još nadograđuju, dajući doprinos žestini i 
širini policijsko-sudskog progona neistomišljenika, koji su najčešće 
procesuirani za krivično delo Neprijateljske propagande. Na kraju 
postupka odlukom Vrhovnog suda Jugoslavije, i muslimanski intelektua!- 
ci u Sarajevskom procesu 1983. godine osuđeni su za ovo krivično de- 
lo, jer je taj sud našao da u njihovoj delatnosti ima samo neprijatelj- 
ske propagande. 

Nije smetalo prvostepenom i drugostepenom sudu u ovom sudskom 
procesu da izriče, za to vreme drastične kazne, označavajući delatnost 
za Aliju Izetbegovića i Omera Behmena kao Udruživanje radi neprija- 
teljske delatnosti iz člana 136. KZ SFRJ, radi vršenja, ni manje ni više, 
Kontrarevolucionarnog ugrožavanja društvenog uređenja iz člana 114. 
KZ SFRJ. A za Hasana Čengića, Ismeta Kasumagića, Edhema Bičak- 
čića i Huseina Živalja da se, takođe, radi o članu 136., stavu 2. KZ SFRJ 
da su pristupili neprijateljskoj grupi, ali u vezi sa članom 133. KZ 
SFRJ Neprijateljska propaganda, dok su Salih Behmen, Rušid Prgu- 
da, Mustafa Spahić, Džemal Latić, Melika Salihbegović i Derviš Đur- 
đević, optuženi za krivično delo Neprijateljske propagande iz člana 
133. KZ SFRJ. Đula Bičakčić kažnjena je za krivično delo Pružanja po- 
moći učiniocu posle izvršenog krivičnog dela, iz člana 137. KZ SFRJ. 


Međutim, videćemo da je Savezni sud Jugoslavije krivičnu odgovor- 
nost svih optuženih sveo na delikt mišljenja — Neprijateljsku propagan- 
du iz člana 133. KZ SFRJ, ali im je izrekao neuobičajeno visoke kaz- 
ne pod pritiskom bosanskohercegovačkog političkog rukovodstva, jer 
bi odmeravanje očekivanih kazni ovo rukovodstvo doživelo kao svoj 
poraz. A kako i ne bi kada je uložilo toliko aktivnosti, novca i propa- 
gande u ovaj sudski proces. 


Ništa nije tako nedefinisano kao mišljenje. A ovo krivično delo upra- 
vo kriminalizuje mišljenje. To je, videli smo, u jednopartijskim i svim 
totalitarnim režimima najmoćnije sredstvo za eliminaciju političkih ne- 
istomišljenika. Tu se primenjuje samo jedan vrlo jednostavan kriteri- 
jum: ko je za, a ko je protiv vladajućeg političkog mišljenja (tačnije 
ideologije kao sistema vrednosti). Kada se šire posmatra politika sud- 
skog progona kriminala, tada pada u oči da su organi gonjenja (po- 
litička policija, tužioci i sudije) najrevnosnije progonili političke ne- 
istomišljenike, ili, kako se oficijelno govorilo, politički kriminal. Po- 
litički kriminal je u totalitarnim državama, kakva je bila Bosna i Her- 
cegovina, tretiran kao najopasniji kriminal. 

U političkim sudskim procesima, naveli smo, retko, i moglo bi se 
reći izuzetno inkriminisana je politička delatnost kao takva, čiji bi 
cilj bila borba za vlast ili rušenje postojećeg političkog poretka, već 
je inkriminisano političko opredeljenje i mišljenje. Revolucije, kao 
nasilno uzurpiranje vlasti i grubo eliminisanje političkih protivnika, 
dovele su do surovog obračuna revolucionarne vlasti sa neistomišljeni- 
cima. Ukinuta je razlika između reči i dela tako što su reči promovisa- 
ne kao zločinačko političko delovanje. Stoga se progon političkih ne- 
istomišljenika može posmatrati i kao stanje neobjavljenog građanskog 
rata, a ne kao stanje građanskog mira i građanske sigurnosti. Jugo- 
slovenske komunističke vlasti su stalno govorile da je reč o ,,borbi ide- 
ja". Gde ima borbe, ima i pobednika i pobeđenih, ima slobodnih gra- 
đana i zatvorenika zbog političkog mišljenja. Od netrpeljivosti prema 
drugačijem i različitom mišljenju samo je jedan korak do proizvodnje 
i progona neprijatelja. 


Krivično delo Neprijateljska propaganda, predstavlja atak na slo- 
bodu političkog mišljenja. Procesuiranjem političkog mišljenja širi se 
polje krivične odgovornosti građana za drugačije mišljenje i, istovre- 
meno, sužava polje slobode političkog mišljenja. To naročito biva vid- 
ljivo u partijskim kampanjama ili periodima zaoštravanja ,,klasne po- 
litičke borbe", kada su stradali neistomišljenici. Suđenje grupi musli- 
manskih intelektualaca 1983. godine u Sarajevu tipičan je primer 
organizovane kampanje protiv neistomišljenika, po svim atributima 
takvih procesa. 


Do pojačane represije protiv političkih neistomišljenika došlo je po- 
sle smrti Josipa Broza Tita, od 1980. godine pa nadalje. Politička elita 
je osećala strah koji je potiskivala pojačanim progonom neistomišlje- 
nika. Svesna da se istorijski dovodi u pitanje legitimitet vlasti, postbro- 
zovska komunistička oligarhija u Bosni i Hercegovini organizovala je 
uzoran staljinistički proces protiv muslimanskih intelektualaca u Sa- 
rajevu 1983. godine, nadajući se i očekujući da će na taj način zastra- 

šiti i druge potencijalne političke neistomišljenike, da će delovati pre- 
ventivno. 


Svi pojačani progoni političkih neistomišljenika od 1980. godine pa 
nadalje, objašnjavaju se na jednak način: pogoršanjem međunarodne 
situacije, pojačanom aktivnošću raznih političkih emigracija i pojača- 
nim delovanjem unutrašnjeg neprijatelja. 


Kada bi se sastavio grafički prikaz progona političkih neistomišlje- 
nika, tada bi uočili da je progon žešći na početku i kod nižih sudova, 
jer se tako postiže glavna svrha progona: zastrašivanje političkih ne- 
istomišljenika ili, kako bi pravnici rekli, generalna prevencija, a viši 
sudovi bi imali razumevanja za ,primenu" prava i blažeg kažnjava- 
nja, dajući tom progonu neku razumnu meru. 


Pripremanje i organizovanje političkog sudskog procesa uvek je 
obuhvatalo kontrolisano i dozirano informisanje javnosti. Štampa i 
ostali mediji pod stalnim su nadzorom i brifingom. Njihov preventiv- 
ni zadatak je da propagiraju i podrže optužnicu, o čemu odlučuju i vode 
računa politička tela, koja suđenje prihvataju i kao svoje političko pro- 
pagandno delovanje. 


Politička suđenja se retko organizuju sa isključivanjem javnosti, 
mada je učešće javnosti kontrolisano jer policija vodi evidenciju ko je 
prisutan u sudnici. Naravno, suđenja se koriste kao politička delatnost, 
po pravilu kao propagandna politička delatnost, pa je uloga medija, 
po oceni organizatora suđenja, presudna ili bar veoma značajna. Su- 
đenje se tada pretvaralo u javnu manifestaciju. Takav tretman suđe- 
nja je opravdano naišao na kritiku u zapadnoj štampi, u onom delu 
sveta koji sebe smatra slobodnim. Nakon konsolidacije komunističke 
vlasti u Jugoslaviji, takva scenografija bila je napuštena, mada pada 
u oči da je takva scenografija primenjena i u sudskom procesu musli- 
manskim intelektualcima u Sarajevu 1983. godine. Sudska dvorana 

Višeg suda u Sarajevu napunjena je političkim aktivistima, kada je 
izricana prvostepena presuda 20. avgusta 1983. godine. Dvoranom se 
razlegao pripremljen i naručen aplauz kada je dvanaestorici optuženih 
za delikt mišljenja izrečena ukupna kazna zatvora od 89,5 godina (!). 
Mada sam tada imao desetogodišnje advokatsko iskustvo i mada sam 
branio političke prognanike, atmosfera me je podsećala na filmske sce- 
ne iz postrevolucionarnog perioda kada je primenjivano ,,revolucio- 
narno pravo", što je contraditio in adjecto. Ovo je snimala državna 
televizija i emitovala u udarnim informativnim programima. Bilo je 
to mučno slušati i gledati. Činilo se kao da se opet revolucija po- 
vampirila. 


Posmatrano sa distance to je delovalo anahrono, besmisleno, ali i 
zastrašujuće. Videlo se da je militantna grupa titoista u Bosni i Herce- 
govini početkom osamdesetih godina pretila svakom opozicionom po- 
litičkom mišljenju. Pojava aktivista Saveza komunista, koji aplaudi- 
raju u sudnici, nije bila iznenađenje za one koji su imali saznanja kako 
je ovaj sudski proces pripreman i planiran. Zastrašujuće je izgledalo 
arhaično navijanje publike, jer je podsećalo na ružnu sudsku i politič- 
ku praksu u vreme nakon Drugog svetskog rata. Verujem da je ova 
režirana scenografija mnoge u tadašnjoj Jugoslaviji, koji su imali mo- 
gućnost da je vide na TV ekranima, zabrinula i revoltirala. 


Na opisani način organizatori ovog procesa na momenat su otkrili 
svoje namere i svoju satansku dušu. Ubrzo se pokazalo da je ovaj sud- 
ski proces samo labudova pesma umirućeg i nelegitimnog jednopartij- 
skog političkog sistema i titoističkog režima. Na taj način staljinizam 
je objavio da je još uvek živ, da još ima snage, ali bila je to varka i pri- 
vid. Godine koje su dolazile pokazale su da nema budućnost, ali je, 
nažalost, otvarao i otvorio Pandorinu kutiju iz koje su proključale po- 
tiskivane i skrivene mržnje među bosanskohercegovačkim nacijama 
koje su dovele do ratnih užasa i razaranja. Da ne razmišljamo šta bi 
bilo kad bi bilo, ali smo uvereni da bi slobodan i civilizovan dijalog 

otklonio alibi onima koji su u ovom procesu našli argumente za ,,ko- 
načno rešenje", koje je vodilo u zločin umesto u toleranciju i zajednič- 
ki civilizovan život po uzoru na savremenu Evropu. 


Brozovi politički naslednici u Bosni i Hercegovini tako su manife- 
stovali čvrstinu u obračunu sa neistomišljenicima, mada su prognani 
bili muslimanski intelektualci kojima je prvenstveno bilo interesova- 
nje o pitanjima islama kao religije i pitanjima prava građana musli- 
manske vere o obredima i običajima. 


Jedan od najsuptilnijih zadataka organizatora političkih sudskih 
procesa jeste izbor sudije koji će rukovoditi postupkom. Izbor sudije 
se vrši po samoj logici i prirodi ovih sudskih procesa. 


Jugoslavija, a to je posebno vidljivo u Bosni i Hercegovini, je mnogo- 
etnička zajednica i država. Organizatori nastoje, ako okolnosti izbo- 
ra dozvoljavaju, da biraju sudije koji pripadaju etničkoj grupi ili na- 
ciji kojoj pripadaju i optuženici. Na taj način se postiže dvostruki cilj. 
Prvi je da se obezbeđuje privid objektivnosti suda, jer okrivljenima 
sudi sudija koji je pripadnik iste etničke grupe, čime se u mnogoetnič- 
koj sredini amortizuje kritika po tom osnovu. Drugi cilj je da je to pri- 
lika za proveru lojalnosti sudije kojem je dodeljena uloga predsed- 
nika veća. Od takvog predsednika sudskog veća očekuje se da doka- 
že svoju lojalnost i odanost vladajućoj političkoj grupaciji u Savezu 
komunista. Izbor može pasti i na sudiju kojeg politička policija ceni da 
je kolebljiv, očekujući da mu daju šansu da svoju kolebljivost deman- 
tuje i da potvrdi svoju podaničku odanost organizatorima i pokreta- 
čima policijskog sudskog progona. 


Od sudije, koji je posle izbora za ulogu predsednika veća ostavljen 
sam sebi, očekuje se da zadatak uspešno obavi, da političkom suđenju 
obezbedi privid legalnosti i korektnog vođenja postupka. Izabrani su- 
dija, često i sam iznenađen, postaje važna ličnost u svojoj sredini. 

Sudija Rizah Hadžić je skoro svaki dan imao drugo odelo, promenje- 
nu košulju i kravate u kojima ima crvene boje. Dobijanje ovoga Za- 
datka smatra se znakom poverenja i naklonosti šefova, a to, u konač- 
noj instanci, znači i vlastodržaca. Manji je broj sudija koji ne dobija- 
ju ovaj zadatak i zadovoljno konstatuju — i ovog puta sam se izvu- 
kao, što naravno, ne sme da iskaže ni u krugu bliskih prijatelja ili fa- 
milije, a kamoli da to na bilo koji način javno ispolji? 


Nakon dobijanja takvog zadatka, sudija je skoro potpuno pošte- 
đen drugih redovnih obaveza u sudu. Sada je isključivo koncentrisan 
na ,važan" posao koji je dobio. Priprema se da bi umeo da reaguje na 
eventualna iznenađenja. 


Sudija, dok sprema suđenje i vrši pripreme, prividno je sam, niko 
se sa njim ne druži, svi znaju, i on i njegove kolege, da je pod prismo- 
trom, pod budnim okom političke policije koja nadzire rad i delova- 
nje svih (sudija, tužilaca, branilaca, svedoka, pa čak i izabrane publi- 
ke). Ovaj nadzor je prikriven i mistifikovan, ali svi očekuju ili znaju, 
da se vrši. Sarajevski proces iz 1983. godine razlikovao se od drugih 
političkih suđenja i po tome što je politička policija otvoreno igrala ovu 
svoju ulogu, čak bi se reklo, demonstrativno i arogantno razmećući 
se njome. 


Pisac ove knjige, kao branilac u tom procesu, uvek je imao najma- 
nje dvojicu policajaca u civilu koji nisu krili da su mu nenaručena prat- 
nja. Na moje pitanje — šta će im to, odgovarali su neiskreno da to čine 
radi moje fizičke zaštite, jer niko ne bi mogao ,,da ih opere pred ino- 
stranstvom" ako bi me neko napao.(!) 


Da se vratimo na ulogu izabranog sudije, a ne političke policije. 


Sudija počinje svoju ulogu da doživljava kao opštu, a ne kao suđe- 
nje samo u jednom procesu. On počinje da se oseća kao važan, jer iza 

njega stoje njegovi šefovi, kao i politički moćnici, pa i sam o sebi po- 
činje da misli da je moćan, a ne da mu je samo dodeljena jedna ulo- 
ga. Njegova osećanja su ambivalentna, jer se oseća i nelagodno zna- 
jući da ima onih koji ne odobravaju njegovu ulogu. Taj osećaj ne- 
lagodnosti najviše ispoljava u sudnici, jer su okrivljeni intelektualci, 
često ljudi znatno većeg obrazovanja i obaveštenosti od samog sudi- 
je. Sudi se mišljenju, a okrivljeni su upravo ljudi intelektualci koji 
imaju znatno šire i bogatije obrazovanje od svojih sudija. Sudije svoj 
autoritet crpu iz same sudijske funkcije, a okrivljeni, ako su uspeli da 
sačuvaju svoje dostojanstvo i ugled, faktičku snagu dobijaju iz svoje 
informisanosti i svog digniteta. Ovo samo po sebi često izaziva nespo- 
razume između sudija i okrivljenih. Kako su zapisnici iz policije i istra- 
ge uprošćavanje odbrane okrivljenih intelektualaca, tako to na glav- 
nom pretresu dovodi do konflikta i nesporazuma između sudije i optu- 
ženih. Kada se u to umešaju i neinhibirani branioci — tada su nespo- 
razumi neminovni i česti, a sudije zbog toga nervozne i konfuzne. 
Jednog dana, popodne, dok sam šetao sa kolegom Nevzatijem, sreli 
smo sudiju Rizaha Hadžića koji mi se požali da sam mu ,ja teži no svi 
okrivljeni i svedoci" Ja mu zlurado i kratko odgovorih — ,,zašto sam 
dolazio u Sarajevo?" 


Naravno da svu inferiornost sudija i njihove , greške" prikrivaju me- 
diji ili ih umanjuju, jer su oni u ulozi propagandnog aparata čiji je 
zadatak opravdanje optužnice i sudskog procesa. U sudskom procesu 
u Sarajevu 1983. godine, mediji su sa gvozdenom disciplinom ostva- 
rivali ovu svoju funkciju. U medijima je prećutkivano da su mnogi sve- 
doci menjali svoje iskaze i da su objašnjavali na koji način su sastav- 


ljani zapisnici u istrazi. 


Sudije su se izveštile da okrivljenima dozvoljavaju da se brane, a 
čvrstinu i oštrinu ispoljavali su prema svedocima, kojima su pretili pod- 
sećajući ih na zakonske obaveze da su dužni da govore istinu. Sve- 
doci najčešće ne skrivaju svoj strah, jer su uplašeni da se progon ne 

usmeri ka njima. Sudije manipulišu ovim njihovim strahom, pa svedo- 
cima predočavaju iskaz iz istrage i postavljaju pitanja koja ovaj njihov 
strah podstiču. 


Najbolji, sa stanovišta interesa tužilaca i sudija, je onaj svedok koji 
zbog sebe, ili nekog svog bliskog, mora da prihvata ,saradnju" Na- 
ravno da među svedocima ima i saradnika političke policije. Njih je naj- 
lakše prepoznati jer izražavaju neprijateljski odnos i ispoljavaju aro- 
ganciju prema optuženima. Neki svedoci, saradnici političke policije, 
svoje iskaze iz istrage ponavljaju ad litteram, jer ih uče napamet. 


Sudije ne umeju da prikrivaju svoj odnos prema svedocima. Pre- 
ma jednima su grubi i oštri, a prema drugima trpeljivi, jer ove druge 
smatraju dragocenim saradnicima suda. 


Najpouzdaniji je sudija koji je saradnik političke policije. Sa sta- 
novišta interesa organizatora političkih procesa, najidealnije bi bilo 
kada bi takve sudije vodile sve procese. To nije uvek moguće orga- 
nizovati jer je saradnik političke policije ponekad nedovoljno vičan 
sudijskom poslu ili je skromno obrazovan, te je nepripremljen da se sa 
okrivljenima, koji su neistomišljenici, bori intelektualno i politički. 

5. Okrivljeni 


Mada su okrivljeni u političkim procesima svesni da se sa njima vrši 
policijski i sudski obračun, ipak pokušavaju da se sa progoniteljima 
raspravljaju i dokazuju svoju nevinost. Okrivljeni, u istrazi i na samom 
suđenju, objašnjava svoju političku poziciju. Nema tog okrivljenog 
koji je na suđenju priznao svoju ,,krivicu". 


Postupajući prirodnopravno okrivljeni ispoljava protivljenje pro- 
gonu koji mu je policijsko-sudski aparat nametnuo. On dokazuje da su 
iskazi njegovi i svedoka montirani, da su tako formulisani i obrađe- 
ni da bi prikazali njegovu krivicu. Rekli smo da je politička policija 
izvežbana da detektuje, prepozna i otkriva neistomišljenika, ali da ima 
problema sa prikupljanjem i obradom dokaza. Taj raskorak između 
političke opredeljenosti i prikupljenih dokaza je veliki i predstavlja 
onaj intelektualni prostor u kojem okrivljeni i njegova formalna od- 
brana (branilac) grade odbranu. Ova diskrepancija je povećavala okriv- 
ljenikovu borbenost, radi čega se često sa velikom energijom i ozbilj- 
no pripremao za suđenje — analizirao optužnicu, prikupljene pisme- 
ne dokaze, iskaze svedoka u istrazi i na glavnoj raspravi, vršio pri- 
preme i analize sa braniocem. 


Ovakav aktivan odnos okrivljenog i branioca prema sudskom pro- 
cesu, nažalost, doprinosio je da policijski i sudski progon političkih 
neistomišljenika ima privid legalnosti i legitimnosti. S druge strane, 
takvo ponašanje okrivljenog i njegovog branioca stvaralo je sudijama 
teškoće, tako da su morali da se angažuju na glavnoj raspravi da to eli- 
minišu ili bar neutrališu. Sudije su u tome imale ,skrivene" pomaga- 
če iza sudske scene (političku policiju) i medije. 


Uvereni smo da okrivljeni i njihovi branioci nisu bili potpuno svesni 
da svojim opisanim aktivizmom idu na ruku organizatorima suđe- 

nja. Suprotno od ove posledice oni su imali pogrešno uverenje da sud 
i sudije interesuje istina, te da tako mogu dokazivati nevinost. Takav 
odnos progonjeni zadržavaju čak i nakon suđenja i nakon izdržane ro- 
bije. Sve vreme su uvereni da mogu da dokažu svoju nevinost, a da 
su predsednik veća i sudsko veće pogrešili oglašavajući ih krivima. 
Izuzetak su okrivljeni koji su svesni sudske igre (drame) i scenarija u 
političkim procesima u kojima oni igraju samo jednu od projektova- 
nih uloga. 


Opisani odnos optuženog prema suđenju često je davao privid da 
su sudske dvorane mesto za sučeljavanje različitih, pa i konkurentskih 
političkih stanovišta. Stoga, u ovakvim procesima sudnice postaju ži- 
votnije i stvarnije mesto sučeljavanja različitih političkih pogleda i 
opredeljenja od institucija zvanične politike koje su zbog rutinske, 
folklorne i režirane političke igre sklerotične i nezanimljive manife- 
stacije. Radi toga je čest slučaj da se u sudnicama više govori o život- 
nim problemima društva, jezikom koji prepoznaje i izražava stvarne 
pojave, dok javnim političkim životom vlada uvek neki nerazumlji- 
vi novogovor, čija je svrha da zamagljuje stvarne pojave i probleme. 
Nažalost, izrečeno u sudnici ostaje u sudskim zapisnicima i presuda- 
ma, u žalbama okrivljenih i branilaca, dakle, daleko od očiju javnosti. 


Uzaludan je napor okrivljenih, naročito na prvostepenom suđenju, 
kada ulažu znatno mentalno angažovanje dokazujući vlastitu dobro- 
namernost i nevinost. Ovaj je napor neplodan i uzaludan, što okriv- 
ljenog sa odmicanjem suđenja čini nervoznijim i nezadovoljnim. 


Okrivljeni i njegov branilac ozbiljno se pripremaju Za Završnu reč, 
mada je ona bez ikakvog uticaja na rezultat suđenja. 

6. Presude 


Izricanjem prvostepene presude postiže se svrha političkog sudskog 
procesa: eliminiše se politički neistomišljenik i ućutkuju se i zastra- 
šuju ostali politički neistomišljenici. 


Sa ovog stanovišta svrha političkog sudskog procesa, drugostepe- 
na ili presuda na osnovu Zahteva za ispitivanje pravnosnažne presu- 
de, postaju irelevantne. One imaju samo pravni značaj jer viši sudo- 
vi ispravljaju očigledne greške prvostepenog ili drugostepenog suda 
i olakšavaju položaj okrivljenog smanjivanjem visine kazne, po pra- 
vilu, pokušavajući da progon svedu na neku podnošljivu meru. 


Da ponovimo, najvažniji faktor sudskog procesa ostaje prvostepeni 
sud i predsednik sudskog veća ovog suda. Od njegove umešnosti za- 
visi ostvarivanje svrhe suđenja kako su ga zamislili organizatori i 
vlastodršci. Ponašanje i delatnost predsednika veća i samog sudskog 
veća usmerena je ka ispunjavanju tih očekivanja. 


Nemamo dokaza da se sudskom veću sugerira visina kazne koja će 
biti izrečena. Kako je kazna najvažniji element suđenja za koji su Za- 
interesovani javnost i sam optuženi, verujemo da predsednik veća i 
sudsko veće posebnu pažnju posvećuju saznanju šta se zapravo od njih 
očekuje, odnosno koja se kazna očekuje da bude izrečena. Sudije, na 
suptilan način, ispituju ta očekivanja i raspoloženja organizatora i na- 
ručilaca konkretnog političkog suđenja. Posebno osluškuju i prate izja- 
ve političkih zvaničnika koji suđenje komentarišu i pre završetka prvo- 
stepenog postupka. Upozorenja da je kaznena politika blaga, da su 
neprijatelji ,digli glave", da su pojačali svoju aktivnost i slično, signal 
su da se izreknu stroge kazne. Ili izjave da je društvo stabilno, da 
uživa međunarodni povoljan položaj, znači da se može izreći blaža 
kazna. 

Prvostepena presuda po pravilu predstavlja recepciju optužnice, a 
sudski proces je organizovan da bi se taj cilj postigao. 


Obrazloženje presude je selektivno i svrhovito, jer je cilj da se optuž- 
nica dokaže i podrži. Sve što bi išlo u prilog odbrani okrivljenog eli- 
miniše se, ili logičkom akrobatikom obezvređuje. A pisanje obrazlo- 
ženja presude prilika je da sudija istakne svoju privrženost politič- 
kim i ideološkim vrednostima koje proklamuje politička oligarhija. 
Sudije se u obrazloženju presude dokazuju kao zaštitnici ,društve- 
no-političkog poretka" i abezbednosti zemlje,, smatrajući ih znatno 
vrednijima od vrednosti kao što su život, telo, javni moral, pravni sao- 
braćaj, zdravlje ljudi, dostojanstvo ličnosti i slično. 


Vreme i hartija se ne štede da presuda, gledano spolja, izgleda uver- 
ljivo i obrazloženo. Zato je ona često obimna i ne štede se ,argumen- 
ti" koji opravdavaju ocenu krivične odgovornosti i visinu kazne. Kada 
je reč o verbalnim iskazima koji su inkriminisani, presuda se ne upu- 
šta u njihovu analizu, a posebno ne u značenje pojmova i tvrdnji, 
već ih prihvata same po sebi kao inkriminaciju. A kako bi i smela da 
se upušta u njihovu analizu, ili u analizu konteksta izrečenih verbal- 
nih tvrdnji, kada ih je već ranije, kao takve, ocenila politička policija. 


Presuda za politički delikt nikada nije oslobađajuća u etabliranom 
komunističkom poretku Jugoslavije. Oslobađajuće presude se tek izri- 
ču pojavom detronizacije političkih suđenja. Prelomni slučaj je oslo- 
bađanje Vlasija i ostalih optuženika u procesu pred Okružnim sudom 
u Titovoj (Kosovskoj) Mitrovici 1989. godine. To je slučaj i u procesu 
protiv zeničkog imama Halila Mehtića, profesora Dragomira Ostoji- 
ća pred Okružnim sudom u Negotinu, kao i pojedinih optuženih u pro- 
cesu šestorici u Okružnom sudu u Beogradu. Ovakve presude su izu- 
zetak i donesene su u vreme kada je doveden u pitanje legitimitet su- 
đenja političkim neistomišljenicima i padaju u vreme posle smrti Josipa 
Broza Tita. 

Ništa toliko ne kompromituje vladavinu komunista u Jugoslaviji 
koliko politička suđenja. Presude sva tri stepena su svedočanstvo o ne- 
milosrdnosti i okrutnosti političkog režima. One potvrđuju da se ko- 
munistička vladavina održavala i upotrebom političke policije, tuži- 
laštva i suda, da se u suštini radilo o totalitarnom sistemu. 


Istraživanja, koja se budu bavila istoriografijom komunističke Ju- 
goslavije, ne mogu ignorisati analizu ovih sudskih presuda. One će 
biti značajniji dokumenti od zapisnika sa sednica zvaničnih i partij- 
skih državnih organa o političkim sukobima, a posebno od ideološ- 
kih rasprava u Savezu komunista i šire u društvu. 


Sa današnje distance kada se čitaju ove presude mora se zaklju- 
čiti da one izgledaju bezazleno, jer su pojedinici i grupe proganjani 
za kritiku i iznošenje političkog mišljenja, a ne i za političku delatnost. 
Suđeno je samo drugačijem, različitom mišljenju od vladajućeg mišlje- 
nja komunističke oligarhije. 


Danas su politička mišljenja i stavovi izraženi mnogo pregnantni- 
je i čisto, bez skrivanja i zamagljivanja. Kada se izvrše uporedne ana- 
lize sadržaja inkriminacija u presudama i današnjeg političkog dis- 
kursa, tada se vidi ogromna razlika. U presudama, čak i konstruisa- 
ne verbalne inkriminacije, daleko su benignije i bezazlenije nego što 
je to današnji politički govor, koji je direktan i nedvosmislen. 

7. Robija 


Sudski procesi, bez obzira koliko je učešće javnosti ograničeno, ipak 
predstavljaju javnu pozornicu na kojoj vlastodršci upotrebljavaju po- 
litičku policiju, tužioce i sudije za ućutkivanje i eliminaciju političkih 
neistomišljenika. S druge strane, zatvori i robijašnice predstavljaju 
ustanove potpuno skrivene od očiju i uvida javnosti. U njima se sa 
neistomišljenicima obračun nastavlja. Nema društvene ustanove koja 
je toliko daleko od uvida javnosti kao što su to zatvori. 


Šta se, zapravo, događa u zatvorima sa političkim robijašima ne 
podleže nikakvoj kontroli javnosti. Robijaši su prepušteni na milost ili 
nemilost zatvorskih vlasti, među kojima politička policija vodi glav- 
nu reč. Zatvorenik savesti, kako ga tretiraju međunarodne organiza- 
cije za zaštitu ljudskih prava, izložen je pritiscima, vrbovanju, a u slu- 
čaju golootočana videli smo i prevaspitavanju, jer jednom obeležen 
kao neprijatelj ostaje to zauvek. Njima se neprekidno i uporno bavi 
politička policija i dalje ih nadzirući. Zabeležen je upravo u Bosni i 
Hercegovini slučaj advokata iz Doboja, Žarka Aleksića. Taj je slučaj 
jedinstven po tome što mu je drugo suđenje organizovano zbog delikta 
mišljenja (Neprijateljska propaganda — član 133. KZ SFRJ) na robiji i 
među zatvorenicima. Sudija Sava Leković bivšem kolegi, advokatu 
Aleksiću, izriče kaznu zatvora od sedam godina i konfiskaciju imovi- 
ne za verbalni delikt (5. april 1980. godine). Godinu dana nakon toga, 
kada je bio na robiji, organizuje se novo suđenje za verbalni delikt 
pred Okružnim sudom u Zenici (7. jul 1981. godine), takođe, za ne- 
prijateljsku propagandu kojom je pokušao da pridobije druge robija- 
še za svoje stanovište. Vrhovni sud Bosne i Hercegovine odbio je žalbu 
1982. godine. Savezni sud, rešavajući po zahtevu za vanredno pre- 
ispitivanje presude, ukinuo je prethodne dve presude i predmet vratio 
prvostepenom sudu na ponovno odlučivanje. U ponovljenom suđe- 
nju izrečena mu je kazna od pet godina i jedanaest meseci zatvora. 

Zbog maltretiranja u zatvoru doživeo je dva infarkta, da bi po izla- 
sku iz zatvora napustio Bosnu, preselio u Beograd i ubrzo preminuo 
od posledica bolesti i patnji po robijašnicama Bosne i Hercegovine. 


O stanju u robijašnicama i patnjama robijaša saznajemo jedino pre- 
ko memoarske lektire bivših robijaša, što predstavlja literarnu obradu 
vlastitih iskustava robijaša. 


Siguran sam da se o jednoj državi i njenom političkom režimu više 
može suditi po zatvorima, nego po kulturnim institucijama ili mate- 
rijalnoj civilizaciji. 


Progon političkih protivnika nije samo njihovo ućutkivanje i zastra- 
šivanje, već se radi i o retorziji. A izvršioci retorzije su ljudi niskog 
obrazovanja i najveće revnosti u udvaranju i podršci vlastodršcima, 
pa su maltretiranje robijaša shvatali kao poželjno i korisno sredstvo 
za napredovanje u karijeri. 


U zatvorima komunističke Jugoslavije politički zatvorenici su naj- 
strožije tretirani. Njima su, kada je god to moguće, ili koliko je mogu- 
će, uskraćivana prava koja su im pripadala. Često su politički osuđe- 
nici mešani sa kriminalcima koji su ih zlostavljali i koji su sebe, uz po- 
moć zatvorskih vlasti, doživljavali manjim krivcima i ,patriotama", pa 
zbog toga sebi davali za pravo da zlostavljaju političke protivnike. 


Jedini koji su se usuđivali da pokazuju zainteresovanost za političke 
osuđenike, tretirajući ih kao zatočenike savesti, bile su međunarodne 
organizacije za zaštitu ljudskih i građanskih prava, a među njima se 
posebno isticala Amnestty International. 


Totalitarne države ne ugrožavaju pobune grupa ili masovni nemi- 
ri, već neukrotivi i beskompromisni pojedinci, a naročito i najčešće 
disidenti. Upravo su politički zatvorenici bili takvi pojedinci koji su, 

boreći se za doslovnu primenu zatvorskih pravila, ustvari, nastavljali 
svoj politički otpor u jednopartijskoj i autoritarnoj državi. Ti vidovi 
borbe u zatvorima su različiti i raznovrsni. Kada treba štrajkuje se gla- 
đu, pišu protesti i žalbe na uslove izdržavanja kazne, a ponekad uspe- 
vaju i da zainteresuju za svoj slučaj neku međunarodnu organizaciju 
koja tog zatvorenika stavlja pod svoju zaštitu, što izaziva nelagodnost 
kod zatvorskih i, naročito, političkih vlasti. 


Zatvorenik se brzo prilagođava uslovima zatvorskog života. Koli- 
kogod je zatvorski život siromašan i jednostavan po onome što se u 
njemu događa, toliko je unutarnji i intelektualni život zatvorenika sa- 
vesti bogat i senzibilan. Zatvorski način života izoštrava zatvoreni- 
kove poglede na svet i politiku posebno. Pojedinci koji su izborili pra- 
vo intelektualnog rada pišu i stvaraju. Đilas je, prema knjizi autora 
Dragana Markovića i Save Kržavca ,Liberalizam — od Đilasa do danas", 
napisao u robijašnici u Sremskoj Mitrovici 3.127 strana kucanog teksta 
ili 38 manjih ili većih rukopisa. Naravno da je većina političkih za- 
tvorenika ometana i sprečena u takvim naporima, a naročito su im da- 
vani najteži fizički poslovi da bi ih iscrpli i sputavali u intelektualnom 
radu. Takav je slučaj sa Hasanom Čengićem i Džemalom Latićem, 
koji su nežni i bolešljivi, ali ih zatvorske vlasti iscrpljuju najtežim po- 
slovima u železari, prebacujući ih da rade u noćnoj smeni koja naj- 
više zamara. 


Politički zatočenici su sistematski i organizovano provocirani od 
strane zatvorskog osoblja. Latića je fizički napao i pretukao krimina- 
lac protiv kojeg nije vođen disciplinski postupak, a to nije moguće bez 
odobrenja zatvorskih vlasti, ili je to učinjeno po nalogu tih vlasti. 
Mustafa Spahić, koji je imao čitav spisak bolesti, izlagan je napor- 
nom fizičkom radu, bez obzira što je lekar predlagao poštedu od fi- 
zičkog rada. 


Zatvorenici savesti su prepušteni sami sebi u borbi za svoja prava 
kao zatvorenika. Uporni i spretni uspevali su da se izbore bar deli- 


67 


Dr. Rajko Danilović 


mično za svoja prava i da poboljšaju svoj položaj. Oni drugi, kojih je 
bilo više zbog svoje borbe za ostvarivanje prava koja imaju na robiji, 
bili su dodatno zlostavljani i maltretirani. 


Tretman političkih zatvorenika menjao se od Drugog svetskog rata 
do raspada Jugoslavije. Ne radi se o pojačanoj ili smanjivanoj repre- 
siji kojoj su bili izloženi zatvorenici, već je to osciliralo. Ne može se 
poreći da su zatvorske vlasti same pravile razliku prema vrstama Za- 
tvorenika. Najgore su prošli informbirovci koje su zatvorske i policij- 
ske vlasti htele da prevaspitaju i da ih nateraju da ,revidiraju svoja 
politička opredeljenja". 


Kada se čita golootočka memoarska literatura, koja predstavlja uspo- 
mene zatočenika, tada se čitaoci zgražavaju na maštovitosti i nemilo- 
srdnosti torture kojoj su bili ovi robijaši izlagani i podvrgavani. Poli- 
tička i policijska vlast je postavila zatvorskim vlastima satanski za- 
datak: političko prevaspitanje staljinističke frakcije u Jugoslaviji. Ovaj 
pokušaj je ostao kao primer najžešćeg gaženja elementarnih ljudskih 
prava, a u tu svrhu korišćene su bestijalne metode: bojkot, ,topli zec", 
izolacija, rad bez svrhe i smisla, fizičko zlostavljanje, obaveza špiju- 
niranja sapatnika, teranje zatvorenika da jedni druge zlostavljaju. Čak 
se i danas, posle toliko proteka vremena, kada je golootočana sve 
manje među živima, oni nerado sećaju svojih patnji, jer ih je sramota 
da evociraju događaje u koje su i sami bili gurnuti i uvučeni bez svoje 
volje. Ne treba zaboraviti da su ovi mučenici, kao i ostali politički za- 
tvorenici i, što je presudno, njihovi mučitelji, među nama a neki od njih 
i kao ugledni građani koje srećemo, a da ne znamo njihovo iskustvo 
tamničara ili zatočenika. Kako je na zatvorsko mučenje gledao jedan 
od inspektora na Golom otoku treba videti knjigu Dragana Markovi- 
ća ,Istina o Golom otoku" (Narodna knjiga — Partizanska knjiga, Beo- 
grad, 1987. godine). 


Poznati književnik Borislav Pekić u trilogiji , Godine koje su poje- 
li skakavci", izdanje BIGZ, sažimajući svoje dugogodišnje robijaško 

iskustvo detaljno je opisao uslove preživljavanja političkih zatvore- 
nika na robiji. 


Borislav Pekić koga, mimo ostalog, u njegovom spisateljskom po- 
slu krasi preciznost i pregnantnost, deli načela preživljavanja politič- 
kog robijaša na unutrašnja i spoljna. Za spoljne okolnosti tvrdi da se 
na njih ne može uticati, da su one robijašu unapred date kao zatvor- 
ski uslovi. Postoje, obrazlaže pedantno i detaljno pisac Pekić, unutraš- 
nja načela preživljavanja kojih robijaš treba da se drži. Dovodeći do 
perfekcije opis tih načela pobrojao ih je, a da se nije ponavljao, tri- 
deset. 


Nakon toga su primenjivane, da tako kažemo, mekše metode. Izbe- 
gavala se upotreba grube i direktne torture. Ovo je pravilo naravno 
trpelo izuzetke, a naročito u violentnim sredinama i u vreme krup- 
nih političkih obračuna, kakav je, npr., u Hrvatskoj bio obračun sa 
MASPOK-om", a u Bosni i Hercegovini obračun sa muslimanskim 
intelektualcima 1983. godine. 


Borba robijaša za ostvarivanje povoljnijeg položaja u kaznionicma 
je individualna borba, koja upravo zbog toga zavisi od niza faktora 
(vreme robijanja i politička situacija u društvu, od ustanove u kojoj osu- 
đenik izdržava kaznu, od osoblja koje predstavlja zatvorsku vlast), 
ali i od samog robijaša, njegove čvrstine, upornosti i spretnosti. Svaki 
je politički robijaš bio prepušten sebi, svojoj savesti i sposobnosti da 
opstane okružen mržnjom i neprijateljstvom. Nameće se zaključak da 
je opstanak, tačnije preživljavanje političkih zatvorenika, jedna po- 
sebna ljudska veština. Videli smo, Borislav Pekić je od toga napravio 
posebnu zatvorsku lektiru. 


+ Narodni pokret u Hrvatskoj 1971. godine, komunističke vlasti su okvalifikovale kao 
nacionalistički pokret. Ustvari, radilo se o pokretu za demokratske promjene u politič- 
kom, pravnom i ekonomskom sistemu totalitarne države. (Primjedba urednika) 

Kada se uporede robijaška iskustva političkih zatvorenika po zatvo- 
rima Jugoslavije, tada se uočava veliki stepen sličnosti sa iskustvima 
robijanja po logorima u Sovjetskom Savezu, o čemu postoji brojna 
i bogata lektira. 

8. Bosanski model 


Pišući o sudskim političkim procesima u periodu od kraja Drugog 
svetskog rata do raspada Jugoslavije u knjizi ,Upotreba neprijatelja — 
Politička suđenja u Jugoslaviji 1945-1991. godine", kao metodološki 
najsloženiji problem se nametnulo grupisanje i kvalifikovanje sluča- 
jeva. Tom prilikom sam kao jedan od kriterijuma kombinovao merila, 
pa su mi se suđenja u Bosni i Hercegovini nametnula kao specifičan 
model radi čega sam to i označio kao ,,bosanski model". Ako se kao me- 
rilo uzme širina i oštrina (visine izrečenih i izdržanih zakonskih kaz- 
ni) prema političkim osuđenicima, onda se progon političkih neistomiš- 
ljenika i protivnika, kao najoštriji, pojavljuje u Bosni i Hercegovini, 
a naročito u periodu posle smrti Josipa Broza Tita. 


Dugoročno gledano, stvari stoje drugačije. U Sloveniji su bili, posle 
okončanja Drugog svetskog rata, najžešći progoni političkih protiv- 
nika i neistomišljenika. U Sloveniji je taj progon bio, kao što je sve 
kod Slovenaca, organizovan, pedantno vođen i nesumnjiv. Ne radi se 
samo o Dahauskim procesima, koji su dosledno režirani po uzoru na 
slične procese u SSSR-u i istočnoevropskim zemljama, gde su skoro svi 
zatvorenici nacističkih logora, koji su preživeli, bili posle okončanja 
Drugog svetskog rata i oslobađanja logoraša, sumnjivi novoj vlasti. 
Sudsko-policijskom udaru bili su izloženi svi koji su bili u logoru Dahau, 
inače svi su bili članovi i funkcioneri ilegalne Komunističke partije 
Jugoslavije od 1930. pa nadalje, a neki od njih i politički robijaši pred- 
ratne Jugoslavije. Bili su to antifašisti, španski borci, ilegalci, parti- 
zani, članovi Oslobodilne fronte, članovi raznih logoraških organi- 
zacija u Dahauu i Buhenvaldu. Pre hapšenja i sudskog progona, kao 
inženjeri zauzimali su visoke funkcije u javnom životu, a posebno u 
privredi Slovenije i FNRJ. Svi su , priznali" da su bili agenti Gestapoa, 
a posle rata da su ,sarađivali sa zapadnim obaveštajnim službama". 
Svi su osuđeni, ali su presude kasnije poništene. Svi su osuđenici reha- 
bilitovani, ali se na to čekalo dugo. Nažalost, neki od nacističkih lo- 

goraša, mada su nevini, egzekutirani su u komunističkoj Sloveniji i 
Jugoslaviji.? 


Vratimo se policijsko-sudskom progonu u Bosni i Hercegovini koja 
je posle smrti Josipa Broza Tita, ali i ranije, bila najoštrija u obraču- 
nu sa stvarnim ili potencijalnim političkim protivnicima. 


Progon političkih neistomišljenika u Bosni i Hercegovini prven- 
stveno je bio opredeljen nacionalnom i konfesionalnom šarolikošću, 
koja je izgleda proizvodila osećaj povećane nesigurnosti vlasto- 
držaca. Politička elita je nastojala da organizuje izvesnu ravnotežu, 
ili da upotrebimo eufemizam iz tog perioda ,,(nacionalni ključ" sud- 
skih progona političkih neistomišljenika. Istovremeno su proganjani 
pripadnici sve tri nacije (i konfesije) — Srbi (pravoslavci), Hrvati (ka- 
tolici) i Bošnjaci (muslimani), ali i paralelno neprijatelji svih politič- 
kih opcija. Za Bosnu i Hercegovinu je u policijsko-sudskom progo- 
nu uvedena jedna specifična odrednica, sudski progon ekleronacio- 
nalista,, što u praksi znači procesuiranje sveštenika sve tri konfesije. 
Istovremeno, ili preciznije paralelno, organizuju se suđenja za ne- 
prijatelje svih etničkih zajednica (Srbe, Hrvate i Bošnjake), ili za sve- 
štenike, tačnije, verske službenike, sve tri postojeće konfesije (musli- 
mane, katolike i pravoslavce). 


U red ovih političkih suđenja dolaze mnogi procesi. Posebno se izdva- 
ja po žestini, obimu, montaži i učešću političara i medija, Sarajevski 
proces muslimanskim intelektualcima 1983. godine. 


Kao što smo rekli, Bosna i Hercegovina je obilovala i prednjačila 
političkim sudskim procesima u tadašnjoj Jugoslaviji. 


5 Pored ovog insceniranog staljinističkog procesa, tu su još neki procesi i presude u ko- 
munističkoj Sloveniji, koje prednjače žestinom i arogancijom novih vlasti, kao Nagodeu, 
Ljubi Sircu i drugima. Videti knjigu: Boro Krivokapić ,Dahauski procesi", izdavači ,Pro- 
sveta" i ,Partizanska knjiga", Beograd, 1986. godina. 

a) Progon ,Mladih muslimana" 


Odmah nakon Drugog svetskog rata na udaru sudskog progona bila 
je muslimanska (bošnjačka) mladež, a naročito njeni školovani elitni 
delovi, poreklom iz uglednih muslimanskih porodica, a naročito pri- 
padnici organizacije , Mladi muslimani". 


Prema izvesnim istraživanjima, ideja o formiranju ove organiza- 
cije začeta je 1939. godine, kada je formirana Banovina Hrvatska spo- 
razumom Cvetković-Maček. Ideja je začeta među studentima i đaci- 
ma koji su pripadali intelektualnoj eliti islamske veroispovesti. Zvanič- 
no oformljenje ove organizacije pada krajem marta 1941. godine, u 
prostorijama kluba ,Trezvenost", kada je, tvrdi se, bilo prisutno iz- 
među 40-50 omladinaca. 


Inicijatori i istaknuti aktivisti bili su Esad Karađozović, Tarik Muf- 
tić, Emir Granov i Husref Bašagić." 


Ova organizacija je formirana da bi pokrenula teme koje su bile 
aktuelne i značajne za Islamsku zajednicu u tadašnjoj Jugoslaviji: po- 
sebno odnos između muslimana i hrišćana, položaj muslimana u Ju- 
goslaviji, događaji i zbivanja u zemlji i međunarodnim odnosima, jer 
je Drugi svetski rat bio u toku. Skupština je donela odluku da se ova 
organizacija registruje kod vlasti. Međutim, kako je petnaestak dana 
nakon toga Drugi svetski rat prenet i na teritoriju Jugoslavije, ova je 
namera ostala nerealizovana, jer se Jugoslavija raspala i stvoreni su 
novi entiteti. Tokom rata interesovanje mladih za ovu organizaciju 
raste, pa se njeni članovi pripajaju verskoj organizaciji ,,El Hidaja", koja 
je udruženje muslimanskog sveštenstva. Ova se organizacija tokom 
Drugog svetskog rata držala podalje od Ustaške mladeži, pa su je ustaš- 
ke vlasti gledale sa podozrenjem i rezervom. 


6 Mladi Muslimani", ,Globus nakladni zavod", Zagreb, 1991, autor Sead Truhalj. 


73 


Dr. Rajko Danilović 


U organizaciji ,Mladi muslimani" formirale su se dve grupe. Jedna 
je bez pogovora prihvatala pripajanje ,,El Hidaji", a drugu su činili agil- 
ni članovi koji su se angažovali u humanitarnoj organizaciji ,Merha- 
met", čiji je osnovni posao bila briga o izbeglicama iz Istočne Bosne, 
Hercegovine i Sandžaka. To je pripadnicima ove grupe podizalo ugled 


i izazivali su poštovanje među Bošnjacima. 


Nije poznato da je član organizacije ,Mladi muslimani" u ratu podr- 
žavao ustaše, niti je bio pripadnik ,,)Handžar divizije", kako je tvrdila 
komunistička propaganda, ili, pak, pripadnik druge kvislinške vojne 
jedinice ili organizacije. 


Pristalice ove organizacije držali su se po strani, van ratnih i voj- 
nih podela i sukoba, zadržavajući neutralnost, mada su među sobom sa 
oprezom komunicirali i sarađivali. Držeći se neutralno (bio je samo 
privid), pripadnici ove grupe ocenili su da veliki i komplikovani Dru- 
gi svetski rat nije garantovao, ili bar otvarao mogućnost, da bi njegov 
ishod i kraj doneo neko poboljšanje položaju Bošnjaka, ili islama kao 
religije, radi čega bi se vredelo opredeliti za neku od sukobljenih stra- 
na. Nastale duboke političke podele u ratnom vihoru, povećana etnič- 
ka distanca i produbljivanje konfesionalnih sukoba, grupisanje Evro- 
pe i SAD u ratnim sukobima, nisu pripadnicima muslimanske elite 
otvarale mogućnost za opredeljeno angažovanje. Stoga je mlada mu- 
slimanska elita tih ratnih godina bila po strani, svesna društvenih i 
političkih problema, ali i jednako svesna da joj se ne otvara prostor za 
aktivno delovanje. Pogotovu što je u to vreme za zaraćene strane važio 
princip: ko nije sa nama naš je protivnik. A pripadnici ove grupe nisu 
bili ni sa kim drugim. Miroljubivi, bili su svesni samo problema musli- 
mana i islama. 


Nakon Drugog svetskog rata, komunističke vlasti nisu odmah uki- 
nule tekovine građanskog društva. Još uvek se uvažavala verska i 
etnička samobitnost i tolerancija, a naročito na univerzitetima i u 
vojsci, gde su se mladi okupljali. 

Konsolidacijom komunističkog režima, i posebno ostvarujući svoj 
ideološki svetonazor, komunisti ispoljavaju netrpeljivost prema svakom 
drugačijem pogledu na život, vrednosti i etici. Najpre se u vojsci uki- 
daju posebni kazani za muslimane, kojih je bilo i u predratnoj Jugo- 
slaviji. Isti je slučaj i sa ishranom u restoranima po studentskim domo- 
vima. Zabranjuje se odlazak vojnicima na verske obrede, a oni koji su 
odbijali da jedu svinjetinu i mast bivaju kažnjavani, proganjani i obe- 
leženi kao neprijatelji. 


Prava priroda komunističkog režima uskoro se ispoljavala kao ne- 
tolerantnost i isključivost, koje vode ka pokušaju unificiranja razno- 
likosti etničkog ili verskog porekla i slično, što se eufemistički i kolo- 
kvijalno obeležava kao jednakost svih. Možda se težilo jednakosti ili 
ujednačavanju, ali na osnovu i u okviru koji ne predstavlja slobodan 
izbor onih koji se ,izjednačavaju". 


Ubrzo komunistički režim ukida organizacije koje su okupljale mu- 
slimane (Bošnjake), pa pod udar tog progona dolaze društva ,,Trezve- 
nost", ,Merhamet", ,Uzdanica", ,Gajret". Nasuprot ovim organizacija- 
ma, nove vlasti stvaraju za muslimansku omladinu organizaciju ,,Pre- 
porod", kako bi ih usmeravali prema vlasti i na taj način nadzirali. 
Raspuštanje pobrojanih organizacija pokazuje da se unificiraju svi obli- 
ci organizovanja i da su poželjni i dozvoljeni samo oni koji su pod uti- 
cajem i kontrolom komunista. Sve što je odstupalo od ove orijenta- 
cije i što bi predstavljalo pluralizam ili mogućnost raznolikosti bilo 
je zabranjeno. 


Nakon okončanja Drugog svetskog rata članovi organizacije ,,Mladi 
muslimani" ponovo se okupljaju, ali je i ovo elementarno ljudsko i 
građansko pravo bilo ugroženo. Pravila i vrednosti koja su tradicija, 
i koja su trajala kao običaji tokom vekova, ugroženi su od komuniz- 
ma i komunista koji ne priznaju pravo na raznoglasje i raznolikost. 
Organizaciju ,Mladi muslimani" osnivaju Nedžib Šaćirbegović, Alija 

Izetbegović, Ešref Čampara i drugi. Organizacija je zabranjena, rastu- 
rena, a njeni aktivisti i članovi dolaze pod udar policije i suda. 


Navedenoj grupi je suđeno već 1946. godine, i shodno tome kazne 
su za to vreme bile relativno umerene, pa bi se moglo reći i blage. 


Ova prva suđenja pripadnicima organizacije ,Mladi muslimani" bila 
su zapravo upozorenje. Vlasti su pogrešno ocenile da će samim pro- 
cesuiranjem pripadnika ove organizacije, kao i blagim kaznama, ostalu 
muslimansku mladež zaplašiti i udaljiti od ove organizacije. 


Međutim, i pored toga, formiraju se i druge grupe i organizacije 
Mladi muslimani" u Bosni i Hercegovini, a čak i van nje u gradovi- 
ma, kasabama i po selima. 


Ova praksa samo pokazuje da je pitanje položaja etničke grupe mu- 
slimana, ili pripadnika islamske konfesionalne zajednice, realno, ne- 
utemeljeno i nedefinisano. Taj proces je i započet prvih godina nakon 
okončanja Drugog svetskog rata, ali je nasilno prekinut jednako kao 
i u mnogim drugim sredinama. Vremenom, naročito posle 1971. go- 
dine, ovo pitanje dobija na intenzitetu, kada je otvoreno pitanje da li 
su muslimani etnička ili konfesionalna grupa, ili da to formulišemo 
kolokvijalno — da li se pripadnici muslimana pišu velikim slovom 
,M" (etnička pripadnost) ili se pišu malim slovom ,,m" (verska pripad- 
nost). Ovaj problem je izopačeno tretiran u policijsko-sudskom pro- 
gonu muslimanske inteligencije u Sarajevu 1983. godine. 


Prvi otvoreni sukom između ,,Mladih muslimana" i komunističke vla- 
sti nastao je prilikom formiranja organizacije ,Preporod", u jesen 1945. 
godine. Tada su pripadnici organizacije ,Mladi muslimani" svoje čla- 
nove ili pristalice uvodili u odbore nove organizacije. Međutim, po- 
litička policija (OZNA) otkriva celu organizaciju ,,Mladi muslimani", 
pa najistaknutije članove sudski progoni. Organizujući seriju sudskih 

postupaka komunističke vlasti su praktično uništile organizaciju ,,Mladi 
muslimani", a njihove pristalice zadugo stavili pod nadzor političke 
policije i eliminisali ih iz javnog života. 


Prvo hapšenje i suđenje pripadnicima organizacije , Mladi muslima- 
ni" bilo je 1. marta 1946. godine, kada su kao vojnici uhapšeni Alija 
Izetbegović i Nedžip Šaćirbegović sa desetak drugih mladića. Ovo je 
suđenje bilo pred Vojnim sudom u Sarajevu, a, kako smo naveli, kaz- 
ne su bile relativno blage i prvenstveno su predstavljale upozorenje, 
a ne odmazdu. Šaćirbegović je osuđen na četiri godine strogog zatvo- 
ra, a Izetbegović na tri, dok su ostali iz grupe kažnjeni na blaže kazne. 


Mada su komunističke vlasti bile uverene da će zaplašiti musliman- 
sku mladež učinak je bio suprotan. Ove kazne su, zapravo, podstakle 
muslimansku mladež da bude aktivna i organizovanija, jer su sma- 
trali da im je ugroženo njihovo građansko pravo na političko i versko 
organizovanje i delovanje. Ovaj odnos vlasti prema pristalicama orga- 
nizacije ,Mladi muslimani" gurnuo je mladež u ilegalu, tako da se 
njihov rad odvijao konspirativno i u tajnosti. 


Vodeću ulogu u organizaciji, od aprila 1946. godine, preuzimaju 
Hasan Biber, Halid Kajtaz, Ismet Serdarević, Vahid Kozlić i Mahmut 
Jarebica. Ova je grupa napisala pravila za rad u ilegali, formulisala za- 
kletvu, napravila šifre, odredila konspirativna imena za rukovodstvo i 
ilegalno izdavanje lista ,Mudžahedin" i ,Kolo". U svim gradovima 
Bosne i Hercegovine — Zenica, Foča, Višegrad, Nevesinje, Konjic i dru- 
gim, pa čak i u Zagrebu (koju su činili studenti), formirana je po ovom 
principu organizacija. Pored ovih, formirane su i organizacije u Sa- 
rajevu i Mostaru u kojoj su se isticali Omer Stupac, Husref Fazlibe- 
gović, braća Salih i Omer Behmen (ponovo suđeni u Sarajevskom pro- 
cesu 1983. godine), Rušid Prgud (koji je optužen u Sarajevskom pro- 
cesu 1983. ali je prema njemu postupak izdvojen i on je preminuo pre 
završetka suđenja), Smail Velagić i Mustafa Puzić. 

Komunističke vlasti su žestoko reagovale na otkrivanje ilegalne 
organizacije ,Mladi muslimani". Organizuju dva sudska procesa 1947. 
godine. Međutim, najveći broj sudskih procesa bio je u 1949. godini. 
Do sada nije istražen tačan broj sudskih procesa protiv pripadnika ove 
organizacije, što će otvaranjem arhiva biti predmet istraživanja, ali 
se pretpostavlja da ih je bilo petnaestak. U 1948. godini otkrivena je 
organizacija u Mostaru, koja je imala najviše članova i koja je prednja- 
čila u svojoj ilegalnoj aktivnosti. 


Komunistički režim se pripremao za konačni obračun sa ovom orga- 
nizacijom, koji je doživeo klimaks 1949. godine. Politička policija je 
imala svoje ljude u organizaciji koju je pomno pratila, pa je otkrila i 
rukovodstvo i članove i njihovu aktivnost. Hapšenja su izvođena spek- 
takularno, jer su udbaše tom prilikom pratili i vojnici. Priznanja i sa- 
znanja o rukovodstvu, članstvu i aktivnosti pribavljena su upotrebom 
torture prema uhapšenicima. Kada se režim na opisani način pripremio 
na suđenje, organizovao je te 1949. godine najmasovniji proces u Sa- 
rajevu, koji je po organizaciji i pripremi ličio na onaj koji će organi- 
zovati, takođe u Sarajevu, nakon trideset i četiri godine, odnosno 1983. 
godine. 


U masovnom procesu 1949. u Sarajevu, koji je trajao od 1. do 12. 
avgusta, na smrt streljanjem su osuđeni Hasan Biber, bravar iz Sa- 
rajeva, Halid Kajtaz, nastavnik sarajevske Medrese, Omer Stupac, po- 
moćnik knjigovođe u Mostaru i student iz Zagreba Nusret Fazlagić. 
Na duge kazne zatvora osuđeni su Ismet Serdarević, student iz Zagre- 
ba, na kaznu zatvora od dvadeset godina, student medicine u Zagre- 
bu Hilmija Muftić, na kaznu zatvora u trajanju od šesnaest godina, 
student agronomije iz Zagreba Teufik Velagić na petnaest godina, apsol- 
vent medicine u Zagrebu Tarik Muftić i Mahmut Jarebica po dvanaest 
godina, Ramo Hobat osam godina, Ejub Hadžić sedam godina, Esad 
Kojić pet godina, a Sead Musakodrić i Kemal Kurbegović po tri godine 
strogog zatvora. Pored navedenih glavnih kazni svima je konfisko- 

vana imovina, a srazmerno visini kazne zatvora oduzeta su im i gra- 
danska prava po izdržanoj kazni. 


U vreme ovog suđenja bilo je rizično žaliti se na prvostepenu pre- 
sudu, zbog postojanja opasnosti da se kazna poveća pred drugoste- 
penim sudom. 


Osuđenima na smrt potvrđena je kazna pred drugostepenim sudom, 
a Prezidijum Narodne skupštine FNRJ, 20. septembra 1949. godine, 
odbija molbe za pomilovanje i potvrđuje smrtne kazne. 


Članovi organizacije , Mladi muslimani" ili oni na koje se sumnja- 
lo da su članovi, mada im nije suđeno, bili su pod stalnom policijskom 
prismotrom tako što su praćeni, ometani pri zapošljavanju i držani u 
strahu da im se može inscenirati sudski proces. 


Pod policijski udar dolazili su i članovi njihovih porodica i prijate- 
lji, koje je na razne načine, takođe, uhodila i ometala politička policija. 


Robijaši osuđeni u procesima pripadnicima organizacije ,, Mladi mu- 
slimani" bili su pod teretom dugog i mukotrpnog rada po kamenolo- 
mima i rudnicima, izloženi robovskom radu, inače zabranjenom po 
međunarodnim konvencijama. Prisiljavani su da jedu svinjsko meso, 
zabranjeno im je klanjanje, ideološki su prevaspitavani i traženo je da 
se odreknu verskih uverenja i namesto njih prihvate komunistička. 
Oni koji su uporno insistirali na svojim religioznim uverenjima i obi- 
čajima, šikanirani su u logorima i dodatno kažnjavani, a neretko je 
prema njima primenjivana i brutalna fizička sila. 

U Bosni i Hercegovini najoštriji i najagresivniji obračun sa politič- 
kim protivnicima svakako je gušenje otpora seljaka prinudnom otku- 
pu i prinudnoj kolektivizaciji, kao i drugim oblicima komunističke re- 
presije, u području Cazina i Kladuše, a u Hrvatskoj u Slunjskom srezu, 
1950. godine. !? Mada ima terminološkog nesporazuma i nedoumice oko 
naziva ove pobune seljaka, da li je nazvati buna ili ustanak, ili, što su 
neki iz vlasti, ublažavajući njene uzroke, širinu i motive, nazivali ,,ca- 
zinski ispad", nema sumnje da se radilo o multinacionalnoj pobuni 
seljaka od kojih su mnogi bili partizani u Drugom svetskom ratu. U 
Cazinskoj i Slunjskoj krajini seljake je iritirala nasilna kolektivizacija 
u zemljoradničke zadruge koja je započeta 1949. godine. Ono što je 
ovu pobunu i nezadovoljstvo izdvajalo je to što se nije radilo o nacio- 
nalnim neprijateljima komunističkih vlasti, niti o neprijateljstvu boga- 
tog sloja seljaka, kulaka, već se radilo upravo o građanima sve tri etnič- 
ke i konfensionalne grupe od kojih su mnogi bili učesnici NOB-a. 


O ovom događaju trajala je dugogodišnja zavera ćutanja, da bi tek 
u poslednjoj deceniji dvadesetog stoleća bilo istraživanja koja su upu- 
ćivala na zaključak da su komunističke vlasti (zlo)jupotrebile državno 
nasilje znatno preko mere dozvoljenog. Ova je pobuna ugušena upotre- 
bom vojske i policije, a pored sudskog procesuiranja, čitave regije sta- 
novništva su iseljene, deportovane, izmeštene, a o samoj pobuni se 
moralo ćutati i ona je skrivana od javnosti. Vođe pobune bili su ugled- 
ni seljaci, učesnici partizanskog pokreta od 1941. godine, i to dvojica 


7 0 ovom događaju prvi put se pisalo u knjizi Vere Kržišnik-Bakić ,Cazinska buna — 1950", 
Svjetlost", Sarajevo 1992, ,Sedam levih godina", autor Milenko Đorđević, izdanje ,,Naš 
dom", Beograd 2000, i feljton dr. Mirsada D. Abazovića, objavljen u listu ,Ljiljan" 1999. 
godine, naslovljen ,UDB-a i Cazinska buna", na temelju kojih je tekstova obrađeno u 
knjizi dr. Rajko Danilović , Upotreba neprijatelja - Politička suđenja u Jugoslaviji 11945-1991. 
godine", objavljeno u odeljku ,Cazinska buna 1950". 

seljaka srpske nacionalnosti, Mile Davrnja, rođen u Krajinskom lugu 
1908. godine, i Milan Božić, rođen 1898. godine u selu Crnje, a od Mu- 
slimana se kao vođa isticao Ale Čolić. 


Naoružanje pobunjenih seljaka bilo je oskudno, imali su nešto sta- 
rih pušaka i pištolja. 


Pada u oči da su pobunjenici kao uzor imali politički i privredni 
sistem Zapada, a tražili su odbacivanje poretka po uzoru na Sovjet- 
ski Savez. Pobuna je, ustvari, bila protiv mera totalitarne komuni- 
stičke vlasti. 


Ova pobuna se takođe naziva — đurđevdanska, jer je za dan njenog 
početka izabran 6. maj 1950. godine (Đurđevdan). Raspoloženje usta- 
nika bilo je nerealno, jer su očekivali ustanak u celoj zemlji, pa su čak 
kružile glasine da je formirana nova vlada u kojoj su Šubašić, Maček 
i Kulenović, kao i da Amerika i Engleska podržavaju ustanak, da je u 
celoj zemlji ustaničko raspoloženje. 


Pobuna je vojno, zapravo, bila bezopasna za režim, nastala na re- 
lativno uskom području, isključivo motivisana nezadovoljstvom zbog 
represija komunističkog režima, naročito prema seljacima. 


Komunističke vlasti su odmah reagovale veoma oštro i nesrazmer- 
no opasnosti. Na inicijativu sekretara KPJ u Banjaluci, Hajra Kapetano- 
vića, krenule su vojne i policijske snage protiv pobunjenika. Vojsku je 
angažovala UDB-a, pa je ka pobunjenom području krenuo jedan ba- 
taljon od sedamsto vojnika iz Drvara. Međutim, ubrzo stižu snage 
UDB-e iz Sarajeva, a Aleksandar Ranković odmah izdaje naređenje mi- 
nistru policije Bosne i Hercegovine, Uglješi Daniloviću, da ,preuzme 
sve mere u gušenju pobune". Kako je naređeno, tako je i postupljeno. 


Ustanici (ili pobunjenici) nisu imali ni organizaciju, ni masovnost, 
a ni naoružanje kojim bi mogli da pruže otpor. Stvarnog otpora nije 

ni bilo. Vojska i policija su ,,čistile teren" hapseći pobunjenike ili ih ubi- 
jajući. 


Tek nakon gušenja pobune, stvar u svoje ruke uzeli su politička po- 
licija, tužilaštvo i sud. Partijsko rukovodstvo je odlučilo da sude voj- 
ni sudovi, tretirajući ovu pobunu kao oružanu. Pisanje optužnica, koje 
su se među sobom razlikovale samo po drugim imenima optuženih, 
bilo je po istom kalupu. 


Organizovano je osam suđenja u cazinskom kraju i jedno u Slunju. 
Suđeno je oko tri stotine pobunjenika. 


Za sve vreme suđenja u Cazinu na snazi je bio policijski sat, a su- 
đenja su organizovana u nedovršenoj zgradi Zemljoradničkog zadruž- 
nog doma. Publika nije bila na suđenjima, osim onih koji su dobijali 
propusnice. 


Optužnice su obuhvatale građane iz istog sela, iz iste čete, kako su 
se pobunjenici sami svrstavali, ili su pripadali istoj lokalnoj grupi. 


Prvo je suđenje obuhvatilo pobunjenike iz Šturlića, a optužnica je 
obuhvatila 51-og građanina. Sudski proces je okončan samo za dva 
dana (22/23. maj 1950. godine). Trojica su osuđena na smrt strelja- 
njem i konfiskovanje imovine, a devetorici je izrečena kazna strogog 
zatvora od po dvadeset godina i pet godina gubitka građanskih prava 
nakon izdržane kazne, trojica su osuđena po osamnaest godina i na gu- 
bitak građanskih prava pet godina, trojici je izrečena kazna od šesnaest 
godina i četiri godine gubitka građanskih prava, a jedanaestorica po- 
bunjenika je osuđeno na kaznu strogog zatvora u trajanju od petnaest 
godina i četiri godine gubitka građanskih prava, jedan je osuđen na 
četrnaest godina strogog zatvora i gubitak građanskih prava u traja- 
nju od tri godine, jedan na trinaest godina strogog zatvora i gubitak 
građanskih prava u trajanju od tri godine, dvojici je izrečena kazna 

u trajanju od po dvanaest godina i gubitak građanskih prava od tri go- 
dine. Jedan je osuđen na jedanaest godina i gubitak građanskih prava 
tri godine, dok su šestorica osuđena na kaznu zatvora od deset godi- 
na i gubitak građanskih prava tri godine, a trojica su osuđena na kaznu 
zatvora od osam godina i gubitak građanskih prava na dve godine, 
jedan je optuženi osuđen na šest godina i na dve godine gubitka gra- 
đanskih prava, i, na kraju, najblaže su kažnjena dvojica na kaznu Za- 
tvora u trajanju od pet godina i na gubitak građanskih prava na dve 
godine. 


Svima je izrečena mera prinudnog rada, oduzimanje odlikovanja, 
činova, i svima je konfiskovana imovina. Na ovom suđenju četvorica 
optuženih su oslobođena, valjda da bi suđenje imalo privid objektiv- 
nosti. 


U drugom procesu (24/25. maj 1950. godine) optuženo je 45 pobu- 
njenika iz Tržča, Tržačke Platine i Crnaje. Glavni optuženi bio je 
zemljoradnik Đulaga Šumar, kojem je izrečena smrtna kazna. Ostali 
optuženi, kao i u prvom procesu, kažnjeni su visokim kaznama zatvo- 
ra, gubitkom građanskih prava, prinudnim radom, konfiskacijom imo- 
vine, oduzimanjem odlikovanja i činova. 


Treći sudski proces (27/28. maj 1950. godine) u kojem su optužena 
pedeset dvojica, i svi iz istog područja, sela Liskovac. Svima optuže- 
nima su izrečene visoke, drastične kazne zatvora, kao i jedna smrtna 
kazna. Svi su upućeni na prinudni rad, konfiskovana im je imovina, 
oduzeti su im činovi i odlikovanja, kao i sva građanska prava. . 


Suđenja su se relativno ekspresno ređala, pa je sledeće organizovano 
već 29/30. maja 1950. godine. Suđeno je 31-om pobunjeniku, koji su, 
takođe, osuđeni na visoke kazne zatvora, konfiskaciju imovine, na odu- 
zimanje odlikovanja i činova, kao i građanskih prava. Huseinu Zenu- 
noviću, zemljoradniku starom 41 godinu koji je imao desetoro dece, 

izrečena je smrtna kazna. Ostali su upućeni na izdržavanje kazne u 
KPD ,Zenica". 


I sledeći, peti proces trajao je kratko, samo jedan dan (30. maj 1950). 
U ovom procesu niko nije osuđen na smrt, ali su zato izrečene visoke 
kazne. Svima je konfiskovana imovina, oduzeti činovi i odlikovanja, 
kao i izrečena kazna oduzimanja građanskih prava. 


Optuženima iz Velikokladuškog sreza, kojih je bilo četrdeset, suđe- 
nje je organizovano 3. juna 1950. godine. Tom prilikom izrečene su 
dve smrtne kazne, i to Mehmetu Tabakoviću i Neziru Barjaktareviću. 
Ostalima su, očigledno po unapred dogovorenom planu, izrečene vi- 
soke kazne zatvora u rasponu od šest do dvadeset godina, svi su upu- 
ćeni na izdržavanje kazne u KPD ,,Zenica" i osuđeni na prinudni rad. 


Istoga dana, 30. maja 1950. godine, održan je sedmi proces u kojem 
je bilo najmanje optuženih, 21 pobunjenik. I u ovom procesu je izre- 
čena smrtna kazna prema Huseinu Kapiću, zemljoradniku, ocu troje 
dece, dok su ostalima, takođe, određene visoke kazne zatvora sa pri- 
nudnim radom. 


Poslednji proces u Cazinu održan je kao glavni proces. On je održan 
3. juna 1950. godine, a suđeno je grupi od šesnaest optuženih. Ova 
optužnica je bila relativno najobimnija. I ona je rađena po klišeu pre- 
uzetom od sličnih suđenja u Sovjetskom Savezu. Optužnica je toliko 
bila montirana da su svi optuženi označeni kao ,kulaci", mada se ra- 
dilo o vlasnicima srednjeg ili manjeg zemljišnog poseda. Tako je po- 
stupljeno da se ne bi dovela u sumnju njihova klasna pripadnost, pa 
su politički eliminisani kao ,profašistički elementi", mada je među 
njima, kako smo naveli, bilo učesnika NOB-a i partizana. Ni to nije 
bilo dovoljno, već su optuženi bili opisani kao ,moralno-političke lu- 
peži", mada se upravo radilo o građanima koji su u svojoj sredini ce- 
njeni i poštovani. U toj optužnici bila je tolika konfuzija političkih 

diskvalifikacija da su čas proglašeni za ,zdrave snage" koje su radile za 
Moskvu i SSSR, a čas su ocenjivani kao ,vojska Kralja Petra" koja 
radi za ,zapadne imperijaliste". Ova je grupa ocenjena kao vodeća, naj- 
opasnija, pa su šestorica osuđena na smrt streljanjem, te su pogublje- 
ni Milan Božić, Ale Čović, Nikola Božić, Mile Miljković, Ramo Karajić, 
Hasan Kekić i Stojan Starčević. Pored toga, trojici je izrečena maksi- 
malna kazna od dvadeset godina zatvora sa prinudnim radom, dok 
je najniža kazna u ovoj grupi bila petnaest godina zatvora sa prinud- 
nim radom. Svima je, razume se, izrečena konfiskacija imovine, odu- 
zimanje građanskih prava, kao i oduzimanje odlikovanja i činova. 


Tako je bilo u Bosni i Hercegovini, dok je u Hrvatskoj organizovan 
proces u Slunju protiv 21-og pobunjenika. 


I ovde je Vojni sud izrekao dve smrtne kazne streljanjem za Mila 
Devrlju i Nikolu Benkovića. Zatvorske kazne izrečene su u rasponu od 
šest do dvadeset godina sa prinudnim radom, gubitkom građanskih 
prava, konfiskacijom imovine, oduzimanjem činova i odlikovanja. 


Pronađena je dokumentacija po kojoj se vidi da je sudski proces 
bio samo farsa priređena za građane i javnost, dok je o kaznama odlu- 
čivano u UDB-i, radeći to u ime i za račun Komunističke partije Bosne 
i Hercegovine. 


U feljtonu ,UDB-a i Cazinska buna" dr. Mirsad D. Abazović tvrdi da 
je pronađena otpužnica za pedeset pet osuđenika na kojoj je rukom 
napisana skica za kažnjavanje, a na drugoj optužnici je bio ispisan 
bilans koliko optuženih za pojedine kazne. Takođe je utvrđeno da su 
ministar policije Bosne i Hercegovine, Uglješa Danilović, i visoki funkcio- 
ner UDB-e, Slobodan Šakotić, određivali kome će biti izrečena smrtna 
kazna, a ko će biti pošteđen te kazne i kažnjen vremenski. 


Sud se u ovim procesima zaista sveo samo na kulise i dekor. Drugi 
su optuživali i osuđivali, a tužioci i sudije su samo igrali po unapred 

dogovorenom scenariju. U pozadini procesa bili su udbaši, na isti na- 
čin kao što su organizovani sudski procesi u Sovjetskom Savezu. 


Suđeno je onima koji su uhapšeni, a za one koji se kriju na terenu, 
udbaši su imali samo jedno rešenje, a to je da ih treba likvidirati. Neki 
pobunjenici su pobijeni "na pragu svoje kuće" ili na terenu. Tom pri- 
likom, kada je ,teren čišćen", ubijeno je više ljudi, ali do sada još nije 
poznat tačan broj onih koji su tako stradali. 


Jednima je suđeno, drugi su likvidirani u potragama na terenu, a tre- 
ćima je kaznu izrekao sudija za prekršaje od tri do šest meseci zatvo- 
ra, a tim postupkom je bilo obuhvaćeno 47 lica. 


Progon i kažnjavanje pobunjenih nije se svelo samo na opisano, već 
su porodice osuđenih u sudskom i prekršajnom postupku deportova- 
ni iz vlastitih kuća i sa imanja u Srbički srez, i to odmah po okonča- 
nom suđenju 1950. godine. 


Koliko su opisano suđenje i prekršajni postupak ipak imali nekog 
uporišta u propisima i zakonima, deportacija građana iz jednog po- 
dručja u drugo bila je potpuno nezakonit akt, koji je jedino imao uzo- 
ra u staljinističkoj praksi Sovjetskog Saveza. U pomenutom feljtonu 
dr. Mirsad D. Abazović dao je spisak porodica iz Cazinskog sreza koji 
su proterani sa ovog terena. 


Sve prvostepene presude su ostale na snazi, jer su sve žalbe odbijene. 


Molbe za pomilovanje osuđenih na smrt streljanjem dvojice glav- 
nih osuđenika u Slunjskom procesu, Mila Devrnje i Nikole Benkovića 
— odbijene su, pa su oni pogubljeni 22. avgusta 1950. godine. Molbe 
ostalih osuđenih na smrt tek su odlučivane na sednicama u septembru 
i oktobru 1950. godine, pa je Prezidijum Narodne skupštine odbacio 
molbe i potvrdio presude. Međutim, predsednik Vrhovnog vojnog suda 

u Sarajevu, koji je inače predsedavao svim sudskim procesima u Ca- 
zinu, ponovo insistira da se osuđeni na smrt pomiluju. Tako su 3. sep- 
tembra 1950. godine pomilovani Dedo Čović, Agan Ćoruka, Muharem 
Dervišević, Đulaga Šumar, Husein Kapić, Husein Zenunović, Nezir 
Barjaktarević i Muhamed Tabaković, te im je smrtna kazna preinače- 
na na kaznu zatvora sa prinudnim radom od dvadeset godina i trajnim 
gubitkom građanskih prava. 


Na sednici od 6. oktobra 1950. godine Prezidijum Narodne skupšti- 
ne FNRJ odbija molbe za pomilovanje Milana Božića, Ala Čovića i 
Stojana Starčevića, a pomilovani su Milo Miljković, Ramo Karajić i 
Hasan Kekić na jednak način kao i prethodna grupa. Egzekucija stre- 
ljanjem nad Milanom Božićem, Alom Čovićem, Hasibom Beganovi- 
ćem i Stojanom Starčevićem, izvršena je 6. novembra 1950. godine. 


Porodice osuđenih bile su obeležene kao neprijateljske, nadzirane 
od političke policije i maltretirane na razne načine, jer su ostale stalno 
sumnjive. 


Osuđeni koji su bili na izdržavanju kazne pomilovani su 1953. go- 
dine i kazne su im smanjene. 


Ova seljačka buna ugušena je primenom drastičnih sredstava, kako 
sudskih tako i primenom nesrazmerne upotrebe neposrednog nasilja. 
Utisak je da su komunističke vlasti bile iznenađene, uplašene i šokira- 
ne radi čega su reagovale drastično. Suđenja su organizovana ekspresno. 
Ne samo da je osuđenima konfiskovana imovina, da su proterane nji- 
hove porodice, već je istina o pobuni i događajima skrivana dugi niz 
godina. Naprosto postojala je zavera ćutanja u nameri da se zatru svi 
tragovi pobune, suđenja, ubijanja i deportacije. 

Kleronacionalisti 


Progon političkih neistomišljenika u Bosni i Hercegovini doveo je 
do jedne obične kovanice ,,kleronacionalisti". Ovu je kovanicu smisli- 
la politička policija, a upotrebljavali su je političari i mediji. Tri na- 
cije, sve tri različite konfesije: Srbi (pravoslavci), Hrvati (katolici) i Boš- 
njaci (muslimani), tih godina nazvani Muslimani sa velikim slovom 
,M", koji su činili stanovništvo Bosne i Hercegovine, bili su osnov za 
organizovanje sudskih procesa verskim službenicima (sveštenicima) 
sve tri vere: popovima, fratrima i imamima. Ovaj termin i njegov dis- 
kurs upotrebljavali su uoči smrti Josipa Broza Tita i u posttitovskom pe- 
riodu, kada su komunističke vlasti redovno i ravnomerno primenjiva- 
le teror prema sveštenicima sve tri konfesije u SFRJ. Niko nije bio po- 
šteđen progona, nijedna konfesija. Jedino merilo bilo je progon verskih 
službenika sve tri konfesije jednovremeno. Ako bi bio uhapšen imam, 
radi postizanja lažne i konstruisane verske i političke ravnoteže hapšen 
je sveštenik katoličke vere, a takođe i pravoslavni pop. 


Poznati je slučaj progona nadbiskupa Alojza Stepinca, koji je bio 
poglavar katoličke crkve u Hrvatskoj. Komunističko vođstvo je po- 
stavilo njemu apsurdan zahtev da katoličku crkvu u Hrvatskoj izdvoji 
od Vatikana, koji je on, razumljivo, odbio kao potpuno apsurdan. Zbog 
toga mu je montiran sudski progon. Uhapšen je 17. maja 1945. go- 
dine, jer su ti pritisci na njega trajali skoro godinu i po dana. Na teme- 
lju konstruisanih i montiranih optužbi nadbiskup zagrebački Alojz 
Stepinac je osuđen na šesnaest godina zatvora. Od decembra 1951. go- 
dine, po odluci ministra unutrašnjih poslova biva u kućnom pritvo- 
ru u rodnom mestu Krašići, u županijskom dvoru mesnog župnika. 
Tek 1960. godine, nakon punih četrnaest godina, biva oslobođen da- 
ljeg izdržavanja kazne. Papa Pije XII je Alojza Stepinca 29. decembra 
1952. godine imenovao za kardinala, što je neposredno pre toga do- 
velo do raskida diplomatskih odnosa između komunističke Jugoslavije 
i Vatikana, koji su obnovljeni tek 25. juna 1966. godine. 

Ustaške vlasti su prihvatile Starčevićevu ideju da su muslimani ,,CVi- 
jet hrvatskog naroda", a Ante Pavelić je izjavio februara 1942. godine 
krv naših muslimana je hrvatska krv" i ,Muslimanska vjera ... hrvat- 
ska vjera", što je dovelo do afirmacije u NDH-a Islamske vjerske za- 
jednice, pa je 1941. godine Meštrovićev umetnički paviljon preuređen 
u versku instituciju nazvanu ,, Džamija Ante Pavelić". To su bili razlo- 
zi i okolnosti da zagrebačkom muftiji Ismetu Muftiću, članu Državnog 
vijeća u NDH-a, kada je uhapšen 1945. godine, bude suđeno pred 
Vojnim sudom u Zagrebu. Muftija Muftić je osuđen na smrt i egzekuti- 
ran, a pomenuta džamija je uklonjena ,,kao simbol i htenja i vremena" 


Vlasti NDH-a su donele zakonsku uredbu o formiranju Hrvatske pra- 
voslavne crkve, a za mitropolita su postavili ruskog kaluđera Gero- 
mogena Maksimoviča, koji je rođen u Rusiji, što je korišćeno u propa- 
gandne svrhe. Ostale pravoslavne crkve nisu priznavale ovu ,,novu 
crkvu". U Sarajevu je imenovan za episkopa Spiridon Miftke. Obojici 
sveštenika ove crkve je posle Drugog svetskog rata suđeno kao ,,ratnim 
zločincima i saradnicima okupatora", pa su oglašeni krivim i strelja- 
ni. Sa njima je suđeno i grupi sveštenika ove crkve. 


Sudskog progona nije bio pošteđen ni evangelistički biskup dr. Filipp 
Poppu, koji je diplomirao teologiju i pravo, a doktorirao filozofiju. 
On je tokom NDH preuzeo rukovođenje novoformiranom Njemač- 
kom evangelističkom crkvom, a uhapšen je 1945. godine, osuđen na 
smrt i streljan. 


Neposredno posle Drugog svetskog rata komunističke vlasti sude i 
dvojici episkopa Srpske pravoslavne crkve (SPC). Najzapaženije je bilo 
suđenje mitropolitu crnogorsko-primorskom Arseniju Bradareviću, 
kome je sa grupom sveštenika suđeno zbog toga što je pravio sukob 
između ove Mitropolije i Udruženja sveštenika koje je formirala drža- 
va, pa mu je izrečena kazna zatvora u trajanju od jedanaest i po go- 
dina. Odlučujući po žalbi Vrhovni sud Crne Gore preinačuje presudu 

na pet i po godina, a kaznu je ovaj starac od sedamdeset i jedne go- 
dine života izdržavao u zatvoru u Kotoru, a iz zatvora izlazi kao se- 
damdesetsedmogodišnjak i astmatičar. 


Episkopu Srpske pravoslavne crkve, Varnavi Nastiću, suđeno je u 
komunističkoj Jugoslaviji. Njega su uhapsile bosanskohercegovačke vla- 
sti 1947. godine kao ,imperijalističkog agenta" i ,saradnika ustaša". 
Sudilo mu se pred Okružnim sudom u Sarajevu, gde mu je izrečena 
kazna zatvora od jedanaest godina. Ovom suđenju je dat veliki publi- 
citet i korišćeno je u propagandne svrhe. SAD, Velika Britanija, gene- 
ralni sekretar Saveza za spoljne poslove Anglističke crkve, kao i mno- 
gi drugi intervenišu kod jugoslovenskih vlasti, pa je pušten na slo- 
bodu i premešten u manastir Vavedenje u Beogradu, a pod pritiskom 
se penzioniše. Na kraju vlasti ga premeštaju u manastir Gomonica kod 
Banjaluke, a odatle u manastir Krušedol. 


Komunističke vlasti jednako kako su bile grube i radikalne u kažnja- 
vanju sveštenika niskog ranga, tako su isto progonile i ostale svešte- 
nike sve tri konfesije u Bosni i Hercegovini. 


Vlast u Bosni i Hercegovini je istovremeno proganjala pravoslavnog 
popa Nedeljka Janjića zbog pesama pevanih na rođendanu sina, koje 
su ocenjene kao ,,neprijateljske". Sud ga je osudio, za to vreme, stro- 
gom kaznom od šest godina zatvora. Pesme zbog koji je građanima su- 
đeno različito su u raznim sredinama cenjene. Ovaj progon je ređe bio, 
kao u slučaju popa Janjića, krivični, a češće se svodio na prekršajni 
postupak. 


Pored popa Nedeljka Janjića Okružni sud u Sarajevu presudom K. 
317/80, od 30. decembra 1980. godine, sudio je još jednom ugosti- 
teljskom radniku, trgovcu i nastavniku, što su u selu Borike, u kući pa- 
roha Janjića delovali ,šovinistički" sa velikosrpskih i pročetničkih po- 
zicija, te pevali pesme čijim su sadržajem izazivali nacionalnu i versku 

mržnju i razdor Srba, Hrvata i Muslimana. Vrhovni sud Bosne i Her- 
cegovine je 16. aprila 1981. godine preinačio kaznu, tako da je popu 
Janjiću izrekao kaznu u trajanju od četiri i po godine. Savezni sud 
rešavajući po Zahtevu za vanredno preispitivanje pravosnažne pre- 
sude vraća predmet Vrhovnom sudu Bosne i Hercegovine. Ovaj sud 
delimično uvažava razloge Saveznog suda, pa presudom Kž. 171/82, 
od 8. aprila 1982. godine delimično uvažava žalbe, pa ne menjajući 
pravnu kvalifikaciju smanjuje količinu inkriminisanih pesama i izri- 
če mu kaznu zatvora od dve i po godine. 


Ovo je vreme kada se u javnosti čuju glasovi protiv ove vrste poli- 
tičkih suđenja. 


Skoro u isto vreme, pred Okružnim sudom u Mostaru, vodi se postu- 
pak protiv katoličkog sveštenika Zovka fra Joza, koji je presudom 
Ka. 90/81, od 22. oktobra 1981. godine, osuđen na tri i po godine Za- 
tvora, zato što je 11. jula 1981. godine propovedima u crkvi Među- 
gorje govorio da je dosta četrdeset godina robovanja, okova, tame i 
patnje i da će ,doći svjetlost i otjerati tamu". Vrhovni sud Bosne i 
Hercegovine smanjuje mu kaznu na dve godine zatvora. Savezni sud 
mu takođe ublažava kaznu, uporno ostajući kod toga da je izvršio delikt 
mišljenja, tj. krivično delo Neprijateljske propagande iz člana 133. 
KZ SFRJ. 


Razlog pokretanja krivičnog postupka protiv imama Halila Meh- 
tića, koji je bio svedok u Sarajevskom procesu 1983. godine i kojem 
je islednik pretio ,srebrnim metkom", bio je taj što policija nije bila 
zadovoljna njegovim svedočenjem. Povod je bio banalniji. Ode Halil 
sa svojom porodicom u Gornji Vakuf, a kada se vrati s puta prebaci mu 
njegova komšinica da nije mogla prošle noći da spava od buke maj- 
stora u njegovom stanu. Iznenađeni Halil počeo je da traga za nezva- 
nim noćnim majstorima, pa pronađe ugrađene prislušne aparate. Ovo 
je ,otkriće" izazvalo opštu uzbunu u državnoj bezbednosti. Ubrzo pro- 

tiv njega pokrenut je krivični postupak. On je po presudi Okružnog 
suda u Zenici bio u pritvoru od 22. januara 1986. do 4. marta 1987. go- 
dine, kada ga je Vrhovni sud Bosne i Hercegovine presudom KŽ. 569/86, 
nakon održanog glavnog pretresa pred tim sudom, oslobodio optužbe. 


Najpre je Halila Mehtića Okružni sud u Zenici presudom K. 14/86 
(8. april 1986) osudio za krivično delo — Izazivanje nacionalne, ver- 
ske i rasne mržnje, razdora ili netrpeljivosti iz člana 134, stav 3, u vezi 
sa stavom 1. KZ SFRJ, na kaznu zatvora od tri godine. Njemu se sta- 
vilo na teret da je ovo krivično delo izvršio na verskoj obuci za odra- 
sle i kao imam Sultan-Ahtetove džamije u Zenici u periodu od 1983. 
do 1985. godine. Sve verbalne inkriminacije bile su montirane, smišlje- 
ne u SDB-u, a polaznici navedene verske obuke dobili su cedulje da bi 
napamet naučili šta treba pred sudom da izjave i kako da terete imama. 


Kada je organizovano suđenje imamu Mehtiću tada je model sud- 
sko-policijskog progona neistomišljenika bio izložen kritici. Te okol- 
nosti, kao i činjenica da je Vrhovni sud Bosne i Hercegovine održao 
glavni pretres, što je u praksi veoma retko, kada je jedan od svedoka 
sudu priložio zapisnik i cedulju koju su mu dali udbaši i koju je treba- 
lo da nauči napamet. Ova , priprema" ili tačnije ovaj ,trening" svedo- 
ka od strane udbaša, primenjivan je i u drugim slučajevima, ali je skri- 
van od javnosti i učesnika u postupku. Tako je svedok Asim Stupar 
sudu predočio zapisnik, kao i cedulju na kojoj se objašnjava u čemu je 
razlika između verske i etničke pripadnosti. 


Pored kulturne javnosti ovo je suđenje izazvalo i proteste musliman- 
skih vernika iz Zenice, koji pišu protestne peticije, upućujući ih orga- 
nima vlasti i štampi, Islamskoj verskoj zajednici, tražeći zaštitu za svog 
imama. 

Ostali progoni 


U Bosni i Hercegovini takođe je poznat Tuzlanski proces, koji je 
organizovan pred Okružnim sudom u Tuzli u leto 1975. godine. Brat 
poznatog književnika Meše Selimovića, Teufik Selimović, zvani Bu- 
đoni, osuđen je na devet godina zatvora, dr. Salih Burek na sedam 
godina, Ahmed Delibegović na tri, Halid Čokić na četiri, Fadil Čokić 
i Salih Hodžić na po dve godine i Dušan Glamočanin na godinu i šest 
meseci zatvora. I ova je grupa osuđena zbog delikta mišljenja, jer se 
odgovornost svela na priče po kafanama i sijelima. Za progonitelje nije 
bilo od značaja ni što se neki međusobno nisu ni poznavali, a suđeno 
im je kao da su grupa. Osim Glamočanina, koji je poznavao Teufika, 
jedino zajedničko bilo im je da su poreklom iz uglednih tuzlanskih 
familija. 


Sve vreme procesa pominje se narodni heroj i ugledni političar tog 
kraja Pašaga Mandžić, koji nije izveden na optuženičku klupu. Ovaj 
ugledni političar po onome što se govorilo u sudnici, zapravo je u tim 
razgovorima vodio glavnu reč. Grupa je inkriminisana kao ,,nacionali- 
stička" i kao ,protivnici samoupravljanja". Nedugo nakon što je sve- 
dočio, Pašaga Mandžić je preminuo. Ako bi se tražila pozadina ovoga 
sudskog postupka, verovatno bi to bio politički lokalni sukob dve gru- 
pacije, od kojih su jednu činili Franjo Herljević i Cvijetin Mijatović, 
a drugu Pašaga Mandžić. 


O pozadini ovoga sukoba obaveštavaju nas sarajevski ,,Naši dani" 
9 broj 990. od 3. marta 1990. godine u kojima je Nedim Sarač, preko 
kazivanja jednog od osuđenih, Ahmeda Delibegovića, tvrdio: ,,Herlje- 
vić se bojao Pašage, jer je on (misli se na Herljevića, primedba R. D.), 
na godinu dana prije procesa regulisao svoj predratni revolucionar- 
ni staž. Mi, stari tuzlanski komunisti znali smo da je to farsa, jer je 
Herljević pred rat izvršio provalu u tzv. Batinsku blagajnu u Solani i 
ukrao pare. Nakon pljačke i Herljević i taj drugi isterani su iz partije..." 

Za ovaj proces je karakteristično da se Teufik Selimović Buđoni 
deklarisao kao Srbin, a osuđen je kao muslimanski nacionalista. Veoma 
verovatan je utisak da u ovom procesu sud nije odlučivao, već su od- 
luke donete u drugom centru, kako navodi Delibegović.? 


Nije, naravno, samo politička birokratija u Bosni i Hercegovini, 
koristeći političku policiju, tužilaštvo i sud, progonila političke neisto- 
mišljenike. To se događalo u svim sredinama i to u saradnji između 
republičkih birokratija. Tako je Temeljno sodišče (Osnovni sud) u Ljub- 
ljani procesuiralo Tomaža Mastnika podnošenjem optužnog predloga 
Kt. 70/86 od 24. februara 1986. godine, zbog uvrede druge socijali- 
stičke republike iz člana 112. KZ SR Slovenije. Razlog je što je preko 
radija ,Študent" pročitao tekst ,Korak napred ka demokratiji", pro- 
tiveći se predlogu da za predsednika SIV-a bude izabran Branko Mi- 
kulić, kome je zamerao ne samo organizovanje sudskog progona mu- 
slimanskim intelektualcima u Sarajevu 1983. godine, već zabrane knji- 
ga i progon intelektualaca. ,Glas ekonomista", list studenata Ekonom- 
skog fakulteta u Beogradu, hteo je da prenese ovaj tekst Mastnika, 
ali je, kako nas obaveštava list ,Mladina", uklonjen na insistiranje 
beogradskog tužilaštva. 


Progon neistomišljenika manifestovao je golu vlast političke elite, 
njene političke policije, tužilaštva i suda, ali je ujedno pojačao i izoštrio 
kritiku represivnog režima. Politička policija 1983. godine u Zenici hapsi 
Manojla Bojata, poslovođu prodavnice ,,Mobilija" i ovoga puta, jed- 
nako kao i u drugim slučajevima, zbog delikta mišljenja (Neprijatelj- 


8 Branilac Teufika Selimovića, moj kolega advokat Petar Stojić iz Beograda, inače neka- 
dašnji odbojkaš i funkcioner Odbojkaškog saveza Jugoslavije, nije znao za stvarnu po- 
zadinu ovog sudskog procesa. Profesionalno, i moglo bi se reći u dobroj veri, branio je 
svog klijenta. Međutim, njegov kolega po odbojci, bosanskohercegovački udbaš Dragiša 
Kovačević, takođe funkcioner Odbojkaškog saveza Jugoslavije, pokazao mu je beleške na 
dvadeset pet kucanih strana o Petrovom boravku. To je zaista suviše stupidno, a za poli- 
tičku policiju važi rezon ,oprezu nikad kraja". U tim zapisima bili su čak i podaci šta je 
Stojić naručivao u kafani, a politička policija pomno pratila i beležila. Budalaštinama 
nikad kraja. 

ska propaganda iz člana 133. KZ SFRJ). Osuđen je da je govorio o teš- 
kom ekonomskom stanju u zemlji, za koje je krivicu video u ruko- 
vodstvu, tvrdio je da je radničko samoupravljanje promašaj, pričao je 
o izgradnji vile komunističkom lideru Todi Kurtoviću, kao i omalova- 
žavao muslimansku naciju. Ovaj postupak, kao i mnogi drugi, imaju 
pozadinu. On je odbio da tereti svog poznanika Ljubišu Popovića, ko- 
ordinatora Opšte narodne odbrane i društvene samozaštite Rudar- 
sko-metalurškog kombinata u Zenici, jer je Popović pokrenuo ispiti- 
vanje , nepravilnosti" i ,grešaka" u gradu i Kombinatu. Po odbijanju 
saradnje uhapšen je i osuđen na dve godine zatvora. 


Afera ,Agrokomerc", koja je uzdrmala komunistički establišment u 
Bosni i Hercegovini, imala je i sporednu, da je nazovemo, satelitsku 
aferu, hapšenje inženjera agronomije Huseina Ćuka.? On je u ,,Agro- 
komercu" radio kao stručni savetnik poslovodnog odbora ovog veli- 
kog kombinata. Više puta je hapšen i puštan na slobodu, ograniča- 
vano mu je kretanje, ali konačno protiv njega u ovoj aferi nije mogao 
da se pokrene krivični postupak. Kada progonitelji nisu imali dokaza 
da njega pripoje aferi ,Agrokomerc", tada su pribegli triku optuživši 
ga za Neprijateljsku propagandu iz člana 133. KZ SFRJ. Njega, pošto 
je Musliman, po oprobanom obrascu, terete za ,muslimanski nacio- 
nalizam", jer je govorio da su Muslimani u Cazinskoj krajini bili u 
inferiornom položaju, ali da su zahvaljujući ,Agrokomercu" doživeli 
ekonomski procvat, kao i da se zalagao za podizanje spomenika Muji 
Hrnjici i slično. Svedoci su optuženog znali površno. Kako je prvih 
šest svedoka bilo neuverljivo i nesređeno na sudu, optužnica poziva 
nove, pa čak i više puta osuđivanog Muhameda Brkića, a iz zatvora 
privode Ediba Busaldžića. Naravno, štampa podržava proces: sve je 
po obrascu dirigovano i montirano. Vrši se pritisak na svedoke. O tome 
govori saradnica optuženog, koja je deset godina radila s njim, Almira 


90 ovoj aferi piše časopis , Naši dani" od 6. januara 1989. godine u tekstu ,Višinski je 
(bio) ovdje", sa nadnaslovom ,,Kako je montiran proces Huseinu Cuku", autora Radmila 
Milanovića. 

Bećirović, koja piše predsedniku Višeg suda tvrdeći da je više puta po- 
zivana u Službu državne bezbednosti, i da je od nje traženo da optuže- 
nog Ćuka tereti i da joj je tom prilikom prećeno. Viši sud u Sarajevu 
osuđuje Huseina Ćuka na godinu i deset meseci zatvora. Međutim, 
Vrhovni sud Bosne i Hercegovine doneo je rešenje Kž. 58/88 od 28. 
aprila 1988. godine, kojim ukida prvostepenu presudu. Nakon toga, 
tužilac odustaje od optužnice. 

1. Povod i razlog pojačane represije 


Sudski postupak protiv muslimanskih intelektualaca organizovan 
u Sarajevu u leto 1983. godine predstavlja kulminaciju progona po- 
litičkih neistomišljenika, ne samo u Bosni i Hercegovini, već i u SFRJ. 
Nakon smrti Josipa Broza Tita komunistička elita nastojala je da vla- 
da na jednak način kako je vladala za vreme Broza, uz pomoć kulta 
njegove ličnosti. Politička policija je, na jednak način kao i za vreme 
Broza, vršila izbor neprijatelja, a tužilaštvo i sud procesuirali neprija- 
telje. Politička postbrozovska elita išla je toliko daleko u tom naumu 
da je formulisala čitav program u floskuli ,,Posle Tita Tito". 


Nakon smrti Josipa Broza Tita republičke i pokrajinske komunistič- 
ke elite nisu ni pokušavale da se dogovore o eventualnom napuštanju 
i reviziji modela progona različitog i suštinski kritičkog mišljenja. Uti- 
sak je da je umesto tako očekivanog zaokreta upravo došlo do suprot- 
nog procesa pojačane represije, koja se manifestovala u sudskim pro- 
gonima neistomišljenika, zabrani knjiga, ućutkivanju raznolikosti, kao 
i sputavanju kritičkog mišljenja. 


U pojačanoj policijsko-sudskoj represiji najmarkantnije mesto za- 
uzima policijsko-sudski progon muslimanskih intelektualaca u Sara- 
jevu 1983. godine. Međutim, paralelno sa njime, ne samo u Bosni i 
Hercegovini već i u drugim republikama, primenjuju se pojačani pro- 
goni ljudi koji drugačije misle i koji se kritički izražavaju o političkom 
procesu. Politička elita je kult Brozove ličnosti koristila za čuvanje le- 
gitimiteta vlasti, bez obzira na to što su društvene snage u svim sredi- 
nama tadašnje Jugoslavije, upravo osporavale kult ličnosti Josipa Broza 
Tita. 


Omladinska organizacija najavljuje da će ukinuti proslavu ,, Dana 
mladosti" (25. maj - kao dan verovatnog rođenja Josipa Broza Tita). 


99 


Dr. Rajko Danilović 


Oko toga su se vodile zrele i kritičke polemike. Otpori postoje, ali upor- 
nost slovenačke omladinske organizacije pobeđuje, pa se proslave uki- 
daju. Bilo je ovo ozbiljno upozorenje da je upotreba i zloupotreba kulta 
ličnosti Tita već potrošena. 


Dokle je išlo pojačanje represije nakon Brozove smrti, upravo potvr- 
đuje proganjanje onih koji su kritikovali, osporavali ili vređali ličnost 
pokojnog predsednika SFRJ. Kult ličnosti Broza štićen je primenom 
tada veoma poznatog krivičnog dela iz člana 157. KZ SFRJ, koji je na- 
zvan Povreda ugleda SFRJ. Ovo je krivično delo u svojoj primeni Za- 
pravo bilo zaštita ličnosti i dela Josipa Broza, ili tačnije kulta Titove 
ličnosti, u više od 95 odsto slučajeva. 


Hipokrizija političke i sudske birokratije u kojoj su učestvovali svi, 
od okružnih preko vrhovnih sudova republika i pokrajina do Saveznog 
suda, štitili su Josipa Broza Tita i nakon njegove smrti. 


Kada je Josip Broz Ustavom iz 1974. godine bio proglašen za do- 
životnog predsednika SFRJ, tada se mogla, sa stanovišta zakonito- 
sti, primenjivati njegova zaštita. Međutim, nakon smrti, što bi prav- 
nici rekli, on nije više i ne može biti zaštitni objekt. Građani SFRJ su, 
međutim, krivično i prekršajno proganjani i nakon njegove smrti, bez 
obzira što se time ignorisao osnovni princip krivičnog prava — na- 
čelo zakonitosti: Nullum crimen, nulla poena sine lege. 


Hipokrizija političke elite ispoljavala se u tome što nije imala sme- 
losti da izmeni Krivični zakon i ako to smatra oportunim unese i kri- 
vično delo kojim se štiti ličnost i delo Josipa Broza Tita, ali je imala 
smelosti da traži od policije, tužilaštva i sudova da proganjaju one koji 
su kritikovali i vređali Josipa Broza. 


Pred Višim sudom u Pančevu vodi se postupak protiv Milije Gojaka, 
autoelektričara, oca troje dece, zbog toga što je 3. maja 1987. godine 


SARAJEVSKI PROCES 1983. 


u Mramorku (nekad selo naseljeno banatskim Nemcima, koje je komu- 
nistička vlast proterala, držala po logorima i ubijala), na nemačkom 
groblju, koje je do smrti Tita bilo zapušteno, a posle njegove smrti pro- 
movisano u ,,Titov gaj", na plastičnom džaku belom masnom bojom 
napisao parolu ,,Diktator, lažov, lopov". Tužilaštvo i sudovi, bez obzi- 
ra što u zakonu piše, sa hipokrizijom tvrde, potpuno suprotno očigled- 
noj istini i logici, da je Gojak na opisani način izložio poruzi ličnost 
predsednika SFRJ, Josipa Broza, i izrekao mu maksimalnu kaznu Za- 
tvora od tri godine. Političkoj policiji, tužilaštvu i sudu ništa ne zna- 
či što je Broz sedam godina upokojen, što nije samim time predsednik 
SFRJ. Ustav od 1974. godine predvideo je da je Josip Broz Tito do- 
životni predsednik, ali nije predvideo da je predsednik i post mortem. 


Treba mnogo mašte i arogantnog ignorisanja istine, pa u presudi 
napisati da je Gojak, dakle 1987. godine, ,izložio poruzi ličnost pred- 
sednika Tita kao predsednika SFRJ". Tako piše, verovali ili ne, kao da 
je već sedam godina pokojni Broz još uvek predsednik SFRJ. Pisac 
presude ipak svestan da je u njoj napisan nonsens dodaje da je Gojak 
znao ,da je Drug Tito sinonim za Jugoslaviju". To što ,sinonim" nije 
zaštitni objekt, to ovoga sudiju, koji je lojalan komunističkoj eliti, u 
njegovoj pravničkoj savesti i znanju, nije mnogo uznemiravalo. On 
izvršava zadatak, a tom prilikom gazi elementarna pravila logike i za- 
kona. Važan je cilj, a sva sredstva su dozvoljena. Jezuitizam tadašnjih 
komunističkih sudija je opšte pravilo i poželjna vrlina. 


U takvim uslovima pojačane represije za neistomišljenike, prvenstve- 
no u Bosni i Hercegovini ali i u nekim drugim sredinama tadašnje Ju- 
goslavije, u Iranu demisionira car Reza Pahlavi i pobeđuje Islamska 
revolucija, čiji je lider i personifikacija imam Homeini. Događaji u 
Iranu su probudili interesovanje grupe muslimanskih intelektualaca 
u Sarajevu. Preko iranske ambasade u Beču dobijaju vize i putuju u 
Iran. U grupi su građevinski inženjer Omer Behmen (54 godine), inže- 
njer metalurgije i profesor Metalurškog fakulteta u Zenici Ismet Kasu- 

magić (58 godina), imam Hasan Čengić (28 godina), elektroinženjer 
Edhem Bičakčić (31 godina) i mašinski inženjer Huso Živalj (34 go- 
dine). 


Ova grupa muslimanskih intelektualaca je u Iranu boravila od 2. 
do 14. januara 1983. godine. Njih su primili predstavnici novih revo- 
lucionarnih vlasti, aktivisti Iranske revolucije, a kao gosti bili su na 
kongresu ujedinjenja šiita i sunita. Ova poseta Iranu pobudila je paž- 
nju političke policije, pa će ova grupa, uz Aliju Izetbegovića, pred- 
stavljati jezgro brojne grupe muslimanskih intelektualaca koji će biti 
suđeni već u leto 1983. godine u Sarajevu. Toj grupi će organizatori 
sudskog procesa pripojiti i mlade muslimanske intelektualce, aktiv- 
ne oko Islamskog teološkog fakulteta (ITF). 


U godinama uoči smrti Josipa Broza Tita i neposredno posle njego- 
ve smrti, u Sarajevu, ali i u drugim mestima i sredinama, vodio se ži- 
vahan i plodan dijalog među mladim Muslimanima intelektualcima. 
Poseban intelektualni centar bio je Islamski teološki fakultet u Sarajevu. 


To je bio razlog što su organizatori Sarajevskog sudskog procesa 
spojili mlade muslimanske intelektualce i putnike za Iran, jer su mla- 
di pokretali ne samo teme islama, već i šire društvene teme. Među mla- 
dim muslimanskim intelektualcima osećala se glad za znanjem, infor- 
macijama, za idejnim sporovima savremenog sveta. Putnici za Iran i 
mladi muslimanski intelektualci skoro da se nisu ni poznavali. Šta- 
više, mladi intelektualci za mnoge putnike za Iran nisu ni čuli. To nije 
smetalo organizatorima procesa da ih povežu u jedinstvenu grupu, da 
ih zajednički optuže i zajednički im sude. U montiranim političkim 
procesima to je ,dozvoljeno" i ,prirodno", to se organizatorima pro- 
cesa činilo logično, dopušteno i svrhovito. 

Politička policija užurbano se pripremala da tužilaštvu dostavi ,,do- 
kaze" za pripremanje ovog sudskog postupka. Već 23. marta 1983. 
godine počela su hapšenja, saslušavanja i pretresi stanova velikog bro- 

ja građana, ne samo u Sarajevu, već i u drugim mestima (Mostar i Ze- 
nica) i u nizu drugih manjih mesta i sela u Bosni i Hercegovini. Kao 
po pravilu znatno veći broj građana je podvrgnut policijskom tretma- 
nu od broja onih kojima će se montirati policijskom selekcijom i do- 
deliti uloga optuženih ili svedoka. Policija je o tim građanima uglav- 
nom imala dosijee u kojima su unošene njihove izjave, pisane ili go- 
vorene, a posebno one za pitanja islama. Privođeni su imami, stu- 
denti ITF, književnici, bivši osuđenici članovi organizacije ,,Mladi mu- 
slimani", pa čak i žene koje su se oblačile po islamskim propisima, 
što je moglo poprimiti i vid mode. 


Politička elita je bila zbunjena i iritirana porastom interesovanja, 
naročito omladine, za probleme islama. Pored toga, videli smo, grupa 
intelektualaca Muslimana iz Sarajeva ide u Iran. Na pojedinim mesti- 
ma u Sarajevu vode se zanimljive rasprave o problemima islama, a 
takođe i o položaju muslimana u društvu, u kojima prednjače mladi, 
obrazovani muslimanski intelektualci. 


Vlast se uplašila. Nije znala na koji način da obuzda ovaj talas in- 
telektualnog interesovanja i radoznalosti. Pomenuta skupina mladih 
bosanskohercegovačkih muslimana intelektualaca pokazuje intereso- 
vanje i za opšte teme savremenog sveta i civilizacije. Nije reč samo 
o teološkim temama i sporovima. To još više izaziva zabunu i strah kod 
političke nomenklature, koju informiše i brifinguje politička policija. 


Zbog toga bosanskohercegovačko rukovodstvo pribegava oproba- 
nom metodu policijsko-sudskog progona onih koji se ističu u tim dis- 
kusijama, očekujući da će na taj način, kao i ranije, ovaj pokret ukro- 
titi sekući ga u korenu. Obračun sa ovim mladim ljudima je radika- 
lan. Međutim, rezultati su suprotni od očekivanih. Zatvaranje optuže- 
nih na ovom procesu zapravo je predstavljalo njihovu promociju. Kao 
što će se videti u toku rata koji će se nametnuti Bosni i Hercegovini, 
oni postaju deo rukovodstva Muslimana u ratu za odbranu svoje samo- 


103 


Dr. Rajko Danilović 


bitnosti i suvereniteta. Ovim postupkom, kao i svojom delatnošću 
pre zatvaranja, posebno se istakao i nametnuo harizmatični Alija Izet- 
begović", koji je u periodu uvođenja višepartijskog demokratskog siste- 
ma postao predsednik najveće stranke Muslimana — Stranke demo- 
zratske akcije (SDA) i prvi predsednik Predsedništva BiH, a zatim u 
nametnutom ratu, prelaskom JNA na stranu Srba i pomoći Hrvatske što 
se u jedno vreme nazivalo Herceg-Bosna, i vođa u borbi za celovitu 
i multietničku BiH. 


Take ovaj proces kao povod ima odlazak grupe uglednih Musli- 
mana mtelektualaca u Iran i pokušaj da se ućutka mlada muslimanska 
mteligencija okupljena prvenstveno u ITF, ali prisutna i u drugim in- 
stitucijama u Sarajevu i šire. A razlog pokretanja ovoga postupka je 
da se represijom održi i učvrsti komunistički režim u Bosni i Herce- 
govini, i ućutka nova opasnost za autoritarni i jednopartijski režim. 
Stoga se povod i razlog procesuiranja grupe muslimanskih intelektua- 
laca u Sarajevu 1983. godine prepliću i dodiruju, mada su i povod i 
razlog sami po sebi jasni. 


Opasnost od već očiglednog gubitka legitimiteta komunističke no- 
menklature predstavlja motivaciju te iste vlasti da se obruši na mlade 
islamske intelektualce i na grupu uglednih intelektualaca iz Sarajeva 
koja je putovala u Iran. 


" Neposredno pred spektakularnu proslavu pedesetogodišnjce kraja Drugog svetskog rata 
i pobede saveznika u Moskvi, u srpskim medijima vođena je široka kampanja prikaziva- 
nja lažne biografije Alije Izetbegovića. Upotrebljen je poznati propagandni metod: jedna 
novina (Expres Politika) objavi lažni podatak da je Alija Izetbegović kao pripadnik divizi- 
je ,Handžar", koja je ratovala na Istočnom frontu, učestvovao u Drugom svetskom ratu 
a onda, o istoj temi pišu drugi mediji pozivajući se jedan na drugoga. Oni koji su pisali ove 
laži znali su svrhu — onemogućiti učešće Alije Izetbegovića, kao predsednika Predsed- 
ništva BiH ne pomenutoj svečanosti. Međutim, učinak je bio suprotan: Izetbegović je po- 
zvan na tu veliku proslavu, ali ne i Milošević ili bilo ko drugi iz Srbije i Crne Gore. Ka- 
snije sam saznao, upravo od novinara koji je prvi pustio lažnu vest da je Ambasada 
Kkusije u Beogradu kao merodavno uzela ono što sam napisao 0 Aliji Izetbegoviću u knjizi 
, Upotreba neprijatelja". 

To obrušavanje i ta represija počeli su žestoko, vođeni su žestoko i 
završeni su žestoko. Sve poluge represivne komunističke vlasti bile 
su na tom zadatku koordinirano angažovane i koordinirano su dej- 
stvovale: najpre politička policija i političari, zatim tužilaštvo i sud, 
da bi mediji uzeli najružniju ulogu propagande i dezinformisanja jav- 
nosti. Do te mere su poluge represivne vlasti bile sinhronizovane i usme- 
rene, da se zaista radilo o klimaksu represivne prirode komunističkog 
režima. Nama braniocima koji smo došli iz drugih sredina, u kojima 
su bojažljivo ali pregnantno otvarane teme šta posle smrti Tita, kojim 
će putem Jugoslavija, kakvi će biti odnosi u njoj, ukupna ta atmosfe- 
ra i ponašanje političke policije, ambiciozna tužiteljka i zbunjeni me- 
diokritetski sudija, izgledali su anahrono i besperspektivno. 

2. Hapšenje i zastrašivanja u proleće 1983. godine 


U proleće 1983. godine vidjiv je veliki talas masovnih hapšenja u 
Sarajevu, Mostaru, Zenici i drugim gradovima kada su uhapšeni i optu- 
ženi u ovom sudskom postupku. 


Marta 1983. godine u ranim jutarnjim satima (5.30) u stanu Alije 
Izetbegovića, pravnika u penziji, vrši se pretres u kojem učestvuje je- 
danaest pripadnika policije. Ispreturana je obimna biblioteka u nje- 
govom stanu, knjige su pobacane na gomilu. Policiju nije interesova- 
la samo literatura o islamu, već i sve ostale knjige. Ni Alija ni ukuća- 
ni tokom tog pretresa ne mogu da se kreću po stanu, jer uvek imaju 
dvojicu policajaca koji ih prate. U hrpi knjiga i časopisa izvađenih iz 
biblioteke nalazi se emigrantski hrvatski list ,Nova Hrvatska" zbog 
kojeg Izetbegović protestuje tvrdeći da to nije njegovo, da se nije na- 
lazio u biblioteci i da mu je podmetnuto. Ova novina zapravo nije pro- 
nađena dok je on boravio u stanu, već nakon što je priveden u polici- 
ju, a u stanu su ostali udbaši da dalje vrše pretres, što je inače nezako- 
nita radnja, jer osumnjičeni ima pravo da prisustvuje pretresu stana. 
Policija čak Aliju fotografiše sa ovom emigrantskom novinom. Foto- 
grafisanje Izetbegovića sa primerkom ,,Nove Hrvatske" smatra se važ- 
nim dokazom u ovoj fazi postupka. Preko sto knjiga je zaplenjeno i 
izneto iz stana, a mnoge nemaju nikakve veze sa tematikom o Islamu. 
Uz knjige, policija pleni svim ukućanima pasoše, štedne knjižice, pa 
čak i one preko kojih se prima penzija. U stanu ostavljaju rešenje-po- 
tvrdu o oduzetim stvarima do broja 107. Ovako grub i bahat postupak 
je u funkciji omalovažavanja uhapšenog i stavljanja mu do znanja da 
će ga tretirati kao važnog političkog neprijatelja. 


Istoga dana, u isto vreme, takođe jedanaest policajaca, hapsi Omera 
Behmena. Sve stvari koje su udbaši ocenili da im mogu koristiti u kri- 
vičnom postupku fotografišu u ruci njegove supruge Salihe. Uzimaju 

i porodične fotografije, kao i deviznu štednu knjižicu i novac koji se 
nalazi u kući. Ovoga puta su toliko bahati i arogantni, da, čak, ne ostav- 
ljaju ni spisak-potvrdu oduzetih stvari. 


Upravo onoga dana kada je uhapšen Omer u Sarajevu, uhapšen je 
i njegov brat Salih u Mostaru. Ovo je hapšenje po načinu slično osta- 
lima. Pretresanje stana trajalo je čitavih pet sati, a obavljala su ga 
četvorica udbaša odnoseći veći broj časopisa Islamske verske zajedni- 
ce. Nakon pretresa stana u Mostaru policija zahteva i pretres njego- 
vog stana u Sarajevu, pa vode njegovu suprugu i decu u Sarajevo, a 
nju ispituju tri sata, i, na kraju, oduzimaju neke knjige. I ovog puta 
pleni se zatečeni novac, nakit i štedne knjižice. 


Sledećeg dana, 24. marta 1983. godine, policija hapsi Ismeta Kasu- 
magića. Njegova porodica nije bila prisutna kada je uhapšen. Na stolu 
u stanu ostavljen je spisak oduzetih stvari. Nakon njegovog hapšenja 
porodicu ne obaveštavaju četiri dana, držeći je u neizvesnosti gde se 
Ismet nalazi. Oduzimaju se knjige i časopisi. Koliko je ta selekcija pro- 
nalaženja inkriminisane literature besmislena govori da mu je zaple- 
njenja dečja knjiga o islamu Children's book of Islam (knjiga za decu), 
pa čak i jedan članak o Robinzonu Krusou. 


Hasana Čengića policija hapsi 27. marta 1983. godine, takođe u ju- 
tarnjim satima (5.00). Hasan je bio imam u Stocu i imao je službeni 
stan, u kome je i izvršen pretres. Političkoj policiji nije bilo dovoljno 
da mu pretresu stan, već pretresaju džamiju i prostorije Islamske ver- 
ske zajednice. Ni na ovome se nije policija zadržala, već pretresa i nje- 
govu rodnu kuću u selu Odžaci kraj Ustikoline u prisustvu njegovog 
oca Halida, kojeg dovode sa posla. Uzimaju knjige i časopise, kao i Ha- 
sanove tekstove koje je kucao i pokazao udbašima kada su ga zvali na 
informativne razgovore. Pošto Čengićev otac nije znao gde mu je sin, 
slao je dopise i telefonirao raznim policijama u Stocu, Mostaru i u re- 
gionalni centar SDB-a. Svi su mu odgovarali da o Hasanu ne znaju ništa. 

Mustafa Spahić, imam iz Visokog, uhapšen je 23. marta 1983. 
godine. Pretres u njegovoj kući traje pet sati, a vršila su ga četiri ud- 
baša. I njemu plene štedne knjižice, gotov novac i nekoliko knjiga, ča- 
sopisa, čak i prevod Kur'ana. Posle pretresa suprugu i decu ostavlja- 
ju bez novca, sve dok nije došao brat i doneo im novac za prehranu. 
Mustafin brat odlazi kod istražnog sudije Hadžikarića da mu vrati šted- 
ne knjižice, što sudija odbija. Mustafin brat protestuje žustro, pa se 
istražni sudija konsultuje sa DB, te mu tek nakon toga vraćaju štedne 
knjižice. 


Edhema Bičakčića hapse 26. marta 1983. godine, u ranim jutarnjim 
satima. U pretresu učestvuje deset policajaca. Pored njegovog stana 
pretresaju i stan njegove majke. Pretres njegovog stana je bez Edhe- 
movog prisustva i bez prisustva njegove supruge. Čak, vrše i pretres 
na radnom mestu njegove supruge Mubere i sestre Đule, koje odvode 
u SUP i tek ih predveče puštaju kući, da bi iste večeri u 23.00 sata uhap- 
sili Đulu zajedno sa sestrom Nerminom. Bičakčić je uhapšen u večer- 
njim satima u vozu kada se vraćao iz Zagreba sa polaganja magistar- 
skog ispita. 


Huso Živalj hapšen je više puta, puštan iz pritvora u zavisnosti od 
toga koliko je i šta ,priznavao". Verovatno su sve vreme organizato- 
ri postupka ocenjivali da li će mu dati ulogu svedoka ili okrivljenog. 
Najpre je bio uhapšen pet dana i, kako tvrdi, nisu mu dali da trene. U 
policiji nisu bili zadovoljni njegovim zapisnikom, pa mu dodeljuju ulo- 
gu okrivljenog. U optužnici stoji da je uhapšen 5. maja 1983. godine. 


Živalj se javlja telefonom posle tri dana svojoj porodici, nakon što 
ga je policija prvi put uhapsila. Policija se ignorantski odnosila pre- 
ma elementarnoj obavezi iz ZKP, pa porodice drži u neizvesnosti šta 
je sa njihovim supruzima, očevima, braćom, sestrama, umesto da ih 
obavesti o hapšenju. 

Prvog dana kada su počela hapšenja, 23. marta 1983. godine uhap- 
šen je u šest sati ujutro i pedesetosomogodišnji ekonomista u penziji, 
Rušid Prguda. Nakon njegovog hapšenja, u njegov stan dolazi druga 
grupa policajaca koja vrši pretres. To je toliko potreslo njegovu supru- 
gu Vahidu da je dobila moždani udar. Umesto da zove hitnu pomoć po- 
licija zove njenu decu da joj pruže pomoć. Udbaši se ponašaju kao da 
se ništa nije dogodilo, revnosno vrše pretres stana. Protekla su dva sata, 
a Vahida je bez lekarske pomoći u besvesnom stanju, pa se udbaši, 
ipak, rešavaju da pozovu kola iz ambulante Republičkog SUP-a. Zbog 
teškog stanja ovi lekari preporučuju da se Vahida hitno prebaci na kli- 
niku, pa je tek nakon toga kolima hitne pomoći smeštaju na kliniku. Od 
tako bolesne Vahide policija oduzima ključ od ormarića te odnosi 
14.500 DEM i 1.500 USD, devizne štedne knjižice, kao i pasoše, čak i 
za decu. 


Zbog dva srčana infarkta u zatvoru, krivični postupak za Rušida 
Prgudu izdvaja se, a on u izdvojenom postupku, koji nije ni dovršen, 
nakon godinu dana od hapšenja umire. 


Prvog dana masovnog hapšenja uhapšena je i književnica stara 38 
godina Melika Salihbegović. Kao svedoke pri pretresu pozivaju radni- 
ke iz komšiluka, iz preduzeća UPI. Pored Kur'ana, koji je inače odu- 
zet od svakog uhapšenika, od njenog dvanaestogodišnjeg sina oduzet 
je dečji nožić. Meliku prisiljavaju da se fotografiše sa tim dečjim no- 
žićem u ruci, kao i sa fotografijom imama Homeinija, koja tako posta- 
de inkriminisana, mada je tih meseci fotografija Homeinija često objav- 
ljivana u štampi i časopisima. Majku hapse, a dete ostavljaju u stanu 
zaključano, i zabranjuju mu da bilo kome telefonira i bilo koga oba- 
vesti da mu je majka uhapšena. 


Džemala Latića, profesora književnosti i afirmisanog pesnika, u 26. 
godini života, hapse 7. maja 1983. godine. Njega hapse nekoliko dana 
nakon što je svome kolegi i prijatelju iz Medrese i sa fakulteta, Hasanu 

Čengiću, odneo paket u zatvor, kada su mu uzeli lične podatke. Iznaj- 
mljeni stan, u kojem nije bila njegova supruga, policija pokušava da 
obije, ali vlasnik stana daje ključ i policija vrši pretres bez prisustva 
Latića i njegove supruge. Istoga dana u selu Biljani, vrše pretres u sta- 
nu njegovog oca, koji je imam. Iz stana u Sarajevu uzimaju kasetu o 
čitanju Kur'ana, čak i fotografije sa svadbe. Opet, razume se, uzimaju 
Kur'an, valjda rukovođeni nekim svojim zakonom po kojem je ova 
sveta knjiga zabranjena. 


Pravnika Derviša Đurđevića, starog 35 godina, hapse 29. marta 1983. 
godine u jutarnjim satima. Šestorica udbaša vrše pretres stana pet sati, 
uzimaju knjige i časopise i Kur'an na arapskom jeziku. Plene mu knji- 
gu francuskog filozofa Rože Garodija ,Islam, religija i socijalizam" 
koju je prevela IVZ. 


Đulu Bičakčić, sestru Edhema Bičakčića, službenicu, staru trideset 
godina, hapse 24. marta 1983. godine. Nju su privodili, pa je puštali, 
pa je ponovo hapsili, a u rešenju o pritvoru stoji da je vršila neprija- 
teljsku propagandu sa pozicija panislamizma, da bi u optužnici bila te- 
rećena za krivično delo Pomaganje izvršiocu posle izvršenog krivič- 
nog dela. Policija Đulu pušta oko 18.00 sati, da bi je istog dana oko 
21.30 ponovo uhapsila zajedno sa sestrom Nerminom i Edhemovom 
suprugom Muberom, ostavljajući u stanu pošteđenu samo Đulinu, 
Nermininu i Edhemovu majku. 


Hapšenja su izvedena sa posebnom dramaturgijom. Da bi se posti- 
gao opšti efekat značaja akcije političke policije, kao i da bi uhapše- 
nici, njihove porodice, prijatelje i okruženje zastrašili, čin hapšenja je 
mistifikovan. Tako se za neke (Kasumagić i Čengić) ne zna da su uhap- 
šeni. Policija ne saslušava samo uhapšenike, već i njihovu porodicu. 
Edhemu, videli smo, privode sve iz porodice, osim majke, a sestru Đulu 
hapse. I suprugu Latića saslušavaju nekoliko sati u DB-eu, vređajući 
je i verbalno je zlostavljajući. Saslušavaju i Kasumagićevu suprugu, 

pa kako je bila bolesna to prvi put čine u stanu, da bi je kasnije prive- 
li u policiju. Kasumagićevoj supruzi prete da će joj uhapsiti i udate 
kćerke. 


Dokle je išlo zastrašivanje i maltretiranje porodica najbolje ilustru- 
je hapšenje Hasana Čengića, za kojeg policija njegovog oca obavešta- 
va da ne znaju gde je. Policija se ne obazire na obavezu po ZKP-u da 
su dužni da obaveste odmah porodicu lica koje je privedeno. 


Supruga Ismeta Kasumagića tek četvrtog dana od njegovog hapše- 
nja odlazi u stan u Zenicu gde na stolu zatiče potvrdu o oduzetim stva- 
rima i saznaje da joj je muž uhapšen. Obraća se javnom tužilaštvu u 
Zenici koje je informiše da oni nemaju nikakvih saznanja. Iz tužilaštva 
zovu policiju i saznaju da je Ismet uhapšen i da je , prebačen" u Sa- 
rajevo. Mada su udbaši ispitivali njegovu suprugu u stanu, uopšte je 
nisu obavestili da joj je suprug uhapšen i gde se nalazi. I ova misti- 
fikacija bila je u funkciji zastrašivanja i stvaranja atmosfere terora. 
Ubrzo, i pored opisanog ponašanja političke policije koja zakonske 
radnje preduzima u tajnosti, porodice saznaju da su im njihovi uhap- 
šeni, da je širom Bosne i Hercegovine, a naročito u većim gradovima, 
privedeno oko pet stotina lica, koja se najčešće ni ne poznaju. 


To potvrđuje da organizatori ovog postupka nisu imali artikulisanu 
ideju o tome kakav proces nameravaju da pokrenu, organizuju, a i koja 
je svrha toga. Oni su imali nešto građe u dosijeima, imali su saznanja 
o putu nekolicine uhapšenih u Iran, ali je trebalo montirati veliki sud- 
ski proces. Najviše brige im je pridavalo kako opisati ideološki okvir 
proganjanih. Upotrebljavani su evazivni pojmovi islamski fundamen- 
talizam i(ili) panislamizam, ali to su bili veoma pretenciozni zahtevi 
koje nisu mogli zadovoljiti. U optužnici, videćemo, govori se o opsed- 
nutosti idejom islamskog preporoda, šta god to značilo, i zašto bi to 
uopšte bila nekakva neprijateljska pozicija i ideja. A šta tek reći o od- 
rednici islamizacija muslimana. Kako je moguće islamizirati musli- 

mane, koji su po samoj prirodi stvari pripadnici verskog pripadništva 
islamu. Naravno, to je besmislica, a mogu se građani druge konfesije 
ili ateisti islamizirati, ili drugačije rečeno pridobiti da prihvate islam 
kao svoje versko uverenje, što naravno ovde nije bio slučaj. 


Posebno su organizatori sudskog progona optuženih insistirali na 
islamskom preporodu u čemu je naglašeno mesto imala ,Islamska 


deklaracija", čiji je autor Alija Izetbegović. 


Kako je organizovana, istraga pomaže zastrašivanju stvaranjem 
atmosfere pritiska, jer se uhapšenima prvenstveno uskraćuju posete. 
Pojedini uhapšeni nisu imali posetu rođaka, čak, tri meseca. 


Neki sarajevski advokati kod kojih su išli rođaci da ih angažuju za 
odbranu uhapšenih, toliko su bili zastrašeni da su odbijali te ponude, 
pravdajući se zauzetošću, nedostatkom vremena i slično. Malobrojni 
su bili iskreni i rekli da ih ne smeju braniti. To je, verujem, dovelo do 
angažovanja advokata iz Beograda i Zagreba, kao i onih iz Sarajeva 
koji su se prihvatili odbrane. Nema boljeg pokazatelja od ovoga koji 
potvrđuje stvaranje atmosfere straha. Policija je sistematski negova- 
la i širila teror. 


Štampa je, rekli smo, u tome prednjačila, pogotovu što su se politi- 
čari utrkivali u otkrivanju novih opasnosti, pošasti koja preti samo- 
upravnom društvu i socijalizmu. Njih su orkestrirano pratili politič- 
ki podrepaši, razni eksperti za islam, teoretičari, sociolozi, koji upozo- 
ravaju na novu svetsku, ali i na našu lokalnu opasnost. 


Privođene u policiji često su pitali o organizaciji ,Mladi muslimani". 
Kako je veoma uspešno sprovedena zavera ćutanja, mnogi o toj orga- 
nizaciji nisu ništa znali. Neki prvi put i čuju za tu organizaciju, pa ne 
znaju šta da odgovore. 

Koliko je agresije i mržnje bilo prema uhapšenima i njihovim po- 
rodicama govori drastična sudbina Rušida Prgude. Rušidovoj poro- 
dici nije dozvoljeno da ga vidi tri meseca, ni posle infarkta koji ga je 
u zatvoru zadesio. Nije bolje prošla ni porodica Melike Salihbegović, 
jer mesec i po dana nije imala informaciju o njoj. 


Razloga, koji bi bio koliko-toliko racionalan i opravdan, za ovakav 
tretman uhapšenih i njihovih porodica, nije bilo. Recimo, porodici 
Kasumagić su dozvolili da Ismeta posete pre okončanja istrage. Zbu- 
njuje stepen netrpeljivosti prema uhapšenima i prema njihovim poro- 
dicama. Da li je razlog vrlo prozaičan i karijeristički, jer je istragu vo- 
dio veliki broj pripadnika etničke grupe Muslimana. Da bi dokazali 
svoju lojalnost prema komunizmu, koji je ateistički, ispoljavaju ničim 
opravdanu žestinu prema prognanima i njihovim porodicama. Ceo 
prethodni krivični postupak je u rukama ovih ostrašćenih udbaša, naj- 
češće pripadnika etničkih Muslimana. To ide dotle da istražni sudija 
Hadžikarić, bez zazora i stida pred porodicama uhapšenih, zove udba- 
še da pita da li mogu da organizuju posetu. Razgovori porodica sa uhap- 
šenima su u prisustvu službenika koji vodi beleške i vrše cenzuru Za- 
branjujući da se razgovara o uslovima u zatvoru i o tretmanu uhapše- 
nih. Porodicama nije bilo čak dozvoljeno da sa uhapšenima razgova- 
raju o angažovanju advokata. Bilo je slučajeva da je razgovoru poro- 
dice sa uhapšenima prisustvovalo više udbaša nego članova porodice. 


Opisana žestina i grubost odnosa prema uhapšenima ispoljava se 
i u tome da je bio onemogućen i sprečen kontakt između uhapšenih i 
njihovih branilaca. Branioci su iz istrage praktično eliminisani, a 
okrivljeni su prepušteni udbašima da ih ispituju i da sastavljaju zapis- 
nike, za koje će se predsednik Veća truditi da ih održi na snazi. Dokle 
je išlo kršenje i gaženje prava odbrane vidi se i po tome što je istražni 
sudija, zajedno sa udbašima, porodicama poručivao da je za pritvo- 
rene zabranjeno uzimanje advokata ,,u sadašnjoj fazi istrage" 

Zloupotrebljavajući zakonska ovlašćenja iz ZKP istragu je vodila 
DB-a, a njome je rukovodila zamenik Okružnog javnog tužioca u Sa- 
rajevu, Edina Rešidović. Optuženi tvrde da se ona u istrazi nije dekla- 
risala kao javni tužilac, već da se lažno predstavljala ili kao istražni 
sudija ili kao udbaš. 


Istražni sudija Abdulah Hadžikarić samo je jednom, u toku istrage, 
video optužene. Ustvari, svaki optuženi je odveden kod njega na pet- 
naestominutno viđenje. Njegova je uloga bila samo paravan, uloga čo- 
veka koji nije obavešten, koji ne zna zašto je ko uhapšen, šta mu se 
stavlja na teret, a da bi sačuvao kakvo-takvo dostojanstvo sudije on 
bi rodbini poručio ,,da će im javiti ako nešto sazna". Svoju je ulogu, 
što je žalosno, sveo samo na čoveka koji je rodbini potpisivao pro- 
pusnice za posete, kako smo rekli, nakon što bi prethodno pitao nekog 
udbaša da li je poseta moguća i kad je moguća. 


Uhapšeni su faktički i potpuno izolovani od spoljnog sveta: niti su 
mogli da šalju poruke, niti da ih primaju. 


Ova izolacija je proširena na porodice uhapšenih, jer je cilj udbaš- 
ke akcije bila tortura i toliko uterivanje straha da su ,,ušli" u familije 
i najbliže prijatelje, da su te ljude pozivali u DB gde su ih ispitivali i 
maltertirali dva do tri dana, da bi ih toliko zastrašili da su izbegavali 
svaki kontakt sa drugim ljudima, pa čak nisu ni komunicirali sa svojom 
porodicom. 


Represivnoj vlasti nije bilo dovoljno samo hapšenje, optuživanje i 
vođenje postupka, već se vrše i drugi brutalni i nezakoniti pritisci na 
porodice optuženih. Kasumagiću, inače poznatom stručnjaku za čelik 
u svetu a ne samo u Jugoslaviji, u Institutu odbijaju da daju izveštaj 
o njegovom radu, ponašanju u radu i o odnosu sa kolegama. Kasuma- 
gića udaljavaju sa Metalurškog fakulteta i Sarajevskog univerziteta, 
a dekan njegovu porodicu obaveštava da je postavljen zahtev od po- 

litičke policije da mu se zabrani rad na svim fakultetima u Jugosla- 
viji, bez obzira što za takvu odluku ne postoji zakonski osnov. 


Sličnom progonu su izloženi i ostali optuženici. Saliha Behmena, 
nastavnika matematike i fizike u Osnovnoj školi ,Franjo Kluz" u Mo- 
staru, petnaest dana od pritvaranja isključuju iz škole i tretiraju ga 
kao nezaposlenog, što je direktno suprotno zakonu. Otkaz je Salihu 
dat na zahtev DB, mada je to flagrantno kršenje zakona. 


Supruga Edhema Bičakčića, Mubera, ishodovala je sastanak sa pred- 
sednikom Poslovodnog odbora Elektroprivrede Bosne i Hercegovine, 
gde je njen suprug bio u radnom odnosu. Međutim, i pored obećanja 
da će dati mišljenje i izjave da visoko cene njegov rad, to uskraćuju 
objašnjavajući da se tome usprotivila politička policija. I Edhem do- 
bija otkaz u preduzeću, suprotno zakonu. 


Najinteresantnija je sudbina brata Derviša Đurđevića, koji je radio 
kao kriminalistički inspektor u gradskoj policiji u Beogradu, zadužen 
za borbu protiv klasičnog kriminala. Derviš je svome bratu pri poseti 
zatvoru poverio da je morao potpisati neke laži u svojoj izjavi, jer je 
prema njemu primenjena tortura. Saznavši to, Dervišov brat je upo- 
zorio istražnog sudiju Hadžikarića. Kada se vratio u Beograd dobio je 
otkaz u gradskom Sekretarijatu za unutrašnje poslove. Dervišov brat 
postaje moj klijent, ali svi naši napori da se pozivamo na zakon i nje- 
govu primenu bili su uzaludni, pa on napušta Jugoslaviju i odlazi u 
inostranstvo, po mom sećanju u Švedsku. To samo ilustruje moć po- 
litičke policije koja je država u državi, za koju ne postoje ni zakoni, 
ni njihova primena, već samo njena samovolja. Politička policija odre- 
đuje meru primene zakona, rukovodeći se svrhom montiranog poli- 
tičkog postupka. 

3. Tortura u zatvoru 


DB je eliminisala istražnog sudiju i branioce iz istrage. Uhapše- 
nici su tako potpuno izolovani, prepušteni na milost i nemilost poli- 
tičkoj policiji. Ostajući bez zaštite, a udbaši bez ikakve kontrole, uhap- 
šeni su izlagani svim udbaškim pritiscima da bi se nagovorili da pot- 
pišu montirane zapisnike, bez kojih se ne bi mogao organizovati glav- 
ni pretres. 


Udbaši su najpre primenjivali grubu silu prema zatvorenicima, koje 
su udarali, kako svedoče, šakama, pesnicama, tvrdim predmetima po- 
put pepeljare, pendrecima, pištoljima. Sila je primenjivana za svaku 
izjavu uhapšenog ako nije zadovoljavala zahteve inspektora. 


Razloga i povoda za primenu fizičke torture bilo je stalno, jer se su- 
dilo ljudskom mišljenju. A ništa nije toliko evazivno, nedefinisano, 
kao ljudsko mišljenje 


Kada smo kod neuhvatljivosti ljudskog mišljenja, pisac knjige je 
često bio iznenađen da je nešto kazao, komentarisao ili ocenio davno 
ili nedavno, a što je zapamtio onaj koji ga na to podseća. Možemo Za- 
misliti pod kojim su mukama bili uhapšeni kada su od njih grubi i cilj- 
ni udbaši tražili da potvrde da su nešto rekli u prisustvu pojedinih 
svedoka. 


Nije potrebno mnogo mašte da se zamisli u kojem je položaju bio 
Rušid Prguda, čovek teško narušenog zdravlja, izložen fizičkoj i psihič- 
koj torturi. Po posledicama torture upravo je najgore prošao Rušid Prgu- 
da. Tokom istrage dobio je dva infarkta srca, a godinu dana nakon 
izdvajanja postupka i tri sudska poziva i odlaganja zbog njegovog 
zdravstvenog stanja, on umire očigledno od posledica hapšenja i tor- 
ture u zatvoru. Policija ga je u teškom zdravstvenom stanju ispitivala 

da bi provocirala infarkt; smešten je u zatvoreničke sobe u kojima su 
pritvorenici pušili. Očigledno se išlo na takvo njegovo fizičko i psi- 
hičko iscrpljivanje da mu je davano samo svinjsko meso, pa je osla- 
bio trideset i pet kilograma. Najzad je smešten na Internu kliniku u Sa- 
rajevu, ali nije bilo dozvoljeno njegovoj porodici da ga poseti. Njega 
su mučili zabranjujući mu posete, a svi drugi zatvorenici koji su bili u 
istoj sobi, razume se da su imali posete. Kod njega su stvarali lažnu 
sliku da mu je cela porodica uhapšena ili da je pred hapšenjem. 


Rušida su mučili i preko njegove supruge Vahide, koju su pokušali 
da prikažu kao nacionalistu, pa su išli dotle da njenu stručnu knjigu iz 
medicine povuku iz prodaje. Uvedena je zabrana objavljivanja nje- 
nih stručnih radova iz oblasti medicine na području Bosne i Herce- 
govine. 


Rušida su sprečavali posle dva teška srčana infarkta da se leči u zdrav- 
stvenim ustanovama, ometajući njegov prijem u bolnicu. 


Ne možemo se oteti utisku da su njegovi organizatori suđenja oče- 
kivali, pa su i podsticali da umre i nisu se smirili dok ovaj mučenik nije 
zaista i umro. 


Neverovatna je tolika količina mržnje prema ovom starom i bo- 
lesnom čoveku, inače obrazovanom i pitomom. Šta je to bestijalno 
u njegovim mučiteljima što ih je motivisalo na nameru da ga unište, u 
čemu su i uspeli. Rušid je bio tipičan muslimanski vernik, intelektua- 
lac, čije ambicije nisu izlazile iz tog okvira. Čega su se bojali njegovi 
mučitelji? Da li ih je iritirala njegova stabilnost i pored narušenog zdrav- 
lja? Da li je njihova mržnja iracionalna i do te mere agresivna da ga 
ubiju? To su pitanja na koja je teško odgovoriti dok ne progovore oni 
koji su se tako ponašali prema žrtvama. Ova žrtva nije živa. Rodbina 
i njegovi prijatelji imaju svoje mišljenje i sud o ovoj torturi i njenim 
ciljevima. Međutim, potpuno ili približno istinit odgovor nećemo ima- 
ti dok ne progovore mulčitelji. 

Oni, mučitelji, ne samo u ovom slučaju, Već i u ostalim, ćute i po- 
našaju se kao da je sve što su radili bilo ispravno, poželjno i opravda- 
no. Njih srećemo svaki dan. Oni su oko nas, jednako kao i oni što su 
u ratu činili zločine, ponašajući se ,normalno". Da li njihov zaborav tre- 
ba da bude i naš? Ne, jer bi to sa stanovišta povesti i morala bilo neo- 
pravdano. Zato je i ova knjiga skroman doprinos da se ova izopače- 
na ljudska delatnost ne zaboravi. Kada bilo koji pojedinac, grupa ili 
institucija u svojoj ideološkoj zaslepljenosti primenjuje torturu i kada 
u svoje ruke uzme pravo da presuđuje, tada imamo elementarno gaže- 
nje ljudskih prava datih od prirode ili, za religiozne, datih od Boga. 


Nemilosrdnu fizičku torturu udbaši primenjuju i prema pedesetosmo- 
godišnjaku, uglednom profesoru i stručnjaku za čelik, Ismetu Kasuma- 
giću. Svaki put kad islednici nisu bili zadovoljni odgovorom, u pomoć 
su dolazili oni koji su ga tukli nogama i rukama, ubeđujući ga da pot- 
piše zapisnik ili ,prizna" ono na čemu je inspektor insistirao, monti- 
rajući tako optužnicu. Kasumagić nosi naočare, pa kada bi ove siledži- 
je htele da ga tuku, govorile bi mu da skine naočare. Razume se da je 
pored ove fizičke torture stalno trpeo i vređanja njegovih verskih ube- 
đenja. Pre podizanja optužnice Kasumagić je opisanoj torturi bio izlo- 
žen sedamdeset jedan dan. 


Kasumagića sam doživeo kao ozbiljnog i ispravnog čoveka, u sva- 
kom pogledu vrednog poštovanja. Tim razbesnelim i razjarenim, istre- 
niranim udbašima ne samo da nije smetala njegova starost, već je to 
njih, izgleda, motivisalo da ga maltretiraju i zlostavljaju. Ubeđen sam 
da su kipeli od mržnje kada se Ismet molio, kad je praktikovao dosled- 
no verski obred. Po koji put se pokazuje da je mržnja najsnažnije ljud- 
sko osećanje, da je ona spiritus movens neljudskog i, naravno, nepro- 
fesionalnog ponašanja entu(a)zijatskih udbaša. 


Mora biti, kad analiziramo način i upornost primene torture, da su 
udbaši lica birana upravo po tom kriterijumu. Ako ne mrze i ako ne 

umeju da ispoljavaju mržnju, onda nisu podobni za taj posao i, su- 
protno, ako su zadojeni mržnjom prema svima koji ne misle i ne Ži- 
ve kao njihove gazde, onda su podobni za taj posao. Bilo kako bilo, 
uveren sam da su za takav rad istrenirani. Njihovi ideološki uzori i uči- 
telji su mučitelji u logorima Sovjetskog Saveza. Gulag je samo para- 
digma i simbol, a njihova izopačena maštovitost je doprinos čuvanju 
sistema i položaja vladajuće elite. 


Za takve istražitelje poseban izazov bila je Melika Salihbegović, žena, 
intelektualka, spisateljica, bivši marksista a sada uvereni i dosledni 
pristalica islama. Nju nisu fizički maltretirali, ali su zato smišljali psi- 
hičku torturu sa posebnim sadističkim pobudama. Najpre po privođe- 
nju, i to u republički SUP, ispitivana je neprekidno četrdeset sati. Glav- 
ni istražiteljski argument bila je pretnja da ako ne bude sarađivala i 
davala iskaze koje istražitelji traže, biće ugrožena sudbina njenog dva- 
naestogodišnjeg sina. Sredstva se ne biraju, činjenica je koja je krasi- 
la ove udbaše što brane opštu sreću ljudi i najhumaniji politički po- 
redak. 


Političku policiju interesovao je njen odnos sa Omerom Behme- 
nom, a naročito sa Alijom Izetbegovićem. Tek je u ponoć 24. marta 
1983. godine prebacuju u Centralni zatvor. 


Melika je nosila maramu, verski simbol za žene, pa da bi je ponizi- 
li (što je inače propisima zabranjeno) uzimaju joj maramu. Marama 
je simbol torture, ali i Melikinog otpora torturi. Ona pred pojavljiva- 
nje u sudnici traži da joj se ovaj simbol njenih verskih ubeđenja vrati. 
Udbaši te njene zahteve odbijaju. Međutim, ona je uporna i preti da 
će u sudnici obelodaniti to njihovo maltretiranje. Udbaši popuštaju jer 
se boje javnosti. Po ko zna koji put protiv tajnih političkih policija 
jedino je moguća borba tako što se protest obelodanjuje u javnost. 
Javnost je jedini način da se tajna politička policija koliko-toliko 
kontroliše. 

Melika je uporna i borbena u zatvoru i zahteva Kur'an. Tek po inter- 
venciji predsednika suda, dobija ga. 


U jednom delu boravka u Centralnom zatvoru smeštaju je u sobu 
gde su bile žene kriminalci, računajući da će je maltretirati. To je sta- 
ri udbaški metod — spojiti nespojivo. Kriminalci dobro znaju zašto su 
zatvoreni, i mada skoro po pravilu tvrde da su nevini, da im je neko 
namestio zatvor, ipak uvek znaju da su tu gde treba da budu. A ,,po- 
litički krivci" znaju da su tu gde ne treba da budu. 


Melika Salihbegović je bila prisiljena da četrdesetodnevnim štraj- 
kom glađu izbori elementarno pravo da je poseti njen sin. I ovu je po- 
bedu Melika upornošću, borbenošću, osećanjem ispravnosti tog zahte- 
va, ostvarila. 


Melika je bila svesna svog položaja zatvorenika savesti, bila je uve- 
rena da je izolovana samo zato što poštuje i praktikuje svoja verska 
uverenja, kao što je bila uverena da njeni mučitelji nisu u pravu da čine 
ono što je protiv čoveka i njegovih prava. 


Zbog toga što nije dozvoljavala da je ponižavaju, lome i maltreti- 
raju, imala je i problema od 23. septembra 1983. godine, kada je pre- 
bacuju u zatvor u Slavonsku Požegu. I tu se Melika bori, a sve poku- 
šaje zatvorskih vlasti da je muče savladava. Osam meseci, koliko je 
ovde provela, hranila se isključivo margarinom i hlebom. Mora se pret- 
postaviti da je u zamisli mučitelja i organizatora sudskog procesa bila 
krajnje zla namera kada su Meliku premestili u ovaj zatvor, u drugu 
republiku. Sva hrana u tom zatvoru je pripremana na svinjskoj masti 
i sa svinjskim mesom. Kako su samo uspešno sarađivale republičke 
SDB-e i to u tako sitnim stvarima, mada je Broz pokojnik skoro tri go- 
dine, i mada su se najavljivale pukotine i sukobi između republičkih i 
pokrajinskih elita. 

Zatvorske vlasti ne odustaju od maltretiranja Melike. Njoj je lekar, 
zbog oboljenja kičme, propisao da ne sme biti izložena napornom fi- 
zičkom radu. No, upravo je to upozorenje opredelilo zatvorske vlasti 
da je ,zaposle" u fabrici na poslovima peglanja. Melika se i dalje bori 
i time štiti svoje dostojanstvo. Odbija da radi prekovremeno, pa je 
tuku i bacaju u samicu u kojoj je nekoliko stepeni ispod nule, što je 
razumljivo u januaru već 1984. godine. Uporno zahteva, zbog bolo- 
va kičme, da je pošalju u zatvorsku bolnicu u Zagreb, što je najzad 
ishodovala. Melika je uporna u svom verskom uverenju, pa je u bolni- 
ci tretiraju kao i ovisnike od droge, te joj daju lek ,Parkopan". Inače, 
ovaj lek se tretira kao droga i koristi se za lečenje bolesnika od Parkin- 
sonove bolesti. Kada je bila dovedena u Sarajevo za sednicu Vrhov- 
nog suda Bosne i Hercegovine, javno traži da joj daju navedeni lek, 
da bi javnost upozorila čime je truju. Ali nisu uvek pobede u otporu koji 
je pružala, jer je ovaj pokušaj ostao bez učinka. 


Po povratku u zatvor , Slavonska Požega", zatvorske vlasti nastoje 
da je vrate na staro radno mesto, ali ona to odbija. Da bi izbegla stal- 
na i organizovana maltretiranja ponovo dobija lek ,,Parkopan", ali ga 
ne koristi, te vreme provodi ležeći u stacionaru. I tu zatvorske vlasti 
koriste žene kriminalce da je maltretiraju. 


Melika zahteva Kur'an, pa zatvorske vlasti da bi joj podvalile, daju 
joj Kur'an pisan arapskim jezikom. Onemogućavaju joj intelektualni 
rad. U zatvorski zdravstveni karton unose podatak da izbegava tera- 
piju, pa je premeštaju u zatvor u Foču, 28. juna 1984. godine, gde će 
ostati do kraja izdržavanja kazne. U Foči se nastavlja njen progon, 
često je u izolaciji i boravi u odeljenju sa pojačanim nadzorom, pa je 
premlaćuju. 


Melika ne posustaje, štrajkuje glađu u ovim teškim zatvorskim uslo- 
vima, nastavljajući svoju borbu. Čak je izborila pravo da joj daju olov- 
ku i papir, pa je napisala nekoliko pesama i koncipirala roman. To joj 
sve uzimaju sa obrazloženjem ,da imaju šta da čitaju". 

Od petnaest meseci boravka u zatvoru u Foči zatvorske vlasti su Me- 
liku držale u izolaciji šest i po meseci ukupno. Istovremeno sva pisma 
koja je upućivala raznim institucijama vlasti nisu poslata, već su po- 
sle njih u posetu dolazili udbaši da je vređaju i ucenjuju, ili da joj pre- 
te fizičkom torturom i uskraćivanjem retkih i ponižavajućih konta- 
kata sa sinom i bratom. 


Štrajkuje glađu, silom je hrane, stavljaju je u izolaciju, ali ona na- 
stavlja borbu. Mada lekar insistira da je smeste u zatvorsku bolnicu, 
uprava zatvora to odbija, ali je stavljaju u zatvorski stacionar. 

Ona se nalazila u veoma teškom zdravstvenom stanju, pa joj se pre- 
kida izdržavanje kazne i puštaju je iz zatvora. 


Brat po Meliku dolazi autom, a kako je potpuno iznemogla nosi je 
na rukama do auta. Nakon dva dana prebačena je u bolnicu na insisti- 
ranje rodbine, jer je imala samo 45 kilograma. Međutim, već je trećeg 
dana otpuštaju iz bolnice i lečenje i oporavak nastavlja kod kuće. 


Bez obzira na sva mučenja, kojima je bila podvrgnuta, kao i mnoge 
bolesti i teško zdravstveno stanje, ipak se protekom vremena opora- 
vila i nastavila borbu za prava političkih zatvorenika. 


Godine ne mogu da se setim, ali bio je lep dan na sredokraći izme- 
đu proleća i leta, kada sam bio u svojoj kancelariji, tada na Dorćolu, 
starom delu Beograda. U moju kancelariju ulazi Pavluško Imširović, 
više puta osuđivan zbog , političkih delikata", već stari borac za poli- 
tička prava i zaštitu političkih zatvorenika, pa mi kaže da u restora- 
nu, koji se nalazi blizu moje kancelarije, mene čeka moja stara pozna- 
nica. Bilo je to za mene lepo i impresivno iznenađenje, čekala me je 
Melika Salihbegović, odevena jednako kao u sudnici u leto 1983. go- 
dine. Bio je to srdačan susret jer smo jedno drugom imali dosta uspo- 
mena da ispričamo. 

U Sarajevu su mi stalno govorili da bi trebalo da preuzmem da bra- 
nim i Meliku. Ja se nisam protivio, ali se protivila Melika. Okosnica 
optužnice bila je glasovita Islamska deklaracija autora Alije Izetbe- 
govića, ali i rasprave na Islamskom teološkom fakultetu, na Tabačkom 
mezdžidu, pa sam ja intervenisao i govorio da je ,islam živa religija, 
otvorena za debate, da su debate normalan fenomen i slično" To je 
žestilo Meliku jer je smatrala da je islam zatvoren i završen sistem. 
I tada je bila uporna u odbrani vlastitog religijskog uverenja, pa nije 
pristajala ni na kompromis koji sam nudio u nameri odbrane optuže- 
nih. Kada smo se ponovo sreli u blizini moje kancelarije, sve je bilo 
zaboravljeno, razgovor je tekao prijateljski i bio je pun pozitivnih emo- 
cija i asocijacija. 


Edhem Bičakčić je uspeo poslati opširno pismo iz zatvora u kojem 
opisuje kako je uhapšen, ispitivan u DB i kako je jedan inspektor glasno 
sastavljao zapisnik, a on eventualno pokušavao u tome da učestvuje. 
Kada su mu pretili palicama, pištoljima i mahali ,lisicama", on je čed- 
no i naivno inspektorima rekao da se tako ne radi u Jugoslaviji, što je 
izazvalo opšti i gromoglasan smeh i radost među udbašima. 


Ispitivanje Bičakčića sprovodilo se nekoliko dana; udbaši diktiraju 
zapisnik, a on, najčešće bezuspešno, pokušava da utiče na sadržaj za- 
pisnika, na pojedine formulacije. 


Edhem, pridržavajući se zatvorskih pravila, šalje šest pisama svojim 
ukućanima, ali nijedno im nije stiglo, bez obzira što su ga držali u uve- 
renju da jeste. Isti je slučaj i sa pismima upućenim njemu, tako da je 
držan u izolaciji. Štampu nije dobijao, zabranili su mu je. Bičakčić je 
jedno vreme u sobi imao ,cimera" koji je bio mnogo radoznao i koji ga 
je stalno zapitkivao, što traje duže od mesec dana. 


Brutalnoj torturi bio je podvrgnut Džemal Latić. Prema njemu je, 
koji je inače bio krhka figura, suptilan, pravi pesnik, upotrebljavano 

fizičko nasilje. On je o mukama, kroz koje je prošao u krivičnom po- 
stupku, plastično i uverljivo govorio na sednici Vrhovnog suda Bos- 
ne i Hercegovine (14. marta 1984. godine). U upotrebi fizičke tortu- 
re prema njemu isticao se Nazif Džubur. On je umesto Džemala dikti- 
rao zapisnik u mašinu. Na njega pritisak vrši i tužiteljica Emina Reši- 
dović koja mu preti dvostruko većom kaznom samo ako bilo gde 
,pisne" o torturi koju trpi i o načinu sastavljanja zapisnika u istrazi. 
Džemal se žalio svom babu govoreći da uvek izmisle razlog da mogu 
da ga tuku. 


I prilikom mojih poseta Latiću, kada su se smilovali bar da glume 
ponašanje po zakonu, videlo se da su zatvorske vlasti prema njemu 
naročito grube i neprijateljski raspoložene. Kod izdržavanja kazne 
njegov je položaj bio najgori, jer je razvrstan u grupu zatvorenika sa 
najmanje prava. Radio je najteže poslove u livnici. Nije bio izlagan 
samo toj vrsti maltretiranja, već su ga po nagovoru tukli i kriminalci. 


Glavnu brigu o Džemalu preuzeo je njegov mlađi brat Nedžad. Jed- 
nom kada je Džemal pretučen u zatvoru, njegov brat Nedžad otišao 
je da se žali u Predsedništvo Bosne i Hercegovine, gde su ga primili 
u Komisiji za žalbe. Mada je od siledžije koji je pretukao Džemala 
uzeta izjava, protiv njega nije poveden nikakav postupak, što upu- 
ćuje na zaključak da je on to uradio po nagovoru zatvorskih vlasti 
i, verovatno, na urgenciju udbaša. 


Posle ovoga tražen je premeštaj Džemalov od Ministarstva pravde 
u neki drugi zatvor. Džemalu je od zatvorskih vlasti rečeno da o ba- 
tinama i događaju ćuti. Bez obzira na loše zdravstveno stanje i mrša- 
vost Džemala, dodeljen mu je težak rad u livnici. 


Hasana Čengića hapse 26. marta 1983. godine, a sve do 29. marta 
nisu mu dali da spava, da bi ga izmučili i ,pripremili" za ispitivanje. 
Prvih trideset sati je proveo na stolici sam u praznoj sobi. Kada su ga 

odveli u ćeliju, takođe mu nisu dozvolili da spava. I njega tuku, što, 
takođe, treba po oprobanim udbaškim metodama da bude priprema za 
ispitivanje, tačnije sastavljanje zapisnika po volji i ukusu istražitelja. 


Čengić je kaznu izdržavao u glasovitom zeničkom zatvoru. Njega, 
takođe, angažuju na najteže poslove u zeničkoj Železari. Dobija hronič- 
no reumatsko oboljenje, što bi se u normalnim prilikama tretiralo kao 
profesionalno oboljenje. Radi u prvoj i trećoj smeni, a često i subo- 
tom i nedeljom. Zatvorskim vlastima bilo je poznato da je bio oslo- 
bođen služenja vojske zbog hroničnog srčanog oboljenja. Bez obzi- 
ra na to, nije pošteđen od najtežeg rada, a, ujedno, ostavljen je i bez 
ikakve medicinske pomoći i nege. Ni on nije pošteđen samice. U njoj 
je bio bar dva puta. 


I Husein Živalj, kao i svi drugi osuđenici, podvrgavan je torturi. Po- 
sle prvog hapšenja pet dana mu nije dopušteno da spava. I vodu i hranu 
su mu uskraćivali, kako je izjavio na glavnom pretresu. 


Status uhapšenog Huseina Živalja nije ni organizatorima sudskog 
procesa bio jasan. On je, naime, uhapšen u nadi da će biti svedok i to 
važan svedok za put u Iran. Međutim, on nije prihvatio ulogu koja mu 
je prvobitno bila namenjena, jer nije bio spreman da svedoči kako su 
to od njega zahtevali istražitelji. Njemu je nuđena ,saradnja", kako bi 
bio pošteđen optužnice. Čak su mu u tom obrađivanju nudili mnoge 
privilegije — npr., mesto profesora univerziteta. Tražili su i pomoć nje- 
gove supruge da ga nagovara da prihvati takvu ulogu. Međutim, nje- 
govo odbijanje takve uloge u krivičnom predmetu opredelilo je njegov 
status u krivičnom postupku pa mu je dodeljena uloga okrivljenog. 


Alija Izetbegović kaznu izdržava u zatvoru u Foči. Radi u nezagre- 
janoj hali, u kojoj su temperature u zimskim mesecima niske. Mada 
već u godinama, sve vreme rada je u stojećem položaju. Dobija pro- 
mrzline na tabanima, jer su mu cipele bile s tankim đonom. U takvim 


125 


Dr. Rajko Danilovic 


radnim i životnim uslovima pojačan je njegov hronični bronhitis. 
Zbog promena na tabanima, nastalim od promrzlina, upućen je u fo- 
čansku bolnicu u kojoj konstatuju da boluje od poremećaja srčanog 
mišića. Bez obzira što je Izetbegović šezdesetogodišnjak i penzioner, 
odlučeno je da je sposoban za rad na istom radnom mestu i u istom 
obimu. 


Ništa bolje na izdržavanju kazne nije prošao ni Omer Behmen. Bo- 
lesnog i starog čoveka stavljaju povremeno u stacionar, ali ga pono- 
vo vraćaju na posao, koji je takođe obavljao stojeći. 


Salih Behmen, Omerov brat, mada mlađi, težak je srčani bolesnik. 
Zdravstveno stanje mu se pogoršava, pa ga često smeštaju u stacionar. 


Mustafa Spahić je još tokom suđenja lošeg zdravstvenog stanja. 
Svaka medicinska pomoć mu je uskraćena, a ostavljen je bez neophod- 
nih medikamenata. Bolovao je od čitavog niza bolesti: čak početnog 
stanja tuberkuloze i čira na želucu. 


Zatvorske vlasti su i za Derviša Đurđevića pronašle posao koji će 
ga uništavati. Radio je u brusionici zeničke Železare, u kojoj je zbog 
ugroženosti od železne prašine opasno raditi duže od godinu dana, a 
on je na tom poslu zadržan dve godine. 


U istražnom zatvoru Đulu Bičakčić su držali u lažnoj izolaciji od dru- 
gih, tvrdeći da su je se svi odrekli. Novac su joj zadržavali, lažno joj 
prikazujući da joj ga rodbina ne šalje. Jednako su radili i sa paketima, 
a posete su sprečavali. Posebno su je zlostavljali tvrdnjom da joj se 
majka odrekla i nje i brata. Podmetali su joj navodne i lažne izjave 
Alije i Omera, a od nje su tražili da ih ona potvrdi. Čim je izašla iz pri- 
tvora dobija otkaz na radnom mestu, što je nezakonito, a arogantno 
u rešenju o otkazu nije naveden ni razlog. 

Hrana je posebno bila korišćena kao sredstvo za pritisak na uhap- 
šenike. U istrazi hrana im je redukovana na male količine. Pakete koje 
su dobijali nisu im davali. Izgladnjivanje, pa i lišavanje korišćenja vode, 
trebalo je da postigne dvostruku namenu: jedna je da ih ,razmekšaju" 
i pripreme za lažna samooptuživanja, a druga je da ih kažnjavaju, da 
daju doprinos i u ovoj fazi postupka — odmazdi, u čijoj osnovi je bila, 
kako smo naveli, žestoka i ukorenjena mržnja. Javno im je demonstri- 
rano da je hrana koju im daju pripremljena na svinjskoj masti i da 
se radi o svinjskom mesu, čime su organizatori procesa vređali i omalo- 
važavali verska osećanja uhapšenih. Time su, ujedno, postizali cilj da 
oni i smanjene količine hrane odbijaju i ne jedu. Uhapšeni su najčeš- 
će jeli samo hleb koji je išao uz hranu. 


Kada se uzme u obzir da su paketi, na koje po zakonu svaki pritvo- 
renik ima pravo, bili uskraćivani, tada se vidi da su pokretači i orga- 
nizatori ovog postupka, ne samo flagrantno kršili odredbe ZKP, već su 
to činili u rđavoj i zločinačkoj nameri. 


Odgovornost za takvo ponašanje zatvorskih vlasti prvenstveno sno- 
si istražni sudija, ali i predsednik Višeg suda u Sarajevu, koji nadZzi- 
re rad zatvorskih vlasti. Istražni sudija Hadžikarić izjavljuje porodica- 
ma da on sa time nema veze. A kada su se porodice zbog toga obra- 
ćale SUP-u, tada im je rečeno da oni sa time ništa nemaju. Tajna po- 
litička policija je van zakona, ne odgovara nikome, a ni sud ni poli- 
cija ne mogu da kontrolišu šta rade. 


Gaženju elementarnih ljudskih prava u ovom procesu nema kraja. 
Uhapšenima je njihova verska pripadnost tražila upražnjavanje obre- 
da. Kada bi zatvorski čuvari ili udbaši zatekli nekog uhapšenog da vrši 
verski obred, uvek su sledili udarci i batine. 


Postavlja se pitanje svrhe takvog ponašanja zatvorskih vlasti i ud- 
baša. Ta svrha nije ona koju je predviđao ZKP, već je nezakonita pri- 

mena torture, ponižavanje i kažnjavanje za koje oni koji to čine ne- 
maju zakonsko ovlašćenje. 

Organizatori sudskog procesa tako su tempirali suđenje da ono obu- 
hvata muslimanski ramazanski post da bi optužene dodatno iscrp- 
ljivali, mučili i ponižavali. Zaista je um organizatora ovog sudskog pro- 
cesa satanske prirode, jer je sudski proces poprimio karakter antiverskog 
obračuna. 


II 


OPTUŽNICA - 
OTKRIVANJE 
NEPRIJATELJA 


SARAJEVSKI PROCES 1983. 


1. Uporište optužnice 


Kolikogod su organizatori ulagali truda da montiraju ovaj krivični 
postupak, nije im pošlo za rukom da stvore koherentnu i smislenu ce- 
linu. Optužnica je svojim obimom trebalo da deluje impresivno, jer je 
napisana na sto četiri kucane strane. Njen obim nije mogao da prikri- 
je njenu eklektičnost, ponavljanja i nesistematizovanost. Utisak je da 
je optužnica plod kolektivnog rada, posla koji je bio podeljen izme- 
đu više sastavljača. Zbog toga je njen tekst neujednačen. 


Optuženi su vernici islamske veroispovesti. Veri se ne može suditi, 
mada se, na mahove, imao utisak da se upravo sudi veri. Naravno da 
je suđenje veri neuverljivo i nelegitimno. 


Šta je onda, tako da kažemo, idejno uporište optuženih, koji kao 
takvi predstavljaju opasnost za ,,bezbednost zemlje" i ,društveno-po- 
litički poredak". Optužnica nema jasan i nedvosmislen odgovor na to 
pitanje. 


Tako, kada govori o delatnosti Alije Izetbegovića i Omera Behmena, 
tvrdi da su njih dvojica opsednuti ,islamizacijom Muslimana" Ova 
ideja je maglovita i nejasna, a u svakom slučaju dvosmislena. Nera- 
zumljivo je, pre svega, kako se mogu islamizirati pripadnici islama. Isla- 
mizirati se mogu neislamski elementi, ili entiteti, a ne Muslimani. 


Optužnica je do te mere nejasna da se ,,islamizacija Muslimana" shva- 
ta kao borba za "čist" islam, a da to nije samo po sebi određeno. Čak se 
Izetbegoviću optužnicom podmeće da se bori za Bosnu i Hercegovi- 
nu da jednog dana bude ,,islamska republika". Istorijske okolnosti su 
htele da Alija Izetbegović, u ratnim godinama 1992-1995. bude ha- 
rizmatski lider Muslimana (Bošnjaka) u Bosni i Hercegovini. Umesto 
da se borio za ostvarivanje podmetnutog mu cilja, on se upravo borio 

i zalagao da Bosna i Hercegovina bude integralna, da bude država u 
kojoj se poštuje verska i etnička tolerancija svih etničkih i konfesio- 
nalnih zajednica. Izetbegović je sve vreme upravo radio na stvaranju 
Bosne i Hercegovine, države tolerancije sva tri naroda i tri vere. Bio je, 
dakle, borac za Bosnu, a ne islamski fundamentalista. Radio je i zala- 
gao se, što je pragmatično potvrđeno, a stav je sastavljača optužnice 
bio ne samo pogrešan već, verovatno, i zlonameran. 


Putovanje grupe vernika muslimana u Iran, zemlju sa kojom je 
SFRJ uvek imala dobar diplomatski odnos, ne može biti inkrimina- 
cija i uporište optužnice da je taj put ugrožavao ,,bezbednost zemlje" 
i ,osnove samoupravnog socijalističkog društva", ili da je njihovo pri- 
sustvo kongresu ujedinjenja sunita i šiita, kao ni razgovori sa neodre- 
đenim predstavnicima novih revolucionarnih vlasti u Iranu, ugroža- 
valo ,,bezbednost zemlje" i ,osnove samoupravnog socijalističkog po- 
retka". Ova se tvrdnja sadrži implicite u opisu puta za Iran u optužni- 
ci, ali je krajnje neuverljiva, pa se zabranjena delatnost optuženih naj- 
češće svodila na delikt mišljenja inkriminišući da su putnici u Iran zlo- 
namerno i neistinito prikazivali društveno-političke prilike u zemlji i 
posebno položaj muslimana. 


Ni mnogi verbalni iskazi ostalih optuženih, koji se najvećim delom 
odnose na pitanja islama, položaj muslimana, probleme brakova, odre- 
đivanja imena, negovanja običaja i slično, ne predstavljaju ništa drugo 
do običan delikt mišljenja. A to mišljenje ni po sadržaju, ni po usme- 
renosti, ni po opasnosti, nije ugrožavalo niti je moglo ugrožavati ,,bez- 
bednost zemlje" i ,osnove samoupravnog socijalističkog poretka". 


Optužnica je obična eklektika, montaža koja treba da dokaže ne- 
prijateljske namere optuženih, njihovu povezanost, koja može biti 
samo religijska, jer ih je to činilo bliskim. Međutim, optužnica je ispo- 
ljavala jednu zlu nameru, jednoumnost organizatora postupka, kod 
kojih se ispoljava duboko uvrežena mržnja i netrpeljivost prema ver- 

nicima muslimanima. Ali i u samoj optužnici, kao i u istrazi, mešaju se 
i prepliću se vera i politika, tako da se verska netrpeljivost i mržnja 
organizatora postupka prema optuženima ispoljava i transformiše u 
izrazitu političku mržnju. 


Optužnica ispoljava visok stepen netolerantnosti prema vernicima 
muslimanima, što navodi na zaključak da su pisci optužnice ateisti, 
ali ne vernici koji su postali ateisti, već ateisti koji su verske privrže- 
nosti zamenili privrženošću komunističkoj ideologiji. Znači, pozicija 
verskih uverenja optuženih nije ocenjivana sa pozicije ateista, već sa 
pozicije angažovane komunističke ideologije. 


,Islamska deklaracija" — tekst napisan sa znatnim pretenzijama još 
daleke 1974. godine, koji je zapravo razrađen u knjizi Alije Izetbego- 
vića ,Islam između Istoka i Zapada", sam po sebi je izlaganje jednog 
stanovišta i predstavlja autorski rad. Takvih tekstova, koji se bave glo- 
balnim pitanjima islama, ili odnosa islama i drugih monoteističkih re- 
ligija, u normalnom i slobodnom svetu ima prilično. Deklaracija i 
,Islam između Istoka i Zapada" su knjige i tekstovi koji se objavljuju 
i bili su objavljeni u slobodnom svetu, tekstovi koji ne proizvode po- 
sledice kojih se bojala tadašnja komunistička bosanskohercegovačka 
nomenklatura. Ovi tekstovi — Deklaracija i knjiga — nisu ni bili objav- 
ljeni u Jugoslaviji pre organizovanja suđenja, pa sami po sebi nisu ni 
uticali niti su mogli uticati na druge. 


Islamska deklaracija, koju je napisao Alija Izetbegović, mogla je 
piscima optužnice da posluži samo kao tekst o namerama optuženog 
Izetbegovića ili za ocenu njegovog ideološkog stanovišta. I ništa više. 


Nisu prošle ni mnoge godine od organizovanja ovog staljinističkog 
montiranog procesa, a stvaranjem pluralističkog demokratskog društva, 
kako u Bosni i Hercegovini tako i u drugim komunističkim državama, 
komunistički totalitarni sistem se raspao sam od sebe. To je potvrdi- 

lo da je ovaj sudski proces bio iracionalan, besmislen i nadasve pogre- 
šan. Nažalost, na Bosnu i Hercegovinu izvršena je agresija a podstica- 
njem spolja, izbio je i građanski rat koji je 1995. godine okončan u Dej- 
tonu. U tom ratu se, nažalost, ispoljavala mržnja prema našim musli- 
manima, na jednak ili još primitivniji način nego u optužnici i celom 
sudskom postupku. Ova mržnja koju su sastavljači otpužnice ispolji- 
li prema islamu i optuženim muslimanima intelektualcima, u ratnim 
zbivanjima je pojačana još većom etničkom i konfesionalnom mržnjom 
od strane onih koji su bili za rasparčavanje i podelu Bosne i Hercego- 
vine. Kao da je optužnica i ceo sudski proces dao argumentaciju Za ispo- 
ljavanje netolerantnosti prema našim muslimanima i islamu kao veri. 


Ono što je posebno degutantnim činilo to suđenje jeste činjenica 
da je komunistička elita ulogu progonitelja skoro isključivo dodelila 
etničkim muslimanima. Glavnu reč su vodili Muslimani, pripadnici 
tajne političke policije. Tužilac je bila Muslimanka, kao i istražni su- 
dija (koji je samo na papiru bio sudija), predsednik Prvostepenog 
veća je, takođe, bio Musliman. Niko ne služi kao onaj koji treba da do- 
kazuje i potvrđuje svoju lojalnost, kako smo to opisali u prvom po- 
glavlju. 


Optužnica glavnu i centralnu uloge dodeljuje Aliji Izetbegoviću i 
Omeru Behmenu, tereteći ih za udruživanje radi neprijateljske delatno- 
sti da bi postigli kontrarevolucionarno ugrožavanje društvenog uređe- 
nja. To je krivično-pravna odrednica, a politička je kontrarevolucija 
što je za komuniste značilo i bilo najozloglašenije političko delovanje. 
Alija Izetbegović i Omer Behmen optuženi su da su stvorili udruženje 
lica radi vršenja pobrojanih krivičnih dela u članu 136, stav 1. KZ 
SFRJ — Udruživanje radi neprijateljske delatnosti. 


Optužene Hasana Cengića, Ismeta Kasumagića, Edhema Bičakčića 


i Huseina Živalja, dakle putnike u Iran, optužnica tereti da su postali 
pripadnici navedenog udruženja u smislu stava 2, člana 136. KZ SFRJ. 

Ostale optužene — Saliha Behmena, Rušida Prgudu, Mustafu Spahića, 
Džemala Latića, Meliku Salihbegović i Derviša Đurđevića, optužnica 
tereti za krivično delo iz člana 133. KZ SFRJ — Neprijateljske propa- 
gande, dakle za delikt mišljenja. 


I najzad, Đulu Bičakčić optužuje za krivično delo Pružanje pomoći 
učiniocu posle izvršenog krivičnog dela iz člana 137, stav 2. KZ SFRJ. 


Optužnica je pretenciozna, po obimu, po naduvavanju značaja i zna- 
čenja pojedinih radnji, izjava i slično. Optužnica je pretenciozna jer 
je htela da impresionira prvenstveno političku javnost i javnost uopšte, 
kao i da pokaže da politička tajna policija radi svoj posao i da predstav- 
lja opasnost za svakoga ko ugrožava ,bezbednost zemlje" i ,,osnove 
samoupravnog socijalističkog poretka". Optužnica je pretenciozna jer 
je htela, bez podloge u istrazi i prikupljenim dokazima, da delatnost 
optuženih pokaže kao veoma društveno opasnu i kao političku delatnost. 


Optužnica je svoju neuverljivost i ranjivost skrivala raznim misti- 
fikacijama; u tu svrhu zloupotrebljavala je medije koji su faktički de- 
zinformisali javnost. Sve vreme je u javnosti, a naročito u onoj koja je 
van Bosne i Hercegovine, ostalo krajnje nejasno o čemu se zapravo radi 
i kako je mogla grupa muslimanskih intelektualaca, pretežno iz Sara- 
jeva, da ugrožava politički poredak i bezbednost zemlje. Zbog pobro- 
janih slabosti, optužnica je izgledala neuverljiva, bleda, verbalistička, 
nezasnovana, bez obzira što su joj u pomoć pritekla objašnjenja poje- 
dinih Muslimana levičara, koji su se prikazivali kao eksperti i teore- 
tičari. 


Optužnica je u biti nesigurna, pa isključuje javnost iz postupka ko- 
likogod može. Ona je podržana od organizatora tako što njene konstruk- 
cije propagandistički podupiru mediji, koji su pod punom kontrolom 
organizatora. 

2. Sadržaj optužnice 


Optužnica je obuhvatila sledeće optužene: 

1. Izetbegović Alija, rođen 8. 8. 1925. u Bosanskom Šamcu, osuđi- 
van 1946. godine od Vojnog suda Sarajevo na 3 godine zatvora zbog 
djela protiv naroda i države; 

2. Behmen Omer, rođen 10. 6. 1929. u Mostaru, osuđivan od Okruž- 
nog suda Mostar 1949. godine na zatvor u trajanju od 20 godina zbog 
djela protiv naroda i države; 


3. Čengić Hasan, rođen 3. 8. 1957. u selu Odžak kod Foče, neosuđivan; 


4. Kasumagić Ismet, rođen 21. 7. 1926. u Sarajevu, osuđivan od Di- 
vizijskog vojnog suda Sarajevo 1947. godine na jednu godinu zatvora; 


5. Bičakčić Edhem, rođen 17. 1. 1952. u Sarajevu, neosuđivan; 


6. Živalj Husein, rođen 2. 4. 1949. u selu Živaljevići kod Rogatice, 
neosuđivan; 


7. Prgud Rušid, rođen 4. 10. 1926. u selu Ravni kod Gacka, osu- 
đivan 1949. godine od Okružnog suda Mostar na 20 godina zatvora 
zbog djela protiv naroda i države; 


8. Behmen Salih, rođen 12. 2. 1922. u Mostaru, osuđivan 1950. go- 
dine od Okružnog suda Mostar na 12 godina zatvora; 


9. Spahić Mustafa, rođen 2. 11. 1950. u selu Puhovac kod Zenice, ne- 
osuđivan; 

10. Latić Džemal, rođen 4. 6. 1957. u selu Pridvorci kod Gornjeg 
Vakufa, neosuđivan; 


11. Salihbegović Melika, rođena 10. 1. 1945. u Sarajevu, neosu- 
đivana; 


12. Đurđević Derviš, rođen 27. 1. 1948. u selu Krajčinovici kod 
Priboja na Limu, neosuđivan; 


13. Bičakčić Đula, rođena 19. 8. 1953. u Sarajevu, neosuđivana. 


Optužnica sadrži šesnaest posebnih optuženja za pojedine optuže- 
ne posebno ili u grupi. 


(1) Alija Izetbegović i Omer Behmen stavljeni su u centar optuže- 
nja, kao personalni stožer cele optužnice. Njihova , neprijateljska" de- 
latnost je situirana od početka 1974. godine. Već smo naveli da se 
njima inkriminiše da su ,,opsjednuti idejom islamskog preporoda i isla- 
mizacije Muslimana" Oba pojma su neodređena, maglovita, evazivna 
i teško je precizno odrediti šta znače i, posebno, u čemu je njihova 
neprijateljska sadržina. 


Pojam ,islamski preporod" sam je po sebi neodređen. Zašto bi bilo 
zabranjeno da se islam kao vera obnavlja, preporođuje. To pisci optuž- 
nice ne objašnjavaju, već zabranjenost toga samo pretpostavljaju. Oni 
pretpostavljaju da treba da bude zabranjena delatnost oživljavanja 
verskih osećanja kod Muslimana, ako pod tim shvatimo inkrimini- 
sani pojam ,islamizacija Muslimana". 


Optužnica Aliju Izetbegovića tretira kao ideologa tih procesa i Za- 
mera mu da je ,napisao i objavio nekoliko takvih tekstova", a poseb- 
no Islamsku deklaraciju, iz koje se citira nekoliko stavova, koji su ina- 
če sami po sebi nesporni, kao što su ,islamski poredak je jedinstvo vje- 

re i politike", što je opštepoznata stvar koju niko ne osporava, ili stav 
,istorija ne pozna nijedan suštinski islamski pokret koji nije istovre- 
meno bio i politički pokret". U red takvih inkriminacija spada i tvrdnja 
da je ,Islam vjera, ali je istovremeno jedna filozofija, jedan moral, 
jedna atmosfera, jednom rječju integralni način života". 


Omeru Behmenu stavlja se na teret da je njemu i tadašnjem poli- 
tičkom emigrantu iz Beča, Teufiku Velagiću (koji je bio suđen u jed- 
nom procesu za pripadništvo organizaciji ,Mladi muslimani"), Alija 
davao ,Islamsku deklaraciju" na čitanje i stavljanje primedbe. 


Izetbegoviću se zamera što je tekst ,Islamska deklaracija" dao na 
prevođenje, i to na engleski, turski, arapski i nemački jezik, i tad sledi 
nelogična i besmislena tvrdnja da je to učinio "u nameri stvaranja 
grupe istomišljenika" i verovali ili ne ,u zemlji" (dakle, u Bosni i Her- 
cegovini i SFR Jugoslaviji), radi ostvarivanja kontrarevolucionarnog 
ugrožavanja društvenog uređenja ,,na način i za ciljeve utvrđene u 
Deklaraciji". Zašto bi se tekst prevodio na pobrojane strane jezike, 
ostaje nejasno kao neprijateljska namera kontrarevolucionarnog sadr- 
žaja. Zatim se u optužnici tvrdi da su Alija i Omer dali ,Islamsku de- 
klaraciju" pobrojanim licima, među kojima su i neki optuženi (Husein 
Živalj, Hasan Čengić, Melika Salihbegović i Edhem Bičakčić). Potom 
se Izetbegović tereti da je u 1981. godini objavio više tekstova i Za- 
jedno sa Huseinom Đozom sačinio zbirku ,Problemi islamskog pre- 
poroda". 


A u leto 1981. godine Omer Behmen piše dva teksta, jedan o polo- 
žaju Muslimana u Jugoslaviji, a drugi o Islamskoj vjerskoj zajednici 
u Jugoslaviji. Alija je po optužnici izvršio znatne dopune i tekst pri- 
premio za Kongres u Kanadi o muslimanskim manjinama. Ono što 
je organizatore ovog sudskog procesa najviše iritiralo jeste tvrdnja: 
,najveća stradanja od komunista Muslimani su pretrpjeli prilikom nji- 
hovog ulaska u pojedina naselja. Sve potencijalne protivnike, uglav- 

nom ugledne ljude, intelektualce, koji su bili poznati kao vjernici, 
komunisti su jednostavno likvidirali bez suda i istrage". Takođe, da 
je ,Islamska vjerska zajednica stavljena pod kontrolu državnih vla- 
sti, za reis-ul-ulemu se postavljaju ustvari marionete režima, a u vjer- 
ske organe otvorene pristaše komunističke partije". U optužnici se do- 
daje da su tvrdili da je ,,u Islamskoj vjerskoj zajednici situacija takva 
da na svim rukovodećim mjestima sjede munafici i korumpirani lju- 
di. Čak većina radi direktno za službu bezbjednosti..." Istina je, iz- 
gleda, najviše iritirala pisce optužnice, ali zar sme istina da se kaže 
javno. 


Zatim obojici optuženih stavlja se na teret da su sarađivali sa Ha- 
sanom Čengićem, koji je bio rukovodilac debatnog kluba u Tabač- 
kom mesdžidu, kao i da je Behmen dao primerak ,Islamske deklara- 
cije" Hasanu na čitanje. 


(2) Alija Izetbegović, Omer Behmen i Ismet Kasumagić terete se 
za dogovor da su preko Teufika Velagića ostvarili kontakt sa Iranskom 
ambasadom u Beču, da su iranskim vlastima dostavili primerak ,Islam- 
ske deklaracije", što sve očigledno nije zabranjeno, ali se dodaje optu- 
žujući deo ,,da zatraže podršku za stavove iznete u njoj" (!), pa su pri- 
merak teksta na arapskom preko Teufika Velagića predali Iranskoj am- 
basadi. U tu svrhu u Beču su boravili 23. oktobra 1982. godine. 


(3) Zatim se stavlja na teret Aliji Izetbegoviću i Edhemu Bičakči- 
ću da su u Beč otputovali 2. decembra 1982. godine da se dogovore 
o putu u Iran, a Izetbegović je u ambasadi preneo da jugoslovenska 
štampa neistinito prikazuje iransko-irački sukob i Islamsku revoluci- 
ju u Iranu. 


(4) Omer Behmen, Ismet Kasumagić, Hasan Čengić, Edhem Bičak- 
čić i Husein Zivalj, nakon što su dobili vize od Iranske ambasade u Beču 
i besplatne povratne avionske karte, otputovali su za Iran. Ova je grupa 

boravila u Iranu od 2. do 14. januara 1983. godine. Posebno se tere- 
te da su prisustvovali kongresu ujedinjenja sunita i šiita, da su imali 
brojne kontakte i da su lažno predstavljali položaj Muslimana u SFRJ. 
Naknadno su tražili mišljenje od iranskih vlasti o ,Islamskoj dekla- 
raciji", a govorili su da u Islamskoj vjerskoj zajednici rade ljudi koji 
rade za interese države, a ne muslimana. Takođe, da su tražili od iran- 
skih vlasti da koriste naftu za pritisak na vlasti u SFRJ, kako bi se 
poboljšao položaj Muslimana, kao i da se u tu svrhu koriste ekonom- 
ski odnosi. 


(5} Alija Izetbegović tereti se da je pred raznim ljudima iznosio 
neprijateljske stavove u periodu od 1979. do 1983. godine tvrdeći ,da 
islam mora biti državno uređenje u svim zemljama gdje živi islamsko 
stanovništvo, da treba stvoriti uslove kako bi BiH jednoga dana bila 
islamska republika, da treba raditi na islamizaciji Muslimana, da su 
Muslimani ugroženi od Srba, da je neophodno promijeniti rukovod- 
stvo IVZ, da su Muslimani prije rata (misli se na Drugi svjetski rat, prim. 
R. D.) imali više slobode", pa pred Živaljem isticao da islam nije samo 
religija već celokupan sistem življenja, a navodno 1982. godine u Pa- 
zariću pred Vahidom Kozarićem hvalio imame šiitske vjerske sekte 
u Iranu (tako doslovce piše — ,,sekte"), te hvalio njihov fanatizam. Stav- 
ljaju mu se i druge verbalne izjave koje treba da potvrde Alijinu ne- 
prijateljsku delatnost. 


(6) Omeru Behmenu i Aliji Izetbegoviću stavljaju se na teret verbal- 
ni iskazi ili pisani tekstovi neprijateljske sadržine, kako ih optužnica 
ocenjuje. Behmen je u članku objavljenom u časopisu ,,El Arabi" na- 
pisao ,da se kod nas na funkcijama nalaze članovi partije, da su vjer- 
nici građani drugog reda, da se poslije II svjetskog rata sve učinilo da 
se Muslimani ne osjećaju kao etnička grupa", da se onemogućava gra- 
đenje džamija i slično. Takođe da je tvrdio da za Homeinija nema 
granica i da će on izvesti Islamsku revoluciju. Tako se nabraja niz ljudi 
koji treba da budu svedoci, o mnogim deliktima mišljenja. Tvrdi se da 
su se u zemlji nagomilale mnoge ekonomske teškoće i slično. 

(7) Hasanu Čengiću stavljaju se na teret mnogobrojni verbalni iska- 
zi na predavanjima u Tabačkom mesdžidu, ili tekstovi koje je pisao za 
navedeni debatni klub, koji se ocenjuju da su neprijateljske sadržine. 
Zatim se nabrajaju lica koja su učestvovala u radu ovog debatnog klu- 
ba i pred kojima je Čengić, navodno, iznosio razne tvrdnje koje optuž- 
nica inkriminiše. Pa se ponavljaju navodne tvrdnje koje treba da pred- 
stavljaju navodno ponavljanje stavova iz ,Islamske deklaracije": daje 
islam religija, ekonomija, politika, nauka, moral, kultura i svojevrsna 
revolucija. Takođe, da je navodno tvrdio da islamsku vlast treba uspo- 
staviti na području Kosova, Sandžaka i Bosne i Hercegovine. 


Zatim sledi gomila delikta mišljenja da muslimani ne treba da daju 
krv nemuslimanima, da muslimanke ne treba da se udaju za nemusli- 
mane, da treba stvoriti čistokrvnu muslimansku sredinu, da u IVZ sede 
crveni". 


Navodno je nabavio tekst nepoznatog autora naslovljen ,Nužnost 
obnove" u kojem piše da treba sprovoditi stalni džihad i da zemlju 
treba čistiti od Allahovih neprijatelja i da je taj tekst dao na čitanje. 


(8) Ismet Kasumagpić tereti se za verbalne izjave skoro identično kao 
i drugi. Navodno je Ismet tvrdio da su verske slobode u SFRJ samo 
deklarativne, da ih država u praksi sputava, izjašnjavao se protiv me- 
šovitih brakova, jer se deca ne mogu odgajati u duhu islama. Veli- 
čao je Islamsku revoluciju, tvrdio da su radnici Muslimani vredniji od 
drugih. Izražavao je odbojan stav prema članovima partije. Tvrdio da 
se deci moraju davati muslimanska imena. 


Takođe mu se stavlja na teret da je govorio da Bosna i Hercegovi- 
na treba da bude muslimanska jer su Muslimani autohtoni narod. 
Govorio je da su rukovodioci IVZ režimski ljudi, da su Muslimani ugro- 
ženi od Srba, da Srbi drže sve važnije položaje, naročito u saveznim 
organima. 

(9) Salihu Behmenu stavlja se na teret delikt mišljenja i navodi se 
niz lica pred kojima je iznosio stavove ,,neprijateljske sadržine. Najpre, 
da je sa svojim bratom Omerom diskutovao o stavovima iznetim u 
,Islamskoj deklaraciji". Govorio je o položaju Muslimana u državi, o 
njihovoj zapostavljenosti, da ih nema na rukovodećim položajima. 
I njemu se imputira i preporod Muslimana i islamizacija Muslimana. 


Hvalio je Iransku revoluciju, tvrdio da su u IVZ režimski ljudi, da su 
se Muslimani ateisti odrodili, da su karijeristi, da pristaju uz svaku vlast. 
Navodno se zalagao da se Bosna i Hercegovina, Sandžak i Kosovo uje- 
dine na principu vere. 


Stavlja mu se na teret da je primio otvoreno pismo Sinodu Srpske 
pravoslavne crkve koje mu je dao brat Omer. 


(10) Rušidu Prgudu stavljaju se na teret pojedine verbalne inkri- 
minacije, kao naprimer, da je tvrdio da su Muslimani u neravnoprav- 
nom položaju u odnosu na Srbe i Hrvate, da je govorio da se preuve- 
ličavaju problemi Kosova, da žali Albance, da je Tito prezadužio Ju- 
goslaviju, a takođe da je rukovodstvo IVZ ,crveno", da su agenti koji 
rade za režim. Takođe je tvrdio da sve položaje drže Srbi, da sude, 
komanduju i kroje kapu Muslimanima. Navodno je pred Džemalom 
Latićem govorio da je u Sandžaku posle Drugog svetskog rata izvr- 
šen pokolj Muslimana. 


(11) Mustafi Spahiću inkriminisano je da je rekao da je kod nas 
sistem kao ruski režim, da je socijalizam zavaravanje masa, da su Mu- 
slimani i Albanci u istom položaju, i to neravnopravnom, da Musli- 
mani treba da imaju republiku kao Srbi i Hrvati. Navodno je na pre- 
davanjima u Tabačkom mesdžidu propagirao da je islam vera i poli- 
tika, da je neophodna islamizacija Muslimana, da je imam Homeini 
jedini pravi vođa muslimana u svetu, da u IVZ rade saradnici reži- 
ma, da rade protiv interesa Muslimana. 

(12) Džemalu Latiću takođe se stavljaju na teret verbalne inkrimi- 
nacije, delikt mišljenja. I njemu se po unapred montiranom kalupu 
stavlja na teret da je zahtevao islamizaciju Muslimana, da islam nije 
samo vera već ,svojevrsna revolucija", da su im potrebni pravednici 
čistog islama u Bosni i Hercegovini, da se treba osloboditi straha i 
da za te ideale treba žrtvovati i život. Takođe, da muslimani ne treba 
da se žene nemuslimankama, a niti muslimanke treba da se žene sa 
nemuslimanima, da je najbolje oruđe u borbi za islam reč i pisana reč. 
I on je o rukovodstvu IVZ govorio da su saradnici režima. 


(13) Melika Salihbegović se optužnicom tereti da je 1982. godine 
u Sarajevu napisala i uputila pismo imamu Homeiniju. U pismu je na- 
vela da već trideset i sedam godina živi u hrišćanskoj sredini u ateistič- 
koj Evropi, u atmosferi neistine i hipokrizije. To kao razlog navodi da 
traži da se preseli u Iran. 


Pored pisma stavlja joj se na teret i delikt mišljenja. Navodno je Hu- 
sein Živalju govorila da Muslimani ateisti nisu nikakvi Muslimani, da 
vernici nisu ravnopravni sa ateistima, da se Muslimani ne smeju 
družiti ni venčavati sa nemuslimankama (Melika je bila ranije udata 
za Srbina sa kojim ima dete). Stavlja joj se na teret da je govorila da 
su rukovodstvo zemlje i Partije narod doveli do totalnog moralnog 
kraha, da Muslimani nemaju verskih sloboda, da su u Savezu komu- 
nista sve sami licemeri, lažovi i prodani ljudi, kao i da je navodno 
rekla da je iračko-iranski rat početak stvaranja svetske islamske 
države koja će navodno obuhvatiti Bosnu i Hercegovinu, Kosovo i 
druge krajeve ,naše zemlje" sve do Slavonskog Broda. Sve inkrimi- 
nacije delikta mišljenja Meliki su stavljene po unapred definisanom 
kalupu kao i ostalim optuženima. 


(14) Alija Izetbegović i Melika Salihbegović terete se da su zajedno 


1982. godine sastavili ,Predgovor izdanju 1982. godine" za ,Islam- 
sku deklaraciju" kojom prilikom su tekst Deklaracije korigovali tako 

što su ulogu sveštenika u islamskom preporodu opredelili aktivnijom, 
navodeći da su tadašnji vrhovi islamskog sveštenstva u rukama vla- 
dajućih režima i da podmeću bratstvo sa ateistima, kao i da su taj pred- 
govor dali drugim licima na čitanje ili prevođenje. 


(15) Derviš Đurđević se takođe tereti za delikt mišljenja od 1978. 
do 1982. godine. Tvrdi se da je zajedno sa Halilom Mehtićem (inače 
imamom u Zenici, o kojem je u ovoj knjizi posebno pisano) govorio 
kako su pravoslavci i katolici u povlašćenom položaju, da imami ne 
treba da se druže sa onima koji nisu muslimani. Stavlja mu se na teret 
da se zalagao za uvođenje posebnih mesara za muslimane, da je za 
muslimanke govorio da ne treba da se druže sa nemuslimanima, da 
se zalagao za uvođenje šerijatskog prava, predlagao da se žene po- 
kriju i vrate u kuće da vaspitavaju decu. Takođe je tvrdio da Musli- 
mani vernici imaju ograničene slobode i da su sa hrišćanima u nerav- 
nopravnom položaju. I njemu se stavlja na teret da se zalagao za ne- 
kakvu islamsku državu, da je za samoupravljanje govorio da je mla- 
ćenje prazne slame, da je u zemlji stvorilo nered i javašluk. Na- 
vodno je bio protiv mešovitih brakova, hvalio Homeinija, tvrdio da će 
Jugoslavija propasti, da je islam jači od komunizma, da je islam bu- 
dućnost. Posebno mu se stavlja na teret da je navodno 1982. godine 
uklonio sliku ,druga Tita", tvrdeći da je on protivnik islama jer je 
otkrio muslimanke i dao im zaposlenje. 


(16) Đula Bičakčić, tvrdi se u optužnici, je na molbu Omera Beh- 
mena prekucala njegov rukopis u kojem je izneo svoje utiske tokom 
boravka navedene grupe u Iranu. Pošto je saznala da je Omer Beh- 
men pozvan u SUP, organizovala je sa svojom sestrom Nerminom i 
snahom Muberom ,,skrivanje Behmenove pisane dokumentacije i pro- 
pagandnog materijala koji se nalazio u njihovoj magazi", te spalila 
dnevnik svog brata o boravku u Iranu, čime je preduzela radnje uprav- 
ljene na ometanje otkrivanja učinilaca. 

Optužnica, u celini po svom sadržaju tako je koncipirana da se mno- 
ge inkriminacije često ponavljaju, što bi trebalo da povezuje okrivlje- 
nu grupu. Nebitno je za sastavljače optužnice što su pojedine tvrdnje 
same po sebi bezazlene, banalne i besmislene i ne mogu se po tadaš- 
njim rigidnim komunističkim zakonima tretirati kao kriminalna delat- 
nost. Ko će još da vodi računa o tome. To bi već bio perfekcionizam 
za organizatore suđenja. 


Razume se da su inkriminacije ovde prikazane u redukovanom sadr- 
žaju, jer se često radi o ponavljanjima ad literam ili u varijacijama istih 
tvrdnji, iskaza, navodnih izjava, koje, zapravo, imaju identičnu sadržinu. 


Napisavši i sastavivši obimnu i pretencioznu optužnicu, organiza- 
tori sudskog procesa protiv muslimanskih intelektualaca smatrali su 
da su završili važan i veliki posao. Tome je prethodilo policijsko ,ispi- 
tivanje" optuženih, bez učešća istražnog sudije i bez branilaca, što se 
svelo na montiranje dokaza koji su, osim puta u Iran, koji je realnost 
i koji je u optužnici i istrazi tretiran kao neprijateljska delatnost, svo- 
dio na govor ili pisanu reč. To , ispitivanje", kao priprema za optuž- 
nicu, rađeno je po kalupu, po unapred formulisanim inkriminacijama, 
koje su stavljene na teret optuženima. U optužnici se sadržinski dobi- 
lo ono što se htelo dobiti za ovaj krivični postupak, što je organizatore 
činilo zadovoljnim svojim radom. 


Suđenje, velika predstava, mogla je da počne. 

1. Ambijent i atmosfera 


Za sudnicu je izabrana najveća sala u zgradi Višeg suda u Saraje- 
vu. Zgrada je građena ili za vreme austrougarske vlasti, ili između dva 
velika svetska rata, upravo po uzoru na arhitekturu u Austro-Ugarskoj. 
U holu su bili impozantni stubovi, i u njemu je moglo da boravi ljudi 
koliko može da ispuni sudnicu. 


Publika je šarolika. Veoma selektivno su organizatori izdavali do- 
zvole za praćenje suđenja rođacima optuženih. Bilo je tu još nešto 
pripremljene i naručene publike, aktivista režima. Videlo se da je taj 
deo publike probran funkcionalno da podrži optužnicu, suđenje i da 
manifestuje javno netrpeljivost prema optuženima. Oni su taj posao 
obavljali disciplinovano i prilježno. 


Među ,,publikom" je vrvelo od agenata DB, koji su pomno pratili 
komentare, naročito branilaca i odbrane, a kada je trebalo bili su pro- 
vokatori. Oni to nisu skrivali, a nije to skrivao ni predsednik sudskog 
veća koji bi svojim povremenim komentarima pokazivao da je oba- 
vešten o čemu se govorilo u holu. 


Pred ulazak u sudnicu ponovo policija pretresa rodbinu optuženi- 
ka. I to je deo scenografije. Valjda se time postižu dva cilja koja se ne 
isključuju. Jedan, da se da ozbiljnost poslu, a drugi je da se optuženi 
i njihova rodbina prikažu kao ljudi sa terorističkim naumom. Sa distan- 
ce promatrano, to u vreme suđenja, a i danas, jasno je da policija glumi. 


Ulazak u zgradu suda bio je potpuno kontrolisan. Svako ko je ulazio 
morao je da se legitimiše i da bude unet u neki spisak. Bilo kakva 
spontanost je organizovano sputavana. 


Kontrola toka suđenja je potpuna. Policijski kamerman u hodniku 


snima publiku. Možda je to korisno u revnosti udbaša za odabir novih 
žrtava. 

Niko od publike nije smeo voditi beleške ili bilo šta zapisivati. 


Uveren sam da smo bili snimani sve vreme skrivenim kamerama, 
što inače u političkim suđenjima nije bio redak slučaj. 


Posebna grupacija, koja je navodno pratila suđenje, bili su akredi- 
tovani novinari. Oni su odabrani specijalno za ovu priliku, a nisu ni 
prikrivali neprijateljstvo prema optuženima. Ima se utisak da su misli- 
li da vrše važnu funkciju glajhšaltovanja javnosti. Njihovi izveštaji, 
bez obzira iz koje su redakcije ili vrste medija, ličili su kao jaje na jaje. 
Njihov je zadatak da izveštavaju tako što će ponavljati sadržaje optuž- 
nice za svakog optuženog ili , iskaze" svedoka modelirane u istrazi, a 
ne izveštavati o onome što se događa u sudnici. Oni su ovaj zadatak 
revnosno izvršavali. Osećalo se da su usmeravani od strane organi- 
zatora postupka. 


Njima je posao i dirigovanu atmosferu, relativno dugo, remetio no- 
vinar lista , Politika" iz Beograda, inače poznati novinar Borko Gvoz- 
denović. 


Koliko su izveštaji sa suđenja to dozvoljavali, on je prenosio ono što 
se zaista u sudnici događalo. To je izazvalo animozitet kod modelara 
ovoga krivičnog postupka, jer nisu mogli da ga kontrolišu i usmera- 
vaju. On je boravio u predstavništvu lista , Politika" u Sarajevu, gde 
je imao dovoljan konfor. 


Politika" je tih godina bila novina koja se smatrala respektabilnom. 
Sada su je kupovali i oni koji je ranije nisu čitali. Da li zbog toga, ili 
zbog nekog drugog razloga, brzo je nestajala na kioscima štampe. 


Gvozdenović je izdržao, koliko me sećanje drži, preko trideset dana 
suđenja. Bukvalno je morao da beži iz Sarajeva. Zamenjen je lokal- 
nim dopisnikom koji se potpisivao M. Cerić i čiji su izveštaji bili kao 
i izveštaji svih drugih novinara — kontrolisani i usmeravani. 

Bilo kako bilo, i ovo sa listom ,,Politika" pokazuje da se ne može 
ostvariti totalitarna kontrola ni u totalitarnom društvu kakvo je tih go- 
dina bilo bosanskohercegovačko. Istina o suđenju, koje je tek počinja- 
lo, probijala se. I drugi, osim bosanskohercegovačke sredine, lucidno 
shvataju da se radi o klimaksu totalitarističke vlasti u ovoj republici, 
koja je dobila oznaku ,tamni vilajet". 


Bosanskohercegovačka elita organizovala je razuđeni i veliki policij- 
ski aparat i propagandističke medije da sebe promoviše u najčvršće 
komunističko rukovodstvo u SFR Jugoslaviji, preporučujući sebe za 
uzor očuvanja vlasti, držeći se floskule ,I posle Tita Tito". 


U tome su im pomagali događaji na Kosovu i primena represije bez 
uzdržanosti i stida. Zbog toga je ovaj sudski proces, organizovan po 
uzoru na staljinističku praksu, mada organizovan u to vreme za margi- 
nalnu grupu muslimanskih mladih intelektualaca okupljenih oko TIF-a, 
kao i za grupu uglednih muslimana iz Sarajeva koji putuju u Iran, po 
otkrivanju ,,neprijatelja" i sa stanovišta komunističkog režima u Jugo- 
slaviji, bio beznačajan, marginalan i nepotreban. 


Ovaj crv sumnje organizatore je još više motivisao da optužnicu 
predimenzioniraju i oboje bojama za koje nije bilo opravdanja. 


Netrpeljiva atmosfera ne ispoljava se samo prema okrivljenima, već 
i prema nama, njihovim braniocima. Neprestano se branioci prepiru i 
koškaju sa policajcima dovedenim za red u sudnici i ispred nje. Narav- 
no, mi advokati ne ostajemo dužni, već stalno protestujemo. Strah je, 
izgleda, jedino što bi policija htela da proizvede, ali joj to ne polazi za 
rukom. Kako je suđenje odmicalo, tako je i atmosfera bila opuštenija, 
a sudsko veće, tužiteljica i policija umorniji. 


Mada su se, videli smo, organizatori spremili za veliku predstavu, 
nastaje odmah u početku zbunjenost predsednika petočlanog veća Riza- 


151 


Dr. Rajko Danilović 


ha Hadžića. Kolega Orhan Nevzati upoznaje veće i pokazuje zahtev i 
poštansku potvrdu o prijemu pošte, da je 11. jula 1983. godine, u ime 
Mustafe Spahića, podneo zahtev za izuzeće predsednika veća. 


Nema dokaza da je ovaj zahtev za izuzeće dospeo u sud. 


Opšte je komešanje. Zatim se predsednik Veća, Hadžić, obraća optu- 
ženom Spahiću i pita ga da li on sumnja u njegovu nepristrasnost. 
Sudija Hadžić gubi kontrolu i sada ulazi u nedopušteno obraćanje 
Spahiću i ostalim optuženima. Uverava ih da će biti ,objektivan". Po 
ZKP-u suđenje se prekida i o zahtevu odlučuje predsednik Višeg suda. 
Tužilac, bez obzira na ovaj imperativni propis, nestrpljivo zahteva da 
čita optužnicu. 


Rizah Hadžić nema kud, ne ostaje mu ništa drugo, već pravi pauzu 
dok se ne odluči o zahtevu. Svima je jasno da će zahtev biti odbijen, 
ali bilo je važno pokazati šta se o predsedniku Veća misli. 


Nakon pauze koja je trajala nešto duže od jednog sata stiže i rešenje 
kojim se zahtev za izuzeće odbija. 


Sudija Hadžić je uzdrman zahtevom za izuzeće. Prepire se sa advo- 
katima, a naročito sa Nevzatijem, o tome kada je zahtev podneo. Advo- 
kat ponovo vadi potvrdu o prijemu pošte i jasno se vidi da je zahtev 
podnet 11. jula 1983. godine na pošti u Beogradu, a ne na dan po- 
četka suđenja, na čemu insistira sudija. 


To njegovo insistiranje je besmisleno, jer kako bi advokat Nevzati 
kod sebe imao potvrdu o prijemu da je zahtev poslat na dan početka 
glavnog pretresa! Cela ova rasprava je samo atmosfera, jer optuženi 
i njegovi branioci mogu podneti zahtev za izuzeće i na glavnom 
pretresu. 

Pre nego što je Edina Rešidović" pristupila čitanju optužnice prvo- 
optuženi Alija Izetbegović izjavljuje da protestuje zbog isključenja 
javnosti. Tvrdi da je nevin i da bi želeo da ga čuje što veći broj ljudi u 
zemlji i u svetu. Tu nameru i zahtev prekida sudija Hadžić, pa jedan 
drugom upadaju u reč. To ohrabri publiku koja je dobacivala predsed- 
niku veća ,, pusti ga da govori" i tako dadoše priliku Aliji da napadne, 
praktično, tajnost suđenja, jer je publika selektivna, ulazi se na propus- 
nicu. Sudija Hadžić se pravda da propusnice nisu njegov problem, da 
se on za to ne pita, bez obzira što po zakonu on rukovodi glavnim 
pretresom. 


Bez obzira što Izetbegović i advokati traže da se njegovo izlaganje 
unese u zapisnik, sudija Hadžić taj zahtev odbija obrazloženjem koje 
je nezakonito i stupidno ,dogovoreno je da se braniocima ne daju Zza- 
pisnici"! Ostajemo bez odgovora ko se to ,dogovorio" da flagrantno 
prekrši odredbe ZKP-a, da povređuje pravo odbrane. Bosanskoherce- 
govačke vlasti kroz usta sudije Hadžića i preko njegovog ponašanja 
stavljaju do znanja da se u ovom sudskom postupku ukidaju odred- 
be ZKP-a. 


Nakon ovoga, uz objašnjenja i izjašnjenja zbog teškog zdravstve- 
nog stanja, Rušid Prgud je udaljen iz sudnice i za njega je postupak 
izdvojen. 


Posle uzimanja generalija, advokat Nevzati traži da se konstatuje 
da nije dobio primerak optužnice, što još više žesti sudiju Hadžića, koji 
mu ipak na pretresu uručuje primerak optužnice. Predsednik veća Ha- 
džić od svega toga ništa ne unosi u zapisnik. 


" Sve se slušalo, snimalo, dojavljivalo gde treba, a o onome što se saznalo obaveštavani 
su predsednik Veća Rizah i tužilac Rešidovićka. U krugu kolega i rodbine optuženih ko- 
mentarisao sam da je tužiteljica zmija. Ona meni saopšti, pred svima, sasvim pobedo- 
nosno: ,,Vi, kolega, tvrdite da sam zmija", na šta ja uzvratih: ,Koleginice Vi ste ljuta guja, 
ali bih VU VOpodiei "msn grudima" Ba gelost sjbi 

Mada branioci insistiraju da dobiju kopiju zapisnika, sudija Hadžić 
ponavlja ,to je tako odlučeno" i da niko neće moći da ga kopira i pre- 
pisuje. 


Totalitaristička priroda režima dolazi do punog izražaja u načinu 
vođenja postupka. 


Optužnicu zastupa i čita zamenik tužioca Edina Rešidović. 


Aliju Izetbegovića brane advokati iz Zagreba — Nikola Muslim, i iz 
Sarajeva — Milorad Katić, Omera Behmena brani advokat iz Saraje- 
va -— Nenad Jovanović, Ismeta Kasumagića brane advokati iz Beo- 
grada — dr. Rajko Danilović i Orhan Nevzati, Hasana Čengića advo- 
kat iz Sarajeva — Fahrija Karkin, Edhema Bičakčića po službenoj duž- 
nosti advokat iz Sarajeva — Miroslav Janjić, Husu Živalja brani advo- 
kat iz Zagreba - Rasim Omanović, Rušida Prguda advokat iz Sara- 
jeva — Nikola Sukno, Saliha Behmena advokat Fahrija Karkin, Džema- 
la Latića i Mustafu Spahića advokati — dr. Rajko Danilović i Orhan 
Nevzati, Meliku Salihbegović po službenoj dužnosti brani advokat 
- Miroslav Janjić, Derviša Đurđevića brani advokat — dr. Rajko Dani- 
lović, a u knjizi , Sarajevski proces — suđenje muslimanskim intelektualci- 
ma 1983. godine", pogrešno je naveden branilac Đurđeviću, i, na 
kraju, Đulu Bičakčić brani advokat — Milorad Katić. 


Saradnja među advokatima bila je, od početka sudskog postupka pa 
do kraja, korektna i usklađena. Takođe, između stvarne odbrane optu- 
ženih (materijalna odbrana) i formalne odbrane postoji potpuna po- 
dudarnost. 


SARAJEVSKI PROCES 1983. 


2. Odbrana optuženih 


Optuženi su spremali svoju odbranu i pored pritiska političke poli- 
cije, konfuzije koju je policija stvarala, nedostatka zapisnika svojih 
i suokrivljenih i svedoka. 


Sa izvesnim nestrpljenjem, pomalo se naivno nadajući da će objas- 
niti svoju nevinost i zabludu političke policije, optuženi čekaju suđe- 
nja. Po ovome se ovaj postupak nije razlikovao od sličnih njemu. 


Zapisnike iz istrage nismo imali. Ni zapisnike sa glavnog pretresa, 
bez obzira što ih je sudija sastavljao tako što je ,obrađivao" i inter- 
pretirao iskaze da ih upodobi zapisnicima koje su inspektori sastavlja- 
li u istrazi. 


Interpretacija celokupnog toka glavnog pretresa, izlaganje odbrane 
okrivljenih i svedoka, napravljeno je na temelju mojih beležaka i inter- 
pretacije objavljene u knjizi ,Sarajevski proces — suđenje musliman- 
skim intelektualcima 1983. godine", izdanje , Bosanski institut", Cirih, 
1987. godine. 


(1) Alija Izetbegović je svojom prirodnom, nenameštenom smire- 
nošću, glasom koji je izražavao njegovu uverenost u ono što govori, 
dominirao sudnicom. Kada bi govorio o bilo čemu, uvek je to bilo kri- 
stalno jasno i nije bilo nedoumice o tome šta je mislio i šta je rekao. 


Alija otkriva montažu procesa i optužnice, jer tvrdi da od trinaest 
optuženih njih sedmorica nemaju sa okosnicom predmeta veze, da se 
navodno oko ,Islamske deklaracije" formirala neprijateljska grupa. 
On ne poznaje petoricu optuženih. Takvu konstrukciju optužnice i pro- 
cesa ocenjuje da nemaju nameru i motiv da se utvrdi ,istina". Zatim za- 
mera organizaciji suđenja što je faktički isključila javnost uvodeći praksu 


155 


Dr. Rajko Danilović 


,pozivnica" za prisustvovanje suđenju. Povredu javnosti glavnog pre- 
tresa doživljava kao sprečavanje javnosti da se uveri u njegovu nevi- 
nost. On, jednako kao i mnogi drugi kasnije, kritikuje štampu koja 
lažno prikazuje njegova opredeljenja i činjenice o njemu. Naime, sa- 
rajevsko ,Oslobođenje" pisalo je da je bio osuđen na petnaest godina 
zatvora, pa ispada da je dobio svoje troje dece dok je bio u zatvoru. 


Protivi se čitanju i razumevanju ,Islamske deklaracije", za koju kaže 
da je on napisao, da je programski tekst za okupljanje neprijatelja pro- 
tiv Jugoslavije. Odbacuje stav optužnice da je putovanje u Iran bilo 
u nameri neprijateljskog dela, odbacuje da je imao učešće u pisanju 
knjige , Muslimani u Jugoslaviji". Smatra da komentari, ćaskanja među 
prijateljjma ne mogu biti i nisu neprijateljska propaganda. 


Objašnjava da je ubeđeni musliman, da se bavio pitanjima islama i 
muslimanskog sveta, te da je u periodu od 1969. do 1970. godine 
napisao ,Islamsku deklaraciju". Nije to jedina njegova intelektualna 
delatnost o ovim problemima i fenomenima. Napisao je i dvadesetak 
članaka, kao i knjigu ,Islam između Istoka i Zapada", koja treba 
uskoro da bude objavljena u Sjedinjenim Američkim Državama. Nije- 
dan od pobrojanih tekstova nije neprijateljske sadržine. Objašnjava 
da je najpre ,Islamsku deklaraciju" zamislio kao monografski rad o 
stanju i kretanjima u islamskom svetu, pa je napisao deo o zaostalo- 
sti u razvoju muslimanskih zemalja, a naknadno sastavio drugi deo 
koji se bavio islamskim poretkom, da bi konačno napisao i treći deo 
o nekim problemima islamskog poretka danas. Završivši tekst 1970. 
godine nije ga više menjao, a taj tekst nije program već je mono- 
grafska studija. 


Objašnjava da u tekstu ,Islamska deklaracija" dominiraju dve ideje. 
Prva je da je muslimanska inteligencija prozapadna, a građanstvo, 
narod promuslimanski. Inteligencija je otuđena od naroda u ovim drža- 
vama. Druga je ideja da do promena u islamskom svetu može doći 

samo preko islama. Time ,Islamska deklaracija" tvrdi da se musliman- 
ski svet može promeniti na osnovu sopstvenih vrednosti i vlastite tra- 
dicije. 


Ostali delovi ,Islamske deklaracije" bave se nekim globalnim pita- 
njima savremenog sveta: kritički odnos prema zapadnoj civilizaciji, 
posebno kroz primer modernizacije Japana i Turske, prikazuje statistič- 
ke podatke o stanju kulturnih i socijalnih problema u pojedinim mu- 
slimanskim zemljama, daje kritički osvrt na obrazovni sistem, speci- 
fičan islamski pristup obnovi preko ljudi i njihovih osećanja, a ne preko 
zakona. 


U drugom odeljku ,Islamske deklaracije" Izetbegović objašnjava da 
se bavio pitanjem da li je moguć poredak modernog i tolerantnog isla- 
ma. Zatim je analizirao pojedine teze ,Islamske deklaracije". 


U trećem odeljku Izetbegović objašnjava sudu da se bavio suočava- 
njem islama sa dve velike monoteističke religije — hrišćanstvom i ju- 
daizmom, kao i sa dva dominantna društvena sistema — kapitalizmom 
i socijalizmom. 


U vezi sa značenjem i namerama, Izetbegović zaključuje da ,Islam- 
ska deklaracija" nije ,,neprijateljski tekst" i da se odnosi na svet, jer 
tretira svetske probleme a ne probleme Jugoslavije. Stoga predlaže či- 
tanje integralnog teksta ,Islamska deklaracija", da bi se sud u to uve- 
rio, jer se ne može o njoj suditi, kako to čini optužba, na osnovu istrg- 
nutih citata iz konteksta. Jasno je da se ,Islamska deklaracija" ne 
odnosi na Jugoslaviju, pa svako povezivanje na istrgnute citate je zlo- 
namerno čitanje, kako je čita optužnica. A kao glavni argument pro- 
tiv optužnice, Izetbegović se poziva na tezu šesnaest: ,Islamski pore- 
dak može se ostvariti samo u zemljama u kojima muslimani čine veći- 
nu stanovništva. Bez ove većine islamski poredak se svodi na golu 
vlast (jer nedostaje drugi uslov: islamsko društvo) i može se pretvo- 

riti u tiraniju..." Zato je ,Islamska deklaracija" prevođena, jer nije 
pisana za ,,/našu zemlju". 


Objašnjava da je radi provere intelektualne vrednosti teksta ,Islam- 
sku deklaraciju" dao na čitanje svom prijatelju Omeru Behmenu i Rus- 
miru Mahmutćehajiću, koga promoviše kao marksistu. 


A za prevođenje ,Islamske deklaracije" ukazuje da samim tim nije 
bila namenjena ,,našem" čitaocu, već čitaocima koji govore arapski, 
turski, engleski i nemački. 


Posebno Izetbegović govori o neznanju, neobaveštenosti i zloj name- 
ri da se traži podudarnost između programa organizacije , Mladi musli- 
mani" i ,Islamske deklaracije". 


Izetbegović govori o montaži optužnice koja hoće ubacivanjem Teufi- 
ka Velagića (koji je u emigraciji i živi u Beču), da prikaže njene ne- 
prijateljske namere. Izetbegović tvrdi da je , Islamsku deklaraciju" na- 
pisao 1970. godine, a da je Velagića upoznao 1975. godine, i da je ovaj 
tekst već bio preveden na arapski, engleski i nemački. Takođe tvrdi da 
ni Omer Behmen nije učestvovao u oblikovanju teksta, jer je on Omeru 
tekst dao nakon što je napisan i preveden na pobrojane jezike. 


Takođe negira da je sa ,Islamskom deklaracijom" upoznao lica na- 
vedena u optužnici, kao i bilo šta da je iz tog teksta predavano i govo- 
reno na predavanjima u Tabačkom mesdžidu. 


Izetbegović negira da je pisao i da mu je poznat tekst ,Muslimani u 
Jugoslaviji", mada je pod tim naslovom održao referat u Serburku (Ka- 


nada), decembra 1981. godine, koji nije predmet inkriminacije. 


Potom objašnjava da su tvrdnje iznete u optužnici da je vršio nepri- 
jateljsku propagandu pred svojim prijateljima, besmislica. 

Izetbegović ne negira da je nameravao da putuje u Iran, ali putova- 
nje nije ostvario, navodeći razloge zašto je želeo da putuje u Iran. 


Kao kuriozitet pomenućemo pitanja koja je postavila Edina Rešido- 
vić, koja se mogu okvalifikovati i kao lična, kako se vidi iz sadržaja 
pitanja po knjizi ,Sarajevski proces — suđenje muslimanskim intelektual- 
cima 1983. godine": 


Tužilac: Da li ste ijednom rečenicom naglasili da se , Islamska de- 
klaracija" ne odnosi na SFRJ? 


Izetbegović: Ne, jer nije bilo potrebe. Iz sadržine teksta to je sasvim 
očigledno. 


Tužilac: Koga ubrajate u onih sedamsto miliona muslimana u svi- 
jetu? Da li i mene ubrajate u taj islamski svijet? 


Izetbegović: Ubrajam države gdje su muslimani većina stanov- 
ništva - od Maroka do Indonezije. (Osim toga, vi niste muslimanka, 
vi ste možda Muslimanka sa velikim ,,m".) 


Tužilac: Zašto ste se zalagali za anonimnost autora Deklaracije? 


Izetbegović: Zbog kompleksa. U muslimanskim zemljama s nepovje- 
renjem gledaju na tekstove koji dolaze iz sredina kao što je Jugosla- 
vija. I drugo, stvarno sam se bojao mogućnosti da se sa mnom desi 
ovo što se desilo, to jest da se prema meni postupi ovako kao što ste 
vi postupili. 


Tužilac: U svojoj ste odbrani iznijeli tvrdnju da je ,Islamska dekla- 
racija" zagovarala moderan i human poredak zasnovan na islamu. 
Kakav je to moderan i human sistem koji nigdje ne pominje nesvrsta- 
nost i samoupravljanje? 

Izetbegović: Nisam nigjde zagovarao nesvrstanost i samoupravlja- 
nje. Ne poričem vrijednost ovih principa, ali postoje i drugi principi 
koji su humani i moderni." (strana 65) 


(2) Nasuprot Aliji Izetbegoviću koji je bio veoma smiren, organizo- 
van i uverljiv u izlaganju svoje odbrane, Omer Behmen bio je konfu- 
zan, a u pojedinim delovima apatičan, kao da ga se suđenje ne tiče. De- 
lovao je iscrpljeno, fizički slomljen, bolestan. Odavao je utisak čoveka 
koji je pretrpeo ozbiljnu torturu. 


On potvrđuje da je dobio primerak ,Islamske deklaracije" od Alije 
1972. godine, da je deo objavljen u , Takvimu" od 1972. godine, da 
je beležio rukom izvesne statističke podatke, da se tekst ,Islamske de- 
klaracije" ne odnosi na Jugoslaviju. Negira da je bilo kome davao tekst, 
a izgledao mu je daleko od ,,našeg" života. Zapazio je da tekst ne po- 
minje Muslimane u Bosni i Hercegovini i Jugoslaviji. Kaže da mu je 
Teufik Velagić govorio da je pročitao ,Islamsku deklaraciju", ali da je 
na njega ostavila utisak apstraktnog teksta, da je ,vanistorijska" i da 
ne pominje Muslimane u Bosni i Hercegovini. 


Priznaje da je objavio članak , Muslimani u Jugoslaviji", da ga je 
dao profesoru Đozi, kao vodećem funkcioneru IVZ, pa ga je nakon ne- 
koliko meseci, prerađenog objavio. 


Brani se da je kao član Odbora IVZ za Sarajevo brinuo o finansi- 
ranju Tabačkog mesdžida, ali da nije kontrolisao njegov rad. Negira da 
je Hasanu Čengiću davao primerak ,Islamske deklaracije". Inače je 
primerak Deklaracije sačuvao, mada se ne odnosi na naše društvo, 
a po ovome što im se događa zaključuje da je bio u pravu. 


Behmen je sledećeg, drugog dana, veoma umoran i rastresen, što 


zloupotrebljava tužilac Rešidović koja nastoji da ga zbuni, vređa i oma- 
lovažava. 

Pita ga tužilac da li zna šta Teufik Velagić radi u emigraciji. 


Behmen odgovara da mu je poznato da je član ,Demokratske alter- 
native", među kojima su i lica srpske, hrvatske, slovenačke i musliman- 
ske nacionalnosti. 


Tužilac ga pita da li je suđen kao član organizacije ,, Mladi musli- 
mani", što je neumesno pitanje, a on odgovara da je bio osuđen 1949. 
godine na dvadeset godina zatvora i da je izdržao jedanaest godina 
u zeničkom zatvoru. 


Zatim u delu u kojem je isključena javnost, kada je ispitivan o putu 
u Teheran, objašnjava kako je došlo do puta. 


Naravno, nisu stajali razlozi iz ZKP o isključenju javnosti. Javnost 
je mogla da bude isključena ako je to potrebno radi čuvanja tajne, ču- 
vanja javnog reda, zaštite morala, zaštite interesa maloletnika ili za- 
štite drugih posebnih interesa društvene zajednice. Nijedan od pobro- 
janih razloga nije opravdavao isključenje javnosti. Ostaje pitanje zašto 
je to urađeno. Uvereni smo da su organizatori suđenja bili svesni da 
put grupe uglednih Muslimana iz Sarajeva za Teheran, koji je sam po 
sebi benigan i predstavlja čin prijateljstva i radoznalosti, da je tre- 
tiran kao zabranjen i neprijateljski od bosanskohercegovačke vlasti, 
bio bi kompromitacija za dobre i prijateljske odnose između SFRJ i 
Irana. U ovom delu optužnica je bila štetna za državne interese SFRJ, 
ali su organizatori postupka u svojoj zaslepljenoj mržnji i to ukalkulisali. 


Zatim Omer Behmen objašnjava kako je došlo do puta u Beč i do 
ideje da se putuje u Teheran. 


Detaljno objašnjava boravak u Teheranu. Negira da su razgovareli 


sa ,ministrom Gafarijem", kako piše u optužnici. Negira da su sa jed- 
nim predstavnikom Ministarstva nacionalne orijentacije govorili, na 

čemu optužnica insistira. U emisiji na srpskohrvatskom jeziku Radio 
Teherana, nisu govorili o nafti kao o sredstvu pritiska Irana na jugo- 
slovenske vlasti radi poboljšanja položaja Muslimana. 


Tog drugog dana došlo je do incidenta sa Omerovim zdravljem. On 
je počeo da zamuckuje, da se tetura, da ga policajci nisu zadržali — pao 
bi, pa su stražari svojim telima okružili Behmena, nije se ni moglo vi- 
deti kako mu oni to pomažu. Međutim, Omerova supruga, lekar inter- 
nista, priskače, vidi da je Omer u nesvesti, uzima bokal sa vodom i po- 
liva ga, na zaprepašćenje tužiteljice i svih ostalih. Uzbuđenje u sudni- 
ci. Nakon što ga je supruga umila po licu, Omer podiže očne kapke. 
Meri mu puls. On se jedva čuje. Pritisak je potpuno pao, dah mu se 
gubi, gubi svest, pa se ponovo budi, a lice i usne dobijaju karakteri- 
stičnu ljubičastu boju. Dok ovo angažovanje oko Omera traje, dolazi 
u pomoć medicinski tehničar koji se tu našao, niko ne zna kako i oda- 
kle. Kada se krvni pritisak podigao, mada je još uvek nizak, Omer se 
povratio. Sudija traži nosila, ali Omer odbija i laganim i nesigurnim 
hodom napušta sudnicu. 


Kasnije, kada analiziramo ovaj događaj, lekari koji su bili prisutni 
i prvog dana saslušanja tvrde da je bio veoma iscrpljen, a takođe, da 
se ponašao kao da je dobio neki narkotik, razume se, bez svoje volje. 
Omer Behmen je bio u stanju da pripiše sebi autorstvo svih tekstova, 
što ukazuje na verovatno dejstvo narkotika pod kojim je bio. 


Do nastavka saslušanja Omera Behmena došlo je tek nakon što je 
Hasan Cengić dao svoju odbranu. 


U tih nekoliko odgovora vidi se da je Omer sređen i logičan, da ti 
odgovori imaju smisla. 


(3) Hasan Čengić ulazeći u sudnicu pre nego što je dao iskaz moli 


se na arapskom i uči ajet iz Kur'ana o Musaou i faraonu. Sudija bur- 
no reaguje, boji se šta će reći njegovi nalogodavci. 

Čengić objašnjava da mu nije dozvoljeno da pripremi odbranu, da 
mu nije dato da izvrši uvid u svoje tekstove od pre tri ili četiri godine, 
da mu nije dozvoljeno da izvrši uvid u iskaze iz ,istrage". On teatral- 
no izjavljuje da se njegove reči i njegov život ne mogu menjati, da je 
opredeljen za islam u duši i životu, kao po zvanju, dodajući da te či- 
njenice neće da krnji čak ni u rečima. 


Predsednik veća Hadžić ga prekida i traži od njega da iznosi ono što 
je u interesu optužnice. 


Cengić lucidno uzvraća: ,,Ne, iznijeću ono što je u interesu odbrane" 


O islamu, kaže, može govoriti kao vernik, dodajući da je za njega ,,pri- 
mjena Božjih naredbi bezuslovna". Polazeći od toga tvrdi da je tačan 
navod u optužnici da je , islam cjelovit sistem života". Zatim je upoređi- 
vao odliku islama prema drugim monoteističkim religijama. Čengić 
upozorava Sud da se mora poznavati posebnost islama da bi se mo- 
glo suditi muslimanima. 


Odbrana Čengića potvrđuje ono što je, nažalost, bila velika istina 
jugoslovenskog komunističkog društva, a to je da su se neke prave re- 
ligijske, filozofske, sociološke i kulturološke, kao i druge teme, pokre- 
tale u sudnicama umesto u institucijama, medijima, časopisima i knji- 
gama gde je bilo prirodno mesto za to. 


0 ,Islamskoj deklaraciji" nije znao ništa do čitanja optužnice, a po- 
jedine reči, misli, izjave istrgnute iz njenog govora i napisa, netačno i 
nespretno se vezuju za ,Islamsku deklaraciju". 

Cengić logički analizira pojedine inkriminacije i pokazuje njihovu 
besmislenost, neodređenost i nepreciznost. 


Jedino priznaje da je zastupao gledište da je protiv mešovitih brako- 
va, posebno da Serijat zabranjuje brak ,muslimanke s nevjernikom", 

zbog moguće ,vjerske asimilacije", pravdajući to time da nisu zbog 
toga diskriminisani nacija i rasa. Negira da je govorio inkriminaciju 
o ,davanju krvi", jer se Šerijat o tome ne izjašnjava, a za sebe kaže 
da je nekoliko puta bio dobrovoljni davalac krvi. 


Optužnica vezuje sadržaje razgovora na ekskurzijama, optužnica 
tvrdi da je to bilo 1979. godine, a Hasan da je to bilo u junu-julu 1978. 
godine, za Iransku revoluciju, a Hasan opominje tužiteljicu da u to vre- 
me nije bila izvedena Iranska revolucija. 


Optužnica je pridavala veliki značaj Tabačkom mesdžidu. To je bilo 
mesto u kojem je organizovan debatni klub muslimanske mladeži. Čen- 
gića optužnica vezuje za rad tog debatnog kluba i smatra ga najodgo- 
vornijim. Hasan objašnjava da je njegova aktivnost na verskoj obuci 
bila odmah po završetku ITF-a, jer je i on pripadao toj prvoj gene- 
raciji, da je istu versku pouku obavljao u Carevoj džamiji. U to vreme 
dobija ideju da osnuje mesdžid za mlade slušaoce. 


IVZ Sarajeva im oktobra ili novembra odobrava rad u Tabačkom 
mesdžidu na Baščaršiji, radi držanja predavanja. Naširoko i nadugačko 
objašnjava način rada ovog debatnog kluba, kao i kako je izabran za 
voditelja. Ističe da u IVZ nisu imali primedbi na teme i na rad mes- 
džida. 


Zatim objašnjava kako je upoznao Aliju Izetbegovića, kao i da je pret- 
hodno pročitao njegov članak ,, Umjetnost, religija i nauka", a od Alije 
je dobio njegovu knjigu ,Islam između Istoka i Zapada". 


Tvrdi da nije znao za tekst ,Islamska deklaracija". Odbija da su u Ta- 
bačkom mesdžidu razrađivali ,Islamsku deklaraciju", već naprotiv, tvrdi 
da su imali svoj program koji su sastavili oni, studenti ITF-a. 

Konzistentno i uverljivo izlaganje Čengićevo iritira tužiteljicu Raši- 


dović, pa se ona obraća njemu pitanjem — da li je u istrazi rekao da 

je razgovarao sa Alijom o ,Islamskoj deklaraciji, a Čengić odgovara 
da nije sa Alijom razgovarao o ,Islamskoj deklaraciji", ali je tačno da 
je to u istrazi rekao. Tužiteljica pobednički upita — šta je od toga dvoga 
istinito, a Hasan odgovori ,ne samo od ovoga dvoga i ne samo sad, 
uvijek je istinito ono što je rečeno bez nužde". Tužilac Rašidović egzal- 
tirano pita Hasana — da li si se ti zakleo drugu Titu na vjernost, a Hasan 
logično, smireno i superiorno odgovori ,,kakve to veze ima?", a tuži- 
lac stupidno i komično se obraća publici rečima ,optuženi je sada 
prekršio tu zakletvu."(!) To izaziva smeh u sudnici. 


Tužiteljica Rešidović nastavlja sa pitanjima koja su besmislena kao 
što su ,da li su vjernici u debatnom klubu nacionalno opredijeljeni, da 
li su državljani SFRJ". 


Ta su pitanja iritirala suptilnog i senzibilnog advokata Nevzatija, koji 
komentariše i obraća se javnom tužiocu pitanjem — kako se posetio- 
ci nacionalno i verski mogu ispitivati prilikom ulaska u verski objekat 
i da li bi ona to smestila vernike, pripadnike jednog naroda, u jedan 
deo džamije, a druge u drugi. 


Sudija Hadžić je iznerviran, posebno ga iritira Nevzati, a verovatno i 
brine šta će reći njegovi nalogodavci, pa zbog ove intervencije kažnja- 
va advokata Nevzatija, što izaziva opšte negodovanje svih branilaca. 


Ponovo se isključuje javnost kada Čengić govori o svom putu u Tehe- 
ran. Objašnjava da se sa Omerom dogovorio za put u Iran, a kako su 
mu roditelji gradili kuću, nije smeo da ih obaveštava o tom trošku, 
a novac koji je imao kod sebe za druge potrebe, potrošio je za ovo 
putovanje. Tek je na putu saznao da će putovati besplatno. 


I on tvrdi da nisu znali kod kojeg su zvaničnika primljeni. Objašnja- 


va da je politička policija u istrazi insistirala da su razgovarali sa mi- 
nistrom spoljnih poslova, ali od toga se odustalo. On je sa nekim licem 


165 


Dr. Rajko Danilović 


razgovarao na arapskom, pa mu je to lice nudilo da studira u Iranu, 
što je on odbio jer je želeo da radi. 


Razgovor je vođen na engleskom, pa je pozdravnu reč održao Kasu- 
magić, a on ne zna engleski pa nije ni učestvovao u razgovoru. Razgo- 
vor je trajao oko četrdeset pet minuta. Kasumagić je zahvalio na raz- 
govoru i rekao da su oni Muslimani iz Jugoslavije i turisti koje intere- 
suje Iran. 


U celini negira formulacije iz zapisnika i tvrdi da su ih sastavljali 
islednici, mučeći ga neispavanošću i na druge načine. 


(4) Ismet Kasumagić najpre objašnjava da mu je profesija omogući- 
la da putuje po svetu. Voleo je da putuje, pa je imao želju da ode za 
Iran, ali nije bilo organizovanih turističkih putovanja. 


Zatim, objašnjava kako je putovao za Beč, kuda je često išao jer 
je u Beču bila organizacija OUN UNIDO. U apartmanu gde su se sme- 
stili video je primerak ,Islamske deklaracije", ali na arapskom, a nije 
znao ni njen sadržaj niti ko je pisao taj tekst. Objašnjava da nisu ostva- 
rili kontakt u ambasadi Irana u Beču, pa su se vratili u Sarajevo. 


Tek kasnije od Alije i Omera saznaje da će se ipak putovati u Iran. 
On je otputovao u Istanbul, odakle se javio Omeru za put. Insistira da 
je put u Iran bio turističkog karaktera. 


Negira da je stvarao grupu, da je znao sadržaj ,Islamske deklara- 
cije", pa objašnjava da ona ne samo na njega da nije imala uticaja, 
već nije ni mogla da ima jer je nije ni čitao ni imao u rukama. 


Objašnjava da ima velike zamerke kako se sastavljao zapisnik u istra- 


zi, sa islednicima se prepirao oko formulacija, zbog čega se potpisivao 
iza svakog pasusa. 

Obraća se tužiocu i pita da li je neko hapsio bulu Leto zbog puta u 
Iran? Nastavlja da nije. Mada se kasnije saznalo da su bula Leto i njen 
suprug privedeni na saslušanje u MUP, da im je oduzet pasoš i izvršen 
pretres stana. 


Tvrdi da je poznavanje engleskog od strane Živalja, Bičakčića i Čen- 
gića bilo toliko skromno da nisu razumeli o čemu se govori. 


Ocenjuje da čovek sa kojim je razgovarao nije bio neki visoki zva- 
ničnik, čak sumnja da li je bio iz policije. Objašnjava da su prema njima 
bili rezervisani i podozrivi. 


Zatim sledi njegova odbrana u vezi sa deliktom mišljenja, sa onim 
što je govorio a tužilaštvo tretira kao neprijateljsku propagandu. Ne- 
gira iskaze svedoka i kaže da veruje da su iskaze u istrazi dali pod pri- 
tiskom i sugestijama političke policije. 


O sebi govori kao o stručnjaku koji je radio za OUN, da je od polici- 
je zbog toga rada i putovanja proveravan i da je uvek dobijao pozi- 
tivno mišljenje. 


(5) Edhem Bičakčić govori o poznanstvima, pa kaže da mu je Omer 
Behmen tetak, zbog čega ga je poznavao, a Aliju je upoznao novem- 
bra 1982. godine pred put u Beč, dok je Hasana i Ismeta upoznao na 
putu za Iran. Huseina Živalja upoznao je pred sam put. Objašnjava da 
je Omer stanovao u kući kod njih od 1967. godine, kada se oženio nje- 
govom tetkom, pa sve do 1974. godine, kada su dobili stan, da su neke 
stvari ostale u objektu izdvojenom od kuće koji zovu magaza. Na- 
vodno mu je Omer rekao da pročita ,Islamsku deklaraciju", ali je nije 
našao u magazi, pa mu je prvi put pokazana u istrazi. 


Njegov tetak Omer nagovestio je da je moguće putovati za Iran, 
što ga je privuklo jer je ranije bio u Iranu, pre revolucije. Put za Beč 

je platio sam, govoreći o dva puta u Beč; drugi put je sa njim puto- 
vao i Alija. U Beču je upoznao Teufika Velagića, koji je iz Mostara, 
i koji nije skrivao nostalgiju za Mostarom i zemljom. Objašnjava da 
su celo veče slušali starogradske pesme sa Radio Beograda i gledali 
dijapozitive Mostara. 


Predsednik Veća, koji se već istakao kao vrli čuvar režima, oslanja- 
jući se na zapisnike sastavljene u istrazi, pita da li je Velagić govorio 
da Nemačka i Austrija imaju prednost višestranačkog sistema. Kakvo 
svetogrđe, pa Edhem mora da se brani i da objašnjava da je to inter- 
pretacija islednika. Zamislite kako se čuvar režima, islednik, uplašio da 
neko traži višepartijski režim. Razumljiv je strah autoritarnog i totali- 
tarnog političkog sistema od pomisli da neko zagovara, ili bar, razgo- 
vara o višepartijskom režimu. 


Edhem objašnjava da su u Iranu bili na vjersko-turističkim mani- 
festacijama. 


Zatim Edhem na primerima objašnjava kako je friziran i montiran 
zapisnik u istrazi. Posebno da su mu istražitelji imputirali pojedine ter- 
mine koje on ne koristi, kao što su ,režimski ljudi", ili ,crveni", ,emi- 
grant". 


Govori na kraju da je Omer upozoravao da se predstavljaju samo 
kao muslimani ili kao privatna lica, koja nikoga osim sebe ne pred- 
stavljaju. 


Pre nego što je sud ispitao Živalj Huseina, nastao je incident. Odu- 
zete su propusnice za prisustvovanje suđenju supruzi Mustafe Spahi- 
ća i bratu Džemala Latića. Nedžada, Džemalovog brata, mladića, stu- 
denta, policija vodi u jednu prostoriju u sudu gde ga je išamarala i 
gde mu je zapretila ako ga vide blizu suda da će dobiti dve godine za- 
tvora. 

Organizatori suđenja, politička policija, toliko se oseća da je silna 
da sve može, da nema nikakvih pravila i da nije dužna da ima bilo 
kakvog obzira. Teror je cilj i cilj se ostvaruje, ali ne znači da poro- 
dice i prijatelji ne saosećaju sa okrivljenima. Srdžba progonitelja uka- 
zuje na njihov skori kraj, nije prošla ni decenija od suđenja a totali- 
tarna vlast se raspala sama od sebe. 


(6) Husein Živalj objašnjava okolnosti pod kojima su odlučili i pu- 
tovali u Iran. Tvrdi da se odlučio za put jer je to njegova lična želja. 
Objašnjava da je ostale putnike za Iran poznavao površno, izviđenja, 
zato ne smatra da su oni pripadali nekoj grupi, već da su saputnici. 
Potvrđuje da ih je u Beču sačekao Omer Behmen zajedno sa Teufikom 
Velagićem. 


Objašnjava ulogu Omera oko sređivanja Viza, ili kako se izjašnjava, 
,propusnica " za ulazak u Iran. 


Govori o tome da je u Teheranu pao i da se povredio, radi čega nije 
išao na razgovor. 


Živalja pita predsednik Veća šta je ko od optuženih govorio o po- 
jedinim temama (Kosovo, IVZ, o jugoslovenskim preduzećima, o Lu- 
bardinoj knjizi, o radu Tabačkog mesdžida). 


Sudija ga ispituje o poznanstvu sa Alijom, pa Živalj tvrdi da ga je 
upoznao 1979. godine, kada mu je Alija dao da čita ,skripta" (valjda 
rukopis knjige) ,Islam između Istoka i Zapada", predstavljajući se kao 
autor teksta i tražio neke njegove eventualne primedbe. 


Objašnjava da je dva puta hapšen, da je prvi put lišen slobode tri 
dana, pa pušten. Prvi put nije znao da li je saslušavan kao okrivljeni 
ili kao svedok. Ponovo je hapšen u maju 1983. godine. 


169 


Dr. Rajko Danilovic 


Tvrdi da nije čitao , Islamsku deklaraciju", da je čitao neki tekst koji 
mu je dao Kasumagić, ali to je neki kraći tekst otkucan mašinom. 


Objašnjava da se po povratku iz Irana nije viđao sa optuženima. 


(7) Salih Behmen ličio je na jednog uvređenog i ogorčenog čove- 
ka, koji o optužbama nije govorio i nije hteo da se izjašnjava. Za na- 
vodne iskaze svedoka i za optuženja koja su delikt mišljenja, kate- 
gorički tvrdi da je to ,hrpa laži". Više puta ponavlja tu konstataciju. 
Pokušava da objasni besmislenost optužbe, koja ne vodi računa o vre- 
menu i mestu gde on, navodno, iznosi neke inkriminisane poglede. 


On svoj položaj vidi na duboko religiozan i filozofski način, tvrde- 
ći da je Allaha molio da ga smesti u džennet, a on se našao u istoriji, 
i to ponovljenoj, jer je 1949. godine bio suđen kao pripadnik organi- 
zacije ,Mladi muslimani". Smatra da mu je takva sudbina da ga ljudi 
kažnjavaju za ono što nije činio, pa da ga Bog tako iskušava. 


(8) Mustafa Spahić pokušava, mada je to neprimereno za monti- 
rane procese u kojima se sudi ljudskom mišljenju, da objasni nelogič- 
nost, besmislenost i kontradikcije optužnice. 


Najpre se osvrće na odrednicu iz optužnice ,islamizacija Muslima- 
na", tvrdeći da je to tautološka tvrdnja. Jer kako se ljudi predani Bogu 
mogu islamizirati? 


Objašnjava da je imam u Vogošći, kod Sarajeva, koji je pored ITF 
završio i Fakultet političkih nauka u Sarajevu, dodajući da dobro zna 
značenje reči i izjava koje mu se optužnicom stavljaju na teret, te tvrdi 
da su to sve podmetanja i laži. 


Posle toga Spahić analizira svaku inkriminaciju posebno. Tako za 
tvrdnju da je govorio o ,islamizaciji BiH", objašnjava da je to nelo- 

gična i neodrživa teza, da u BiH žive tri slovenska naroda — Srbi, Hrva- 
ti i Muslimani. Dodaje da ni Turska imperija koja je u Bosni vladala 
duže od četiri stotine godina to nije učinila, a sad je, navodno, on pret- 
nja da to uradi, mada je islam protiv nasilnog prelaska nemuslimana 
u islam. Za svedoka Dedića kaže da ga je samo jednom video u živo- 
tu kada je bio u Vogošći. Na suđenju se pojavio svedok Muhamed De- 
dić ali je taj čovek nepoznat Spahiću, a po zanimanju je poštar, tako 
da je u sudnici bila nelagodna situacija, jer niti optuženi poznaje sve- 
doka, a ni svedok njega. 


Spahić u svojoj odbrani nadalje objašnjava da je kao diskutant uče- 
stvovao u radu Tabačkog mesdžida, ali da nije držao ni jedno preda- 
vanje. Negira da se ikada zalagao i da je izjavljivao da islam na tlu 
BiH treba da bude celovit društveni, ekonomski ili politički poredak. 


Ukazujući na montažu pojedinih inkriminacija Spahić govori o Re- 
šidu Hafizoviću, svedoku, pa tvrdi da on te izjave pred tim svedokom 
nije davao. Upozorava da se pojavljuje i svedok Mustafa Sahačić, sa 
kojim Spahić ne govori od 1974. godine. 


Objašnjava da mu se imputira nešto što nije govorio, nešto što je in- 
kopatibilno sa Kur'anom, naprimer, ,,da su muslimani odabran narod" 


Negira da je čuo da je optuženi Čengić govorio u Tabačkom mesdžidu 
o džihadu. 


(9) Džemal Latić, pesnik, senzibilan i suptilan, zadavao je brige 
inspektorima još u istrazi, ali ništa bolje nije bilo ni na glavnom pre- 
tresu. Njegova intelektualna i edukativna superiornost, jednako kao 
i kod Hasana Čengića i Mustafe Spahića, naprosto je zbunjivala sudi- 
ju Hodžića, dovodila ga u neprijatne situacije, iz kojih je on izlazio 
svojom bahatošću. 

Latić vidi da je optužnica tekst u koji je uneto sve i svašta, nelogič- 
no, često kontradiktorno i nadasve neprecizno. Posebno skreće pažnju 
da ono što mu se stavlja na teret veruje da neće biti potvrđeno od sve- 
doka, jer on to niti je govorio, a posebno ne takvim vokabularom. 


Objašnjava da poznaje Hafiza Rašidovića koji mu je kolega sa Med- 
rese. Takođe poznaje Nerminu Jašarević, ali sa njom nije vodio nika- 
kve posebne razgovore, već u krugu više kolega. Za Seada Seljupca 
tvrdi da je sa njime bio u rđavim odnosima, da se nije družio jer sma- 
tra da je Sead bio zavidljiv, ili, kako lepo reče ,Sead je sebe smatrao 
boljim učenikom, a ja sam imao pjesničkog dara". Za Bičakčića kaže 
da sa njime nije nikada razgovarao jer je Džemal mlađa generacija, 
jednako kao i sa Karićem, sa kojim je vodio javnu polemiku jer ga je 
Karić preko štampe uvredio, pa mu je morao javno odgovarati i brani- 
ti se. , Nisam ja pisao radove za Tabački mesdžić, već je svjedok Enes 
Karić napisao dva rada o džihadu", tvrdi Džemal i dodaje: ,,a sad on 
mene tereti". 


Objašnjava da kada su spremana predavanja za Tabački mesdžid, 
da su slata IVZ, a da ih je on lektorisao. Odbor IVZ za Sarajevo odo- 
bravao je predavanja, a debatama u Tabačkom mesdžidu uvek je pri- 
sustvovao jedan predstavnik Odbora IVZ. 


Polazi od toga da rad Tabačkog mesdžida nije zabranjen. Govori o 
tome da mu je optuženi Hasan rekao da je bio pozivan u SUP u vezi sa 
radom u Tabačkom mesdžidu. Hasan je objašnjavao da ga je neko lažno 
oklevetao i da je on uveren da će se to objasniti, dodajući da je Čengić 
sa radom u Tabačkom mesdžidu prestao 1981. godine. 


Pošto je on lektorisao sva predavanja za Tabački mesdžid, ocenju- 
je ih kao opšte teološke teme, lišene politike. 


Sa Alijom ga je upoznao Hasan, a povodom njegove poeme koja 
je objavljena u ,Islamskoj misli", kojom je prilikom Alija pohvalio 

njegovu poemu. Sledeći put je Aliju video ispred džamije nakon četiri 
godine, pa se ponovo upoznaju. Omera Behmena ne poznaje. 


Latić se posebno izjašnjavao o pojedinim inkriminisanim mislima 
ili sklopovima misli. 


On, kao i drugi, s puno razloga, tvrdi da pojam koga često upotreblja- 
va optužnica ,islamizacija BiH" nije dobar, jer nije logičan ni smislen, 
niti ima neko značenje. Dodaje da je pojam islamizacije povesni pojam 
i da je situiran u periodu turske vladavine i Turaka. Za svaku religiju 
istorijski je omeđan period kada postaje masovna, kada je prihvata 
veliki broj ljudi. Završava tvrdnjom da su sve monoteističke religije 
odavno okončale taj proces. 


Negira grupu inkriminacija iz optužnice objašnjavajući da se ne ra- 
zume u politiku, da nije upotrebljavao pojmove iz ekonomije i politi- 
ke, da je posebna besmislica da je, navodno, govorio za islam da je 
,Svojevrsna revolucija", jer je pojam revolucije u islamu nepoznat. 


Takođe, ukazuje na inkopatibilnost pojedinih pojmova, a posebno 
da je navodno govorio o ,,Čistom islamu", ili, da postoji ,izvorni islam", 
jer se pita kakav bi to bio ,neizvorni islam". 


Posebno negira da je govorio o ,islamizaciji Muslimana", jer tu tvrd- 
nju smatra besmislicom. Ukazuje da je montirano i podmetnuto da je 
govorio da islam treba da vodi borbu i da su intelektualci dužni u tome 
,da žrtvuju svoj život". Ponavlja da ne zna kako ga svedok Enes Karić 
tereti da je govorio o džihadu, kad je upravo taj svedok napisao dva 
teksta o toj temi. Sa indignacijom odbija da je upotrebljavao zločinački 
termin ,istrebljenje", što smatra ciničnim podmetanjem. 


Takođe, odbacuje čitav blok optužbi da je bio protiv mešovitih brako- 
va, da je od žena tražio da se pokrivaju, da se bave porodicom i kućom. 

Za svoju suprugu objašnjava da nije on uticao da se pokriva, već da 
je ona to činila i pre nego je upoznao, a da njeno pohađanje Medre- 
se, učenje stranog jezika i pripreme za posao demantuju tvrdnju iz 
optužnice da se zalagao za suprotne stvari. 


Nadalje, revoltirano negira da je zahtevao angažovanje za obračun 
sa postojećim režimom. 


Latić je pogođen činjenicom da je optužnica pozvala trojicu učeni- 
ka za svedoke protiv svog profesora. Ukazuje da je optužnica pozva- 
la trojicu najgorih učenika, dvojicu koji imaju po deset jedinica i tre- 
ćeg ,polovnjaka" koji ima samo pet jedinica. 


Sudija insistira zbog čega je Hasan pozvan u SUP, pa Latić objaš- 
njava da je neko insinuirao da je Hasanu rekao da ne treba da idu na 
Titov grob jer je to idolopoklonstvo. Hasan mu je odgovorio da se on 
ne boji laži. 


Sledilo je niz pitanja a jedno je krajnje prizemno i provokativno: 
kako su se Džemal i drugi odnosili , prema tim neprijateljskim pitanji- 
ma?" Džemal odgovara da to ne bi nazvao ,,neprijateljskim istupima", 
već pitanjima koja su bila van okvira teme, van konteksta vere. 


(10) Sa posebnim interesovanjem očekivao se iskaz Melike Salih- 
begović, koja je pobuđivala veliko interesovanje kod nas, učesnika u 
postupku. Ona je ranije slovila kao napredni levičarski intelektualac 
marksističke provenijencije, obrazovana, obaveštena, ali i darovita. Sa 
pojavom Iranske revolucije ona slovi kao uverena muslimanka, pri- 
stalica islama, i, što je posebno intrigiralo sarajevsku čaršiju i BiH sre- 
dinu, hodala je pokrivena. Nije to pobuđivalo interesovanje samo u čar- 
šiji, već su budni čuvari etabliranog poretka i komunističke oligar- 
hije pokazivali veliku radoznalost za nju. Ona je bila za sve izazov, a 
tako se i ponašala, ne skrivajući da je svesna svoje pozicije i uloge. 

Pred početak suđenja, Melika braniocu Miroslavu Janjiću, penzio- 
nisanom pripadniku policije (,,Milicije" oficijelni naziv koji je kao i još 
mnogo toga preuzet od Sovjetskog Saveza), koji je postavljen po služ- 
benoj dužnosti, ograničava prava branioca. Naime, Melika izjavljuje 
da se ograđuje od svih njegovih izjava koje bi mogao da kaže u njeno 
ime. On je to otrpeo mirno, ne reagujući. Mora se reći da je svoju ulo- 
gu obavio korektno i da nije bilo potrebe da ga Melika javno dezavuiše 
i prekoreva. 


Pre nego što se izjašnjavala o optužnici Melika je izrazila protest, 
koji je nazvala ,svojom pobunom" protiv svega što joj se dešava u 
ovoj ,kući pravde" i protiv svega onoga što joj se događalo ne samo 
hapšenjem, istragom, već i pre toga. Slušajući je pomislih da je još 
,mladomarksista" jer sve podvrgava kritici (,radikalna kritika svega 
postojećeg"). Posebno je ozlojeđena da su je njene kolege pisci izba- 
cili iz književne organizacije. Bila je to istina i bilo je to sramno jer su 
zastrašeni pisci BiH nju i Latić Džemala isključili iz svoje organiza- 
cije. Da li su bili toliko zastrašeni ili su bili toliki sektaši, ili jednostav- 
no, ispoljavali su toliko mržnje prema islamu, ili je bilo svega od toga. 


Pada u oči da nisu tako reagovali intelektualci iz drugih sredina. Odbor 
za zaštitu slobode stvaralaštva iz Beograda, koji su stvorili nezavisni 
intelektualci, objavljuje protestnu peticiju. 


Dok se Džemalu Latiću sudi, dok ga izbacuju sa posla, isključuju iz 
Udruženja književnika BiH, dotle, naprimer, pesnik Gojko Đogo, kojem 
se sudilo za poeziju u Beogradu, i koji će se neslavno poneti kasnije u 
ratu u BiH, objavljuje u literarnom časopisu ,,Delo" nekoliko pesama 
Džemala Latića. Bio je to ne samo lep gest, već i protest protiv suđe- 
nja muslimanskim intelektualcima u Sarajevu ove 1983. godine. 


Izbacivanje Melike Salihbegović i Džemala Latića iz Udruženja knji- 
ževnika BiH bio je presedan u književničkoj asocijaciji u Jugoslaviji. 

Revnost Udruženja književnika BiH da podrže staljinistički proces u 
Sarajevu 1983. godine, samo pokazuje do koje je mere bosanskoher- 
cegovačka sredina bila totalitarna, koliko je bila spremna da na stalji- 
nistički način čuva i održava vlast postojeće komunističke nomen- 
klature. 


Melika je svoju odbranu započela ispovešću, objašnjavajući da se 
njen intimni preobražaj, koji je nazvala , revolucija", dogodio i da je 
usvojila islam. Prihvatajući islam okončava se za nju, kako ocenjuje, 
dug period ,,drame ateizacije". Utisak je da se ona ne obraća Sudu već 
suokrivljenima, njihovoj rodbini, i koliko budu dozvolile mogućno- 
sti da što autentično prodre i van sudnice, obraća se javnosti. Tvrdi 
da kada je i u istrazi govorila o Muslimanima isključivo je govorila o 
vernicima, a zlonamerno je Musliman obeležavan čas sa malim ,,m", 
kao vernik, a čas sa velikim ,,M", kao etnička odrednica. 


Objašnjava da je, obrazujući se, otkrila jednu bogatu kulturu i ci- 
vilizaciju čije je generičko mesto kur'anska objava. Zbog toga je vra- 
tila knjižicu SKJ (Partije), a svoj ateizam je ocenila kao izvor njene lič- 
ne nesreće. Zbog toga je izgubila radno mesto u Kulturno-prosvet- 
noj zajednici BiH, a izdavač joj vraća rukopise zazirući od verskog u 
njima. 


Nije samo zbog svojih verskih uverenja, objašnjava Melika, bila iz- 
opštena iz stvaralaštva, rada i šire zajednice, već je dobila tužbu da je 
njen bivši suprug, partijski funkcioner, rukovodeći se ideološkim razlo- 
zima, tražio da Sud njemu dodeli njihovog dvanaestogodišnjeg sina, 
jer ga majka ,nedopustivo odgaja u religiji". Objašnjava da su je isled- 
nici, kojim je to bilo poznato, ucenjivali, pa za vraćanje deteta njoj, 
tražili da neosnovano tereti Aliju i Omera, prvu dvojicu optuženih. 
Ona se, izjavljuje, opredelila za ,,čast", jer nije pristala da svoju i de- 
tetovu slobodu kupuje za neslobodu drugih. 

Objašnjava da suoptužene poznaje malo ili nikako, a njeno stavlja- 
nje u grupu smatra namerom organizatora postupka i optužnice, da 
napravi ideološki kompaktnu grupu. 


Upozorava sud da je ,Islamska deklaracija" tu da objedini grupu i 
da se tom tekstu daje značaj koji nema. Dobila je primerak Deklara- 
cije od Alije Izetbegovića, koji je bio prevod sa arapskog, pod naslo- 
vom ,Bejan", za koga kaže da ga nije čitala, ali da je na tekstu osta- 
vila trag na nekom mestu, ispravljajući ga jezički. Odbacuje optužbu 
da je učestvovala u pisanju predgovora, jer nije ni sadržaj teksta po- 
znavala da bi to mogla činiti. 


Ukazuje na to kako su aktuelne teme korišćene za formulaciju optuž- 
nice i inkriminacije, pa nabraja kosovske događaje, iračko-iranski rat, 
problem avangardnosti SK, ekonomsko i moralno rasulo u zemlji, kult 
pokojnog predsednika Tita na idolopoklonički način i slično. Polaze- 
ći od toga i baveći se verskim temama fabrikovana je optužnica, 
objašnjava Melika. 


Govori Melika da je zastupnik tužbe puna sebe i da se oseća moćno, 
da je slavodobitno rekla , šalu" da će Melika ,,opet zelenu knjižicu Za- 
meniti crvenom". Tužilac je bila, bar te 1983. godine, nesumnjivo uve- 
rena u večnost moći svojih ,crvenih" uverenja. 


Svoju odbranu Melika okončava opisom svog četrdesetodnevnog bo- 
ravka u Iranu, ali i da je tamo došao glas podozrenja da je ,,Špijunka" 


Protestujući da je fotografisana sa portretom Homeinija i krvavim 
nožem njenog dvanaestogodišnjeg sina, pita se odakle krv na nožu, 
pa lucidno zaključuje da se plaši da tako islednici nisu postupili i sa 
svedocima, dakle, montirajući njihove iskaze. Ova njena bojazan se 
pokazala opravdanom. 

(11) Derviš Đurđević objašnjava da je vernik i da islam shvata kao 
veru. Negira navode optužnice, tvrdi da ni pred kim nije govorio o 
,Islamizaciji BiH" i da ne razume o čemu je reč jer mu je taj termin 
nepoznat. 


Negira svedočenje Mehtića da je pred njim govorio da treba da se 
formiraju posebne klanice za muslimane, da devojke muslimanke ne 
treba da vežbaju u školi fiskulturu ako tim časom ne rukovodi neka 
muslimanka. 


Negira da je upoređivao ,,naše pravo" sa šerijatskim, jer se takva 
upoređenja ne mogu vršiti. 


Negira i druge inkriminacije, to jest delikte mišljenja, da je navod- 
no govorio da su muslimani obespravljeni. Negira da je pred svedo- 
kom Tihićem govorio da su verske slobode ograničene, da Sindikat 
ne služi korisnom jer u njemu sede neradnici. Odbacuje da je govo- 
rio da je cilj muslimana u BiH da stvore ,Islamsku državu", da su to 
izmišljotine, kao i da je govorio da Iranska revolucija treba da bude 
uzor bosanskim muslimanima. 


Tvrdi da nije tražio uklanjanje fotografije Tita iz sobe u kojoj kla- 
nja, dodajući da u sobi i nije bilo fotografije. Za svedoka, Faketu Ašće- 
rić, kaže da mu se sveti jer je sa njom bio u , šerijatskom braku", a ra- 
zišli su se i raskinuli su vezu nakon dva meseca zajedničkog života. 


(12) Priznaje Đula Bičakčić da je spalila beleške svog brata Edhe- 
ma i kaže da joj je žao što je to učinila, jer bi se videlo ,,na kakve se 
to gluposti sada insistira od strane optužbe". 


U policiji su napravili podvalu tražeći od Edhema da po sećanju po- 


novo napiše zabeleške, a za kontra uslugu tvrdili su pustiće mu sestru 
i suprugu iz zatvora. Politička policija ovu podvalu naziva cinično ,,test 

istinitosti". Tu je ponudu Edhem prihvatio i napisao tekst, pa je poli- 
cija zadovoljna jer sad ima i materijalni ,dokaz", bez obzira što te be- 
leške ništa ne dokazuju, osim da je Edhem putovao u Iran, što on ne 
negira i ne smatra zabranjenim i neprijateljskim činom prema svojoj 
državi. 


Đula svoj čin smatra humanim gestom sestre prema bratu. Svim 
normalnim, razumnim ljudima to je i očekivan i ljudski gest, jer sestra 
ne može da želi više dobra nego bratu, završavajući, ako je to , grijeh" 
onda i po cenu da ostane celoga života u zatvoru uvek će grešiti. 


Humanost Krivičnog zakona je evidentna. Tako, danas, u Srbiji i 
Crnoj Gori, naprimer, ne odgovaraju pobrojana lica (bračni drug, lice 
koje sa njim živi u trajnoj vanbračnoj zajednici, kao i srodnik po krvi 
u prvoj liniji, brat ili sestra, usvojilac ili usvojenik i njihovi bračni dru- 
govi ili lica sa kojima žive u trajnoj vanbračnoj zajednici) članom 137. 
stav 3. Osnovnog krivičnog zakonika -— Pružanje pomoći učiniocu 
posle izvršenog krivičnog dela. U ovom delu je Krivični zakon prihva- 
tio evropske standarde. 


179 


V 
SVEDOCI 


SARAJEVSKI PROCES 1983. 
1. Kod islednika: ,nisam to govorio, tako je inspektor formulisao" 


Kao što smo naveli odbrana nije dobila zapisnike sa suđenja. Sto- 
ga će interpretacija odbrane optuženih, a i iskaza svedoka, biti po be- 
leškama i na osnovu navoda u knjizi ,, Sarajevski proces — suđenje mu- 
slimanskim intelektualcima 1983. godine", izdanje ,Bosanski institut" 
u Cirihu. I beleške i knjiga su ,interpretacija". U to vreme nije bilo sni- 
manja suđenja, pa ni transkripata, već zapisnici predstavljaju sudiji- 
nu interpretaciju iskaza okrivljenog i svedoka, što je najčešće bilo skra- 
ćivanje i sažimanje. Bez obzira na to, smisao i duh suđenja očuvani su 
u celini. 


(1) Najpre se pojavljuje svedok Šaćir Ćerimović (56), koji negira in- 
kriminacije za optuženike Aliju i Omera. Posle ovoga suđenja Ceri- 
mović je prevremeno penzionisan. 


(2) Zatim se pojavljuje svedok Vahid Kozarić (61), koji je davno osu- 
đivan kao pripadnik organizacije ,, Mladi muslimani", kojom prilikom 
je osuđen na dvadeset godina zatvora. On je kao svedok pozvan za 
Aliju i Omera. Po saslušanju u istrazi Vahid je dobio srčani infarkt, pa 
se u bolnici lečio mesec dana. Pred sudom tvrdi da je ispitivan u po- 
liciji četiri dana, pa je mislio da je on uhapšen, jer su organizatori po- 
stupka bili u dilemi da li da ga optuže ili izaberu za svedoka. Za Aliju 
je govorio da je tvrdio da najviše uticaja imaju srpske ideje, pa i na 
Kosovu, kao i da je kritikovao ,naše hodže upoređujući ih sa šiitskim 
imamima". Negira da je čuo od Izetbegovića da je govorio o ,islami- 
zaciji Bosne", ili o ,Islamskoj republici". 


(3) Ismet Serdarević (58), takođe osuđivan 1949. godine na dva- 
deset godina zatvora kao pripadnik organizacije ,, Mladi muslimani", 
svedočio je o Izetbegoviću. Objašnjava da je bio mnogo zaplašen kada 
je saslušavan u policiji, da je to trajalo danima. Opisuje na koji način 

je ispitivan i kako su netačno unošene formulacije u zapisnik, da je 
Alija ,smatrao da BiH treba postati islamska republika". Negira da je 
Alija pominjao ,,etnički čistu Bosnu", niti je govorio da su muslimani 
u Bosni i Hercegovini ugroženi, niti da treba da se bore za neke svoje 
ciljeve. 


(4) Sledeći svedok je šezdesetpetogodišnji Halid Čaušević, recen- 
zent rukopisa Alije Izetbegovića ,Islam između Istoka i Zapada". On je 
dao negativnu recenziju, pa ga optužnica dovodi u sud da iznese svoje 
mišljenje. Svedok je govorio o nekim stilskim primedbama, kao i ne- 
dostacima strukture knjige, ali je bio kategoričan da rukopis nije ,,djelo 
neprijateljskog sadržaja", i tvrdio je da ne poziva na stvaranje sveislam- 
ske države (hilafet). 


(5) Hilmo Ćerimović (63) pokušava da na apstraktan način potvrdi 
iskaze iz istrage, ali ih delimično ponekad i suštinski povlači, navode- 
ći da je ispitivan šest dana i šest noći da bi se sačinio zapisnik koji 
je zadovoljio istražitelja. 


Da je tih godina u Bosni i Hercegovini i u Jugoslaviji bilo imalo 
suda, optuženi bi samo zbog ovoga bili oslobođeni od optužnice. U 
svakom slučaju presuda doneta na takvim iskazima bila bi ukinuta. 
Međutim, tih godina nije bilo suda, već je bilo samo suđenja o komu- 
nističkoj pravdi, na temelju montiranih dokaza. 


(6) Svedok Hasib Branković, takođe nekada osuđivani pripadnik 
organizacije ,Mladi muslimani", pozvan je zbog Alije i Omera. Ovaj 
je svedok po broju dana provedenih na saslušanju u policiji preva- 
zišao i Ćerimovića. Ispitivan je sedam dana i sedam noći. Opisuje pred 
sudom kako se osećao i tvrdi da nije mogao da kontroliše šta govo- 
ri i misli, šta inspektor unosi u zapisnik i šta zapravo potpisuje. 


Ovaj svedok pored Alije i Behmena poznaje i više optuženih: Ka- 
sumagića, Cengića, Spahića i Bičakčića. Za sve njih on tvrdi da nisu 

ništa govorili što bi on smatrao neprijateljskim mišljenjem. Govorili 
su sa simpatijama o Iranskoj revoluciji. Tvrdi da nisu govorili pred njim 
ništa o IVZ, ali da su Omer i on kritikovali zapuštenost u pojedinim 
džamijama. 


Priznaje da je u leto 1973. godine išao u Tursku kod Ešrefa Avda- 
gića da mu odnese Pravilnik organizacije , Mladi muslimani", a ne 
Program, kako je tužilac zahtevao da kaže, a troškove je snosio Omer. 


Na pitanje zašto je potpisao zapisnik kod islednika, odgovara da je 
inspektoru isto pričao što i Sudu, ali da je islednik unosio svoje formu- 
lacije. Objašnjava da je tako u zapisnik iz istrage uneto da je svedok 
rekao da je protiv brakova sa ,neislamcima", reč koju on kao pogrešnu 
nikada ne bi upotrebio. Svedok rezignirano kaže da islednik nije na- 
stojao da mu ,,u usta stavi normalni termin", a još manje se trudio da 
tačno prenese sadržaj njegovog kazivanja. 


(7) O Omeru Behmenu svedoči Atif Delalić, koji, kada mu je predo- 
čen iskaz iz istrage, tvrdi da je bio pod pritiskom, da su u zapisnik uno- 
šene netačne i nesigurne formulacije. 


Potvrđuje da je Omer govorio o teškoj ekonomskoj situaciji, o nespo- 
sobnim rukovodiocima i da Kosovo treba da dobije republiku, što bi 
smanjilo pritisak srpskog nacionalizma. 


(8) O Kasumagiću svedoči Haris Pašalić, govoreći da ga je Ismet 
kritikovao što pije alkohol, ali nije insistirao da postane vernik. Negi- 
ra da je Kasumagić tvrdio da su rukovodioci Muslimani vredniji od 
radnika drugih nacija. Negira da je Kasumagić vršio uticaj da prihva- 
te islam, a Ismeta nije doživljavao kao nacionalistu, ali je bio vernik 
koji to nije krio i koji je svoja verska osećanja javno manifestovao. 


(9) I sledeći svedok, Muhamed Pašić, negira da je na njega uticao 
Kasumagić da ,prihvati islam", a o sebi kaže da je odrastao i formi- 

ran čovek pa da na njega niko ne bi mogao da utiče. Ismet ga je kriti- 
kovao što puši i pije, protiv pušenja je navodio ,zdravstvene" razlo- 
ge, a protiv pića nije navodio razloge. Po povratku iz Iraka govorio 
je da će Irak izgubiti rat, dok o Iranskoj revoluciji nije govorio. Negi- 
ra da je Ismet govorio o angažovanju ,,naših oficira" na strani Iraka. 
Nije čuo da je Ismet govorio pogrdno o mešovitim brakovima. 


Ismet na iskaz ovog svedoka reaguje i kaže da u svojoj familiji ima 
preko dvadeset mešovitih brakova, da je sa svima u dobrim odnosima 
i sa njima kontaktira. 


(10) Edib Pozdarević, takođe svedoči o Kasumagiću, pa kaže da mu 
je Ismet davao da čita ,Preporod", ali da na njega nikada nije vršio 
uticaj da treba da ide u džamiju. Svedok takođe tvrdi da se Ismet nije 
izjašnjavao kada se svedokova svastika udala za nemuslimana, pa je 
zaključio da je Ismet protiv mešovitih brakova. Objašnjava da je takav 
zaključak izveo po sugestiji islednika koji ga je ispitivao. Potvrdio je 
da je Kasumagić rekao da u vojsci i zatvoru, kao što je bilo pre Drugog 
svetskog rata, treba uvesti posebne kazane za muslimane. 


(11) Svedok Vasvija Hrelja, svedočeći o Kasumagiću, mnoge je iska- 
ze iz zapisnika i istrage porekla tvrdeći da su to sve formulacije isled- 
nika. Potvrđuje da je Ismet komentarisao za nju kada je primljena u 
Savez komunista rečima ,,i ti se, Vasvija, opredijeli". 


(12) Svedok Fadil Bukvić je govorio o Aliji i Omeru, pa tvrdi da su 
rekli da se zbog ,,moralno-političke podobnosti" otežava zapošljenje 
vernika, ali dodaje da nisu govorili posebno o vernicima muslimanima. 


(13) Muhamed Traljić je svedočio o Omeru Behmenu. Kod ovog sve- 
doka je pronađeno pismo koje je Teufik Velagić pre desetak godina 
uputio Behmenu, koje je bilo naslovljeno na Ahmeta i Behmena, a 
odnosilo se na obezbeđenje jedne stipendije i slanje novca za školo- 

vanje. Ostalo je nejasno na koga se to odnosi jer Omer nije primio ni- 
kakvu stipendiju. 


(14) O Kasumagiću svedoči Ismet Turalić koji tvrdi da su na njega 
vršili pritisak, da su mu posle deset sati ispitivanja predočavali (oči- 
gledno podmetnuli) iskaze Kasumagića i svedoka Hasiba Brankovića, 
pa je pristajao na formulacije islednika koji su iskaze ,prepisivali" 
kao da su njegovi. 


(15) Svedok Seid Seidović svedoči o braći Behmen i u celini potvr- 
đuje iskaz iz istrage, čak pojedine rečenice ad litteram, tvrdeći da su 
braća Behmen pred njime govorili o podređenom položaju muslima- 
na ,kod nas", da treba koristiti uticaj Irana i arapskih zemalja za po- 
boljšanje tog položaja i slično. A Salih je navodno tvrdio da su svi pri- 
tisci na ,državu dobrodošli", da je privreda Jugoslavije upropaštena, 
da se zemlja i dalje zadužuje, da Iranska revolucija ima pozitivan uti- 
caj na svest muslimana, da Jugoslavija pomaže Irak. 


Sumnja se da je ovaj svedok podmetnut i da je saradnik SDB, jer je 
neposredno pred hapšenje Omera i Rušida Prgude ovom drugom nu- 
dio da ,,proda" ili bar ,pokloni" oružje, što su obojica shvatili kao po- 
licijsku provokaciju. 


(16) O Prgudi i Spahiću svedoči Muhamed Dedić, koji tvrdi da je bio 
u kući Spahića, zajedno sa svojim imenjakom i prezimenjakom, pa 
ponavlja sadržaj tog razgovora. Nasuprot tome, optuženi Spahić ne- 
gira da je ovaj svedok bio ikada u njegovoj kući, mada je bio Muha- 
med Dedić, ali to je drugi čovek, njegov drug iz Medrese. Ovo je oči- 
gledno izmišljen svedok jer policija nije stigla do Muhameda Dedića, 
Mustafinog druga, pa je ,pronašla" svedoka istog imena i prezime- 
na, koje je inače veoma često. 


(17) O Kasumagiću svedoči Besim Skaljić koji tvrdi da je Ismet 
govorio da su ,muslimanska imena lijepa", da je trebalo odvojiti kazane 

u vojsci, zatvoru i bolnicama, da su članovi Saveza komunista favo- 
rizovani u odnosu na druge da na određenim funkcijama ima malo 
Muslimana, kritikovao je rad IVZ. Svedok dodaje da je hvalio je ima- 
ma Homeinija, da je rekao da Albancima na Kosovu treba priznati re- 
publiku. A za sve ovo tvrdi da se razgovaralo na sijelima. Takođe, do- 
dao je da je Kasumagić govorio da se ,,Muslimanke trebaju vjenčava- 
ti s vjernicima". Svedok objašnjava da je Ismet o Kosovu govorio kada 
su bili događaji na Kosovu, a Kasumagić komentariše da je on tada bio 
na radu u Iraku. Svedok tvrdi da nije govorio o ,,etnički čistoj Bosni". 
Na predočavanje zapisnika i reči ,režimski", svedok kaže da je to nje- 
gov zaključak, ali da Ismet nije upotrebljavao taj termin. Negira da je 
Kasumagić bilo šta govorio o pogibiji Džemala Bijedića. 


(18) Za Kasumagića je svedočio i Džemaludin Šestić. Ovaj svedok 
tvrdi da nikada Kasumagić pred njim nije istupao sa nacionalističkih 
pozicija, niti neprijateljskih. 


Kada mu je predočen iskaz iz istrage, negira ga i kaže da nije čuo za 
knjigu ,Islam — religija budućnosti", a ni da je Kasumagić govorio 
o pogibiji Džemala Bijedića. 


(19) Još jedan svedok o Kasumagiću, Sulejman Drljević, koji je sa 
Ismetom u svađi i ne govore već pet godina. Ovaj svedok potvrđuje 
iskaz iz zapisnika sastavljenog kod istražitelja i tvrdi da je Kasumagić 
i prilikom dodele Nobelove nagrade Andriću rekao da ovaj nikada 
ništa nije pozitivno napisao o Muslimanima, da se protivio mešovitim 
brakovima i da je bio protiv davanja , narodnih" imena umesto mu- 
slimanskih, da su Muslimani bolji i pošteniji radnici od drugih, da je 
malo Muslimana zastupljeno na rukovodećim mestima, a posebno u 
saveznim organima uprave, da Srbi Muslimane ugrožavaju kulturno 
i politički. 


(20) Svedok Sveto Tomašević, koji reflektira na Kasumagićevo mesto 
na Metalurškom fakultetu u Zenici, ponavlja zapisnik iz istrage. Tvrdi 

da mu je Ismet rekao: , Čim ti kažeš da si Sveto, ja te gledam drugim 
očima nego da si Sead", i da ga je Kasumagić, navodno ,,gledao dru- 
gim očima kad se zaposlio!" 


(21) Sead Seljubac je svedok ,,biser", dva puta se pojavljivao na glav- 
nom pretresu u tri dana. To je nezapamćeno u političko-sudskim pro- 
cesima. On je svedok za Čengića, Spahića i Latića. Ovaj svedok je 
odmah, u prvoj rečenici, saopštio sudiji da se njegovi iskazi razlikuju 
u potpunosti od zapisnika iz istrage. Negira da je Čengić nastupio neza- 
konito, objašnjava da je za Tabački mesdžid pravljen godišnji plan i 
program, da je rad nadzirao odbor IVZ za Sarajevo. Objašnjava da su 
predavanja i diskusije u Tabačkom mesdžidu bile isključivo verskog ka- 
raktera i o verskim pitanjima. Govoreno je da se islam mora sprovo- 
diti kao celovit, a ne samo molitva i post. 


Tvrdi da je saslušavan u Sarajevu 6. maja i kaže bez stida ,dao sam 
lažan iskaz" Imao je tri saslušanja u Tuzli. Prvog dana je ispitivan 
deset sati, ali zapisnik nije sastavljen, jer islednik nije bio zadovoljan 
razgovorima". Drugog dana ispitivanja islednik je sastavio skicu Za- 
pisnika. To su i trećeg dana činili, i, najzad, za tri sata zapisnik je sa- 
činjen, tvrdi u prisustvu ,drugarice javnog tužioca". 


Ovakav istup svedoka Seljupca izaziva reagovanje. Najpre tužilac 
Edina Rešidović mu preti postupkom za davanje lažnog iskaza, valjda 
ovog na sudu. Odmah Radio-Sarajevo istog dana, i list , Oslobođenje" 
sutradan, govore o pokretanju postupka protiv Seljupca, preteći mu 
kaznom do pet godina zatvora. 


Svima je jasno da je proces montiran po unapred određenom kalu- 
pu, da je insceniran. To se već vidi na glavnom pretresu, ali da svedok 
javno objasni tu montažu i u lice svima (političkoj policiji, javnom tu- 
žiocu i sudskom veću) kaže ,,optužnica se zasniva na lažnim iskazima, 
evo ja to priznajem i u tome ne želim da učestvujem", delovalo je 
šokantno. 


189 


Dr. Rajko Danilovic 


(22) Svedok Rašid Hafizović je, takođe, za navedenu trojicu optu- 
ženih. Objašnjava da je retko odlazio u Tabački mesdžid, a kada je bio 
bilo je pojedinaca koji su , čudno istupali". Tada je neko od optuženih 
reagovao i pominjao da se ne udaljavaju od teme. 


Negira da je kao svedok govorio da su optuženi izgovarali inkrimi- 
nacije pobrojane u optužnici. Objašnjava da je Čengić govorio o isla- 
mizaciji, ali u istorijskom smislu, kada su Turci pokorili Bosnu. Termin 
,Iislamizacija" nije korišćen u razgovorima na Tabačkom mesdžidu. 
Primetio je da Hasan voli da citira ajete iz kojih izbija revolucionar- 
ni duh islama. 


Za Latića, koga poznaje još od Medrese, i Spahića, kaže da kada je 
bio na Tabačkom mesdžidu oni bi diskutovali, ali nije primetio da go- 
vore o bilo čemu drugom do samo o veri. Nikada nisu govorili nešto 
što bi bilo ,,neprijateljske sadržine". 


Sudija mu predočava zapisnik iz ,istrage", ako se sastavljeni zapis- 
nik od strane islednika može smatrati istragom. 


Svedok odgovara da je pozivan više puta u SUP, da je na njega vršen 
pritisak. Kada se pojavio u prostorijama SUP-a, islednik ga je doče- 
kao rečima ,gdje si, ustašo?", a kada mu je uzvratio da traži ,korektno 
ponašanje" i da će napustiti prostoriju, islednik je izvadio pištolj i za- 
pretio mu rečima ,ne bi učinio ni dva koraka, a bio bi na podu, ustiju 
punih krvi, mrtav bi izašao odavde". Uplašen potpisuje ono što mu je 
kao zapisnik sastavljeno. Toliko se uplašio da je o svemu ćutao, upo- 
znaje sudsko veće da je i dan pre saslušanja pozvan u DB Sarajevo, ali 
iz straha nije otišao, već se krio. 


Nakon izlaska iz zgrade pristigao ga je jedan islednik, pa je pobegao 


u svoj stan, zaključao se i 26 dana nije izlazio iz stana. Posle je po- 
begao u Srebrenicu, gde je nakon dva dana uhapšen. U SUP-u Sara- 

jevo, gde je prebačen, čekao ga je islednik Nazif Džubur. Pred načel- 
nikom SUP-a Amirom Salihbegovićem, koji pita Džubura da li je ,,po- 
tezao pištolj na svedoka", a kada je Rešid rekao da jeste, Džubur ga je 
ošamario, ponovivši to tri puta, pa je Hafizović dobio batine i smešten 
je u zatvor. 


(23) Sead Seljubac, navodno dobrovoljno se javio da svedoči po- 
novo.(!) Ja zapažam da je u istoj košulji od prekjuče, ali u opranoj i 
ispeglanoj. Zaključujem da nije posle svedočenja odlazio kući, već pret- 
postavljam da je bio u SUP-u. Obrazlažem to sudskom veću, a pred- 
sednik veća je zbunjen, ne zna kako da reaguje. Seljubac ponovo kaže 
na šta je podgovoren u policiji, a da se navodno ponovo javlja da 
svedoči, jer su na njega uticali Nedžad Latić i Nusret Čančar, koji su mu 
pretili da će ga ubiti ako ponovi iskaz iz istrage. Tvrdi da se ponovo 
javlja da bude saslušan kao svedok, a da tom prilikom na njega nije 
uticala pretnja da će biti optužen za lažno svedočenje. 

Naravno, sve je ovo udbaška ,,igra". Sead nikada nije tužen, a ni 
Nedžad. Nije ni Nedžad stupio u kontakt sa Nerminom Jašarević, kako 
je to nagovestio u svom iskazu na sudu Seljubac, jer su udbaši bili si- 
gurni u nju kao svedoka. Očigledno je da ni udbaši ni Sead Seljubac, 
nisu očekivali da će Nermina biti ključni svedok odbrane, a ne optužbe. 


Na ponovnom saslušanju svedok sada iznosi treću verziju, opet laž- 
nu, kao što je to učinio i prvi put. 


Latića tereti da je govorio da nije u nastavnim programima dovolj- 
no zastupljena muslimanska književnost, da, navodno, Muslimani nisu 
dovoljno zastupljeni u rukovodećim strukturama, da su verske slo- 
bode ugrožene, a da je Hasan dodao ,,to su mrtvo slovo na papiru". Naj- 
bestidnija je izjava da je prestao posećivati predavanja na Tabačkom 
mesdžidu ,jer su izvan zakonski dozvoljenih okvira". Prisustvovao je 
predavanjima Spahića ,,o braku", ali nije bilo govora o mešovitim bra- 
kovima. 

Reaguje opravdano advokat Fahrija Karkin i traži da se konstatuje 
da je svedok govorio različito nego što stoji u zapisniku iz istrage, 
a da je sudija pogrešno uneo da govori jednako kao u istrazi. Svi su 
branioci podržali kolegu Karkina. Ova je primedba potpuno tačna, jer 
sada Sud ima tri različita iskaza ovog svedoka. 


(24) Klimaks saslušanja svedoka je pojava Nermine Jašarević, čije 
se svedočenje odnosi na optužene Čengića, Spahića i Latića. Ovu sve- 
dokinju Seljubac, po sugestiji udbaša, najavljuje kao ključnog svedo- 
ka, jer lažno tvrdeći da Nedžad, brat Džemala Latića, nije došao do 
ovoga svedoka i nije mogao da mu preti kao što je navodno njemu, pa 
će ona govoriti istinu. Onako kako su zamislili organizatori sudskog 
procesa nije ispalo. Režija je bila rđava, zla po namerama, a njena 
realizacija je bila skandalozna i debakl za organizatore. Svedočenje 
Nermine Jašarević razotkrilo je usiljenu, neveštu, na siledžijstvu ute- 
meljenu montažu sudskog procesa. Organizatori ovog staljinističkog 
procesa usmerili su svu svoju mašineriju na Seljupca i Jašarevićevu, 
nadajući se da će zaustaviti lavinu erozije optužnice. Smišljeno je 
podlo, ali neostvareno: Seljubac treba da ,povuče svoj iskaz" na glav- 
nom pretresu, a Nermina da potvrdi iskaz Seljupca iz istrage, pa su mon- 
tažeri uspeli, tako su računali i tome su se nadali, da sačuvaju legiti- 
mitet (lažni) ovog sudskog procesa. 


Režija je prvi dan, jer je dvorana koju je sud do tada držao polu- 
praznu, sprečavajući mnoge da u nju uđu, tada popunjena nekim ne- 
poznatim ljudima (valjda aktivistima Saveza komunista ili saradni- 
cima DB). 


Predsednik Sudskog veća Riza Hadžić nedolično odlazi u sobu za 
svedoke da ih upozori da su došli i strani novinari, kao i da je ,,ba- 
nalno" čuti kako je na svedoke vršen pritisak, da su tučeni, ucenjiva- 
ni, zlostavljani. Posebno je aludirao na patriotizam svedoka, tražeći da 
se blaže izražavaju, jer ne treba (misli da je sada sa svedocima na 
istom zadatku) ,da blatimo Jugoslaviju pred inostranstvom". 

U sudnici se stvarala neka lažna, fluidna atmosfera, policajci su od- 
jednom ljubazni, tiho se obraćaju, kao da se priprema neka manife- 
stacija , naše" humanosti i demokratičnosti koju treba prezentovati 
stranim" novinarima. Veliki brat sada ima suptilniji zadatak koji ne 
može silom ostvarivati, već glumi ljubaznost, uljudnost, poštovanje 
dostojanstva učesnika u postupku i svedoka, očekujući da pred ino- 
stranstvom opravdaju ovaj sudski postupak i pokažu svoj humani- 
zam. Na događaje se može uticati, mogu se mnoge stvari i pojave pro- 
vocirati, ali ne može se u svemu život režirati, on je jači od režije i glu- 
me, pokazaće svedokinja Nermina Jašarević. 


Da su organizatori ovog procesa ispustili stvari iz ruku potvrđuje 
nastup ovog svedoka. Svedok je mlada žena, inteligentnog izgleda, 
uredna, pedantna i odmerena, vidi se po njenom oblačenju. Njena po- 
java sama po sebi uliva poverenje, a tako je i mi branioci doživljava- 
mo, ali u opisanoj atmosferi, vidi se da su i optuženi, naročito njeni 
drugari sa ITF-a i iz Tabačkog mesdžida, iz intelektualne sredine i okru- 
ženja. Ona uživa, osetilo se, autoritet, u to nije bilo sumnje. 


Predsednik Veća Hadžić, što ga obavezuje ZKP, upozorava Nermi- 
nu da je svedok dužan da govori istinu, da je lažno svedočenje kri- 
vično delo, pa joj navodi maksimalnu kaznu od pet godina za to delo. 
Ovo se upozorenje, videlo se, odnosilo na iskaz sastavljen u Državnoj 
bezbednosti od strane islednika. 


Nermina dovodi u bezizlaznu situaciju predsednika Veća jer pita: 
,Da li će me Sud štititi ako budem govorila istinu?" Sudija Hadžić, 
mada nije siguran šta ovo pitanje znači, da li to znači da će čuti sadr- 
žaj sastavljenog zapisnika iz istrage, ili to znači da će stvarno svedok 
govoriti istinu, pa je prinuđen da odgovori potvrdno i da joj kaže da 
će dobiti zaštitu Suda. A šta je i mogao da odgovori drugo pred jav- 
nošću, a tu su i oni neprijatni ,,strani" novinari. 

Sledi uverljivo, inteligentno i precizno negiranje svih navoda iz 
optužnice. Svedok lucidno i precizno objašnjava kako je formiran de- 
batni klub na ITF-u, kako je i zašto izmešten u Tabački mesdžid. Ne- 
gira da je Hasan istupao , neprijateljski". Govori kako je Čengić spre- 
čavao pojedine da istupaju van tema koje su bile religijske. To ilustru- 
je opisom kada je Hasan ljutito reagovao: ,,Halide, ovo nije mjesto za 
to, vrata su ti tamo". O Islamskoj verskoj zajednici kaže da su je mnogi 
kritikovali, pa dodaje, čak najmanje Hasan, jer su smatrali da su ljudi 
u njoj mogli bar da bolje rade. Odbacuje da je Hasan, kao i drugi, go- 
vorio o ,islamizaciji Muslimana". Zatim opisuje kakve su bile ekskur- 
zije članova debatnog kluba, što je sve suprotno od ovoga što je isled- 
nik Državne bezbednosti unosio u zapisnike iz ,istrage". Verske pouke 
deci odnosile su se kako treba da se ponašaju na mevludu i prilikom 
verskih obreda. 


Koliko je zlonamerno i stupidno podmetanje u optužnici o dava- 
nju krvi nemuslimanima, svedok Jašarević to odbacuje i podseća da su 
u Sarajevu najveći davaoci krvi upravo učenici Medrese, da su za taj 
humani čin dobijali priznanje. To nije bio stav samo ove trojice optu- 
ženih, već i njihovih profesora. 


Nermina se zatim izjašnjava o zapisniku koji je sastavio islednik 
Državne bezbednosti, suptilno opisujući kako je zapisnik montiran i 
friziran. Opisuje kako su udbaši prilikom ,ispitivanja" iscrpljivali, in- 
sistirajući na pojedinim formulacijama, pa objašnjava na koji način je 
popuštala i pristajala na te formulacije. Kaže da je saslušavana u više 
navrata, a sastavljen je jedan zapisnik. Naravno da je potpuno neza- 
konito da neko bude duže ispitivan, a da se zapisnik sastavlja ,,sažeto" 
Posebno je protivno odredbama ZKP da se ispitivanje svedoka ili okriv- 
ljenih vrši u više navrata, po više sati, a da se sastavlja jedan zapisnik. 


Plačući, što je zaista bilo potresno, a tek kako su, da malo bude- 
mo Zluradi, na to reagovali strani novinari, rekla je da je udbaši šest 
dana teraju da napamet uči izjavu sastavljenu u ,,istrazi". Ovo je bu- 

banje izjave, koju je sastavio udbaški islednik, bilo u prostorijama 
SUP-a. Ni to nije dovoljno za montažere ovog krivičnog postupka, već 
su je pre dva dana zvali telefonom, sve vreme je praćena po gradu i 
upozoravana da na Sudu mora govoriti kako piše u , njenoj" izjavi. 


U sudnici je nastupio šok. Sudija Hadžić je u panici, a obukao je svoje 
najlepše odelo za svečane prilike, a tu su i strani novinari. Moraće izri- 
cati maksimalne kazne da bi opravdao ovo svoje loše vođenje postup- 
ka, a inače kola bi mogla da se slome i na njemu. 


Relaksirano, posle celodnevnog radnog vremena, Nermina kaže 
Veću: ,Ja sam vam rekla istinu". Dodaje ubeđeno i rezolutno da ako 
Sud smatra da je dala lažan iskaz da će rado odležati pet godina za- 
tvora. To je za nju prihvatljivija solucija nego da živi ,,sa mišlju da je 


odgovorna za laž". Nudi se da odmah bude suđena, ako ne može da 
govori istinu. 


Napuštamo sudnicu raspoloženi, jer je istina izašla u javnost. Me- 
đutim, mi, advokati od iskustva, znamo da je to irelevantno za ishod 
postupka, jer će Sud drastičnim kaznama prikrivati nezakoniti i xlo- 
namerni rad udbaša. Ipak smo zadovoljni jer smo demaskirali monfa- 
žere postupka. Nije to puna satisfakcija, ali je bar olakšanje. 


Celog daljeg postupka, na drugom stepenu i pred Saveznim sudom, 
pratiće nas to gorko saznanje da, i pored ove očiglednosti, to ne do- 
diruje sudije raznog nivoa i raznog stepena stručnosti i obrazovano- 
sti. Bez obzira na ove razlike u jednom su sve sudije saglasne i jedna- 
ke, u ispunjavanju zadatka (odbrane sistema i bezakonja Službe držav- 
ne bezbednosti). Oni su tu da to bezakonje opravdaju, pokriju, i da mu 
daju izgled legitimnosti. 


. Kada su u pitanju politički procesi u Jugoslaviji, a prednjaćila je 


Bosna i Hercegovina, kako je govorio čovek sa ambivalentnim iskustvom 
Milovan Đilas, bila je to ,besudna zemlja". 

Politička suđenja su politika, a ne suđenja. Politička suđenja su in- 
kopatibilan pojam. 


(25) Svedok Stevan Tontić, književnik i izdavač, urednik u ,,Svjetlo- 
sti", govoreći o Meliki Salihbegović i Džemalu Latiću, izričito afirma- 
tivno i pohvalno je govorio o njihovom književnom radu i talentu. 
Za Latića je izjavio da je nada jugoslovenske književnosti. 


(26) Enes Čengić je govorio o radu Tabačkog mesdžida, detaljno opi- 
sujući kako je došlo do formiranja debatnog kluba i kako su priprema- 
na predavanja. 


Za Latića, a naročito za Hasana, tvrdi da su na predavanjima poten- 
cirali Kur'an, dakle verska pitanja, verski pristup. 


Negira da je Hasan govorio o islamizaciji Bosne i Hercegovine, kao 
i da je govorio o etnički čistoj Bosni. 


Objašnjava kako su Hasan i Džemal tumačili Kur'an i verska pitanja. 


Za Mustafu Spahića kaže da je intervenisao kod jedne učiteljice 
koja je maltretirala učenike koji su išli na versku nastavu, i da je Spa- 
hić govorio njoj da ne može ona izmeniti ono što piše u Zakonu i 
Ustavu. 


Potvrđuje da zna da je Mustafa napisao protestno pismo povodom 
suđenja i izrečene presude imamu Muharemu Hasanbegoviću, a kome 
je sudio predsednik ovog veća Rizah Hadžić (izgleda da je ovaj sudija 
jedan od onih kojih je bilo diljem Jugoslavije — , specijalista" za ovu 
vrstu suđenja). 


Ne seća se da je sa Mustafom diskutovao o događajima na Kosovu, 
već je uvek govorio o vernicima. Negira da je Mustafa govorio da su 
Muslimani podređeni u odnosu na Srbe. 


196 


SARAJEVSKI PROCES 1983. 


Svedok, valjda da bi zadovoljio udbaše koji prate njegovo kaziva- 
nje, priča o nekom svom razgovoru sa Ferhatom Šetom, direktorom 
Medrese, o Latiću koji je uhapšen. Povod je Latićevo premeštanje iz žen- 
ske u mušku Medresu, jer je tražio da se učenice ,pokrivaju" na časo- 
vima. O njemu kaže da je bio svojeglav i da se na časovima ,,usuđi- 
vao" (tako doslovno) da govori o staroj bosanskoj književnosti (Avdi- 
ću, Bašagiću i slično). Negira da je pred njima za reisa govorio da je 
,crven", a nije ga ni kritikovao, kao što nisu ni Čengić ni Spahić. 


Za Hasana kaže da je govorio o Kur'anu i da je bio ,,čvrst" vernik. 
Nakon toga mu se predočava zapisnik sastavljen od strane islednika. 


I ovaj svedok objašnjava da mnoge formulacije nisu njegove, da su 
unete drugačije nego što je govorio, da su ih sastavljali inspektori. 
Tvrdi da sada na glavnom pretresu govori istinu. Objašnjava kako su 
njegove izjave ,obrađivane", menjane i transformisane unošene od 
islednika u zapisnik, koji je trebalo da slovi kao njegov iskaz. 


Tužilac hoće da uhvati Hasana Čengića u zamku, pa ga pita ,da li 
ima koja živa ličnost koja zastupa stav da je islam celokupni sistem 
shvatanja života?", Čengić odgovara precizno i kaže da u nastavnom 
predmetu ,,akaid", koji predaje profesor Smajlović u sedmom semestru 
ITF-a, stoji da je islam celokupni sistem života. Čengić navodi da je 
Spahić govorio da treba da studiraju i Fakultet političkih nauka u Sa- 
rajevu, hvaleći jednog profesora Srbina i redovno je preporučivao da 
čitaju lektiru iz oblasti društvenih nauka. 


(27) Sud izvodi direktora Medrese u Sarajevu Ferhata Šetu kao sve- 
doka za otpuženog Latića, profesora književnosti u toj Medresi. Za 
profesora Latića njegov direktor kaže da je dobar profesor i da nije u 
nastavi izlazio ,iz okvira dozvoljenog". U školi se tražilo da se deca 
edukuju i vaspitavaju u duhu islama, a na Latićev prosvetni rad nije 

bilo primedbi učenika. Jedini slučaj kojega se priseća direktor je za- 
merka profesoru Latiću od učenika Mujkića što nosi kožnu odeću. Di- 
rektor dodaje da je iz pedagoških razloga u tome podržao profesora 
Latića. Hvali Latića da je on pripremao sve akademije, i to uspešno, 
dodajući zatim da su četvorica učenika pozvana u SUP da budu sa- 
slušani o profesoru Latiću, da se radi o slabijim učenicima, od kojih je 
jedan napustio Medresu (Mujkić), dvojica su u prvom razredu prošli sa 
dobrim, a jedan je ponavljao razred. O pokrivanju žena svedok Šeta 
objašnjava da je pitao Latića o tome, da je ovaj citirao kur'anski ajet, 
koji o tome govori pozitivno. 


(28) O Čengiću, Latiću i Spahiću svedoči Rašid Brčić, pa objašnja- 
va da najmanje poznaje Latića. Ovaj svedok Hasana opisuje kao ,,te- 
meljitog vjernika", dodajući da je imao ,ortodoksan pristup islamu", 
tako tumačeći Kur'an i praktikujući sve obrade. Nije se Hasan intere- 
sovao za nacionalno pitanje, njega je zanimala samo vera. Nikada 
nije pominjao ,islamizaciju Bosne", nije govorio da su Muslimani ugro- 
ženi, kritikovao je rad Islamske vjerske zajednice, jer je govorio da 
treba poboljšati versku obuku. Za Hasana tvrdi da se zalagao Za Šeri- 
jatski brak u diskusijama u Tabačkom mesdžidu, a stav o odevanju 
nije iznosio, nije čuo da je govorio da se ne treba družiti sa neverni- 
cima. 


Pored Latića manje poznaje i Spahića, a ocenjuje ih kao ljude koji 
su vodili računa o odredbama Serijata, a bili su i odani vernici. 


Naravno, predsednik Veća, nakon toga, poteže za najjačim ,,argu- 
mentom", i svedoku predočava zapisnike koje je sastavio islednik, a o 
kojima sudija Hadžić govori kao o zapisnicima iz istrage. 


Svedok kaže da svega čega se seća kazao je danas pred sudom, da 
je ovo što je rekao istina. Objašnjava da je u , istrazi" saslušavan pu- 
nih pet dana, od devet pre podne pa sve do naveče, a tek je petog dana 

islednik sastavio zapisnik, kada on zbog psihičke iznurenosti i iscrp- 
ljenosti nije obraćao pažnju na formulacije u zapisniku, nestrpljivo če- 
kajući da ga policija pusti da ode kući i ispava se. Govori o uvredama 
od strane policajaca, o maltretiranju. Iskaz je, kaže, potpisao bez či- 
tanja. I ovaj svedok, jednako kao i Nermina Jašarević, tvrdi da je od 
njega traženo u policiji da ,zapisnik iz istrage" mora više puta da čita 
i da uči napamet. Ocenjuje da je to što je radio (učenje napamet) loš 
postupak, ali se pravda da nije mogao više da izdrži izgladnjivanje 
i žeđ kojima su ga mučili u SUP-u. 


Predsednik Veća ne reaguje. Zna on kako su radili udbaši. Zna on 
dobro da je to zabranjeno i kažnjivo po ZKP-u, ali on to mora da oprav- 
da i verifikuje. 


Čovek koji sve to sluša mora da se zapita: imaju li komunističke su- 
dije, specijalisti za , politička suđenja" pravničkog i uopšte ljudskog 
dostojanstva, cene li oni sebe bar minimalno, ili je karijera i revanši- 
zam jedino što im je važno i što ih motiviše u radu. 


(29) Svedok Halil Đulić kaže da je imam Spahić na sahrani 11. no- 
vembra 1979. godine tražio da se venci uklone, govoreći ,da se uklo- 
ni to trnje", dodajući ,naše bogatstvo je čovjek". 


(30) O Čengiću, Latiću i Đurđeviću svedočio je Halil Mehtić (kome 
se UDB-a osvetila, pa mu je organizovala progon za ,,politički krimi- 
nal" u Zenici). 


Mehtić kaže da je Hasan bio aktivan u radu debatnog kluba, da se 
zalagao za islam kao veru, da je o islamu govorio kao o sveobuhvat- 
nom shvatanju života. Tvrdi da u predavanjima na Tabačkom mes- 
džidu nije bilo politizacije, da se razgovor (predavanja i diskusije) vo- 
dio u okvirima vere, a kada je jedan posetilac pokazao neke novine na 
engleskom, Čengić i Latić su reagovali i ovom mladiću zabranili da 
diskutuje o toj novini i imamu Homeiniju. 

Za Đurđevića kaže da je govorio o islamu uopšte kao o veri, da je 
upozoravao da muslimani treba da paze sa kime se druže, a vernicima 
drugih vera je govorio da su u pogledu oblačenja i ishrane u predno- 
sti u odnosu na muslimane. 


(31) O Hasanu Čengiću saslušana su tri svedoka: Enver Pašalić, Veh- 
bija Makić i Šefik Kurdić. 


Pašalić kaže da su sva predavanja bila zasnovana na Kur'anu i su- 
netu (,ašikovanje", ,druženje", ,biranje bračnog partnera", ,,abortus"). 
Svedok dodaje ,,ako Bog da njegova će žena biti pokrivena", a tuži- 
teljica Rešidović upada komentarom ,teško tvojoj ženi". I zatim, već 
viđeno i tipično za ovaj sudski proces, predsednik Veća Hadžić svedo- 
ku predočava zapisnik iz istrage, a svedok reče kao i prethodni, kako 
je ispitivan i kako je ono što sudija Hadžić naziva ,,zapisnik iz istrage" 
sastavljen, a posebno opisujući ulogu islednika. 


Vehbija Makić govori o svojim studijama u Rijadu, a za neko njego- 
vo zaplenjeno pismo kaže da je mladalačko, puno fraziranja, a Hasan 
koji se pominje u pismu nije Hasan Čengić. 


Zatim u sudnicu u vojničkom odelu ulazi Šefik Kurdić uz pratnju 
još jednog uniformisanog lica koje je slušalo njegov iskaz. I ovaj sve- 
dok ponavlja već znano da je Hasan bio rukovodilac verske obuke. 
Navodno se seća da je Hasan govorio da se u islamu nataložilo mno- 
go stvari, da je islam prava vera, a da su ostale vere iskrivljene, da je 
islam sveobuhvatan način života, da žene muslimanke treba više da 
se posvete kući i deci, a za službenike Islamske vjerske zajednice da ne 
obavljaju posao kako treba. Dodaje da je Hasan citirao ajet ,Bog neće 
izmijeniti situaciju jednog naroda dok taj narod ne izmijeni samoga 
sebe". O mešovitim brakovima citirao je Kur'an. Iskaz ovog svedoka 
nije bio identičan ,zapisniku iz istrage". Uplašeno se svedok-vojnik 
okreće svojoj pratnji koja je ostala da ga sluša, ali obojica nisu imali 


SARAJEVSKI PROCES 1983. 


komentar. Svedok-vojnik reče da je iskaz koji je dao u sudu istinit, jer 
da okolnosti o iskazu iz istrage ,nisu bile normalne", uskraćujući da 
nam svima zadovolji radoznalost u čemu se sastojala ta ,nenormal- 
nost". Ima se utisak da ni predsednik Veća, ni tužiteljica, ni okrivlje- 
ni, a ni mi branioci, nismo insistirali na tom pitanju, upravo štiteći 
svedoka od nekih mogućih neprijatnosti. 


(32) Svedok Midhat Čelebić bio je zadužen ispred Islamske vjerske 
zajednice da kontroliše rad Tabačkog mesdžida u periodu od janua- 
ra do jula 1980. godine. Kaže da je čitao predavanja i u njima nije 
našao ,ničeg lošeg", niti bilo šta što izlazi iz okvira verskog. Kaže da 
je podržao Hasana Čengića da treba Kur'an pravilno tumačiti. Nije 
čuo da je Hasan bio protiv ,bratstva i jedinstva". Što se tiče Mustafe 
Spahića, kaže da se sa njime dosta družio, da je voleo svaki razgovor 
ili temu da dovede do kraja, a isključivo je govorio o veri. Mustafa je 
govorio o Kosovu tvrdeći da je to ozbiljan problem, pominjući opas- 
nost od iredente. 


I ovaj svedok objašnjava na sličan način kako je sastavljen ,za- 
pisnik" od strane islednika. 


Mustafa Spahić reaguje i kaže da o Srbima i Albancima nije izlagao 
svoj stav, već da je citirao gledište Franca Klepčiča, objavljeno u 
NIN-u. 


(33) O Meliki Salihbegović saslušano je više svedoka: Vededa Juri- 
šić, Salih Turković, Bisera Turković i Biljana Koprivica. 


Vededa opisuje kako je upoznala Meliku, da je o njoj čula da je inte- 
lektualka i dobar poznavalac sufizma. Govori o pismu koje je Melika 
poslala doktoru Smajloviću, u kome je po sećanju pisalo: , putujete 
po inostranstvu i govorite o demokratskim slobodama kod nas, a šta 
ste učinili za muslimane v,ernike kod nas, naša djeca jedu svinjetinu" 

Toga se baš dobro seća, a ostalog sadržaja ne. Tvrdi da je drugi put 
bila u stanu kod Melike kada je ova izgubila posao, pa je Melikin ko- 
mentar bio da su njene kolege poltroni, govorila je da su muslimani 
vernici na poslu neravnopravni. Navodno je tada i rekla da će Ho- 
meini ujediniti sve muslimane. Treći put se videla sa Melikom u januaru 
1983. godine, pa je Melika bila očajna zbog toga što je u čaršiji napa- 
daju muslimani, a posebno je bila ljuta na hodže koje su je sumnjiči- 
le da je ,špijunka". 


Melika pita svedokinju da li je prešla sa katoličanstva u islam, a 
svedok odgovara da je to bilo pre dvadesetak godina. Melika, tako- 
đe, pita da li je neko bio prisutan tim njihovim razgovorima, pa svedok 
to odriče i kaže da su bile same. Najzad Melika pita da li je ona zva- 
la svedokinju, ili je svedokinja dolazila bez poziva, pa svedokinja odgo- 
vara da je dolazila ,samoinicijativno". 


Salih Turković kaže da ne zna da je Melika rušila državu, ali zna da 
je doktoru Smajloviću svašta napisala. Jedino sam je pitao kakva je 
klima u Iranu, a ona se žalila da joj je policija pravila probleme zato 
što su joj u pasošu videli jordansku vizu. Žalila se i na hodže u Sara- 
jevu i rekla da su nikakvi. I ovom svedoku se predočava zapisnik sa- 
stavljen u ,istrazi", pa svedok objašnjava da je islednik sastavljao za- 
pisnik na svoj način. 


Bisera Turković, supruga Salihova, tvrdi da su razgovori sa Melikom 
bili verskog karaktera. Išla je kod Melike, koja je bila bez posla, htela 
je da joj da zekjat, međutim ona je odbijala da prihvati materijalnu 
pomoć. 


Branioci pitaju o istrazi, a Bisera reče da su se ona i njen suprug do- 


govorili da ne govore o tome nikome. Možemo zamisliti kako je bilo, 
imamo dovoljno saznanja o saslušanju drugih svedoka. 

Svedočenje Biljane Koprivice je najvećim delom onako kako su ga 
režirali u DB-i. Ona nije govorila već je izrecitovala sadržaje razgo- 
vora (delikte mišljenja), a ne kontekst u kojem se tema pokretala i raz- 
matrala, već je svoju naučenu lekciju deklamovala navodeći šta je na- 
vodno Melika njoj govorila: da se veličao Tito i da je to idolopoklon- 
stvo, navodno ne na unutrašnjem već na spoljnom planu (izgleda da 
su organizatori procesa smatrali da bi kult ličnosti Josipa Broza Tita 
još nekako mogli braniti u spoljnoj politici, a veoma teško u unutraš- 
njoj), o prednostima Srba na Kosovu, jer imaju vojsku, o islamskoj drža- 
vi koja treba svuda da se proširi po svetu a kod ,,nas", po Bosni, Ko- 
sovu i na severu do Slavonskog Broda, da se članovi Saveza komuni- 
sta bore za vlast, da se jugoslovenski socijalizam kompromitovao u 
svetu, da je nošenje majica sa likom Josipa Broza Tita idolopoklonstvo. 


Pre nego što je ovu lekciju đački ubrzano i zadihano ponovila, hva- 
lila je Meliku kao ženu čijim je znanjem zadivljena, i da kod Melike 
nije našla ništa neprijateljsko. Kako počela tako i završila, jer je to po- 
novila na kraju. To je već nagoveštavalo i logično pitanje — da li je ko 
tom razgovoru prisustvovao, odgovor je bio odričan, bile su same. Shva- 
tivši da je, bar, stupidno, ako ne i nemoguće, Biljana kaže da je stalno 
postavljala pitanja a Melika odgovarala, što je publiku, optužene i 
branioce uveselilo, pa su se svi glasno smejali. Kaže da je prestala da 
ide kod Melike na Melikin zahtev. Svedokinja objašnjava svoju pozi- 
ciju, pa kaže da je ,komunista srpske nacionalnosti". 


Razume se da je ceo proces montiran po unapred planiranoj matri- 
ci. To smo već obrazlagali, dokazivali i ilustrovali. Međutim, za Me- 
liku je policija imala malo ,dokaza", tako da je morala da joj šalje 
provokatore. Ostaje otvoreno pitanje koji su razgovori između ovog 
provokatora ili nekog drugog i Melike vođeni. Saslušavanje ovog sve- 
doka je toliko postalo providno, toliko jasno, da je dalji komentar su- 
višan. 

(34) Za optuženog Derviša Đurđevića saslušano je više svedoka: 
Faketa Aščerić, Rašid Tihić, Amira Dedić i Suad Frlj. 


Faketa je žena sa kojom je Derviš živeo u šerijatskom braku, a ona 
tvrdi običnu glupost da je on na to , primorao". Derviš joj nije dao da 
sluša drugu muziku osim islamske ,,sa bubnjevima". Ona je napušte- 
na žena, pa u svom besu i retorziji tereti Derviša da je rekao da će se 
u Bosni uspostaviti islamska republika, a od nje je tražio da skloni 
Titovu fotografiju dok klanja. Tvrdi da joj je zabranio da se služi ku- 
varom štampanim u Hrvatskoj, jer ne dozvoljava knjige iz druge re- 
publike, pa joj je kupio kuvar objavljen u Bosni i Hercegovini. Taj nji- 
hov ,brak" trajao je od januara do marta 1982. godine. I na kraju Fa- 
ketin biser je bio da je ,on nije zadovoljavao ni kao muškarac". 


Mmterveniše odbrana, više se šegačeći, i Veće prihvata isključenje jav- 
nosti, pa se Hadžić bavi seksualnim životom Derviša i njegove ,,supru- 
ge po šerijatskom pravu". 


Suad Frlj zapravo ništa bitno ne svedoči što bi bilo relevantno za 
optužnicu. Derviš prigovara svedoku da ni to nije mogao da mu govo- 
ri 1979. godine, jer ga je upoznao 1981. godine. 


I ovaj svedok, nakon predočavanja zapisnika iz , istrage", govori da 
je to tako sastavljeno iz ,straha za vlastitu kožu", dodajući da je taj 
zapisnik potpisao pod pritiskom. 


Rešad Tihić kaže da je Đurđević govorio da je kod mešovitih bra- 
kova problem davanja imena deci, da je to ponekad vodilo sukobima 
i razvodu supružnika. 


Amira Dedić kaže da je njen suprug Sirijac, pa da je angažovao Der- 


viša da je nagovori da se pokrije. Sa Dervišom nije razgovarala niti 
o bilo kojoj drugoj temi. 

Zapravo, optužnica konkretno nije ništa ponudila za Derviša Đur- 
đevića. Nema ničega ni što bi moglo u komunističkoj sudskoj praksi 
predstavljati delikt mišljenja. 


(35) Šefik Beganović svedoči o Mustafi Spahiću i posebno o njego- 
vom istupu u aprilu 1982. godine na sednici SSRN Sarajevo. 


(36) Za okrivljenu Đulu Bičakčić saslušavaju svedoka Nevzata Godu- 
ševića. On tvrdi da je , pod pritiskom" priznao da je Đula spalila neke 
papire i dokumenta. Islednik mu je rekao da ga ne može pustiti iz za- 
tvora dok to ne prizna, a pretio mu je i gubitkom posla. 


Đula kaže da je za novac kucala tekstove Omeru Behmenu i navo- 
di tekst ,Muslimani u Jugoslaviji". 


(37) Saslušanjem Biljane Koprivice završeno je saslušanje svedoka 
predloženo u optužnici. 


Neki svedoci nisu došli na sud, pa tužilac predlaže pitanje njiho- 
vih ,iskaza" i dodaje, ako se branioci protive ona će odustati od sve- 
doka. Jasno je da će se branioci protiviti imajući saznanja sa glavnog 
pretresa kako su ti ,zapisnici" sastavljani i kako i koliko su iscrpljiva- 
ni svedoci saslušavani od islednika udbaša. Tužiteljica Rešidović pred- 
laže da se saslušaju neki novi svedoci, pa sud usvaja predlog da se 
saslušaju Halid Hadžiabdić u vezi sa Latićem i Muhamed Kupusović 
o Živalju, Izetbegoviću i Omeru Behmenu. 


Halid Hadžiabdić je bio profesor u sarajevskoj Medresi, ali je sum- 
njičen od svojih kolega da je denuncijant, da je sve beležio i o tome 
obaveštavao političku policiju. Kolege su pronašle svesku sa zabeleš- 
kama o tome kada je tačno i ko (znači — dan, vreme i ime) izgovorio 
koju reč, rečenicu, misao. Nije beležio izjave samo svojih kolega, već 
i studenata. Zbog toga su profesori hteli da ga isključe iz Medrese, 

ali je predsednik Islamske vjerske zajednice, dr. Smajlović, interve- 
nisao, pa nije isključen iz škole, već je dobio samo opomenu, pa je 
vraćen u Medresu. 


Međutim, u svesci koja je pronađena kod njega nigde nije pome- 
nut Džemal Latić, a na predlog tužiteljice Sud ga zove kao svedoka 
upravo za profesora Latića. Ovaj svedok govori negativno o Latiću. 
Priznaje na Sudu da je vodio zabeleške u svesci, ali Sud uverava da 
je to radio iz hobija. 


Odbrana ga pita šta mu je reis Hadžiabdić, a on odgovara — amidža. 


To je bilo dogovoreno da se u sutrašnjoj štampi ne pominje ime ovo- 
ga svedoka pa ni reisa. 


Muhamed Kupusović, a da optuženi i odbrana to ne znaju, saslu- 
šavan je tokom pokretanja postupka. On je sa svojom firmom otišao 
na rad u Keniju 1982. godine, pa je iz Kenije pozvan da svedoči na 
suđenju. 


Svedok tvrdi da je od Omera dobio na čitanje ,Islamsku deklaraci- 
ju", koju je navodno pokazao Živalju, pa tvrdi kada su je njih dvoji- 
ca pročitala, da su utvrdili da je ,, politički opasna", radi čega su je spa- 
lili. Videvši da ,Islamska deklaracija" nije čitana, da ne može biti stoga 
stožer za optuženje, organizatori postupka pristupaju ovoj besramnoj 
montaži, ne hajući što je to providno. 


Tužilac je očigledno sa udbašima pripremila ovog svedoka, ,,naruče- 
nog" čak iz Kenije, pa ga pita kako zna da je reč o ,Islamskoj dekla- 
raciji", jer nema naslova, a ovaj izreče nekoliko po ,,sećanju" rečeni- 
ca iz ,Islamske deklaracije". Gle čuda baš onih iz optužnice ad litteram. 
Svedok ne može da se seti koliko je stranica bilo teksta, ne seća se na- 
slova i podnaslova, da li je bilo statističkih podataka, ni da li je bilo 

u tekstu nekih citata, ne seća se da li je pomenuta neka država, regija 
i slično. 


Ovaj svedok zna samo pet rečenica i to doslovce onih koje su u 
optužnici. 


Takva su bila ta komunistička, objektivna i humana suđenja u zem- 
lji socijalizma sa ljudskim likom. 


(38) Nema suđenja bez veštačenja. Kako se ovde režira i glumi suđe- 
nje potrebni su i neuropsihijatar i grafolog. 


Neuropsihijatar je doktor Ismet Cerić (i on je etnički Musliman). Za 
svedoka koji je tužiteljici bio važan kaže da nije bio sposoban da sve- 
doči. Uzdržavamo se od opisa njegovog duševnog stanja i dijagno- 
ze, a veštak predlaže njegov smeštaj u klinici što je i učinjeno. Svedok 
je u to stanje zapao u ,istrazi" zbog primene metoda udbaša i isledni- 
ka. Ne reaguje svaki čovek jednako na mučenje i torturu, pa dušev- 
na bolest može biti azil u koji se može skloniti. 


Grafolg Esad Bilić kaže da nije mogao da utvrdi kojom je pisaćom 
mašinom napisan tekst ,,Muslimani u Jugoslaviji". 


Bliži se kraj predstave. Veće čita pismene dokaze i vrši se uvid u ma- 
terijalne dokaze. 


Najpre se čitaju ,Islamska deklaracija" i skripta ,Problemi islamskog 
preporoda" autora Alije Izetbegovića. Pažljivo se sluša tekst ,Islamske 
deklaracije", koji je tipično autorski tekst o problemima islamskog sve- 
ta. U njemu nema ničeg što bi politički poredak u Bosni i Hercegovi- 
ni ili u Jugoslaviji ugrožavalo. Jednostavno, ovaj se tekst teorijski i 
sadržinski ne odnosi na prilike u zemlji. 

Zatim se čitaju neka pisma starešinstva IVZ, posebno Odbora u Sa- 
rajevu, upućena studentima ITF i suprotno, pisma studenata poslata 
Odboru IVZ za Sarajevo. U tom pismu IVZ za Sarajevo traži se od Se- 
ljupca i Mehtića (kojima je po montaži režisera pripala uloga svedoka 
a ne okrivljenih) da dostave program debatnog kluba i napisana pre- 
davanja, dajući im rok od osam dana pre održavanja predavanja. To im 
uslovljavaju da bi mogao da radi Tabački mesdžid. U trećem pismu 
IVZ za Sarajevo upozorava organizatore da se nijedno predavanje 
ne može održati bez prisustva predstavnika Odbora. Pada u oči da u 
pismu stoji izričito da se ne sme u debatnom klubu govoriti o unutraš- 
njim i spoljnopolitičkim temama. Ova intervencija Odbora IVZ za Sa- 
rajevo vezana je za neki ispad kada je ta predavanja posetio doktor 
Smajlović. 


Zatim je pročitan zapisnik sa zajedničkog sastanka Odbora IVZ za 
Sarajevo i predstavnika studenata ITF, pa se tvrdi da je nakon disku- 
sije zaključeno najpre da se odredi lice koje će ispred ovoga Odbora 
prisustvovati predavanjima u Tabačkom mesdžidu, zatim da se preda- 
vanja pišu i jedan primerak predavanja dostavlja Odboru na osam da- 
na ranije nego što će biti održano, i najzad, traži se da se ova preda- 
vanja drže strogo verskih tema i okvira, kao i da se treba distancirati 
od istupa koji odstupaju od tih tema. 


Svaku raspravu o politici, i sama IVZ, sprečava u debatnom klubu. 
To pokazuje da su ljudi iz IVZ znali da policija strogo nadzire njihov 
rad, pa i karakter debata u Tabačkom mesdžidu. Znali su to i studenti 
ITF, pa, naravno, i optuženi Čengić, Spahić i Latić. 


Toliko o slobodama koje vladaju u komunističkoj Bosni i Hercego- 
vini, o opasnosti iznošenja mišljenja, a naročito kritičkog. Upravo Či- 
tajući navedena pisma Sud ne skriva neslobodu mišljenja i da inkri- 
miniše različito mišljenje od vladajućeg koje promoviše komunistička 
oligarhija i nomenklatura. Ono čega se slobodan stidi, neslobodan se 

time diči, jer Sud normalno i prirodno (ili da govorimo pravnički za- 
konito i ustavno) smatra da postoji zabrana slobodnog iznošenja mišlje- 
nja, pa čak i onog koje se odnosi na političke teme, koje su zabranje- 
ne u Tabačkom mesdžidu. 


Čita se i pismo Melike Salihbegović upućeno imamu Homeiniju. U 
njemu nema ničega što bi bilo interesantno za suđenje, osim navoda 
u optužnici. Melika prigovara prevodu tvrdeći da je nestručan i neta- 
čan. Za prevod kaže da je ,,policijski", znači zlonameran i montiran. 


Ranije smo opisali kako je policija ,pronašla" dnevnik koji je vo- 
dio Edhem Bičakčić o putu u Iran. Policija ga je terala da ga sastav- 
lja ,po sećanju" u zatvoru, prilikom ,saslušanja". Sa stanovišta 
optužnice u njemu nema ničeg inkriminisanog, a ni političkog što bi 
bilo zanimljivo. Dnevnik opisuje hronologiju puta, daje geografski 
opis i podatke o onome što putnici vide. 


Tekst koji je pronađen kod Omera Behmena a naslovljen ,,Musli- 
mani u Jugoslaviji" prikazuje bosanski razvoj, verski i nacionalni, od 
Austro-Ugarske do tih dana. Ni u njemu nema ničeg što bi opravda- 
lo optužnicu. 


Kod Omera Behmena pronađen je i tekst ,,Struktura IVZ u Jugosla- 
viji", a tekst sadrži organizaciju IVZ Jugoslavije, nabrajaju se organi, 
broj članova, piše o načinu izbora organa, opisuju se ovlašćenja koje 
ti organi imaju prema pravnim aktima ove zajednice. U tekstu se, ta- 
kođe, ocenjuju kadrovi u tim organima i navodi se da većina radi za 
policiju i obaveštajne službe. Posebno se pominje Hukić Haris koji je 
po povratku u Jugoslaviju osuđen da radi za Inteligence service, koji 
je u zatvoru proveo pet godina, gde je zavrbovan da radi za jugoslo- 
vensku policiju. Pominje se da i dr. Smajlović radi za policiju, a reis 
se opisuje kao primitivan, neobrazovan i lenj čovek. 

Nakon ovoga pročitano je pismo Vehbije Makić od 6. jula 1978. go- 
dine upućeno Hasanu Cengiću u selo Odžaci u kojem se govori o radu 
debatnog kluba. 


Citaju se predavanja koja su pisana za Tabački mesdžid o raznim te- 
mama koje su prvenstveno, ili skoro isključivo verskog karaktera. 


Vlastima u Bosni i Hercegovini debatni klub i Tabački mesdžid nisu 
mogli, po onome o čemu se i koliko se razgovaralo, da predstavljaju 
opasnost. Opasnost za totalitarnu vlast su predstavljali mladi, školo- 
vani, radoznali, inteligentni i zlatousti imami. To je nov fenomen koji 
je vlast uplašio, jer nisu navikli na entuzijazam i spontanost, koje su 
ovi mladi ljudi ispoljavali. Njihovo interesovanje nije samo za proble- 
me islama i muslimanskog sveta, već je i za opšte kulturološke teme 
(filosofiju, sociologiju, književnost, pa zašto ne i politiku), što je upla- 
šilo okoštalu, tvrdokornu i neinventivnu policijsku vlast u totalitar- 
noj Bosni i Hercegovini. 


Što se tiče teksta ,Nužnost obnove" vidi se da se taj tekst odnosi na 
probleme islama uopšte. Čengić stavlja primedbu zašto se ovaj tekst 
smatra inkriminisanim kada se uopšte ne odnosi na Jugoslaviju. U 
tekstu se izlažu tri istorijska perioda u razvoju islama. 


Spahić i Melika negiraju da je ovaj tekst nađen kod njih, kako se 
pogrešno navodi u obrazloženju optužnice. 


Ostvaruje se uvid u časopis ,Nova Hrvatska", i u tekst ,Islam i Za- 
pad", u kojem je objavljeno otvoreno pismo Sinodu Srpske pravoslavne 
crkve, a povodom romana ,,Preobraženje", od autora Vojislava Lubarde. 


Zatim se čita pismo koje je Teufik Velagić još daleke 1964. godine 
napisao Ahmedu, Omeru (ne zna se kojem, a Omer je često ime) i osta- 
lima kojima piše o davanju stipendije nekim učenicima. 

Ostvaruje se uvid u neka dva anonimna pisma upućena IVZ, u koji- 
ma piše da je Cengić efikasno ušutkao nekog provokatora koji je istu- 
pao u Tabačkom mesdžidu. 


I, na kraju, čak se vrši uvid u ajet iz Kur'ana koji je inkriminisan. 
Sudi li se veri? Pitanje je koje se svima nama koji smo učestvovali u 
ovom postupku nametnulo samo po sebi. 


Tokom suđenja lucidni i senzibilni Džemal Latić napisao je na cedu- 
lji: , Suđenje vjeri". Bilo je to njegovo spontano reagovanje na ono što 
se događalo u sudnici. To je video neko od policajaca koji su , čuvali" 
okrivljene dok su sedeli u sudnici, te obavesti sudiju Hadžića, koji oko 
toga napravi veliku gužvu. Kako sme optuženi Latić, ili bilo ko dru- 
gi, zamislite, da tvrdi da je ovaj proces suđenje veri. A bio je i te kako, 
sudilo se vernicima zbog vere, a pojedini stavovi islama podvrgnuti 
su osudi od strane komunističke ideologije. 

2. Završne reči 


2.1. Tužiteljica: Islamska deklaracija je napad na vrednosti našeg 
društva 


Edina Rešidović slavodobitno tvrdi da su svi okrivljeni i sva im kri- 
vična dela stavljena na teret, dokazano izvršili. Stvorili su, tvrdi, udru- 
ženje u cilju kontrarevolucionarnog ugrožavanja društvenog poretka. 
Delovali su kontrarevolucionarno. 


Drskosti, osionosti nema kraja jer Rešidović postavlja retoričko pita- 
nje: šta je radio još 1946. godine u redakciji časopisa ,,El hidaja" Izet- 
begović, ako za sebe tvrdi da je islamski pisac. 


Kakav li je zločin ,Islamska deklaracija", pogotovu što je Izetbego- 
vić dao većem broju lica u inostranstvu, a tužiteljica tvrdi da je data 
većem broju lica u zemlji. 


Genijalne li logike Rešidovićke koja tvrdi o vezi između ,Islamske 
deklaracije" i teksta koji je na pominjanom kongresu u Kanadi i pro- 
čitao Izetbegović, u kojem je tvrdio porast muslimanskog stanovništva 
u Bosni i Hercegovini. U tome ona vidi stvaranje uslova za primenu 
,Islamske deklaracije". 


Posebno vidi neprijateljski čin, a i dokaz neprijateljske namere, u 
iskazu da je svedok Hasib Branković izjavio da mu je rečeno da je pri- 
likom puta u Tursku sakrio primerak ,Islamske deklaracije". 


Ni to ovoj entuzijatskoj tužiteljici nije dovoljno već u završnoj reči 
tvrdi da postoji ,nesporna veza" između ,Islamske deklaracije" i Pro- 
grama organizacije ,Mladi muslimani". Gde sad nađe Program organi- 
zacije , Mladi muslimani". Ne samo da taj dokaz nije izveden na Sudu, 

već o toj organizaciji nastaloj uoči početka Drugog svetskog rata na 
prostoru Jugoslavije, kao i neposredno po okončanju tog rata, nema 
podataka u javnosti. O tom Programu nastalom uoči, kao i u toku rata, 
kao i o samoj organizaciji ne zna se ništa jer su komunističke vlasti na- 
stojale da se o tome ćuti, posebno da se ćuti o periodu od 1946. pa do 
1949. godine (pa čak i 1950. godine), kada su drastično osudili pripad- 
nike ove organizacije, a mnoge i na smrt. 


Ako se bilo kada u Bosni i Hercegovini budu ispitivali komunistički 
zločini, moraće i ovaj. Na tu mogućnost i potrebu upućuje i Rezoluci- 
ja Saveta Evrope koja govori o osudi komunističkih zločina. 


Vratimo se završnoj reči tužiteljice. Kao glavni dokaz svoje neodr- 
žive teze, o vezi između ,Islamske deklaracije" i Program ,,Mladih mu- 
slimana", navodi da je to rekao sam Omer Behmen. Možda nekad u 
istrazi kada je tučen, maltretiran, zlostavljan, ali ne ,rekao" već je tako 
to formulisao islednik koji je sastavljao zapisnik. 


Jedan od kreativnih bisera tužiteljice je tvrdnja da članci koje je objav- 
ljivao Izetbegović iz ,Islamske deklaracije" sami za sebe i sami po sebi 
ne znače ono što znači ,Islamska deklaracija" u celini. 


Ni to nije bilo dovoljno Rešidovićki, već se ,,policijski lucidno" pita 
kako je Izetbegović toliko putovao po inostranstvu kad sa penzijom iz- 
država suprugu i troje dece. Ne izjašnjava se, naravno, o tome da li je 
Izetbegović celog života penzioner, ili je negde radio, a možda i u ino- 
stranstvu. 


Tvrdi da Alija i Omer zajedno pišu članak ,Muslimani u Jugoslaviji" 
i ,Struktura IVZ". 


A zamislite tek koja je to ,, neprijateljska" delatnost kad Alija Izet- 


begović sa Čengićem, u jesen 1978. godine, u prostorijama IVZ za 
Sarajevo, govori o ,Islamskom preporodu". 


213 


Dr. Rajko Danilovic 


Putovanje u Iran vidi kao nastavak neprijateljske delatnosti u zem- 
lji, pogotovu što je primerak predat iranskom ambasadoru u Beču, pa 
se pita Edina kome je potrebna čija pomoć? Iranu Izetbegovićeva, ili 
suprotno, dodajući — pre je potrebna pomoć Izetbegoviću. 


Islamska deklaracija je napad na vrednosti našeg društvenog ure- 
đenja, tvrdi tužiteljica. Suočavajući se sa tim da ,Islamska deklaraci- 
ja" može i po primeni tadašnjih komunističkih zakona predstavljati, 
eventualno, delikt mišljenja, ili kako je to određeno članom 133. KZ 
SFRJ — Neprijateljsku propagandu, Rešidovićka se koristi omiljenom 
komunističkom ,,dijalektikom", pa dodaje da se radi o kontrarevolucio- 
narnom delovanju i ,intenzivnoj propagandi" koja ,,prelazi u kontra- 
revolucionarno delovanje". Podseća li vas ovo na čuveni staljinistički 
zakon prelaska kvantiteta u kvalitet? To je, zapravo, bila samo obična 
intelektualna ekvilibristika, ili jedan logički kalambur, ali dobro došao 
za osudu na mnogo godina robije. 


Zatim se tužiteljica bavi analizom stvaranja grupe, ređajući kao ,,do- 
kaz" sve i svašta, te opet ponavlja o islamizaciji na način ,Islamske de- 
klaracije". Te grupa nije formalno formirana, optuženi te povezani, 
te udruženi su radi jedne ili više akcija. Sve može, a i zašto ne bi kad 
iza svega toga stoji jedna totalitarna vlast oslonjena na političku po- 
liciju. 


I, najzad, Rešidovićka poteže najjači argument: svi iskazi iz , istrage" 
su tačni. A to što su neki (mi vidimo ogromna većina) menjali iskaze, 
ona to objašnjava da su pomagali optuženima. U završnoj reči ništa o 
tome na koji način su ispitivani u Državnoj bezbednosti, u čemu je i 
ona na svoj način sudelovala. Ništa o tome što su svedoci u ,,istrazi" 
ispitivani danima, što su ispitivani satima, što su držani u pritvoru, što 
su tvrdili da su zapisnici tako sastavljani da su formulacije islednika 
a ne njihove i slično. To je sve elegantno prećutano, a istraga, koja pred- 
stavlja niz grubih povreda odredaba ZKP, za tužioca nije važno, ona 
je legitimna i tada je utvrđena istina. 

Šta reći o tužilačkom logičkom silogizmu: Čengić tvrdi da u Tabač- 
kom mesdžidu nije rađeno po ,Islamskoj deklaraciji", a Hasan je po- 
znavao Izetbegovića od ranije. 


Tome tužilac dodaje kao argument da je jedan Alijin tekst ,Kako 
čitati Kur'an" bio predavanje u Tabačkom mesdžidu. Ili argument koji 
je pronašla u Latićevoj navodnoj odbrani kod islednika kada je govo- 
rio o islamskom preporodu da je ,opasno preuraniti kao i zakasniti", 
a navodno je taj iskaz sadržan u ,Islamskoj deklaraciji". 


Govoreći o posledici krivičnog dela, čime se mi pravnici uvek ba- 
vimo, tužiteljica je svesna da je reč o ,,apstraktnoj" opasnosti, da ni do 
kakve konkretne opasnosti nije došlo, pozivajući se na stav Vrhov- 
nog suda Slovenije, po kojem je i samo ,,odobravanje" i ,saglašava- 
nje" radnja izvršenja krivičnog dela — Neprijateljske propagande. Nije 
slučajno što se tužiteljica pozvala na stav i praksu u Sloveniji, jer smo 
u ovoj knjizi pisali o tome da su se Slovenija i Bosna i Hercegovina, 
u posleratnoj komunističkoj Jugoslaviji, utrkivale ko će biti rigidniji i 
dosledniji u obračunu sa neprijateljskim mišljenjem. Kada je bio ovaj 
sudski proces Slovenija se već značajno udaljila od te prakse, čak pred- 
njačila u liberalizaciji, a Bosna i Hercegovina je uporno i žestoko na 
njoj insistirala. 

2.2. Branioci traže oslobađajuću presudu 


Branioci generalno tvrde da nema dokaza da su optuženi izvršili po- 
brojana krivična dela u optužnici. Nema dokaza, a ujedno, i pravna 
kvalifikacija iz optužnice je pogrešna. 


Svi su branioci ukazivali na flagrantno kršenje odredaba ZKP, a 
prvenstveno da se istraga u celini prema ZKP prenela na policiju, u 
ovom slučaju na Državnu bezbednost. Po Zakonu o krivičnom postupku 
moguće je policiji poveriti samo neke istražne radnje. 


U ovom sudskom predmetu, zapravo, nije bilo istrage, kako predvi- 
đaju odredbe ZKP-a. U njemu su policijski zapisnici o ,saslušanju" 
okrivljenih i svedoka nezakonito tretirani kao istraga. 


Nikola Muslin dovodi u sumnju celishodnost suđenja mišljenju, po- 


zivajući se na međunarodne akte, čiji je potpisnik i Jugoslavija. 


Milorad Katić se bavi analizom dokaza i činjeničnog stanja ospora- 
vajući optužnicu, takođe navodeći da tekstovi koje je pisao Alija Izet- 
begović nisu neprijateljske sadržine. 


Nenad Jovanović, takođe, analizira ,Islamsku deklaraciju" i doka- 
ze, tvrdeći da u tome ne vidi ništa zabranjeno. Posebno ukazuje na oči- 
glednu nelogičnost i nemogućnost da je Omer davao tekstove Hasanu 
Čengiću za predavanja u Tabačkom mesdžidu, jer je Hasan prestao sa 
radom u njemu 1981. godine, a Omer je tekstove davao Hasanu posle 
toga. 


Fahrija Karkin govori o onome što u predmetu slovi kao ,,istraga", 
a što to nije i što predstavlja prava odbrane. Posebno napada tezu 
optužnice o postojanju grupe, analizira pojedine okrivljene i tvrdi da 
ne postoji svest o grupi. 

Govoreći o Salihu Behmenu ističe da nije čitao ,Islamsku dekla- 
raciju". 


Ja sam govorio o nemogućnosti upotrebe pojmova , islamski pre- 
porod" i ,islamizacija Muslimana" u krivično-pravnom smislu, jer 
se radi o pojmovima koji su neodređeni i magloviti. Optužnica je od 
,Islamske deklaracije" napravila vezivno tkivo, a taj tekst se uopšte 
ne odnosi na Jugoslaviju. Put u Iran je dozvoljen. Povezivanje Izet- 
begovića za Tabačkim mesdžidom nije dokazano, to je nategnuto u 
optužnici. Rad u Tabačkom mesdžidu je legalan, Čengić, Spahić i 
Latić su verski službenici, a u Tabačkom mezdžidu je organizovana ver- 
ska obuka. Stav tužioca da svedoci ,,blate" organe Državne bezbedno- 
sti slovi kao tvrdnja, ali to bi se moralo dokazati, a nije dokazano, 
već naprotiv. Platforma ljudi koji su optuženi nije nacionalizam, a pa- 
nislamizam isključuje nacionalizam, a samo po sebi panislamizam nije 
nikakva neprijateljska platforma. 


Advokat Orhan Nevzati analizira pojam grupe u krivično-pravnom 
smislu, kao i pojam propagande, dokazujući da toga nema kod optu- 
ženih. 


Avdo Tataragić analizira da li kod Kasumagića ima krivičnog dela 
iz člana 133. KZ SFRJ. Podseća da je pojam ,,etnički čista Bosna" u 
javni diskurs uneo Fuad Muhić. 


Sead Hodžić izjavljuje da govori o Đurđeviću kao čoveku koji nije 
mogao ispoljavati antisrpska uverenja. Ja ukazujem da je postupak 
protiv Đurđevića pokrenut zato što je napustio Faketu Ašćerić, koja 
ga prijavljuje SUP-u da bi mu se osvetila. Đurđević nema nikakvih do- 
dirnih veza sa ostalim optuženima od kojih skoro nikoga ne pozna- 
je pre suđenja. 


Rasim Omanović objašnjava da nema dovoljno elemenata da se 
radi o stvorenoj grupi, pa zaključuje da grupe nije bilo. 

Advokat Miroslav Janjić takođe osporava postojanje grupe u kri- 
vično-pravnom smislu. O Bičakčiću govori da je putovao u Iran ruko- 
vođen turističkim razlozima, da ,Islamsku deklaraciju" nije pročitao. 


Što se tiče Melike Salihbegović, advokat Janjić tvrdi da nema doka- 
za da je poslala pismo Homeiniju. Negira da je izvršila krivično delo. 

Optuženi prihvataju odbranu branilaca 


Alija Izetbegović se u završnoj reči osvrće na ,Islamsku deklara- 
ciju" i postojanje grupe, opovrgavajući optužnicu. Ponavlja odbranu 
da se ,Islamska deklaracija" ne odnosi na Bosnu i Hercegovinu i Ju- 
goslaviju, posebno se pozivajući na tezu 16. Nije formirana bila ni- 
kakva grupa, a tvrdnju optužnice da je čitanje Deklaracije bio uslov 
za ulazak u grupu smatra apsurdnom. Negira da je bilo ko od optuže- 
nih govorio ili pisao o ,,etnički čistoj Bosni", o ,islamskoj republici 
Bosni". Objašnjava da putnici u Iran nisu imali nameru da govore o 
Jugoslaviji, i da nisu ni govorili, a optužnica i dalje na tome insisti- 
ra. Posebno ukazuje da ne postoji nikakva veza između ,Islamske de- 
klaracije" i Programa organizacije ,Mladi muslimani". 


Zaključuje da nikakvu štetu nije učinio Jugoslaviji, ali dodaje da 
su oni koji su pokrenuli ovaj postupak načinili štetu Jugoslaviji, do- 


dajući lucidno: ,Njega su mogli pokrenuti samo ljudi čiji horizont ne 
seže dalje od atara ovog grada". 


Alija govori da voli Jugoslaviju, da voli njen lik na geografskoj karti 
pogledati, ali vlast nikada ne bi mogao voleti, mada bi je možda mogao 
poštovati, a svu svoju ljubav je poklonio slobodi. Bilo je to proro- 
čanski. 


Omer Behmen, sada već oporavljen i živahan, izjavljuje: ,Od mene 
je halal svima koji su učestvovali u ovome, isljednicima i svjedocima", 
pa okrekući se Edini Rešidović uzvrati: "a bilo je zaista niskih udaraca" 


Hasan Čengić kaže da treba da se osvrne na sedam stotina kur'an- 
skih tekstova, na sto pedeset sati razgovora u Tabačkom mesdžidu, na 
iskaze četrnaest svedoka, na svoje četiri godine života. Optužnica je 
našla grupu gde je nema, a gde je mogla da nađe grupu tu je nema 
jer joj ne treba. 

Suđenje doživljava kao napad na njegovu ličnost, optužen je čak 
za lažno interpretiranje Kur'ana i to od osobe koja je laik, čak u svo- 
joj sferi marksizma, a kamoli gde je on akademski građanin. Kad je 
tako, zašto nisu pozvani stručnjaci islamske dogmatike? 


Negira da je bio član grupe, kako to ustanovljava optužnica. Ponav- 
lja da je o , Islamskoj deklaraciji" prvi put čuo u ovom postupku. 


Ismet Kasumagić negira da je pripadao bilo kakvoj grupi, objašnja- 
vajući zašto je išao u Iran. Kategorički ponavlja da nikada nije izgo- 
vorio reči ,etnički čista Bosna". 


Edhem Bičakčić objašnjava da je procesuirano dva meseca njego- 
vog života. Pred put u Iran upoznao je Cengića i Kasumagića, a nakon 
povratka iz Irana prvi put ih u Jugoslaviji vidi u sudnici. 


Husein Živalj negira da je nacionalista i tvrdi da ga je optužnica 
oklevetala. Objašnjava da su mu inspektori nudili koncept za optuže- 
nje: ,Islamska deklaracija", Tabački mesdžid, islamizacija Bosne, etnički 
čista Bosna i islamska republika Bosna. On je to rezignirano odbio, jer 
o tome ništa ne zna, i to je prvi put čuo od islednika. Nakon puštanja 
iz trodnevnog pritvora, ponovo je pritvoren 5. maja 1983. godine, 
pa posle tri dana saslušanja u policiji setio se da mu je Kupusović dao 
,nešto" za čitanje, pa je po sugestiji islednika to označio kao ,Islam- 
sku deklaraciju", a sada kada je u sudnici pročitana jasno mu je da 
to nije bila ,Islamska deklaracija" 


Bez razloga se žesti Živalj, jer je tako montiran ovaj sudski proces. 
Mustafa Spahić tvrdi da od devet svedoka sa četvoricom nije kon- 
taktirao. O sebi kaže da je uvek istupao javno i otvoreno, jer nema 


šta da krije. Najviše je pogođen dezinformisanjem javnosti: ,Mene se 
i moja rodbina odrekla čitajući vašu štampu". 

Melika Salihbegović kaže da je svoju završnu reč dala u svojoj od- 
brani, pa što bi sada sve to ponavljala. 


Džemal Latić kaže da su svi svedoci saslušani na glavnom pretre- 
su potvrdili da on nije izrekao nijednu inkriminaciju iz optužnice. 


Derviš Đurđević ponavlja da je nevin. 


Edini Rešidović nije bilo dosta završne reči, pa hoće da odgovara. 
Jedino što je motiviše to je da spasava pravo, čast i dostojanstvo ud- 
baša. Pokušava da spase rad islednika u ,,istrazi", koji je bio čist inkvi- 
zitorski postupak. Ipak, svesna o tome da je istraga bila nezakonito vo- 
đena, da je obilovala nedozvoljenom torturom, pritiscima i mučenji- 
ma optuženih i svedoka, obećava da će sve to , proveriti". Naravno, to 
nikada nije uradila, niti je pokušala to da učini. Nije joj to bilo do- 
voljno, već drsko, zaštićena oreolom moći policijske bosansko-herce- 
govačke vlasti preti porodicama optuženih da su one uticale na pro- 
menu iskaza svedoka na glavnom pretresu i da su odgovorne za ,,bla- 
ćenje" islednika, da će protiv njih pokrenuti postupak. Naravno, ni to 
nije učinila, jer bi tek tada izašlo u javnost koje su sve nezakonitosti 
činili islednici jedne izopačene totalitarističke bosanskohercegovačke 
vlasti. 


U svojoj osionosti, punoj mržnje, ponavlja da ostaje kod svega što 
je rekla o ,Islamskoj deklaraciji", zaključujući: ,Izbacite Pakistan, Ata- 
turka, tatine sinove (buržuje), a unesite avlije i dobićete upravo ono 
za šta su okrivljeni optuženi". 


Advokat Katić govori o podvali tužiteljice u vezi sa time zašto nisu 
rešenja o prenošenju istrage na udbaše data braniocima. Govori da mu 
je optuženi punomoćje potpisao preko stražara, što doživljava kao uvre- 
du. Mi ostali branioci prihvatamo ovu intervenciju Katića i ukazuje- 
mo na gruba kršenja zakona u istrazi. 

Sud zakazuje izricanje presuda za 20. avgust 1983. godine. 
Mada je glavni pretres potvrdio naše prve sumnje, a zatim i tvrdnju 


da je proces montiran, mada je udbaška istraga dovedena u sumnju 
potpuno, znali smo i očekivali smo drastične kazne za naše branjenike. 

Došao je momenat trijumfa organizatora suđenja. Pretrpeli su sve 
neprijatnosti: završili su montažu zapisnika u istrazi za optužene i sve- 
doke, eliminisali su iz te faze advokate, kolektivno, eklektički i po una- 
pred formiranom kalupu sastavili su optužnicu, organizovali veliku 
predstavu koja ipak nije bila po njihovoj režiji, jer su svedoci razot- 
krili udbaške zloupotrebe, dočekan je kraj suđenja, i sada mogu da 
odlučuju" po unapred zacrtanom projektu, da izreknu kazne optuže- 
nima. U ovom slučaju primenjen je poznati i već praktikovani princip: 
što manje dokaza i što manje uverljivosti optužnice — to drastičnije 
kazne. Visina kazni nadomeštava manjak dokaza. Visinom kazni se 
javnosti šalje poruka, šta bosanskohercegovačke vlasti misle o optuže- 
nima, ali i opomena drugim neistomišljenicima. 


Za Sud da bi odlučivao merodavno je i dovoljno samo ono što je 
sadržano u ,,istrazi", bez obzira što se radilo o flagrantnom kršenju svih 
pravila procedure i bez obzira što po odredbama ZKP takvi zapisnici 
ne mogu biti validni. Kao po pravilu, Sud prihvata optužnicu u celini, 
jer je prvenstveni zadatak Suda u političkim suđenjima da samo oprav- 
daju podignutu optužnicu. Izreka presude je recepcija izreke optužnice. 


Zakon je predviđao da je maksimalna kazna petnaest godina zatvora. 


Presuda je drastična i nemilosrdna, jer su i nalogodavci rešili da se 
radikalno obračunaju sa neistomišljenicima. 


Alija Izetbegović je osuđen na četrnaest godina zatvora, a Omer 
Behmen na maksimalnih petnaest godina zatvora. Hasan Čengić na 
deset godina zatvora jednako kao i Ismet Kasumagić. Edhemu Bičak- 
čiću izrečena je kazna zatvora od sedam godina, a Džemal Latić je 
osuđen sa šest i po godina. Na šest godina zatvora je osuđen Husein 
Živalj, dok su Salih Behmen, Mustafa Spahić, Melika Salihbegović i 
Derviš Đurđević osuđeni na po pet godina zatvora. Na kraju Đula 
Bičakčić je osuđena na šest meseci zatvora. 

Ukupno 89 godina zatvora za put u Iran, za debate u Tabačkom mes- 
džidu, za ,Islamsku deklaraciju", za razgovor sa prijateljima, rođaci- 
ma i kolegama. Do izražaja je došao ,humanizam" i ,slobodarska" po- 
litika bosansko-hercegovačke komunističke oligarhije. 


Kao što smo videli, presuda je recepcija optužnice, a otpala je po- 
neka verbalna izjava Cengića, Kasumagića i Latića. Pravne kvalifika- 
cije dela ostale su jednake kao u optužnici. 


Nakon iscrpnih žalbi Vrhovni sud Bosne i Hercegovine, posle održa- 
ne javne sednice, smanjuje kazne otpuženima tako što Aliji Izetbego- 
viću izriče kaznu od dvanaest godina, Omeru Behmenu -— jedanaest, 
Hasanu Čengiću — osam, Edhemu Bičakčiću -— četiri, Huseinu Živalju 
— tri, Salihu Behmenu — četiri, Mustafi Spahiću — tri, Džemalu Latiću — 
četiri, Dervišu Đurđeviću — tri i po godine, a Đuli Bičakčić potvrđuje 
kaznu. 


Vrhovni sud Bosne i Hercegovine suštinski ništa nije menjao, osim 
što je umanjio kazne, tako da umesto osamdeset devet godina, izriče 
ukupno pedeset dve i po godine zatvora. 


Nastavlja se borba pred sudovima. 


Podnošenjem Zahteva za vanredno preispitivanje pravosnažne pre- 
sude, Savezni sud donosi presudu kojom preinačava drugostepenu i 
to u pogledu pravne kvalifikacije. Ovaj Sud nalazi da postoji samo 
delikt mišljenja — Neprijateljska propaganda iz člana 133. KZ SFRJ. 
Više nema grupe, već se utvrđuje odgovornost za svakog okrivlje- 
nog ponaosob. 


Savezni sud pokušava da spase pravnički ugled jugoslovenskog pra- 
vosuđa, pa zaključuje da ,,stvaranje grupe i kontrarevolucionarna de- 


9 w 


latnost ničim nisu dokazani", što predstavlja pravnički debakl optuž- 

nice. Optužnica je, izgleda, bila priprema da tužiteljici Edini Rešido- 
vić počne da teče politička karijera. Ona postaje predsednik organi- 
zacije koja je predvorje Saveza komunista, a zvala se tih godina So- 
cijalistički savez radnog naroda Bosne i Hercegovine. 


Savezni sud, kao po pravilu, još smanjuje kazne. 


Tako Alija Izetbegović biva kažnjen sa devet godina zatvora, a 
maksimalna kazna za Neprijateljsku propagandu je deset godina. Ku- 
riozitet je da je ovo krivično delo preuzeto od Sovjetskog Saveza, ali 
u njemu je i u vreme najcrnje Staljinove i Lenjinove diktature bila pred- 
viđena maksimalna kazna od osam godina zatvora. Izetbegović je u 
zemlji socijalizma ,sa ljudskim likom" zbog iznetog mišljenja osuđen 
na veću kaznu od maksimalne kazne za to delo u Staljinovoj državi 
sovjeta. To je mera slobode uplašene i zabrinute političke oligarhije u 
Bosni i Hercegovini i Jugoslaviji, tih godina posle smrti Josipa Broza 
Tita. 


Omeru Behmenu izrečeno je osam godina, Hasanu Čengiću šest, 
Ismetu Kasumagiću sedam, Edhemu Bičakčiću tri godine, Huseinu Ži- 
valju dve godine i osam meseci, a Džemalu Latiću tri i po godine. Za 
druge ostalo je sve isto kao i pred Vrhovnim sudom Bosne i Herce- 
govine. 


Posle presude Saveznog suda ukupni skor izrečenih kazni je 48 go- 
dina i osam meseci, dakle, kada se uporedi sa drakonskom prvostepe- 
nom presudom, kazne su prepolovljene. 


Savezni sud je, imajući u vidu vreme odlučivanja, izrekao visoke 
kazne. Uveren sam da će se to jednog dana saznati (ako je to više i 
važno) da je neki moćni čovek iz tvrdog jezgra oligarha iz Bosne i Her- 
cegovine tražio da se visokim kaznama spasava obraz tvrdokorne no- 
menklature i poslušnog tužilaštva i suda. 

Presuda Saveznog suda je protivrečna. S jedne strane, svi su optu- 
ženi osuđeni za Neprijateljsku propagandu, osuđeni su za mišljenje iz- 
raženo napisom ili govorom. Ovo je vreme kada se u javnosti postav- 
lja pitanje opravdanosti insceniranja ovakvih političkih suđenja. S dru- 
ge strane, kazne koje su optuženima izrečene zaista su neuobičajeno 
visoke za krivično delo koje je u pitanju, a to se posebno odnosi na Izet- 
begovića, Omera Behmena, Kasumagića i Čengića. 


Hasan Čengić i Alija Izetbegović podnose inicijativu (ili kako Čengić 
naslovljava ,molbu") Saveznom javnom tužiocu za podizanje zahte- 
va za zaštitu zakonitosti. Čengić to čini iz zatvora u Zenici 19. avgu- 
sta 1986. godine, a Izetbegović iz zatvora u Foči 8. aprila iste godine. 
Kako se moglo i očekivati, to je bilo bez ikakvog učinka, bez obzira 
što su obe inicijative obrazložene, umesne i zasnovane. Ovakva inici- 
jativa je bez perspektive, jer je nezamislivo da savezni javni tužilac 
dezavuiše svoje kolege iz Bosne i Hercegovine. 


Obe inicijative tako ostaju u pokušaju i, što je bitno, dokument o sta- 
ljinističkom, insceniranom i montiranom policijsko-sudskom progo- 
nu muslimanskih intelektualaca te 1983. godine. 


Na ovaj montirani proces predstavkom reaguje 6. juna 1986. godine 
Odbor za odbranu slobode, misli i izražavanja iz Beograda, koji potpi- 
suje dvanaest akademika iz Srpske akademije nauka i umetnosti i sed- 
morica beogradskih intelektualaca. U predstavci upućenoj Predsed- 
ništvu SFRJ navodi se da će ovo suđenje biti zapamćeno ,,kao arhetip 
kažnjavanja za tuđu reč i misao", dodajući da su izrečene ,drakon- 
ske kazne". U predstavci se posebno traži zaštita za pesnika Džemala 
Latića. A "istražni" postupak se ocenjuje kao ,inkvizitorski". Predla- 
že se da svi osuđeni budu pomilovani. 


Ponovo ovaj Odbor 4. oktobra 1986. godine upućuje predstavku 
Predsedništvu SFRJ i Predsedništvu SR Bosne i Hercegovine, poziva- 


228 


SARAJEVSKI PROCES 1983. 


jući se na raniju, pa navode da je zalaganje za Džemala Latića dalo 
rezultat jer je pomilovan, ali se Odbor zalaže i za Aliju Izetbegovića, 
Omera Behmena, Hasana Čengića, Ismeta Kasumagića i Saliha Beh- 
mena, koji su i dalje u zatvorima po Bosni i Hercegovini. Odbor u tekstu, 
nadalje, podseća da su osuđeni bili od prvostepenog suda drastično 
kažnjeni, zatim opisuje šta se događalo na Vrhovnom sudu Bosne i 
Hercegovine, pa na Saveznom sudu. U predstavci se naglašava da je 
ceo proces zasnovan na kršenju procesnih i materijalnih normi krivič- 
nog zakonodavstva. Odbor posebno, jer je upoznat sa inicijativom Alije 
Izetbegovića za podizanje Zahteva za zaštitu zakonitosti, tu inicijati- 
vu podržava u celini. 


Tih godina to je moglo u Beogradu i iz Beograda, ali u Bosni i Herce- 
govini niko se nije usudio da javno stane na stranu i u zaštitu osuđe- 
nih, koji su nevini, jer bi takav pokušaj od strane bosanskohercego- 
vačke vlasti bio ocenjen kao neprijateljski i antidržavni čin. Ne samo 
da bi bio tako ocenjen, već bi onaj ko bi to učinio sebe izložio najve- 
rovatnije policijsko-sudskom progonu. 


Sarajevski proces iz 1983. godine, kada ga promatramo sa današnje 
distance, bio je klimaks autoritarne komunističke države, oličene u 
Bosni i Hercegovini, čija se žestina može jedino objasniti, ali ne oprav- 
dati, smrtnim strahom tog režima od drugačijeg i različitog mišljenja, 
strahom od pluralizma i demokratije. 


Za predmet surovog staljinističkog, policijskog i sudskog progona 
odabrani su nezaštićeni i neorganizovani muslimanski intelektualci. 
Bili su to krivci bez krivice, građani, progonjeni vernici u poslednjoj 
četvrtini dvadesetog stoleća, kada je već istrošena i neuverljiva post- 
titovska politička oligarhija htela da manifestuje svoju ,gvozdenu metlu". 
Ima neke istorijske logike o autoritarnim režimima i državama. Kada 
se god koriste prekomernim nasiljem, obično se događa da ,,gvozde- 
na metla" ne počisti progonjene, već progonitelje. Nije prošla ni dece- 

nija u Bosni i Hercegovini a komunizam se raspao, osuđeni, osim Ruši- 
da Prgude, preživeli su svoj robijaški staž, i iz zatvora izašli kao još 
čvršće i oformljenije ličnosti koje su u ratnim sukobima i u periodu stva- 
ranja građanske, multietničke i multikonfesionalne Republike Bosne 
i Hercegovine, igrali i igraju značajnu ulogu. 


Posmatrajući ovaj sudski postupak vanistorijski, on nosi važnu poru- 
ku: vlast se lakše zloupotrebljava nego što se koristi u opštem interesu. 


SARAJEVSKI PROCES 1983. 


BILJEŠKA O PISCU 


Već četiri decenije dr. Rajko Danilović /1938/ istraja- 
va na društvenoj i političkoj sceni "Srbije i njene Ju- 
goslavije", bilo kao direktni akter ili kao kritičko liberal- 
no čangrizalo, čiji se glas daleko čuje i uvažava. Po 
edukaciji je magistar prava i doktor sociologije i u anali- 
ma Univerziteta u Beogradu ostaće zabilježeno da je bio najmlađi docent. 
Teorijska znanja o društvu, u praksu je pokušao sprovoditi kao član Grad- 
skog komiteta SK Beograda i ubrzo će postati jednim od najvažnijih ideolo- 
ga srpskog liberalizma zajedno sa Latinkom Perović, Mirkom Tepavcem, 
Markom Nikezićem, dr. Mirkom Čandanovićem, Borom Pavlovićem... Još 
brže će ih u jesen 1972. godine Josip Broz skinuti sa političke pozornice. 
Mjesto najpopularnijeg i najblistavijeg profesora na Fakultetu političkih 
nauka u Beogradu, odstranjenjem dr. Danilovića ostaće upražnjeno, a 
advokatska komora će dobiti novog člana. 

Dr. Danilović se posebno isticao u odbranama na "političkim suđenjima" 
Branio je dr. Marka Veselicu, Dobrosava Paragu i Vladimira Šeksa u Hrvat- 
skoj, u BiH mnoge političke "krivce", od kojih su najpoznatiji oni iz Sarajev- 
skog procesa 1983. godine, na Kosovu je branio i odbranio Azema Vllasija i 
Selima Vllasija, u Beogradu grupa albanskih studenata uhapšenih 1999. go- 
dine, a ranije Vladu Dapčevića, Vuka Draškovića i mnoge druge. 

Ostaće zabilježeno i to da je sa Filipom Davidom, akademikom Bogda- 
nom Bogdanovićem, dr. Ivanom Đurićem, Mirkom Kovačom, Vidosavom Ste- 
vanovićem... osnivač Liberalnog foruma najuglednije intelektualne grupaci- 
je koja se na vrijeme suprostavila i još se suprotstavlja rušilačkom naletu srp- 
skog ekspanzionističkog nacionalizma. 

Dr. Danilović je i plodan pisac u području društvenih nauka. Njegovo naj- 
poznatije djelo je "Upotreba neprijatelja", knjiga o političkim suđenjima u biv- 
šoj Jugoslaviji koja ove godine doživljava treće izdanje. 

Ovo izdanje pomogli su mr. Mirza Koluglić i Ismet Dedeić. 
Izdavač im zahvaljuje na tom dobročinstvu. 

Dr. Rajko Danilović, (1938.) 
po nacionalnosti je Beogra- 
đanin, a po edukaciji magi- 
star i doktor prava I SOCI- 
ologije. Tome treba prido- 


dati da je po političkom 

ubjeđenju demokrata i libe- 

£ ral pa je logično da je, uz 

; Latinku Perović, Marka Ni- 

kezića, dr. Mirka Čandano- 

vića... bio ideolog liberalizma u Srbiji. Zbog toga je 

1972. godine isključen iz SKJ, čime je Fakultet politič- 

kih nauka u Beogradu izgubio najmlađeg i najpopular- 
nijeg profesora. 

Odlazi u advokate gdje se posebno istakao u odbra- 
ni na "političkim suđenjima". 

Branio je dr. Marka Veselicu, Dobroslava Paragu i 
Vladimira Šeksa u Hrvatskoj. 

U Bosni i Hercegovini je branio mnogobrojne poli- 
tičke "krivce" kao što su oni u Sarajevskom procesu 
islamskim intelektualcima 1983., imam Halil Mehtić, 
Muhamed Čelaković i Asim Stupata, pred Vojnim su- 
dom u Sarajevu, Milutin Vulina, Perko Vujinović, Nina 
Ribičič. Na Kosovu je branio Azema Vllasija i Selima 
Vllasija, u Beogradu, grupu albanskih studenata uhap- 
šenih 1999. godine, a ranije Vladu Dapčevića, Vuka 
Draškovića i mnoge druge. Danas zastupa porodicu 
dr. Zorana Đinđića, ubijenog premijera Srbije, Vuka i 
Danicu Drašković u procesu protiv države SICG. Član 
Je Liberalnog foruma, (Filip David, Mirko Kovač, Vido- 
sav Stevanović, Bogdan Bogdanović...) plodan pravni 
pisac, a njegova knjiga "Upotreba neprijatelja" doživ- 
ljava više izdanja. 

